
АНЫҚТАМАЛАР

Диссертацияда мынадай терминдерге қатысты анықтамалар пайдаланылған:
Арт технологиялар – білім беру үдерісінде тұлғаның шығармашылық әлеуетін дамытуға бағытталған әртүрлі өнер түрлерінің формалары, әдістері мен құралдарының жиынтығы.
Білім беру технологиялары – нақты білім беру мақсаттарына қол жеткізуге, оқытуды оңтайландыруға және студенттердің білімді игеру тиімділігін арттыруға бағытталған оқыту үдерісін жүзеге асырудың жүйелік әдістері, формалары, құралдары мен тәсілдері.
Дидактикалық ұстанымдар – оқытудың мазмұнын, жүйесін, әдістері мен ұйымдастырылуын айқындайтын негізгі ережелер мен талаптар.
Инновация – білім беру мекемелерінде оқыту мен тәрбиелеудің сапасын және басқарудың тиімділігін арттыруға бағытталған жаңа идеяларды, әдістерді, технологиялар мен тәсілдерді мақсатты түрде оқу үдерісіне енгізу.
Интеграциялық әдістер – білім беруде пәндік сала мен қоршаған әлем туралы тұтас түсінік қалыптастыру үшін әртүрлі пәндерді, оқыту әдістерін және педагогикалық тәсілдерді біріктіру үрдісі.
Мистика – көркем шығармада фантастика мен қиял элементтері кіріктірілген әдеби жанр.
Модернизм – XIX ғ.а. мен ХХ ғ.б. қалыптасқан, классикалық формаларды түбегейлі қайта қараған және реализм дәстүрін бұзған әдеби бағыт.
Плейкаст технологиялар – әдебиетті оқытуда көркем шығарманы танып, түсіну және қабылдау үшін  мәтінді, дыбысты және бейнені біріктіретін заманауи мультимедиялық әдіс.
Проза – поэзия мен драмаға қарама-қарсы, автордың ойын, көзқарасын, сезімін қара сөз арқылы беретін әдеби жанр түрі.
Психологизм – әдеби шығармада кейіпкердің ішкі әлемі мен жан дүниесін, оның ойлары мен сезімдері мен өмірлік тәжірибелерін бейнелеудің көркемдік әдісі.
Соцалистік реализм әдісі – көркем туындыда шындықты шынайы, тарихи-нақты бейнелеудің революциялық жолын көрсететін, 1934 жылы бекітілген КСРО-дағы әдебиет пен өнердің негізгі көркемдік әдісі.
Стиль – жеке автордың, әдеби бағыт немесе дәуірдің ерекше жазу мәнерін қалыптастыратын көркемдік әдістер мен тілдік құралдардың, архитектоникалық ерекшеліктер мен композицияның жалпы құрылымын қалыптастыратын тәсілдердің тұрақты жиынтығы.
Тақырып – әдебиеттегі көркем бейнелеу нысаны, шығарманың өң бойында берілетін өмірлік құбылыстар мен оқиғалардың, жағдаяттар мен шығарманың негізіне алынған мәселелердің негізгі шеңбері.

КІРІСПЕ

Зерттеудің өзектілігі. Еліміз тәуелсіздік алғаннан кейін ұлттық әдебиетте мазмұндық әрі пішіндік тұрғыдан жаңа бағыттар қалыптасты. Қоғамдық сана, тарихи жады, ұлттық болмыс, гендерлік мәселелер жаңаша пайымдала бастады. Осы үдерісте әйел жазушылар прозасы айрықша белсенділік танытып, әдеби кеңістікте тың тақырыптар мен көркемдік шешімдерді ұсынды. Сондықтан тәуелсіздік дәуіріндегі әйел прозасының табиғатын арнайы зерттеу – әдеби дамудың толық көрінісін жасау үшін де маңызды. Тәуелсіздік жылдарында әйел қаламгерлер шығармаларында әйел психологиясы, отбасы және қоғам, ұлттық құндылықтар трансформациясы, жеке тұлға еркіндігі, әлеуметтік теңсіздік мәселелері терең көрініс тапты. Бұл шығармаларда авторлық субъективтілік, ішкі монолог, психологиялық талдау, символикалық образдар жүйесі кеңінен қолданылды. Мұндай көркемдік ізденістер қазіргі әдебиеттануда гендерлік зерттеу бағыттарымен сабақтас қарастыруды талап етеді.
Тәуелсіздік кезеңіндегі әйел жазушылар прозасында көркемдік жаңашылдық пен жанрлық эволюция айқын көрінді. Бұл үдеріс модернистік және постмодернистік элементтерден, интермәтіндік тәсілдер, ұлттық мифопоэтика, реализм мен символизм синтезінен байқалады. Ал бұндай құбылыстарды талдау – қазақ прозасының эволюциясын жүйелеуге мүмкіндік береді. Сонымен бірге жалпы білім беретін мектептер мен жоғары оқу орындарында тәуелсіздік кезеңі әдебиеті жеткілікті деңгейде жүйеленіп, әдістемелік тұрғыдан толық қамтылды дей алмаймыз. Әсіресе, әйел жазушылар прозасын оқытуда мәтінге гендерлік талдау жүргізудің, кейіпкер психологиясын интерактивті әдістер арқылы ашудың, салыстырмалы әдеби талдаудың, жобалық және зерттеу жұмыстары әдістерін қолданудың қажеттілігі туады. Сондықтан бұл зерттеу тақырыбы әдістемелік тұрғыдан да өзекті.
Қазіргі кезеңде ұлттық құндылықтарды сақтау мен жаңғырту мәселесі алдыңғы қатарға шықты. Ел Президенті Қ.Тоқаев өз Жолдауында: «Біз мәдениетті, білімді, ғылымды дамыту арқылы қазіргі ашық әлемнің бір бөлшегі болуға ұмтылуымыз керек. Алдымызға қойған биік мақсатқа жету оңай болмайды. Бірақ бүкіл ел болып кіріссек, бұл – қолдан келетін шаруа» [1] дейді. Ал әдебиет – ұлттың рухани-мәдени мұрасын құрайтын, ұлттық құндылықтарды ұлықтайтын, тілі мен ділі көрініс тапқан көркем өнер түрі. Сол себепті әйел қаламгерлер шығармаларындағы ана тілі, тәрбие, отбасы институты, тарихи жады мәселелері рухани құндылықтарды жаңғырту үдерісімен тікелей байланысты. Тәуелсіздік кезеңіндегі әйел жазушылар прозасын көркемдік ізденістер тұрғысынан және оны оқыту әдістемесі бағытында кешенді зерттеу – әдеби процестің толық бейнесін жасауға, гендерлік әдебиеттануды дамытуға, білім беру жүйесін жаңғыртуға, ұлттық әдеби мұраны жүйелеуге мүмкіндік береді. Осыдан келіп аталған тақырып ғылыми, әлеуметтік және педагогикалық тұрғыдан өзекті болып табылады.
Қазақ әдебиетінде тәуелсіздік тұсында танылған Шәрбану Бейсенова, Роза Мұқанова, Айгүл Кемелбаева, Аягүл Мантай, Лира Қоныс шығармаларының идеялық-көркемдік табиғаты қазіргі қазақ әдебиетінің даму арнасын көрсететін маңызды құбылыс болып саналды. Олардың туындыларында ұлттық болмысты танытумен қатар, заманауи әдеби үрдістермен үндес жаңашылдықтар орын алған. Әдеби шығарманы оқытуда заманауи әдіс-тәсілдерді пайдалану, студенттердің ұлттық дүниетанымын қалыптастыруға, сыни ойлау қабілетін дамытуға ықпал ететіндігі негізделді.
Диссертациялық жұмыста әйел жазушылардың көркем туындылары талданып, шығармалардың тематикалық үндестігі, мазмұн мен пішін бірлестігі, прозадағы әйел образының, замандас келбетінің сипаты кең қарастырылған. Әйелдің жан дүниесі, болмыс-бітімі, оның қоғамдағы орны туралы арнайы тақырыпқа құрылған бірнеше шығарма қамтылып, өзекті ой қозғалған. Бұған дейін де әдебиетімізде ана, әйел тақырыбын жан-жақты көтеріп, классикалық деңгейге жеткізген Ғ.Мүсірепов, одан беріректе Б.Нұржекеев, М.Мағауин, т.б., сондай-ақ әдеби үдерістің дамуына үлес қосқан, өзіндік сүрлеу салған қазақтың қаламгер қыздары да аз емес. ХХ ғасыр басындағы қазақтың оқыған қыздары Н.Құлжанова, А.Досжанова, Ғ.Дулатова, Ш.Иманбаева, әдебиетте өзіндік қолтаңбасымен танылған Ш.Құмарова, М.Хакімжанова, Т.Абдрахманова, Қ.Бұғыбаева, З.Ахметова, т.б. ұлт руханиятына өлшеусіз қызмет етті. Аталған қаламгерлер туындысы өзінен кейінгі буын өкілдеріне, соның ішінде әйел жазушыларға әдеби мектеп болды. Қазақ әдебиетінің тарихында көркем туындыларымен танылған әйел қаламгерлер шоғыры үлкен. Олардың шығармашылық әлеуеті бірнеше зерттеу жұмысына арқау бола алады. Біз өз зерттеуімізде   Ш.Бейсенова, Р.Мұқанова, А.Кемелбаева, А.Мантай сияқты қаламгерлердің шығармашылық зертханасын қарастыруды мақсат еттік. Оның бірнеше себебі бар: біріншіден, тәуелсіздік кезеңінің көркемдік парадигмасын көрсетуі. Олардың шығармаларында кеңестік кезеңнен кейінгі жаңа дүниетаным, ұлттық сана, жеке тұлғаның еркіндігі, рухани ізденіс айқын тапқан. Екіншіден, әйел прозасының эволюциясын таныту. Аталған жазушылар қазақ әдебиетіндегі әйел авторлар дәстүрін жаңа деңгейге көтерді. Шығармаларында әйел психологиясын терең ашу, гендерлік мәселелерді көтеру, ішкі монолог, психологиялық талдау тәсілдерін кең қолдануға талпыныс жасады. Үшіншіден, көркемдік ізденістердің алуандығы. Қаламгерлер шығармаларында әртүрлі поэтикалық бағыттарды қамтиды. Модернистік және постмодернистік тәсілдер, 
мифологиялық сана мен реализм синтезі, фрагментарлық құрылым, интертекстуалдық элементтер, мистиканы пайдалану жазушылар шығармаларының көркемдігін арттыра түскен. Төртіншіден, жазушылар шығармашылығының қазіргі оқырманға жақындығы және оқу үдерісінде оқытылуы. Бұл жазушылардың шығармалары қазіргі жастардың өміріне жақын, 
тілдік және стильдік тұрғыдан заманауи, талдауға қолайлы қысқа прозалық формаларға бай.
   Өйткені тәуелсіздік кезеңіндегі әйел жазушылар шығармашылығында қай жастағы оқырманға болса да берері көп тәлім-тәрбие, үлгі-өнеге бар. Көркем әдебиет адам тәрбиелеудің ең ұтымды құралы қызметін адал атқарған өнер туындысы ретінде қай қоғамда да құны жоғары болған. Ал әйел жазушылардың қоғамдық сана мен әлеуметтік теңсіздікті, ұлт болашағын, қоғамдағы ең өзекті проблемаларды әрі өткір, әрі шынайы суреттеп, дәуірлік мәселелерді көркем шындыққа айналдыруы олардың шығармашылығын бүгінгі күн талабы тұрғысынан қарастыру өзектілігін туғызып отыр. 
Зерттеу нысаны. Прозалық шығармаларды жоғары оқу орындарында оқыту үдерісі.
Зерттеу пәні. Тәуелсіздік кезеңіндегі қазақ әйел жазушылары прозасын оқыту әдістемесі.
Зерттеудің мақсаты. Тәуелсіздік кезеңіндегі әйел жазушылар прозасын оқытудың теориялық және ғылыми-әдіснамалық негіздерін айқындап, оны білім беру үдерісіне ендіру жолдарын қарастыру.  
Зерттеудің міндеттері:
· тәуелсіздік жылдарындағы қазақ прозасының даму сипатын айқындау;
· тәуелсіздік кезеңіндегі әйел жазушылар прозасындағы көркемдік ізденістер эволюциясын саралау;
· ЖОО-да әйел жазушылар прозасын оқытудың философиялық негіздері,  педагогикалық ұстанымдары мен психологиялық аспектілерін анықтау;
· прозаны оқытудағы әдеби-теориялық және тұлғалық-бағдарлы тәсілдер жүйесін ұсыну;
· әйел жазушылар прозасын оқыту әдістемесінің тиімділігін эксперимент тәжірибелері арқылы бағалау.
Зерттеу жұмысының мақсаты мен міндеттерін жүзеге асыру барысында келесі зерттеу әдістері қолданылды: 
· теориялық: педагогикалық, психологиялық және филологиялық ғылыми-әдістемелік зерттеу еңбектерді талдау, саралау, салыстыру, қорытынды жасау;
· эмпирикалық: сауалнама жүргізу, салыстырмалы талдау, алынған мәлеметтерді жүйелеу, диагностика, синтездеу, сандық және сапалық нәтижелерді статистикалық өңдеу.
Зерттеудің ғылыми болжамы. Егер, тәуелсіздік кезеңіндегі әйел жазушылар прозасын оқытудың теориялық және ғылыми-әдіснамалық негіздері айқындалып, әдістемелік жүйесі жасалса, онда қазақ тілі мен әдебиеті пәні мамандығының студенттерінің әдеби білімі артып, ЖОО білім бағдарламасын сапалы игертуге мүмкіндік туады, өйткені, тәуелсіздік кезеңіндегі әйел жазушылар шығармашылығын жан-жақты зерттеп, талдау арқылы педагогтің теориялық-әдістемелік әлеуеті қалыптасады. 
Зерттеудің әдіснамалық негіздері. Ш.Бейсенова, Р.Мұқанова, А.Кемелбаева, А.Мантай шығармаларындағы идеялық-көркемдік бағытты айқындауда әдеби үдерістегі реалистік және модернистік дәстүрдің сабақтастығы, психологиялық тереңдік пен философиялық талдау принциптері басшылыққа алынды. Зерттеу барысында әйел жазушыларының көркемдік тәжірибесі ұлттық әдебиеттің жалпы даму контексінде қарастырылып, олардың шығармаларындағы өмірлік шындық пен көркемдік қиялдың арақатынасы анықталады. Зерттеу жұмысын жүргізуде қазақ прозасының бастауларын, қалыптасу тарихын зерттеген С.Қирабаев, Р.Нұрғали, З.Қабдолов, С.Мақпырұлы, Г.Пірәлі, Б.Майтанов, Д.Ысқақұлы, А.Ісімақовалардың, тәуелсіздік кезеңіндегі прозаның табиғатын қарастырған Г.Орда, Г.Балтабаева, Ж.Жақыпов, Г.Сәулембек, т.б. отандық ғалымдардың және сонымен бірге әдебиетті гендерлік тұрғыдан зерттеген шетелдік әдебиетші ғалымдар Т.Мелешко, А.Афанасьев, И.Зумбулидзе, т.б. теориялық еңбектері басшылыққа алынды. Сонымен қатар жұмыстың әдіснамалық негізін әдеби шығарманы оқыту теориясы мен әдістемесі саласындағы зерттеулер құрайды. Бұл бағытта ЖОО қазақ тілі мен әдебиетін оқытудың әдістемесі мен педагогикаға  байланысты еңбектер жазып, зерттеулер жүргізген отандық Ә.Қоңыратбаев,  Т.Жұмажанова, Ф.Оразбаева, Б.Сманов, Қ.Бітібаева, А.Құсайынов, Ж.Сүлейменова, Б.Жұмақаева, А.Найманбаев, Е.Әбдімомынов, Ж.Алиева, т.б.  және шетелдік Я.А.Коменский, А.Дистервег, Ю.К.Бабанский, М.М.Скаткин,  В.И.Загвязинский, В.А.Сластенин, И.П.Подласый, И.Зимняя, т.б. сияқты әдіскер-ғалымдардың еңбектері пайдаланылды. Аталған зерттеушілердің еңбектері көркем мәтінді талдау жолдары, әдебиетті оқытудағы тұлғалық және құндылықтық бағыт, шығарманы қабылдау психологиясы тұрғысынан маңызды әдістемелік негіз қызметін атқарды.
Диссертациялық жұмыста әдіснамалық тұрғыдан пәнаралық интеграция  көзқарасы негізге алынып, әдебиеттану, философия, педагогика және психология ғылымдарының тоғысындағы ұстанымдар мен аспектілерге сүйеніп, көркем туындыны талдау мен оны оқыту арасындағы өзара байланыс сараланды. Бұл бағыт зерттеудің теориялық тұжырымдары мен практикалық нәтижелерін нақтылауға мүмкіндік береді.
Зерттеудің ғылыми жаңалығы. Зерттеу жұмысы тәуелсіздік кезеңіндегі қазақ әйел жазушыларының прозасын көркемдік және әдістемелік тұрғыдан тұтастықта қарастыруымен ерекшеленеді. Бұған дейін аталған авторлардың шығармалары жеке талдауларда қарастырылғанымен, олардың ортақ көркемдік ұстанымдары мен шығармашылық әдістерін біріктіре зерттеу, сонымен қатар бұл шығармаларды жоғары оқу орындарында оқыту әдістемесімен байланыстыра зерделеу алғаш рет жүйелі түрде жүргізілді.
Осы тұрғыдан алғанда, зерттеу жұмысының ғылыми жаңалығы төмендегідей тұжырымдар арқылы айқындалады: 
	– тәуелсіздік кезеңіндегі әйел жазушылар прозасын оқытудың тұтас ғылыми-әдіснамалық жүйесі алғаш рет кешенді түрде негізделді;    
	– Ш.Бейсенова, Р.Мұқанова, А.Кемелбаева және А.Мантай шығармаларындағы идеялық-эстетикалық бағыттар мен көркемдік ізденістер ұлттық әдеби даму контексінде сараланып, салыстырыла талданып, олардың прозалық әлемін біріктіретін ортақ көркемдік заңдылықтар айқындалды;
	– әйелдер прозасын көркем-психологиялық талдау ерекшеліктері анықталды. Кейіпкер әлемін ашудағы ішкі монолог, авторлық баяндау, символика мен уақыт-кеңістік қатынастарының көрінісі нақты мысалдармен жабық дискурстық талдау арқылы дәлелденді;
	– ЖОО-да әйел жазушылар шығармашылығын оқытудың құрылымдық-мазмұндық моделі мен дидактикалық ұстанымдары және психологиялық аспектілері мен философиялық негіздері, кешенді әдістемелік жүйесі ұсынылды;
– ЖОО-да әйел жазушылар шығармашылығын меңгертудің ұсынылған әдістемелік жүйесі эксперименттен өткізіліп, тиімділігі тәжірибе жүзінде дәлелденді.
	Зерттеудің теориялық мәні. Зерттеу жұмысының теориялық мәні тәуелсіздік кезеңіндегі қазақ әйел жазушыларының прозалық шығармашылығын қазіргі әдебиеттану ұстанымдары тұрғысынан жүйелі талдауында және көркем мәтінді оқытудың ғылыми негіздерін айқындауында, сол секілді ЖОО-да оқытылатын «Тәуелсіздік кезеңіндегі қазақ әдебиет» пәнін БББ оңтайландыруға әрі мамандыққа қатысты әдеби білім мазмұнын жаңартуға ықпал етуімен негізделеді. 
Зерттеу жұмысының тәжірибелік маңыздылығы. Зерттеу жұмысының тәжірибелік маңыздылығы тәуелсіздік кезеңіндегі қазақ әйел жазушыларының прозасын жоғары оқу орындарында оқытудың ғылыми-әдістемелік негіздерін айқындап, оқу үдерісіне тиімді енгізу жолдарын ұсынуында. Диссертациялық жұмыс нәтижелерін «Қазіргі қазақ әдебиеті», «Көркем мәтінді әдеби талдау негіздері», «Әдебиет теориясы» пәндерін оқытуда қолдануға болады. Зерттеу нәтижесінде құрастырылған «Қазақ әйел жазушылары прозасын ЖОО-да оқыту әдістемесі» атты әдістемелік нұсқаулықты «қазақ тілі мен әдебиеті» БББ студенттері мен магистранттарына арналған көмекші құрал ретінде пайдалануға болады. Бұл нұсқаулықта әйел прозасындағы көркемдік-эстетикалық ізденістерді талдау жолдары, ішкі монолог, кейіпкер психологиясы, баяндау тәсілдері мен стильдік ерекшеліктерін оқыту үлгілері жүйеленіп берілген.
Қорғауға ұсынылатын тұжырымдар:
– тәуелсіздік кезеңіндегі қазақ әйел жазушыларының прозасы – ұлттық әдеби дамудың жаңа белесі ретінде көрінеді. Бұл кезеңдегі шығармаларда әйел тұлғасының рухани ізденісі, өмірлік ұстанымы мен әлеуметтік белсенділігі көркемдік тұрғыдан жаңа деңгейде бейнеленеді.
– Ш.Бейсенова, А.Кемелбаева, Р.Мұқанова, А.Мантай сияқты қаламгерлердің туындылары әйел болмысының ішкі әлемін, психологиялық иірімдерін, өмір шындығын философиялық тұрғыдан терең ашуымен ерекшеленеді. Олардың прозасындағы көркемдік ізденістер ұлттық әдебиеттегі жаңа эстетикалық бағыттарды айқындайды.
– тәуелсіздік дәуірі әйел прозасы қоғамдық және рухани құндылықтардың жаңаша пайымын, адам мен уақыт, әйел мен қоғам арасындағы қатынастарды көркемдік-философиялық деңгейде көрсетуімен құнды.
– зерттеу барысында айқындалған тұжырымдар негізінде қазақ әйел жазушылары прозасын жоғары оқу орындарында оқытудың ғылыми-әдістемелік жүйесі жасалды. Бұл жүйе студенттердің көркем мәтінді талдау, шығарманың идеялық-көркемдік ерекшелігін анықтау дағдысын дамытуға бағытталған.
– зерттеу нәтижесінде әзірленген «Қазақ әйел жазушылары прозасын ЖОО-да оқыту әдістемесі» атты әдістемелік нұсқаулық оқу процесінде пайдалануға арналған тәжірибелік құрал болып табылады. Ол болашақ қазақ тілі мен әдебиеті мамандарының әдеби-танымдық, теориялық және әдістемелік дайындығын жетілдіруге мүмкіндік береді.
	– болашақ қазақ тілі мен әдебиеті пәні мұғалімдеріне әйел жазушылар прозасын меңгертуде мәтін талдаудың әдеби-теориялық, тұлғалық-бағдарлы тәсілдері мен пәнаралық интеграция әдістері, арт және плейкаст технологиялар, буккроссинг әдістері, БЛУМ таксономиясы негізінде құрастырылған тапсырмаларды тәжірибеге енгізумен іске асырылады.
Зерттеу жұмысының жариялануы мен мақұлдануы. Диссертацияның негізгі нәтижелері мен қорытындылары отандық және шетелдік басылымдарда жарияланды. Оның ішінде ҚР Ғылым және жоғары білім министрлігінің білім саласындағы сапаны қамтамасыз ету комитетінің ұсынған журналдарында 3 ғылыми мақала, индекстелген Scopus базасында рецензияланған ғылыми басылымдарда 2 мақала және әдістемелік нұсқаулық жарық көрді.
Зерттеу екі кезеңде жүргізілді:
Бірінші кезең (2022-2023 жж.) – зерттеу тақырыбының теориялық және ғылыми-әдеби негіздері айқындалды. Тәуелсіздік кезеңіндегі қазақ прозасының даму бағыттары, әдеби үрдістегі жаңа көркемдік ізденістер, соның ішінде әйел жазушылар шығармашылығына қатысты ғылыми еңбектер жүйеленіп, талдау жасалды. Ш.Бейсенова, Р.Мұқанова, А.Кемелбаева, А.Мантай шығармалары зерттеу нысаны ретінде таңдалып, олардың прозасындағы идеялық-көркемдік және поэтикалық ерекшеліктер анықталды. Сонымен қатар, тақырыпқа байланысты отандық және шетелдік зерттеулер қарастырылып, әдіснамалық база мен теориялық тұғырлар қалыптастырылды.
Екінші кезең (2023-2025 жж.) – зерттеу нәтижелерін тәжірибеде сынақтан өткізу және әдістемелік тұрғыдан жүйелеу кезеңі болды. Бұл кезеңде жоғары оқу орындарында қазақ әйел жазушыларының прозасын оқыту тәжірибесі ұйымдастырылып, арнайы бағдарлама мен әдістемелік нұсқаулық құрастырылды. Зерттеу нәтижелері оқу процесінде апробациядан өткізіліп, студенттердің шығармашылық белсенділігі мен талдау қабілеттеріне әсері анықталды. Сонымен қатар, алынған нәтижелер ғылыми конференциялар мен басылымдарда талқыланып, зерттеу тұжырымдары нақтыланды.
Диссертациялық жұмыстың құрылымы мен мазмұны.
Диссертациялық жұмыстың құрылымы кіріспеден, екі тараудан, қорытындыдан, пайдаланылған әдебиеттер мен қосымшадан тұрады.
Кіріспеде диссертациялық жұмыстың өзектілігі анықталып, ғылыми-зерттеу жұмысының ғылыми аппараты құрылды, онда: зерттеудің мақсаты, міндеттері, зерттеудің пәні мен нысаны, зерттеудің болжамы, зерттеу базасы мен зерттеу кезеңдері, зерттеудің ғылыми жаңалығы мен қорғауға ұсынылған тұжырымдар берілген.
«Тәуелсіздік кезеңіндегі қазақ прозасындағы жаңа үрдістер» бөлімінде тәуелсіздік жылдарындағы қазақ прозасының дамуы мен жаңаша бағыттары қарастырылады. Тәуелсіздікпен бірге әдебиетте қоғамдық сана жаңғырып, бұрын айтуға тыйым салынған тақырыптар көркемдік тұрғыдан батыл бейнелене бастады. Әдеби үдерістің негізгі ерекшелігі — ұлттық болмысқа, адам психологиясына, рухани ізденіске бетбұрыс жасауы. Қаламгерлер өткен тарихқа жаңаша көзқараспен қарап, ұлттық жады мен тарихи шындықты көркемдік әдіс арқылы жаңғыртты.
Бұл кезең прозасында жеке тұлғаның ішкі әлемін ашу, психологиялық тереңдік пен философиялық ой ағымын бейнелеу алдыңғы қатарға шықты. Қоғамдық-саяси өзгерістермен қатар, көркемдік форма, баяндау тәсілдері, стильдік ізденістер тұрғысынан да жаңару үдерісі жүрді. Әсіресе әйел жазушылар шығармашылығында адам жанының нәзік иірімдері, аналық мейірім мен рухани қайшылықтар, ұлттық сана мен жеке «Мен» мәселесі ерекше көрініс тапты. Осы тарауда тәуелсіздік дәуіріндегі қазақ әдеби процесінің жалпы сипаты айқындалып, жаңа тақырыптық-идеялық бағыттар талданады. Әйел жазушылардың шығармашылық қолтаңбасына, олардың ұлттық әдебиетке қосқан үлесіне және көркемдік-стильдік ізденістеріне назар аударылады. Сондай-ақ Ш.Бейсенова, Р.Мұқанова, А.Кемелбаева, А.Мантай секілді қаламгерлердің прозалық туындылары мысалында тәуелсіздік рухындағы жаңа көркемдік бағыттардың сипаты ашылады.
«Жоғары оқу орнында әйел жазушылар прозасын оқытудың ғылыми-әдістемелік негіздері» бөлімінде тәуелсіздік кезеңіндегі қазақ әйел жазушыларының шығармаларын жоғары оқу орындарында оқытуға арналған әдістемелік негіздер жүйеленіп, олардың мазмұндық және көркемдік қырларын меңгертудің тиімді жолдары қарастырылады. Қазіргі филологиялық білім беру үдерісінде көркем шығарманы терең талдау, студенттің ойлау, сезіну және шығармашылық қабілетін дамыту маңызды міндеттердің біріне айналды. Осы тұрғыдан әйел қаламгерлер прозасын оқыту әдебиеттанулық біліммен қатар, рухани-адамгершілік тәрбиенің де пәрменді тетігі ретінде қарастырылады.
Тарауда оқу үдерісіне бейімделген мазмұндық және әдістемелік бағыттар айқындалып, мәтінмен жұмыс жүргізудің инновациялық түрлері мен оқыту технологиялары талданады. Әйел жазушылар туындыларындағы психологиялық, эстетикалық және әлеуметтік-рухани мәселелерді студенттерге түсіндірудің тиімді әдістері жүйеленеді. Сонымен қатар зерттеу барысында жүргізілген тәжірибелік-эксперименттік жұмыс нәтижелері талданып, олардың оқу процесіне енгізілу жолдары ұсынылады.
Бұл бөлімнің басты мақсаты –  әйел жазушылар прозасын оқыту тәжірибесін ғылыми-әдістемелік тұрғыда негіздеу, әдебиетті оқытуда заманауи педагогикалық тәсілдерді тиімді пайдалану жолдарын көрсету. Осы арқылы ұлттық әдебиетті оқытудың жаңа үлгісін қалыптастыруға, студенттердің көркем мәтінді қабылдау мәдениеті мен әдеби талдау қабілетін арттыруға бағытталған ұсыныстар беріледі.
Қорытындыда зерттеу жұмысының нәтижелері бойынша ұсыныстар берілді және тұжырымдар жасалды.
Қосымшада эксперименттік жұмысқа қатысты ендіру актісі, оқу жоспары (силлабус), комикс мәтіні және буккросинг материалдары берілді.

1 ТӘУЕЛСІЗДІК КЕЗЕҢІНДЕГІ ҚАЗАҚ ПРОЗАСЫНЫҢ ДАМУ ҮРДІСТЕРІ

1.1 Тәуелсіздік жылдарындағы қазақ прозасындағы әлеуметтік-мәдени контекст 

Еліміз тәуелсіздік алғаннан кейін қазақ әдебиеті өзінің жаңа өрлеу жолына түсіп, қоғамда қалыптасқан жаңа тарихи-әлеуметтік жағдайларға бейімделіп, қоғамдағы өзгерістердің рухани айнасына айналды. Кеңестік саясаттың қатаң тәртібі мен идеологиясының шектеулерінен арылған әдеби үрдіс шығармашылық еркіндікті ту етіп, ұлттық болмыс пен тарихи жадты жаңаша пайымдауға бағытталды. Бұл дәуірдегі қазақ прозасының басты ерекшелігі – ұлттық рух пен тәуелсіздіктің құндылығын дәріптеу, тарихи әділеттілікті қалпына келтіру және жаңа көркемдік ізденістерге бет бұру болды. «Еліміздің тәуелсіздік алуы ұлттық әдеби өмір шежіресінде жаңа тарихи кезеңнің бастау алуына себеп болды. Қазіргі қазақ әдебиеті – көркем мазмұн мен пішін тұрғысында да, идеялық концептуалдық тұрғыда да жаңарған, толысқан әдебиет. Ұлттық рухтың жаңғыруы әдеби әлемде игі өзгерістер мен құбылыстарға жол ашты. Егемендіктің жариялануы бұрынғы саяси идеологияның салдарынан бұрмаланған ұлт тарихын қайта зерделеуге, тарихтағы және жалпы руханияттағы (дін, тіл, мәдениет, әдебиет) ақтаңдақтардың орнын толтыруға мүмкіндік берді. Ұлттық әдебиеттің саясат құрсауынан (изоляциядан) босап, әлемдік әдеби кеңістікпен ықпалдастығы (интеграциясы) артуынан көркемдік даму арналарында әлемдік мегаүрдістердің әсер-ықпалы айқын аңғарыла бастады» [2, 3 б.]. Соның салдарынан қазақ әдебиетіндегі ақтаңдақ беттер ашылып,  ұлттық әдебиетіміз де жаңғырып, идеялық-тақырыптық жағынан тың өзгерістерге жол ашылды. Қазақстанның тәуелсіз мемлекет ретінде қалыптасуы ұлттық әдебиетіміздің даму бағытын түбегейлі жаңартып, көркем ойлау жүйесінің идеялық және тақырыптық аясын кеңейтті. Бұрын саяси шектеулерге байланысты ашық көтерілмеген 1986 жылғы Желтоқсан оқиғасы, Ауған соғысы, Семей ядролық сынақ аймағы сияқты тарихи-әлеуметтік мәселелер тәуелсіздікпен бірге әдебиетке еркін енді. Осы тақырыптарда қалам тербеген жазушылардың шығармалары нәтижесінде қазақ прозасында жаңа мазмұндық кеңістік қалыптасты. Бұл құбылыс ұлттық әдебиеттің жаңару кезеңінің айқын белгісі болып табылады. Соған сай зерттеу жұмысымызда тәуелсіздік кезеңінде жазылған прозалық  шығармалар идеялық-тақырыптық тұрғыдан сараланып, оның өзіндік ерекшелігі мен жазушылардың шығармашылық зертханасының көркемдік сипатына назар аударылды.
Әдеби үрдіс жалпы алғанда бірнеше бағытта өріс алды. Біріншіден, тарихи тақырыпқа оралу, отаршылдық пен кеңестік дәуірде бұрмаланған шындықты көркем шығармаларда қайта қарастыру айқын көрінді. Екіншіден, ұлттық сана мен рухани азаттықты бейнелеу басты идеялық бағдарға айналды. Үшіншіден, көркемдік формада да тың ізденістер байқалды: психологиялық талдау, ішкі монолог, эстетикалық баяндау, постмодернистік тәсілдер әдеби туындының озық тәсіліне айналды. Яғни, «Тәуелсіздік кезеңіндегі қазақ прозасы қазіргі қоғамның бет-бейнесін, заман ағымындағы адамдардың болмысын дәлдеп көрсете алуымен ғана емес, өткен тарихты бүгінгі проза – әлемдік әдеби үрдістерді өзімізге әкеліп, қаламгерлер әртүрлі тәжірибелер жасау арқылы алуан түрлі жанрда түрлі тақырыпта әлемдік мәселелер сөз болуды. Оның тұздығы ретінде тәуелсіздік, еркіндік, азаттық сынды тақырыптарды тілге тиек етуге әбден болады. Белгілі бір тақырыпта ғана ойланып, соны ғана өзек тұтпай негізгі тақырып айналасында түрлі кейіпкерлердің күйін көрсету арқылы мейлінше жан дүниесі бөлек, басқаларға ұқсай бермейтін образдар жасап, қалыптастырды» [3, 174 б.]. Мұның барлығы зерттеушілер еңбектерінде жазғандай тәуелсіздікпен бірге келген сөз бостандығының ықпалына қатысты жүзеге асты. Ал сөз өнерінің еркіндік алуы, зиялы қауымға сөз бостандығының берілуі әдебиеттің ақтаңдақ беттерінің ашылуына тікелей әсер етті. Бұл өзгерістерді өз зерттеуінде тәуелсіздік прозасын жан-жақты зерттеген, осы кезеңде әдебиет майданында көркем туындыларын жазған ақын-жазушылар шығармашылығын бүге-шігесіне дейін талдап, баға берген әдебиеттанушы-ғалым Г.Орда да атап өтеді: «Тәуелсіздік жазушыларға сөз бостандығын берді. Сөз бостандығы қазақ жазушыларына кеңестік дәуірде еркін бара алмаған, кең қозғай алмаған тақырыптарға қайта үңілуге мүмкіндік берді»  [4, 43 б.]. Сол себепті тәуелсіздік кезеңінде қазақ прозасы, соның ішінде, әсіресе, шағын көлемді эпикалық жанрға жататын әңгіме көркемдік-стильдік және мазмұндық жағынан елеулі өзгерістерге ұшырады. ХХ ғ.б. алғаш қазақ әдебиетінің тарихында М.Дулатов, М.Жұмабаев, Ж.Аймауытов сынды Алаш зиялыларының прозасынан бастау алған жаңаша пайымдаулар мен көркемдік ізденістер ХХ ғ. 60-70-жылдары әдебиетке келген, «алтын көпір» атанған М.Мағауин, Т.Әбдік, Ә.Кекілбаев, Д.Исабеков, т.с.с. жазушылардың шығармашылық зертханасында айқын көрініс тапты. Олар Алаш жазушылары қалыптастырған үдерісті бұзбай, шығарманың тақырыптық-идеялық аясын кеңітіп, оны өзгеше стильдік тәсілдер мен формалар арқылы оқырманға көркемдеп ұсынуға ұмтылды. Өз кезегінде жаңа буынның қаламгерлері де кеңестік көркемдік жүйеден бойын аулақ ұстап, заман талабына сай ұлттық прозаның жаңаша моделін қалыптастыруға барынша ұмтылды.  Тәуелсіздік кезеңінде әдебиетке келген жас жазушылар бұл екі бағытты бір арнаға тоғыстырып, әрі мазмұнды, әрі көркемдік форманы жаңартуға бағытталған жаңа прозалық сапаны қалыптастыруға талпынды, әдебиетте бұрыннан қалыптасқан игі дәстүрді жалғастырып, заман талабы мен оқырман талғамына сай жаңашылдыққа бет бұрды.
Қазіргі қазақ прозасы, оның ішінде әңгіме жанры, тәуелсіздік кезеңінде әдебиеттануда қалыптасқан ұлттық көркемдік дәстүр мен әлемдік әдеби үрдісте туындаған жаңашылдық ұғымының аясында ықпалдасу нәтижесінде дамып отыр. Бұрынғы тарихи кезеңдерді көркемдік тұрғыда игерген аға буыннан кейінгі қаламгерлер шоғыры бүгінгі оқырманның ұлттық жадын жаңғыртып, тарихи сананы қайта пайымдауға мүмкіндік беретіндей туындылар тудыруда. Мұндай жаңашылдық тек тың тақырыптармен ғана шектелмей, көркемдік ойлау мен бейнелеу тәсілдерінің жаңаруымен де тығыз байланысты. Жазушының әдеби шығармадағы басты идеяны жеткізу тәсілі, қоршаған орта мен өмірді тану көкжиегі, әлеуметтік құбылыстарды көркемдік тұрғыда бейнелеуі шығарманың көркемдік деңгейін айқындайды. «Әр жазушы өзінше сөз саптайды, өзінше суреттейді, образдар жасайды. Жазушы өмір шындығын шығарымпаздық қиялымен типтендіре жинақтай отырып образ жасайды, суреттейді» [5, 125-127 б.].  Соған сәйкес шығармадағы сюжеттік құрылым, композиция, кейіпкерлер жүйесі, тілдік өрнек пен стильдік шешімдер авторлық даралықты танытады. Мұның барлығы тек әдеби жаңалықты дәстүрмен ұштастырғанда ғана көркемдік тұрғыда нәтижелі болмақ.
Кеңестер одағы құлағаннан кейін одақтас республикалар құрамында болған басқа да ұлттық әдебиеттер секілді қазақ әдебиеті де әлемдік әдебиетану ғылымындағы үрдістерге сай бұрынғы идеологиялық насихаттан бүгінгі заманға лайық жаңа парадигмаларға көше бастады. Дәл осы кезеңде ұлтқа тән дүниелерге тың көзқараспен қайта қарау, өткен тарихқа баға беру, ұлтқа тән құндылықтар мен ұлттық мотивтерді көркемдеп жазу үрдіс алды. Яғни, «Literature became a vital medium for reflecting the country’s complex social transformations and the search for a renewed national identity. The main features of postmodern literature in Kazakhstan, particularly in its search for a national ideology, reflect a unique adaptation of global postmodern trends to local historical and cultural contexts» [6, 3533 p.]. Соған сай әдебиеттің басты тақырыптары ретінде өткен кезеңді, яғни кеңестік өмірді қайта таразылау, репрессия зардабын суреттеу, 1990 жылдардағы қоғамдағы хаос, ұлттық бірегейлікті жоғалту, жаңа бастамаларды іздеу, посмодерндік ирония, өмірдегі абсурд теориясы, соцалистік құрылыстың ыдырауы, жаңа реалийлерде адамның өмір сүруі, т.б. мәселелері алдыңғы қатарға шықты. Г.Орда атап көрсеткендей, «Тәуелсіздік жылдары қазақ жазушылары әңгіме жанрында қалыптасқан дәстүрді жалғастыра отырып, мазмұндық, түрлік ізденістерге барды. Бұл жанр кеңестік дәуір тұсында тыйым салынған діни-философиялық, эротикалық, интимдік әңгімелермен толықты. М.Мағауин, Б.Нұржеке, Қ.Жұмаділов, Т.Ахметжан, Н.Ораз, т.б. жазушылар адам жанының ішкі иірімдеріне үңілуде психологиялық әңгімелер қатарын көбейтті. Дәстүрлі ұлттық таным тәуелсіздік тұсындағы әңгімелерде батыс әдебиетінде қалыптасқан әр түрлі ағымдармен жалғасты. Сондықтан да қазақ әңгімелерінде модернистік, постмодернистік ағымдар пайда болды» [7, 3 б.].  Өз жұмысымызда 1991 жылдан кейінгі қазақ әдебиетіндегі басты тақырыптар мен бағыттарды кесте түрінде төменде көрсеттік.

Кесте 1 – Тәуелсіздік кезең әдебиетінің тақырыптық жүйесі 

	Тақырыптар
	Көтерілген мәселе мен басты идея
	Авторлар мен шығармалар

	1
	2
	3

	Кеңестер одағының құлдырауы және өткенді таразылау мәселесі
	Кеңестік одақтың құлау себептерін іздеу, өткен кезеңді таразылау мен бағалау, жалған мифтерді қайта қарау,
	Ш.Мұртаза «Ай мен Айша», С.Елубай «Ақ боз үй», С.Сматаев «Біз құлмыз ба? Біз кімбіз?», Ұ.Доспамбетов

	
	
	

	1-кестенің жалғасы

	1
	2
	3

	
	репрессия мен депортация шындығы, қуғындалған тағдырлар, жалған өмір, т.б.
	 «Жылусыз от», Б.Мұқай «Өмірзая», Г.Бельгер «Дом скитальца» романдары, Т.Сәукетаев «Құзғын тойған қыс», Н.Қапалбекұлы «Таудан түскен тұман», Ә.Асқаров «Өр Алтай, мен қайтейін биігіңді», Н.Ақыш «Рақымсыз көктем», Ж.Шаштайұлы «Тау мен дала» повестері, Ш.Мұртаза «Торғай шалдың есегі», Қ.Жұмаділов «Бұқарбайдың бұқасы», Ә.Тарази «2999999+1» әңгімелері, т.б.

	Өткен кезең жарақаты  мен естелік 
	Жаңғырықтар естелігі, жеке тағдырлар арқылы өткенге көз жіберу, Желтоқсан көтерілісі, Семей полигоны, табиғи апаттар мен экология мәселесі, дін мәселесі, т.б. 
	Д.Амантай «Гүлдер мен кітаптар», А.Жаксылыков «Сны окаянных» романдары, Қ.Түменбай «Қанаты күйген қызғыш құс» хикаяты, «Мұнар күн» әңгімесі, А.Алтай «Прописка», «Сібір офицері», Н.Ораз «Жылқының көз жасы», Д.Рамазан «Алланың еншісі», «Соңғы дем», А.Кемелбаева «Ғибадат», Р.Мұқанова «Мәңгілік бала бейне», «Қаралы төбе» әңгімелері, т.б. 

	Постмодернизм мен ирония және бұқаралық әдебиет
	Әлем, қоғам үшін алаңдау, утопия мен антиутопия, авторлық қиял көріністері, интертекстуалдылық, абсурд теориясы, тұлғаның екіге жарылуы, қоғамды жатсынған кейіпкер, жанрлық прозаның дамуы  (детектив, фантастика, неомифологизм, мистика).
	М.Мағауин «Жармақ» роман, «Елес», «Қуыршақ, «Оралу» әңгімелері, Қ.Жиенбай «Жер үстінде жұмбақ бар», Д.Досжан «Жан құмары» романдары, М.Мағауин «Қыпшақ аруы» хикаяты, С.Досжан «Үлкен үйдегі үрей», А.Кемелбаева «Қоңыр қаз», Д.Қуат «Кірекей-Күнекей», Қ.Мүбарак «От ару», «Жат құшақ», «Айдың соңғы сәрсенбісі» әңгімелері,  т.б.

	1990 жылдардағы хаос пен жаңа заман шындығы 
	· Әдебиеттегі «жабайы капитализм» көрінісі, посткеңестік кеңістікте орнаған жаңа заман талаптары, бұрынғы идеялардың жалғандығы, қоғамдық қатынастағы қайшылықтар, қоғамдық санадағы рухани дағдарыс, рухани күйзеліс, 
	А.Кемелбаева «Мұнара», Х.Әдібаев «Созвездие близнецов», А.Әлменбет «Мимырт», Г.Бельгер «Разлад» романдары, Д.Әшімханұлы «Тасқала», «Жынды жел», Б.Ыбырайым «Бейсауыт кісі» әңгімелері

	
	· 
	

	1-кестенің жалғасы

	1
	2
	3

	
	· қоғамның қарапайым өкілдерінің көзқарасы, зиялы қауым өкілдерінің өміріндегі ізденіс, өз идеалын жоғалтқан жастар тағдыры, жаңа әлеуметтік бағдар іздеу кезеңі, қоғамдық саяси өмірдің панорамасы (жекешеліндіру, нарық, коммерция, жеке меншік, т.б.) . 
	

	Ұлттық бірегейлікті іздеу 
	· «Біз кімбіз?», «Біз қайда барамыз?» сауалдарына жауап іздеу, ұлтқа тән дүниелерді ұлықтау, қазақ тарихындағы ұлылар тұлғасын көркем бейнелеу, ұлттық құндылықтарды дәріптеу, жадыны жаңғырту, өткен мен бүгіннің арақатынасы, «өткен-бүгін-болашақ» үштігі, ұлттық мұра мен ұлттық қазына, отбасылық құндылықтар, т.б. 
	Қ.Жұмаділов «Дарабоз», Қ.Исабай «Шоң би», Р.Тоқтаров «Абайдың жұмбағы», З.Қабдолов «Менің Әуезовім», Т.Әсемқұлов «Талтүс», М.Омарова «Ана ғұмыр» романдары, Т.Нұрмағамбетов «Балалық шақтың әсерлері» повесі, «Анасын сағынған бала» әңгімесі, К.Рақымжанов Қалғұты», «Оралу», «Алтын қол» әңгімелері, т.б.



Қазақ елінің тарихында Желтоқсан көтерілісі ұзақ уақыт бойы жабық тақырып саналып келді. Көптеген жазықсыз жастардың тағдырымен байланысты бұл тарихи оқиға тәуелсіздік алғаннан кейін ғана қазақ әдебиетінде ұлттық тақырып ретінде кеңінен суреттеле бастады. Тәуелсіздік кезеңінде әдебиетте басты тақырыптардың біріне айналған жастар көтерілісіне С.Мақпырұлы мынадай баға береді: «Бүгінгі тәуелсіздігіміздің, егемендігіміздің негізі ата-баба арманында, осы асыл мұратқа ғұмырларын сарп еткен талай күрескер ұрпақтың тағылымды тағдырларында жатыр десек, сондай бір жарқын оқиғаның бірі – Желтоқсан оқиғасы екені даусыз. Тәуелсіздік дәуірі әдебиеті бұл ұлы оқиға және оның қаһармандары алдында да қарыздар» [8, 27 б.]. Қ.Түменбай, М.Байғұт, А.Алтай, Ж.Қорғасбек сынды қаламгерлер шығармаларында  бұл тақырыпты жаңа көркемдік деңгейге көтеріп, өзіндік көзқараспен пайымдап, қазақ прозасына тың мазмұн енгізді. Мәселен, М.Байғұттың «Жоғалған жұрнақ» атты әңгімесінде 1986 жылығы оқиғалардан кейін айыпталып, қоғамнан шеттетілген, желтоқсан қасіретінің құрбанына айналған жас жігіттің өмір жолы бейнеленген. Жазушы осы кейіпкер арқылы ұлтсыздану мен тоталитарлық жүйенің құрбанына айналған, қайғы-қасірет жүгін арқалауға мәжбүр болған, жаны жаралы тұтас бір буын өкілдерінің басынан өткен қиын тағдырын суреттейді. «Ол Айқұмырсқадан қалып қойған жеті-сегіз үйден сәл әріректе Тақия төбенің тепсеңінде, өзінің шаңырағы тұрған жерде шапанының етегінен тас төгіп отырған күйінде қатып қапты... Жұрнақ қатып қалған түні Қамбар ата кесенесі түбіндегі айналасына ақ сәуле шашатын ақшылтым тас түп-түгел қарайып кетіпті деседі» [9]. Шығарманы оқу да ауыр. Қонақбай қарттың дүниеге келген балаларын Жалғау, Жұрнақ деп атауы да заңды құбылыс секілді. Жазушы кеңестік кезеңдегі қазақ жастарының ерлігін суреттеу арқылы сол қасіреттің зардабын көрген бүтіндей отбасының тағдырын жалмаған нәубетті көркем суреттейді. Жалғауы мен өмірлік жарынан айрылған Қонақбай мұғалімнің жан дегенде жалғызы, көзінің нұры, үміті мен сенімі Жұрнақ сотталып, кейінен жындыханаға тоғытылуы оны күйіктен өлтіреді. Ал сүйген қызы Алмамен бірге алаңға барған Жұрнақ соққы жеп, түрме мен жындыхананың бүкіл азабын көріп, кейін туған жеріне оралып, ешкімге зиянсыз деп танылған жас жұрт үшін «жынды Жұрнаққа» айналады. Оның есінде тек алаңда болған оқиғалар мен таныс адамдардан мектеп директоры Сағындықов пен мұғалімі Сағыныш апай ғана қалған. Ешкімге зияны жоқ қайран жас қоғамнан шеттетіліп, Мәскеудегі білімін де ары қарай жалғастыра алмай, бүкіл арманы көкке ұшады. Түптің түбінде туған үйінің босағасына келіп, тағзым еткен күйі дүниеден өтеді. Бүтіндей бір отбасынан жұрнақ та қалмайды. Автор кейіпкерлерге осылай символикалық ат беру арқылы оқырманға бұл дүниеде артынан қалар, әулет атын жалғастырар не жалғауы жоқ, не жұрнағы жоқ отбасының трагедиясын паш етеді. Бұл – бір ғана отбасының ғана трагедиясы емес, бүтіндей бір ұлттың трагедиясы. 
Шығармаларында қоғам мен уақытты, болмыс пен шындықты астастыра суреттеуге дағдыланған А.Алтайдың «Прописка» әңгімесі де желтоқсан көтерілісімен тығыз байланысты. Бұл әңгімеде жеті жылдан кейін өз туған жеріне оралған  Арқат есімді жігіттің тағдыры суреттеледі.  Алматыда қандай амал жасаса да, паспорт үшін қалалық пропискаға тұра алмаған әрі желтоқсанға қатысқан деген жаладан әзер қашып құтылған жастың тағдыры кез келген оқырманды елеңдетпей қоймасы анық. «Сол бір Желтоқсанның бұрқағы болмағанда, құда да тыныш, құдағи да тыныш, Алматыға іргелес ауылына паспортқа отыра қояр еді. Сол бір сұмдық көтеріліске тайқы маңдайы тап келіп, қызуқандылықпен килікпегенде қалың тұманда адасып қалған адамдай сандалмас па еді... Желтоқсанның ызғары армиядан «запастағы офицер» болып оралған мұны да қарыды ғой» [10] деп баяндалатын әңгіме бұл көтеріліске тікелей қатысқанның да, жанама қатысқанның да, тіпті сол туралы әңгіме айтқанның да тағдырын түбегейлі өзгерткенін көрсетеді. Автор кейіпкердің жан дүниесін табиғатпен астастыра суреттейді, психологиялық паралелизм тәсілін пайдаланады. Көркем шығармада адам өмірін табиғатпен, қоршаған ортамен байланыстыра суреттеу – әдебиетте жиі қолданылатын тәсіл. Себебі, «көркем шығармада суреттелген табиғат суреттері әртүрлі көркемдік жүк көтереді» [11, 24 б.]. Өз ауылына тезірек жетуге талпынған жігіттің жолын табиғаттың дүлей күші мен тосын сыйы тоқтатады. Қар мен боранның кесірінен аударылған жолаушылар автобусы Ертістің арғы бетіне өте алмай кері шегінеді. Магиялық реализм мен орнаменталды прозаның шебері А.Алтай осы көрініс арқылы қалаға тұрақтамаған, өз елінде пропискаға тұра алмай жетімдіктің күйін кешкен, әділеттілік үшін желтоқсанға қатысып, өз үнін басшыларға жеткізе алмаған жастың күйінішін символдап жеткізуге тырысады. Сол көтеріліске қатысқан талай жастың өмірі құрбан болды, қудалауға ұшырады, арман-мақсат қуған жолынан адасты. Осының барлығын жазушы табиғаттың дүлей күшімен астастыра суреттеп, айтайын деген ойын астарлап, тұспалдап жеткізеді: «Енді міне, бойы тоңазып, қарадай елегізіп Алтай биігіндегі бұрқақта бұйығып отыр. Әлгі бір алас-күлес ақ түтекте атып шығып кеткен албырт азаматтар қайда жүр екен деген дерексіз ой оралды. Адасып кетер ме екен, әлде жол таба алар ма бұлыңғыр бұрқақта?! Өз атамекені ғой бірақ...» [10]. Бұл жолдар арқылы ол талай жастың өмірі тозаққа айналып, албырт жастығы құрбан болып, отқа оранғанын, қараңғы түнекте жол таппай адасқанын, тұрлаусыз тіршілік күйін кешкенін суреттейді. Сол қараңғылықтан шығатын жол бар екендігіне, өз атамекенінде алаңсыз күй кешетіндеріне, тұманнан адаспай шығатындарына көз жеткізеді. Көп нүктені қою арқылы болашаққа деген үміттің әлі де үзілмегендігін көрсетеді.  Бұл – бір ғана Арқаттың күйі емес, дәл сол кезеңде тағдыр тәлкегіне ұшыраған бүтіндей бір ұлттың күйініші.
Тәуелсіздік кезеңіндегі проза жанрын зерттеген ғалымдар дәл осы уақытта қазақ қаламгерлерінің көркемдік ізденісі түрленіп, шығармаларында жаңаша түр мен формалардың қалыптасқанын айтады. Осының әсерінен прозаның тақырыптық-идеялық шеңбері де кеңігенін байқаймыз. Дәлел ретінде бірнеше зерттеушілердің талдауларынан мысал келтіруге болады. «Тәуелсіздік дәуіріндегі көрнекті қаламгерлердің бірі Қуандық Түменбай да Желтоқсан тақырыбын назардан тыс қалдырмады. Оның «Мұнар күн», «Қобыздың мұңы», «Қазанама оқушы» атты әңгімелері Желтоқсан оқиғасының халық тағдырына әкелген зардаптарын, елдің күйзелісін және адамдардың қилы өмір жолдарын суреттеуге арналған» [12]. «Сол кезеңнің әлеуметтік болмысы Б.Қанатбаевтың «Ескі жұрт» әңгімесінде де әсерлі көрініс табады. Автор заман өзгеріп, буын алмасқан тұста ұлттық құндылықтардың әлсірей бастағанын алға тартады. Тәуелсіздік кезеңінде қоғам ішінде сан алуан салада жаңа, жарқын бетбұрыстар мен жаңғыруларға жол ашады. Осыған орай өмір шындығын, нақты өмірлік материалдарды авторлық ұстаныммен және өзекті мәселелермен сабақтастыра бейнелеудің маңызы ерекше» [13].
Тәуелсіздік жылдарындағы қазақ прозасы тақырып таңдау, идеялық ізденіс барысында негізінен ұлттық мәселелерге көп иек артты. Жанрлық таңдауда қысқа жанрларға, әсіресе әңгімеге басымдық берілді. Жазуы қиын болғанмен, әңгіме сол тұстағы тәуелсіз әдебиеттің ауыр жүгін көтерді. Көкейтесті өткір проблемалар қоғамдық-әлеуметтік, саяси жаңалықтардың жаңғыруымен ұласып, ондаған жыл бұйығып жатқан жанартаудай оянған ұлттық сананың қажеттілігімен қатар көтерілді. Ұлтқа қатысы бар мәселелер бір туындының немесе көркем жанрдың тақырыбы ғана емес, әдеби тенденцияға айналды. Материалдық қажеттіліктің рухани құндылықтарға үстемдігі қоғамның дәлелдеуді қажет етпейтін аксиомасы болды. Рухы жадау, намысы тапталған, келешегінен үміті жоқ, тек бүгінгі күннің қам-қарекетінен аса алмай қалған пенденің бейнесі оқырманның өзі күнде көріп жүрген көршісіндей болып шығуы, әдеби қаһарманның өмір шындығынан алыс емес, қарапайым адам екендігі таңғалдырды. Социалистік реализмнің жасанды идеологиясының қалыбына шақтап жасалған жалған образдардың ақиқаттан алшақ әрекеттері мен фальшқа толы өміріне сенімі қалмаған оқырман жаңа тәуелсіз заманның жаңа кейіпкерімен сағына қауышты. 
Тәуелсіздікке дейін-ақ қазақ әдебиетінің дамуына сүбелі үлес қосқан М.Мағауин, Р.Отарбаев, Д.Әшімхан, Т.Нұрмағамбетов, Ә.Тарази, Қ.Түменбай т.б. сынды жазушылардың алуан тақырыпта жазылған шығармалары талай жылғы бұғаудан босап, қалың оқырманымен қайта қауышқан, өзінің көркемдігімен ұлт әдебиетінің еңсесін тағы бір көтеріп әкеткен Алаш қаламгерлерінің шығармаларының соңын ала жарық көріп жатты. Әр қазақтың кіндігі байланған, тамыры жайылған ауыл тақырыбынан бастап, ұлттың қасіретіне айналған экология, рухсыздық, ашаршылық, жабайы урбанизация, патриотизм, ұлтшылдық сияқты кейде бірі-біріне қарама-қарсы ұғымдағы тақырыптар көтерілді. Тәуелсіздік кезеңіндегі прозалық шығармаларда көтерілген тақырыпқа әр автор өз идеясымен келді дегенмен, бәріне ортақ бір тенденция – ұлт тағдыры, ел келешегі деген ұлы мұрат болды.
Тәуелсіздіктің алғашқы жылдарындағы әңгімелерде қоғамның әлеуметтік жағдайы өткір сынға алынды. Қоғамдық жағдай ауыл тіршілігі арқылы суреттелді. Шалғайдағы ауылдың қарапайым тұрғындарының басынан кешкен, бір қарағанда, елеусіз көрінетін оқиғалар шындығында үлкен мәні бар құбылыс екені байқалады. Кішкентай кейіпкердің болмашы әрекеті арқылы, оның ішкі жан дүниесіндегі өзгерістер мен мінез ерекшелігі арқылы мемлекеттік деңгейдегі мәселелерді, елдің болашағына тікелей әсер ететін резонансты құбылыстарды астарлап жеткізу тәсілі көбірек қолданылды. Мемлекеттік деңгейде қалыптасуы керек ұлттық идеологияға сусап отырған қоғамның жоғын көркем әдебиет арқылы, көркем образдар әрекетімен байланыста іздеуге талпынды. Бұл үрдіс сол кезеңнің прозасында өзгеше жаңалық саналған М.Мағауин, Р.Отарбаев, А.Алтай, т.б. сынды қаламгерлер шығармаларынан байқалды. Р.Отарбаевтың «Американың ұлттық байлығы» шығармасы ауыл өмірін суреттейді. Ащы сарказм арқылы өмір шындығы айқын танылады. Шындықты тани отырып, отандасыңа, елдің жағдайына жаның ашиды. Кейіпкердің: «– Аллам-ау, – деді амалы құрыған ащы дауысы қарлығып, мұржаға сүйене бере. – Шәуіл деген жаман ши бөрі Американың ұлттық байлығы болса, мен сонда Қазақстанның кімімін?» [14, 324 б.] – деген жанайқайы оқырманның өз толғанысына ұласатыны рас. Шибөрінің өмірі өз тіршілігінен артық, құнды екенін мойындау, тұтас халықтың әлеуметтік жағдайының соншалықты сорақы екенін жан-тәнімен сезіну соншалықты ауыр екенін автор астарлап қана жеткізеді.  
Өткен ғасырдың аяғындағы қазақ қоғамындағы аса өткір мәселелерді шығармаларына арқау етіп, сол арқылы түрлі көркемдік ізденістерге барған, оқырман жадында сол қоғамның символдық бейнесі деңгейінде жатталып қалған қызықты образдар сомдаған жазушының бірі – Мұхтар Мағауин. Суреткердің түйдек-түйдек жарыққа шыққан «әдепкі әңгімелер» циклінен бастап, ұлттық идея қалыптастыруға шақыратын күрделі шығармаларына дейін қазақ халқының мұңын түсініп, жоғын табу деген мұрат сезіледі. Оның жаңа тақырыпты көтерген әңгімелерінің ішінде оқшау тұрған, әдебиетшілер мен оқырмандарға тың ой салып, қазақ қоғамындағы әбден таптауырын болып, қадір-қасиетінен барынша айырылған интернационализмнің «қызығын» сөз еткен шығармасы – «Ұлтаралық жанжал» әңгімесі. Әңгіме Алматы түбінде орналасқан, оңтүстік астанаға ең болмаса бір рет келген оқырманға ең болмаса аты таныс әйгілі ауыл тұрғындарының тәуелсіздіктен кейінгі ұлттық келбеті туралы сипаттаумен басталып, мемлекет құраушы титулдық ұлт пен тегі белгісіз интернационал біреудің арасындағы аса шетін мәселе – «тіл» тартысы туралы, сол арқылы билік пен халық арасындағы үлкен алшақтық туралы өткір тілмен, бетті тіліп түсердей ащы сарказммен жалғасады. Автордың уақыт пен кеңістік мәселесіне ерекше назар аударуы да ойландырады. Көзіқарақты, елдегі саяси-әлеуметтік мәселелерден зәредей болса да хабары бар оқырман шығарманы оқып отырып-ақ көп нәрсені жазбай таниды. Өйткені шығармада оның өзі күнделікті көріп жүрген дүниелер айтылады. Кейіпкерлер де өзінің қоңсысы, әріптесі, досы немесе жолдасы. Сөз арасында айтыла салған оқиға – мемелекеттік мәселеге, іс арасында кездесе кеткен кейіпкер – типтік бейнеге мысал бола алатындай.
Автор қарапайым ауылдың, қоңторы тіршілігі мен қарабайыр тұрғындарын сипаттай келе: «Бұрын апта сайын той, ай аралатпай көкпар, бәйге өтетін. Қазір бәйге, көкпар жоқ. Есесіне күн сайын той. Жалпыға арналған дабыралы той емес, жекелеген үй, жекелеген адамдардың өз тойы. Күндіз айрықша көңілді, бірлі-жарым кісілер ғана бұлғалақтап жүрсе, күн бата екеу-үшеуден қосылған әншілер бой көрсетеді. Кейде төбелесіп, пышақтасып жататыны бар. Уақа емес, ертеңіне қайта татуласады. Той – тойға ұласады. Десе де, бұрын жаға жыртылмаған момын ауылдың қазіргі жауынгерлік рухы жоғары. Соңғы төрт жылда ғана ауыл балалары екі кісіні атып, үш кісіні жарып өлтірді. Үлкен жер, орта есеппен алғанда ештеңе емес. Ауылдың тыныштығы бұзылмаған. Бәрі жақсы. Жақсы болмаса, бұл ауылға қиырдағы Қарақалпақтан, бүйірдегі Семейден қаншама жұрт көшіп келіп, орнығар ма еді. Ауылдың жақсылығы. Һәм тыныштығы» [15, 197 б.] - деп, ауыл тұрғындарының ғана емес, жалпы елдегі бұрын өрескел сналатын кейбір оқиғалардың өзін жайбарақат қабылдау, немқұрайды көңілмен қарау белең алғанын тұспалдайды. Осы жайбарақаттық пен немқұрайдылықтың кесірінен тек өзіне ғана тиесілі несібесінен тапа-тал түсте айрылып қала беретін адал, ақжүрек жан мен осы адамшылық қасиетті қорқақтық, жасықтық деп санайтын, өзінің кісі жиіркенерлік бәлеқорлығы мен астамшылығын пысықтық деп білетін арам көршінің арасындағы қарым-қатынас арқылы қоғамның шындығын ап-ашық түсіндіріп береді. М.Мағауиннің кейіпкерлері автор идеясын астарсыз-ақ танытуға қызмет етеді. Сөзімен, ісімен, пиғылымен, мінезімен. Шығарманың соңына дейін өткір тартысқа құрылған қаншама драма, текетірес, психологиялық арпалыс суреттеледі. Оқырман да ширығып отырады. Соңы қандай болар екен, арам адалды жеп қояр ма екен? деген пенделік сұрақ көкейде кептеліп тұрады. Бірақ автор мың асқанға – бір тосқанды шебер мысалға алады. Қолында билігі, заң күші болғанымен, бас еркі жоқ басшы атаулы жеңе алмаған тексізді жұдырығы жуан тентек, бірақ ұлттық намысы жоғары, бұрынғы бұзық тәубесіне түсіреді. Бұрынғы қулық-сұмдығы іске аспай қалған жалақордың кейпін автор:  «Бақ тайған Мирзо байғұс қайтсін. Иегі дірілдеп, тағы да үнсіз бас изепті. Бірақ бар шаруа осымен тынбаған екен. Бір айналдырса шыр айналдырады дегендей, ертеңіне таң азанмен, қаражат үнемдеу мақсатында әкімшілік ұжымын қысқарту туралы жоғарыдан жаңа жарлық келіп, әкім өзін-өзі қысқарта алмайды, орынбасар... ол да қиын, артық тұрған үшінші орын – яғни Мирзо мүскіннің тегін жалақысы қиылып кете барған. Сол күні, түске таман соры қалың Мирзо байғұстың Алматының төрінде, Пәленбай деген ағылшын-неміс-француз-түрік лицейінде тегін оқып жатқан жалғыз қызы дорбасын арқалап, үйіне қайтып келіпті: тоғыз сабақтан қатарынан үлгермеген, ол да ештеңе емес-ау, өңшең қазақ ортасында қалыптасқан қожайын әдетінше, өзімен бірге оқитын американ, ағылшын, неміс, француз, түрік, жапон, араб, иран... орыс елшілерінің балаларына өктемдік жасамақ болған, атап айтқанда: бірінің киімін тартып киген, бірінің әмиянын сұраусыз алған, бірінің бетін тырнап, бірінің көзін шұқыған; өкінішке қарай, бұлардың ешқайсысы да Ел иесі емес, интер-саналары төмен, әрі дөкір жұрттан, – дәдесін қолына беріпті, және лицей басшылығына шағым түсірген. Ұлт-аралық емес, халық-аралық жанжал шыға жаздап, әрең тоқтапты. Мұны аз десеңіз, сол күні тапа-тал түс кезінде аудан орталығынан арнайы комиссия келіп, Рахман-Ата ауылындағы еңбексіз зейнетте отырған кісілерді тексергенде... тағы да Мирзо байғұс, Мирзоның өзі емес, қазір әбден семіріп, әрең қозғалуға айналған жалғыз әйелі әшкереге түскен. Менің жазығым жоқ, заңсыз зейнетақыны тағайындаған өздерің дегенге кім сенеді, үш жылғы арам ақша қайта өндірілсін деген үкім шығарылыпты. Шығарыла жаздаған, тек ауыл әкімі ара түсіп, елдегі жалғыз орыстілді, үйін сатпаса қалай өтейді деп, әрең тоқтатыпты. Қазақ жұртының кеңпейіл мінезіне, кешірімшіл кеңдігіне риза болған Мирзо алғысын айтып тауыса алмады дейді. Көзінен жасы сорғалап тұрып ең соңғы өтінішін білдіріпті» - [15, 236 б.] деген шешім арқылы көрсетеді.
 Автор бұл әңгімесінде ұзақ уақыт өзге елдің отарында болып, тәуелсіздік алған күннің өзінде қорқақ мінез, жалтақтығынан арыла алмай жүрген елді, сол елдің кеңпейіл, адамгершілік қалыбын арамзалықпен пайдаланғысы келетіндер мен елдің асқақ рухын, қасиетті тілін, киелі жерін қорлап, кемсіткісі кеп тұратын келеңсіз құбылыстарды қатты сынайды. Адамшылықтың тірегі – сабыр мен төзімнің кей-кейде адал жұрттың өз басына қауіп болатынын ащы мысқылмен дәлелдейді. «Шығармадағы әлеуметтік және рухани қайшылықтар ирония мен сатираға құрылып, өткір сынға алынады. Осы тұрғыдан алғанда, автордың қазақтың тәуелсіз ел ретіндегі жауапкершілігін еске салатын ой-толғамдары туындының идеялық салмағын күшейте түседі. Ұлттық идея халықтың тарихи тәжірибесі мен ұжымдық мәдени санасының өзара ықпалдасуы нәтижесінде қалыптасатын күрделі ұғым ретінде айқындалады. Қазақстанның тәуелсіз мемлекет ретінде қалыптасуы қазақ халқының ғасырлар бойы сақталған этникалық және рухани тұтастығының заңды жалғасы болып табылады» [16, 68 б.] Әңгіме аяқталар тұстағы қозғалатын проблемалық мәселелер оқырманның санасына ой салғызып, оның ұлт алдындағы борышы мен міндетін түсінуіне,  әлеуметтік қоғам алдындағы  жауапкершілігін сезінуіе ықпал етеді. 
Тәуелсіздік кезеңіндегі проза ең көп кедергі көрген, тақырып кеңдігіне қарамастан шұғыл өзгеріс, тың тыныс тауып кете алмаған жанр деп жүрміз. Біраз уақыт көксоқтаға түскендей тасырқап қалғаны рас. Өнердің барлық саласының пәні де, нысаны да – адам өміріне қатысты әлеуметтік қарым-қатынас, сезіммен сабақтасатын ой сүзгісіндегі табиғат. Әдебиет болса қоғамдағы кез келген құбылысты қалт жібермей бағып отыратын, оны ой елегінен өткізіп қана қоймай, көркем шындыққа айналдырып, оқырманға жадағай ақпарат, жалаң көрсеткіш емес, керісінше көрікті образ, көркем сөзбен, айшықты суреттеулер мен қызықты баян арқылы жеткізетін, өмір шындығын бейнелі құралдар арқылы көрсететін өнер. Әдеби даму сияқты жазушы дүниетанымының қалыптасып, өсуі де күрделі эволюциядан өтеді. Бұл үдерісте жазушыға тән суреткерлік қасиеттер танылады. Әсіресе, қаламгер ұстанатын эстетикалық мұрат пайда болады. Ол болса ұзақ уақыт қалыптасатын құбылыс. Тәуелсіздік тұсындағы прозашылардың көркемдік ізденісіндегі әралуандық, суреттеу тәсілдеріндегі эксперименттер, ондағы көркемдік кілті мен сырлы құпиялар, оқырманға бұрын танылмаған оқыс образдар, тағы басқасының бәрі-бәрі әрі қиын, әрі қызық әңгіме жанрында да, жүгі ауыр повест пен романда да көрініс тапты. 
Зерттеушілер жанрлар арасын пышақпен кескендей шорт бөлуге болмайтындығын жиі айтады. Мәселен кейде әңгіменің повест, хикаятқа немесе повестің романға жақын көрінетін тұстары бар. Дегенмен, жанрлардың аражігін белгілі бір көркем туындылардағы көтерілген шындықтың аумағы, кейіпкерлер характерінің ашылу деңгейі мен қамтылған оқиғалар көлемі сияқты критерийлерге сүйене отырып ажыратуға болады. Шындығын айтқанда біз қарастырып отырған кезеңдегі көркем туындыларда бұл проблема айқын көріне қойған жоқ. Бұл мәселені қозғауымызға кейбір қаламгерлердің өз шығармасының жанрлық түрін өзі айқындап беру тенденциясы туғанына байланысты болып отыр. Осы үрдіс ең алдымен М.Мағауиннің шығармашылық лабораториясында танылды. Автор әңгіме жанрындағы шығармаларын «Әуелгі әңгімелер», «Өткінші әңгімелер», «Бейкүнә әңгімелер», «Әдепкі әңгімелер» т.б. деген сияқты жіктеулермен атайды да, осындай топтама цикл түрінде береді. Бұл шығармашылығында әңгіме жанрына көп ден қоятын жазушылар үшін қажет үлгі болуы да мүмкін. 
Тәуелсіздік тұсындағы қазақ прозасының өкілдері негізінен аға буын жазушылар болды. Кеңестік қоғамдағыдай көзге көрсетіп, қолмен ұстатқан анық идеология жоқ заманда суреткерлер үлкен-кішісіне қарамай абдырап қалды. Өткен күннің құндылығы қажетсіз. Келер күн бұлыңғыр. Бүгінгі күнде әлі тұрлау жоқ. Бірақ, жан жылытар шуақ, жүрек қуанатар жылылық сезілген еді. «Өз малын өзімдікі» дейтін күн туғанын байқады. Іргені бекіту керек. Керегені кеңейту мақсат. Шаңырақтың қайта шайқалмауын уайым қылу керек. Ұлттың жасып қалған рухын көтеріп, намысын қайрау керек. Міне, халықтың айнасы болу үшін суреткерлер қауымына осындай номиналды жүк артылды.
Әдебиетке жаңа кеп қосылған жас буынның ерекше қарқыны сезілді. Орталық теліген идеологияға, шовинизмнің астарлы қитұрқыларына деген бұрыннан да бар, бірақ әлсіз қарсылықтар енді ашық көрініс тапты. Қазақ ұлтының басына қайта-қайта үйіріліп соға беретін зұлматтар әдебиеттің барлық жанрында, кең мазмұнда суреттелу үрдісі қалыптасты. Бұл тенденция оқырман тарапынан да, тәуелсіз мемлекет құрушы саясат жүргізуге бет алған билік тарапынан да қолдау тапты. Аға буынның символмен көрсетіп, тұспалмен баяндауы, астарлы детальдарды көбірек қолданып, параллель суреттеуі сияқты көркемдік тәсілдерін тәжірибе еткен, алайда өздерінің жаңаша ойлау, өткір тұжырымдау, қаймықпай айту сияқты қасиеттеріне барынша ерік берген жаңа буын келді. Олар таңдаған тақырып та өткір болды. Тәрбиелеу, үйрету сияқты дидактикалық сарыннан гөрі оқырманды ойлануға жетелеу, шұғыл әрекет жасап, оқыс шешім жасауға бағыттау байқалды. Әдебиет қақпасына ақырын басып кіргенімен, аттары тез танылып, оқырман іздеп оқитын шығармаларымен әйгілі болған А.Алтай, Д.Рамазан, А.Кемелбаева, М.Омарова және т.б. жазушылар шықты. 
Асқар Алтайдың оқырманға ерекше ой салған «Түсік», «Стакан», «Казино» атты әңгімелері қоғамдағы әлеуметтік мәселелерді ашық бейнелеу жолымен оқырманды ойландыруға және теріс қылықтардан сақтандыруға бағытталған. Түрлі социумға жататын кейіпкерлерді көрсету арқылы автор қоғамдағы өткір проблемаларды, жастар мәселесін, олардың өмірді тану жолындағы адасушылығын немесе жасаған қателіктерін, өз жолынан адасып, теріс бағытқа түсуін, бақытсыздықтың дәмін тым ерте татуын нақты өмірлік мысал, көріністермен көрсетеді. Бүгінгі қазақ әңгімелерінде  автордың ақылман бейнесі астарлы түрде байқалады.
Жазушының әңгімелері көбінесе типтік жағдайларға негізделген, ал қаламгер өз кейіпкерлерінің бастан кешкен оқиғаларын әртүрлі тәсілдермен бейнелеуге тырысады. Мәселен, «Казино» әңгімесі тәуелсіздік алғаннан кейінгі қазақ әдебиетінде ерекше орын алады. Онда автор «Құдайсыз қоғамда, имансыз адамға бәрі рұқсат... ештеңе жат емес екен» деген тұжырым арқылы қоғамдағы бай-шонжарлардың үстемдігін және олардың әлеуметтік орнын сынмен көрсетеді.
Сөз өнерінің қалыптасуы, қарыштап дамуы үшін тек қана еліктеу, сыртқы әсер ету, эпигондық емес, керісінше әлеуметтік факторлар мен қоғамдық құбылыстар барынша ықпал етеді. Бұл тәуелсіздіктің алғашқы жылдарындағы қазақ прозасын, ұлттық дамудың ең бір күрделі кезеңін қарастырып, зерттеп баға бергенде әрдайым ескерілуі керек қағида.
Тәуелсіздік алған кезеңнен кейінгі қазақ прозасында жас қаламгерлердің шығармашылығында тәжірибелік және эксперименталды тәсілдер басымдыққа ие болды. Тақырыптық жағынан олар әлеуметтік мәселелерге ерекше назар аударады: ажырасу, тұрғын үй мәселесі, жұмыссыздық және жеке еркіндік қазіргі әдебиеттің басты өзектілігіне айналды. Бұл тақырыптар қазақ әдебиетінде бұрын да кездескенімен, ХХ ғасырдағы қаламгерлер үшін саяси шектеулердің әсерінен әлеуметтік жағдайларды толық көрсету мүмкіндігі шектеулі болды. Мысалы, Е.Әбікенұлының Алматы қаласында жалдамалы пәтер іздеуге тырысқан жас отбасылардың жағдайы нақты және көркемдік дәлдікпен бейнеленген «Пәтер іздеп жүр едік» әңгімесі, Қ.Тілеуханның қазіргі қазақ қоғамының өзекті мәселелерінің бірі саналатын ажырасуға көңіл бөлген «Қайтқан қыз» әңгімесі, мансапқұмарлық, марапатқа құмарлық және бір-бірінен асып түсуге ұмтылу сияқты әлеуметтік құбылыстар сын тұрғысынан қарастырылған «Медаль» әңгімесі және т.б. авторлар көтерген тақырыптар  қазақ прозасында әлеуметтік және мәдени феномен ретінде ғылыми тұрғыда зерттеуге болатын маңызды құбылыстарға жатады.
Әлем әдебиетіндегі соңғы жаңарулар мен өзгерістер көркем шығарма әлеміне де түбегейлі әсер етті. Өзіндік жанрлық диффузияға (прозаға фантастика, мифология, детектив жанрларының араласуы, шағын әңгімелердің дүниеге келуі, т.б. ) ұшыраған әлемдік әдебиеттегі өзгерістер қазақ прозасында да көрініс тапты. Әдебиеттегі тәуелсіздік кезеңіндегі тарихи бетбұрыс прозалық шығармалардың мазмұны мен құрылымына әсер еткен маңызды фактор болды. Соның әсерінен соңғы он жылдықта психологиялық проза, антиутопиялық шығармалар, твиттер әдебиет, шағын әңгімелер түріндегі көркем шығармалар шарқау биікке көтерілді. Сол себепті жазушылар да бұғанға дейін қолданыста болмаған көркемдік амалдар мен көркемдеуіш тәсілдерді пайдаланып, таныс әлеуметтік жағдайларды жаңаша көрсету арқылы жаңа заман оқырманының талабын қанағаттандырды. Бұл жерде қаламгер шығармашылығындағы ұлттық идеяны жеткізу, ұлттық құндылықтарды дәріптеу, ұлтқа тән дүниелерді ұлықтау секілді талпыныстарды ерекше атап өтуге болады.  Әлеуметтік символикаға құрылған қазақ прозасындағы «қасқыр-бөрі», «ағаш-бәйтерек», «үй-Отан-туған жұрт», «атақоныс» сияқты ұғымдарды авторлар жеке көзқарасы тұрғысынан шындықпен астастыра суреттей білді. Г.Балтабаева мұндай әр қаламгердің шығармасында көркемдік мәнге ие болған дүниелердің бірі ретінде ағаш тотемінің фольклорлық сипатын өз зерттеуінде былай деп ерекше атап өтеді: «Адамға тән ой-сезімнің ағашқа телінуі дүниенің бәрін жанды деп есептейтін мифтік санаға, ағашты кие тұтатын тотемдік түсінікке байланысты. Осы түсінікті тірілте отырып, талантты жазушылар ұлттың өзекті мәселелерін қозғай білетіндігі байқалады» [16, 73 б.]. Қазаққа тән тотемдік образдарды ұлықтау, киелі ұғымдарды қадірлеу мәселесі еліміз егемендік алғалы бері ең өзекті мәселеге айналды. Ақын-жазушыларымыз қазақтың жадынан шығарылып, ұмытыла бастаған кие мен күнә мотивіне қатысты дүниелерді жаңғыртып, әдебиетте  «қасқыр-бөрі», «ағаш-бәйтерек» образдарын көркем суреттеуге ден қойды. «Кезінде  «М.Әуезовтен басталып қазақ прозасында қасқыр, тотем бейнесі әртүрлі тарапта, әрқилы таным тұрғысынан зерттеліп келгені белгілі. Бүгінгі жаңарған, кемелденген қазақ прозасында да қаламгерлер бұл образға қайта оралып, бір-біріне ұқсамайтын өзгеше өрнек салғаны белгілі» [16, 4 б.]. М.Мағауиннің «Қасқыр-Бөрі», Ж.Ахмадидың «Кезінгеннің кезі», «Ажал аузында», «Кие», А.Алтайдың «Қызыл бөлтірік», Д.Рамазанның «Көкжал» әңгімелері соның куәсі десек болады.  Бұл әңгімелерде де қасқыр-бөрі бейнесі қазақ халқының өткенінен хабар беретін, ұлттық рухты көтеретін, батырлық пен ерліктің символындай суреттеледі. Сол секілді ағаш тотеміне қатысты жазылған М.Мағауиннің «Қисық ағаш», «Қосағаш», Т.Шапайдың «Әулие ағаш» әңгімелері халқымыздың ғасырлар бойы ағашты пана, қорған, кие тұту мотивінен көрініс беретін танымынан түсінік береді.
Тәуелсіздік кезеңінде тағы да бір прозада кеңінен қамтылған тақырыптардың бірі – дін мәселесі. Кеңестік кезеңде жетпіс жыл бойы айтуға әрі жазуға тыйым салынған, шектеу қойылған тақырып егемендік алысымен қаламгерлердің назарына қайта ілікті. Тәуелсіздік жылдарында қазақ әдебиетінде дін тақырыбы жаңаша қырынан көрініс тапты. Кеңестік атеистік идеологиядан кейін жазушылар адам мен Жаратушы, иман мен күмән, дін мен жан, рухани жауапкершілік, имани тәрбие мәселелерін терең философиялық деңгейге көтеріп, бүгінгі әлеуметтік қоғам, күнделікті тұрмыс-тіршілікпен сабақтастыра жырлай бастады. Себебі, «жазушы – халық ділінің ғасырлар бойы қалыптасқан көркемдік-эстетикалық ойлау дүниетанымын туындыларына жинақтаушы суреткер» [17, 126 б.]. Сол себепті дін мәселесі де тәуелсіздік кезеңінде көп сурттелген тақырыптардың бірі болды. Мұндай үрдіс тек прозада ғана емес, поэзияда да өзіндік арна тапты. Жетпіс жыл уақыттан кейін әдебиетте алғаш рет дін тақырыбы философиялық тұрғыдан қарастырылып, адамның жаны мен тәні, ар-ожданы тұрғысынан жан-жақты саралануға көшті. Философияда Ғ.Есім, поэзияда С.Ақсұңқарұлы, М.Шаханов сынды ақындар мен прозада Т.Ахметжан, С.Досанов, Д.Амантай, Д.Рамазан, әйел жазушылардан А.Кемелбаева сынды жазушылар дін мәселесін пәлсафа тұрғысынан ой елегінен өткізіп, қазіргі қоғам мен адам өміріндегі рөлін түсіндіруге тырысты. Ғ.Есім өзінің зерттеулерінде дін мәселесіне тек теологиялық тұрғыдан ғана шолу жасап қоймай, адамның мәдени-әдеби өміріндегі діннің алатын орнына талдау жасаған. Сол себепті оның  «Хакім Абай» және «Иман» еңбектері тәуелсіздік кезеңіндегі діни-философиялық ойдың маңызды үлгілері саналады. Бұл еңбектерде Абайдың «толық адам» ілімі ислам дүниетанымымен сабақтастырыла талданып, иман ұғымының терең мәні ашылады. Автор дінді ұлттық дүниетаныммен, қазақтың рухани болмысымен байланыстыра қарастырады. 
Поэзияда бұл тақырып М.Шахановтың «Өркениеттің адасуы», «Ар-ұждан айнасы» сияқты өлеңдерінде суреттеледі. Ақын жаһандану дәуіріндегі адамзаттың рухани құлдырауын сынға алып, имандылықты адамды сақтап қалатын басты күш ретінде сипаттайды. Оның поэзиясында Алла, ар, ұят ұғымдары өзара тығыз байланысты. С.Ақсұңқарұлының жырларында да Жаратушыға жалбарыну, тағдыр, пенделік болмыс мәселелері философиялық тереңдікпен беріледі. Ақын өлеңдерінде адамның Алла алдындағы жауапкершілігі, уақыт пен мәңгілік туралы ойлар басым.
 	Басқа өнер түрлерімен салыстырғанда, сөз өнері ертеден дінмен тығыз байланыста болған. Көркем әдебиеттегі діни мотивтер әлеуметтік қоғамнан адамгершілік пен ізгіліктің көрінісін іздейтін қазіргі оқырман үшін эстетика тұрғысынан алғанда ең ашық және жарқын дүние. Мұндай көріністер оқырманға дінді уағыздамайды, керісінше өмірдің мәнін түсіндіруде ой салады. Тәуелсіздік алғаннан кейін проза саласында да бірқатар жазушылар әдебиеттегі осы мәселеге назар аудара бастады. Олардың ішінде Т.Ахметжан, С.Досанов, Д.Амантай, Д.Рамазан, А.Кемелбаева сынды жазушыларды атап өтуге болады. Жазушылардың шығармаларында дін мәселесі уағыз түрінде емес, адам болмысының терең қабаттарын ашатын көркем-философиялық мәселе ретінде көрініс тапқан. Бұл қаламгерлер дінді ұлттық руханиятпен, ар-ождан, жауапкершілік және адамгершілік ұғымдарымен сабақтастыра отырып, тәуелсіздік дәуіріндегі қазақ әдебиетінің рухани бағдарын айқындайды. Т.Ахметжанның әңгімелерінде дін мәселесі көбіне өлім мен өмір, фәни мен бақи туралы ойлар арқылы көрінеді. Оның шығармаларында адам баласының бұл дүниедегі іс-әрекетінің о дүниедегі жауапкершілікпен сабақтастығы жиі қозғалады. Жазушы кейіпкерлері тағдыр сынағы алдында тұрғанда Алланы еске алады, иманға бет бұрады. Бұл – исламдық дүниетанымдағы пенденің уақытша өмірі мен мәңгілік өмір арасындағы байланысты аңғартатын көркем шешім.
Дін мен руханият мәселесі Д.Амантайдың да шығармашылығында айқын көрініс тапқан. Ол «Гүлдер мен кітаптар», «Мен сізді сағынып жүрмін» атты прозалық туындыларында ислам философиясы, сопылық дүниетаным мен адамның ішкі тазалығын сөз етеді. «Гүлдер мен кітаптар» романының «Мұса, Ғайса, Мұхамбет» тараушасында дінінен айрылған ұлттың түптің түбінде жойылатынын, ата-бабаларының жолымен жүріп, сан ғасырлар бойы қалыптасқан салт-дәстүрі мен әдет-ғұрпын ұстанған ұлт қана жаһандану кезінде жұтылмай, аман қалатынын тұспалдап жеткізеді: «Тәңірдің байлауы сол, түркі баласы Жер бетінен жойылып кетпеуі тиіс. Бірақ дінін аямаған елдің, ділінен айрылғаны рас. Басқа ие тапқан жұрт өліара кезеңінде жат халыққа айналады. Салтына берік ұлыс қана тұтқиылдан шапқан көлденең көк аттыға сауырын алдырмайды» [18, 10 б.]. Жазушы уақыт өте келе дәстүрдің де өзгеретінін, соған сай елдің де өзгеретінін айтады. Кезінде «өнегенің үлкені – Тәңірде, кішісі – жүйрік атты салт мінген түркіде; Тірі жәндік те адамның туысы. Көктің рұқсатынсыз малды пышаққа ілдірме, ол саған мұқтаждық туғанда талғажау болады; Обал – кісіліктің ең үлкен белгісі, қарғыс – жазаның ең ауыры. Біреудің обалына қалған адам ертең қарғысына ұшырайды...» деген бөрі тектес бабалар өсиетінің бүгінгі ұрпаққа тәмсіл емес екендігін тұспалдап жеткізеді. Ол дәл осы «Тәңірдің өсиетіне түркінің қай ұлысы ерді?» [18, 10 б.] деп риторикалық сұрақ қою арқылы діннен, ділден айрылған жұрттың тағдыры алда қандай болатындығын ойландырып қояды. Бұл сөздері арқылы жазушы дінді сыртқы ғұрыптан гөрі, рухани кемелдену жолы ретінде көрсетеді. Бұл – тәуелсіздік тұсындағы прозаға тән жаңа рухани ізденістің көрінісі.  Сол секілді дәруіш пен тайпа көсемі Еңгітөй арасында өрбіген диалог арқылы әлемдік діндердің пайда болу, қалыптасу тарихы, адамзатқа Алла тағала жіберген он сегіз мың пайғамбарлар, Таурат, Забур, Інжіл, Пайғамбарлар жазбалары, Заратуштра, Будда, Құнфудзы, т.б. мәселелер жайлы сөз қозғайды. 
Д.Рамазанның әңгіме-повестерінде дін тақырыбы көбіне күнә мен тәубе, иман мен рухани жауапкершілік тұрғысынан бейнеленеді. Оның «Күнәһар» атты әңгімесінде басты кейіпкердің ішкі арпалысы, жасаған қателіктері үшін өзін-өзі жазғыруы арқылы исламдағы күнә, кешірім, тәубе ұғымдары көркем түрде ашылады. Жазушы дінді сыртқы рәсім ретінде емес, адамның ішкі ар-ұятымен байланысты құбылыс ретінде көрсетеді. Кейіпкердің Алла алдындағы жауапкершілікті сезінуі – шығарманың идеялық өзегіне айналған. «О дүниедегі кездесу» әңгімесінде де автор күнә мен тәубе, имандылық пен шүкіршілік, адамгершілік пен адалдық мәселелерін тағы да қозғайды. Алланың жаратқан  екі пендесінің тірі кезінде жасаған істері мен амалдары таразыланып, өмір мен өлім арасында жатқан екі пенденің о дүниеге барғандағы мәңгілік мекендері жайлы айтылады. Әңгіме «Бір миллионнан аса халық тұратын Алмалы шаһарының екі тұрғынының төсекке таңылып, бір ай бойы аурудың азабын тартып жатқан сәтін» [19]  суреттеуден басталады. Екі кейіпкердің бірі  – өмір бойы жұртты билеген, ауыл, аудан әкімі болған, жалғанды жалпағынан басып, ақ дегені алғыс, қара дегені қарғыс болған, қаланың жоғарғы жағында, тау жақта орналасқан хан сарайындай үйде тұратын Сәззәт Сұрлашов, ал екіншісі  – бүкіл саналы ғұмырын бала оқытып, шәкірт тәрбиелеген, қаланың төменгі жағында қарапайым тұрмыс кешіп жатқан, иман жүзді Сүйсен Сабаев. Пайғамбар жасынан асқан, бір-бірін жақсы танитын, бір ауылда балалық шағы өткен екі қарттың тағдыры да екі түрлі. Сәззәт қарт – талай адамға тізесін батырып, өктем сөйлеп, елге әмірін жүргізген жан, керісінше Сүйсен –  өмір бойы біреудің ала жібін аттамай, адал кәсіп қылып, күнін көрген, қарапайым тұрмыс кешкен жан. Тағдырдың сынағы ма, әлде талқаны тауысар күндері қатар келді ме екеуі жарық күнмен қоштасар сәті де бір күнге түседі. Кезінде барлығына үкім жүргізген Сәззәттің жанында аузына су тамызар бір пенде жоқ. Бәйбішесі ертеректе бұл дүниемен қоштасқан. Өмірі қолдары босамайтын, лауазымдық қызметтер атқаратын ұлдарының жалдаған күтушісі ғана әлі тірі ме дегендей бөлмесіне бір кіріп қарап қояды. Ал Сүйсеннің жанында елу жылдан аса бірге ғұмыр кешкен, өмірдің ыстығы мен суығына бірге төзген сары бәйбішесі Күлара мен кіші інісі Бейсен бар. Екеуі о дүниеге аттанайын деп жатқан қартты өлімге қимайды. Лирикалық баяндау тәсілімен басталған әңгіменің жалғасы өлім аузында жатқан екі қартқа Әзірейілдің келіп жанын алуымен байланысты психологиялық оқиғамен жалғасады. Ішкі түйсіктері арқылы екеуі де Әзірейілдің жандарын алуға келгенін сезеді. Терең психологизмге құрылған композициялық бөліктегі осы сәт жан алғыш Әзірейілдің екі кейіпкерге келген сәтімен жалғасады. Әзірейілдің өзі екі кейіпкерге әртүрлі қарайды. «Дәл осы кезде жаналғыш Әзірейіл періште келіп, Сүйсен ақсақалдың бас жағына жайғасып алып: – О, пәк денедегі ақжүрек жан! Алланың кешірімін алып, игілігіне ие болып, мәңгілік рахатқа батқың келсе, тезірек шық! – деді жайдары қалып танытып» [19] деп суреттеген автор осы сөздерді естіген «жан еш қарсылықсыз денені тастап шықты. Түсі әппақ. Көк пен жердің арасындағы жетпіс мың періште бірінен кейін бірі оған разы болып, баталарын берісіп жатты. Көктегі барлық қақпаның есігі айқара ашылып, періштелер сол жанның өз қақпалары арқылы ғарышқа көтерілуін тілеп тұрды. Әзірейіл жанды ала сала жұпар себілген ақ кебінге шымқап орады да, жеті қат көкке көтеріп алып кетті» [19] деп аяқтайды. «Мынау жан кімдікі» деген періштелер сұрағына да жан алғыштың өзі «Алланың сүйген құлынікі» деп жауап береді. Керісінше Сәззәттің жанын алуға келгенде, жан алғыш қатуланып, қаһарланып келеді де, даусын көтеріп: « – Әй, сұмырай жан. Сен Құдайдың қаһарына ұшырап, наразылығына қалдың. Енді есеп берер сәт туды. Кәне, бермен шық! – деді жекіріп. Жан шыққысы келмей, еріген қорғасындай денеге жайылып, жабыса түсті. Оған Әзірейіл бастаған жаналғыш періштелер «шық та шықтың» астына алып, дөң-айбат көрсетіп, қоқан-лоққы жасап бақты. Амалы құрып, кеудеден жылжып жұтқыншаққа тірелгенде, Сәззәттың жаны көзіне көрініп, өзімен-өзі арпалысқа түсті. Әзірейіл оның жанын ерік-ырқына қоймай, шырқыратып көмекейінен суырып алды. Түсі көмірдей қап-қара. Жер мен көктегі періштелердің бәрі оған лағынет жаудырып жатты. Көктегі қақпалар тарс жабылды» [19] дейді. Жазушы бұлай баяндау арқылы тіршілікте пенде қандай іс істесе де, түптің түбінде оның жауабы о дүниеден сұралатынын суреттеп көрсетеді. Дәл солай Сәззәт о дүниеде Ар сотының алдында сынақтан өтіп, жеті қат жер астына, тамұққа аттанады, ал өмір бойы тек адал еңбек етіп, иманмен жолдас болған Сүйсен ақсақал жұмақтан орын табады.  
ХХ ғ.а.  мен ХХІ ғ. б. қазақ прозасы тәуелсіз еліміздің әдебиетіндегі басты деген тақырыптарды нақтылап берді. Соған сай қазақ әдебиеті әлемдік әдебиетте болып жатқан тенденцияларға сай қарыштап дами бастады. Әдебиеттегі дәстүр тұжырымына сай қазақ әдебиетінде жазыла бастаған шығармалар өзіндік ұлттық ерекшелігі мен дара сипатын сақтай отырып, әлем әдебиетіндегі жаңашылдықтарға бет бұрды. Бұл үрдіс қазіргі Қазақстан әдебиеті мен мәдениетінің тұрақты және өзіндік ерекшеліктерге ие тұғырын қалыптастыруға ықпал етеді. Мұның өзі қазақ сөз өнерінің шығармашылық қозғалыстағы үздіксіз даму жолын айқындап берді.
Қаламгерлер шығармаларында тілге, елге және рухқа қарсы әрекеттерді, ұлттық кеңдік пен төзімділікті төмендетуге бағытталған әрекеттерді, сондай-ақ сатиралық тұрғыдан сынға алынған қоғамдағы кемшіліктерді көркемдік дәлдікпен бейнелеу жиі кездеседі. Мұндай тәсіл халықтың әлеуметтік және мәдени тәжірибесін терең талдауға мүмкіндік береді. Д.Ысқақұлы әдебиеттің тарихын зерттеу кезінде мынадай ұстанымдарға сүйену қажеттігін атап өтеді: «әдебиеттің құрылымы мен қалыптасу жолдары,  оны тарихи кезеңдерге бөлгенде қандай принциптерге сүйену қажет және оған қандай талаптар қойылатындығы. Ғалым осыған байланысты бастапқы екеуінің жиі қолданылатынын атап өтеді. Соған сай халық болған жерде оның әдебиеті де жасайды»  [20, 62 б.]. Зерттеуші қазақ әдебиетінің дамуы ең алдымен өз кезеңіндегі қоғамда болып жатқан тарихи оқиғалар мен жағдаяттармен тығыз байланысты болатындығын айтқысы келгендей. Себебі мұндай өзгерістерге сай дәл сол кезеңде дүниеге келген шығарманың негізінде тарихи уақыт, әлеуметтік қоғам тынысы және автордың көркемдік ойлау жүйесі мен адамзатқа жеткізгісі келген ойы мен пікірі жатады. Осыған сай тәуелсіздік кезеңіндегі әдеби шығармалардың көркемдік ерекшеліктерін талдау кейінгі кездегі әдеби даму үдерісінің жаңаша сипатын жан-жақты қарастыруда бағыт-бағдар бола алады. 

1.2    Әйел жазушылар прозасындағы тақырыптық және идеялық ерекшеліктердің гендерлік сипаты
Қазіргі әйелдер прозасы туралы тың пікірлер ХХ ғ. 80-ж.а. мен 90-ж.б. бастап айтыла бастады. Бұл тақырып төңірегіндегі пікірталастар әлі де толастаған жоқ. Керісінше қоғамда әйел жазушылар шығармашылығына деген қызығушылық оянды. Зерттеушілер арасында әйелдер прозасын сөз өнеріндегі жеке бағыт ретінде қарастыруға бола ма деген көзқарас қалыптасты. Осы көзқарастың әсерінен қазақ әдебиеттануында әйел жазушылар шығармашылығын талдаған бірлі-екілі ғылыми мақалалар жазылды.  Әйелдер прозасының өзіндік ерекшелігі мен сипатын тану мақсатында ХХ ғ. 90-жылдары әдебиеттануда «гендер» деген түсінік пайда болды. Бұл ұғым тіл білімінде біршама зерттелді. Б.Хасанұлы, Г.Мамаева, Г.Шоқым, М.Ешимов, А.Байғұтова, т.б. ғалымдар әлеуметтік қоғамдағы ерлер мен әйелдерге тән тілдік ерекшеліктер мен қолданыстарды философия, психология, когнитология, әлеуметтану, мәдениеттану ғылымдарымен бірлікте қарастырды. Соған сай ғалымдар гендерлік зерттеулерінде бұл терминге қатысты бірнеше анықтама ұсынды. Г.Шоқым өз зерттеулерінде «Гендер» термині лингвистикалық əдебиеттерде жүйелі түрде қолданыла бермейтіндігін» айтады, соған сай бұл ұғымның мағынасын былай деп таратады: «Гендер алдымен əйелдердің ерлермен салыстырғандағы əлеуметтік, мəдени, психологиялық ерекшеліктерін сипаттау үшін қолданылды, содан келіп қоғамда əйел, еркек деп тануға мүмкіндік беретін типтік мінез бітістері, нормалар, таптаурындар, рөлдер ажыратылып қарастырыла бастады» [21]. Т.Мелешко сипаттағандай, «Әртүрлі ғылым салаларындағы гендерлік зерттеулер көрсеткендей, дәстүрлі ерлерге не әйелдерге тән деп саналатын салттар мен жоралғылар – әлеуметтік ортаның жынысқа қатысты қалыптастырған стереотиптері. Олардың биологиялық, психологиялық, әлеуметтік және мәдени күрделігіне қарай мұндай рөлдер жыныстар арасында өзара бөлініске түскен»  [22, 8 б.]. Бұл зерттеулерге сүйенетін болсақ, гендер дегеніміз – қоғам қалыптастырған ерлер мен әйелдер рөлін бейнелейтін күрделі әлеуметтік мәдени құбылыс, әр жыныстың өзіне тән менталді және экспрессивті-эмоционалдық және эстетикалық табиғатын сипаттайтын үдеріс. Қоршаған ортадағы гендерлік ерекшеліктер, ең алдымен, сан ғасырлық тарихы бар әлеуметтік қоғамда қалыптасқан ерлер мен әйелдерге қатысты туындаған маскулиндік және феминистік  бинарлық оппозициялардан байқалады.
Бүгінде әлеуметтік қоғамдағы гендерлік мәселе – ең өзекті мәселелердің бірі. Қазақстанда бұл мәселеге қатысты күнделікті өмірде де жіті назар аударылуда. Мемлекет басшысы Қасым-Жомарт Тоқаев та Ұлттық құрылтай мен халықаралық форумдарда сөйлеген сөздерінде әлеуметтік қоғамның дамуындағы гендерлік саясат жайлы келелі сөз қозғап, басты әлеуметтік фактор ретінде үнемі атап өтеді. Ол: «Мемлекет гендерлік теңдікті сақтауға, әйелдер құқығын қорғауға және отбасы құндылықтарын нығайтуға әрдайым баса мән береді» [23] деген ұстанымды басты назарда ұстайды. 
Кез келген ғылым саласы теориясыз дамымақ емес. Соған сай бүгінгі әлемдік әдебиет теориясында қарқынды дамып келе жатқан бірнеше бағыттар бар. Зерттеушілер олардың қатарына, нарратология, герменевтика, неориторика және интертекст теорияларын жатқызады. А.Ісімақова өз еңбегінде «қазіргі әдебиет теориясының негізгі төрт бағытта дамып жатқандығын айтады. Олар: антропологияға қарсы теория еуропалық cultural stydies; геопоэтика, әдебиеттің философиясы және гендерлік зерттеулер» [24, 320 б.]. Осы бағыттардың ішінде гендерлік зерттеулер – қазақ әдебиеттануында енді ғана дамып, зерттелу үстіндегі бағыт. Қазақ әдебиеттануында бұл мәселе жөнінде Қ.Мәдібаева, Ж.Әбдіғаппарова, А.Төлеу, К.Жумашевалардың ғылыми басылымдарда жазған мақалалары бар. Бұл мақалаларда гендер ұғымының мәні, гендерлік әдебиеттанудың зерттеу мәселелері, әдебиеттегі әйел бейнесінің гендерлік аспектілері жайлы баяндалады. Ж.Әбдіғаппарова: «Гендерлік әдеби зерттеулердің бір бағыты әйелдер шығармашылығын, әйел қаламгер шығармаларын, әсіресе әйел әдебиеттанушылардың шығармаларын, сондай-ақ «әйелдер әдебиетіндегі әйел образдарын зерттеуді» білдіреді» [25, 67 б.] деп көрсетеді.  Біз зерттеу нысаны етіп алған әйелдер прозасы да гендерлік зерттеулер шеңберінде қарастырылады. Қазіргі әдебиет шеңберінде әйелдер прозасын бөліп алып зерттеу мәселесі бірнеше факторларға байланысты негізделеді. Біріншіден, бұл прозаның авторы – әйел, екіншіден көбіне көп бұл авторлардың шығармаларындағы басты кейіпкер – әйел, үшіншіден шығарманың проблематикасы әйел тағдырына қатысты мәселелермен байланысты айқындалады, төртіншіден әлеуметтік қоғам мен қоршаған орта туралы пікірлер әйел көзқарасы тұрғысынан беріледі, бесіншіден, шығармада суреттелетін жағдаяттардың барлығы әйел психологиясы тұрғысынан сараланады. Сол себепті әйел прозасы ХХ соңында және бүгінгі кезеңде жеке әдеби құбылыс ретінде отандық әдебиеттің тұрақты феноменіне айналды. Соған сай қазіргі кезде әйел жазушылар шығармашылығы түрлі аспектілерде қарастырылып, арнайы мақалалар жазылып, шығармалары жан-жақты талданып, интерпретациялануда.  Бұл әдеби құбылысты тек әдебиетшілер қауымы ғана емес, сонымен бірге тілшілер, тарихшылар мен әлеуметтанушылар, мәдениеттанушылар да зерттеуде. Яғни, әйелдің тілі, әйел эстетикасы, әйелдің қоғамдағы тарихи орны мен рөлі жайлы мәселелер ғалымдар тарапынан кеңірек қарастырылуда. А.Афанасьев «қазіргі философиялық және мәдениеттанымдық зерттеулерде мәтінді мәдени құбылыстың бір бөлшегі ретінде еркектікі (маскулиндік, латынша «masculinus» – еркекке немесе ерлерге тән) және әйелдікі (феминдік немесе феминистік, латынша «femineus» немесе «femininus» –әйелге тән) деп бөліп қарастырады. Ал гуманитарлық сала зерттеушілерінің басты мақсаты – осы мәтіндердің әрқайсысының спецификалық ерекшеліктерін табу» [26, 72 б.]. З.Қабдолов айтқандай, «Әдебиет – ақиқат өмірдің сырлы суреті, халықтың – көркем тарихы» [27, 29 б.]. Сол себепті әдебиет бір ғана жынысқа ғана тиеселі дүние емес, біз жазушылардың жеке шығармашылық қабілеттеріне қарап көркем шығарманы әдеби мұра ретінде бағалай білуіміз керек.  
 	Бүгінгі әйел прозасы – күнделікті тұрмыстық мәселелерге байланысты жазылған шығармалардан биік тұратын, көркемдігі жағынан күшті, интеллектуалды дүние. Мұндай шығармаларда өткен тарихты қайта қарау, эксзистенциализм мен психологизм элементтері, далалық және қалалық өмір, әйелжанына салған өмірдің таңбасы, отбасылық құндылықтар мен т.б. всәлемдік мәселелер баяндалады. Яғни, қазақ әдебиетіндегі әйелдер прозасы – қоғамдағы әлеуметтік-тұрмыстық, психологиялық, гендерлік мәселелерді қозғап жүрген проза. Өйткені әйел жазушы өзіне тән жоғары көркемдік деңгейді сақтай отырып, өзінің жеке көзқарасы мен тәжірибесі, әйелдің әлеуметтік жағдайы арқылы көркем туындыны дүниеге әкеле алады. Соған сай олар белгілі бір тарихи кезеңдерде болған ірі оқиғалар мен жағдаяттардың әйел өміріне қалай ықпал еткенін әсерлі етіп жаза алады. Мұны И.Зумбулидзе де өз зерттеуінде растайды: «Әйелдер прозасының басты тематикасы ретінде отбасылық мәселелерді, жеке тұлға мен қоғамның қатынасы, «кішкентай адамдар» проблемасы, балалық шақ пен үлкен өмір арасындағы контрастылы сюжеттерді, «жоғалған ұрпақ пен жоғалған жұмақ» секілді мәселелерді атауға болады» [28, 72 б.].  Жоғарыдағы зерттеушілердің берген анықтамаларына сәйкес тәуелсіздік жылдарында ер қаламгерлермен қатар әйел жазушылардың да проза жанрында белсенділігі арттық десек болады. Бұғанға дейін әйел жазушыларға тән жанрлар тек күнделік, хат, қарапайым тұрмыстық жазбалар мен реалистік шығармалар деп айтылып келген зерттеушілердің пікірін дәл осы кезеңде әдебиет сахнасына келген әйел жазушылар шығармашылығы түбегейлі өзгертті. Кезінде әйел жазушылар шығармашылығын гендерлік аспектіде қарастырған орыс ғалымы И.Л.Савкина айтқан: «автодеректі жанрлардың ішінде әйел шығармашылығына ең жақыны әрі тән түр ол – күнделік» [29, 95 б.] деген деп қабылданған пікірі тәуелсіздік тұсында жоққа шығарылып, әйел жазушылар прозасының бұдан да басқа жанрлар мен әдеби бағыттар тұрғысынан жазылатынын өмірдің өзі дәлелдеп берді. Мұның өзін автор «гендерлік идеология сай әлеуметтік қоғамда орнаған доминанттық тәртіп тұрғысынан ерлер шығармашылығын әйелдерге қарағанда жоғары қоюдан қалыптасқан көзқарас» [29, 95 б.] деп көрсеткен еді. Cол секілді көркем мәтіннің гендерлік қырын қарастырған зерттеушілер нәзік жандылар прозасының басты ерекшелігі ретінде әйелдерге қатысты қоғамда қалыптасқан стереотиптерді атайды. Олар «әйелдерге тән гендерлік стереотиптерге мыналарды жатқызады: сезімталдық, мейірімділік, қамқор болу, эмоциясы басым, төзімді, отбасының ұйытқысы, т.б. Сол себепті әйел жазушыларға тән жазу стиліне гендерлік стереотиптердің ықпалы болуы заңды құбылыс. Ал заманауи әйелдер прозалық шығармаларында шығарманың идеясы мен мазмұны, берілу жағынан тың бастамалармен көрінеді» [30, 95 б.]  деп атап көрсетеді. Дегенмен, тәуелсіздік кезеңінде әйел жазушылар әдебиетте бұғанға дейін олардың шығармашылығына тән болмаған дүниелер мен әдеби құбылыстарды, яғни адамның ішкі жай күйін терең психологизммен суреттеу, шығармаларында мистика мен мифология, этнография элементтерін қолдану, дүниені әйел көзқарасы арқылы қабылдау тұрғысынан әлеуметтік қоғамды реалды бейнелеу секілді формаларды қалыптастырды. Әйел қаламгерлер өз шығармаларында ұлттық болмысты, кеңестік кезеңде ұмыт бола бастаған ұлттық код нышандарын, әйелдің әлеуметтік қоғамдағы орнын, отбасылық құндылықтар мен рухани-адамгершілік мәселелерді, сол секілді жалпыадамзаттық құндылықтарды терең талдап, әдеби үрдіске өзінше жаңа леп әкелді. Олардың шығармашылығында, әсіресе, азаматтық-саяси мәселелерден тыс, ұлттық таным мен сөз өнерінің ішкі құндылықтарын айқындауға қызмет ететін көркемдік күш пен шындық анық көрінді. Әйел прозасында тар мағынадағы реалды эстетизмнен гөрі үлкен, адами факторларды терең сипаттайтын, адамның ішкі күйін көркем бейнелейтін постмодернистік бір түсінік елес береді. Бұл прозада әйелдің нәзік жүрегінен нәр алған терең моральдік түйсік айқын көріне бастады. 
Тәуелсіздік кезеңінде жазылған әйел прозасы жоғары психологиялық тереңдігімен, әйел кейіпкерлердің ішкі әлемінің күйзелісі және отбасылық қарым-қатынаста гармония іздеу сарынымен ерекшеленді.  Сол себепті нәзік жыныстылар табиғатындағы мұндай күй әйелдер жазушылар тарапынан көркемдік деталь, эмоциялық көңіл-күйді астарлау, тіпті кейде мистика мен мифтің элементтеріне жүгіну негізінде поэтикалық тіл арқылы жүзеге асырылды. Осы кзеңдегі әйелдер прозасының басты ерекшеліктерін былай жіктеп көрсетсек болады:
– психологизм және эмоционалды күй: авторлық баяндауда әйел жанының нәзік иірімдерін, олардың сезімдерін және экспрессивті күйін деталді суреттеу; 
– әйелдің жеке өмірінің тематикасы: отбасы, күнделікті проблемалар, жеке қарым-қатынастар, махаббат мәселелері және әлеуметтік қоғамдағы өз орнын іздеуі.
– әйел санасындағы әлемнің бейнесі немесе әлем туралы әйелдің көзқарасы: әйел кейіпкерлерінің қабылдауы арқылы әлеуметтік қоғам, қоршаған ортадағы болып жатқан жағдаяттарға қатысты авторлық көзқарастың берілу жолдары, өзін-өзі құрбандыққа шалуы, өмірлік күрес.
– жанрлық әртүрлілік: шағын жанрлы әңгімеден бастап, кең көлемді романға дейінгі шығармалар, ауыл прозасы, отбасылық шығармалар және өмірбаяндық туындылар.
– тіл көркемдігі: түрлі экспрессивті мәнді сөздердің қолданысы, бай, поэтикалық әдеби тілдің кейіпкерлер арқылы берілуі.
Қазақ әдебиеттануында алғаш әйел жазушылар шығармашылығына интерпретация жасаған, әлемдік әдебиеттанудағы әйелдер прозасына тән өзекті мәселелер тұрғысынан жан-жақты талдаған, өзіндік көзқарасын тұрғысынан баға берген ғалым ретінде Г.Пірәліні атауға болады. Г.Пірәлінің «Қазақтың қаламгер қыздары» еңбегі – ғалымның «Арулар айтқан асыл сөз» сериясымен жарияланған еңбегінің жалғасы. Зерттеуші өзінің алғашқы еңбегінде қазақ руханиятына қызмет еткен, қазақ ғылымының дамуы мен қалыптасуына өлшеушіз үлес қосқан Л.Әуезова, Ш.Сәтбаева, Р.Сыздықова, Ү.Субханбердина, А.Қыраубаева, т.б. ғалымдар мен қоғам қайраткерлерінің өмірбаяндары мен еңбектеріне талдау жасайды. Ал бұл зерттеуінде ұлттық әдебиетте өзіндік сөз өрнегін қалыптастырған, заманауи әдеби үрдістегі жаңа бағыттарға сай шығарма жазған, жеке даралық стилі және көркемдік ізденісімен танылған қазақтың қаламгер қыздарының шығармаларын талдайды. Ғалым өз еңбегінде әлемдік әдебиеттануда әйелдер прозасы жан-жақты зерттеулі үстінде екенін айта келіп, қазақ әдебиетінде бұл тенденцияның әлі де толық қолға алынбағанына өкініш білдіреді. Г.Пірәлі былай деп сөз қозғайды: «Өзге өркениетті елдерде  соңғы кездері кеңінен  өркен жайған  гендерлік саясатқа  байланысты  феминизм  қозғалысы  күш  алып,  әйелдердің  тең құқылығына көп көңіл бөлінсе, әдебиетте «женские прозы», «әйел автор», «әйел  кейіпкер» деген түсініктер бар. Мәселен,  ресей  әдебиеттануында  әйел  жазушылардың шығармалары арнайы зерттеліп, талданады да. Нәзік жандылар шығармаларынан олар өзгеге беймәлім әйелдердің құпия сырларын, тылсым табиғатын, олардың тағдырына байланысты әртүрлі аспектілерді қарастырады. Алайда  қазіргі  қазақ  әдебиеттануында  бұл  тақырып әлі де  арнайы зерттелінбей  келеді» [31, 3 б.]. Зерттеуші бұл проблеманың бірнеше себебі ретінде «қоғамдағы әйелдер қандай шығарма жазады болмаса әйел жазушылар шығармашылығының белгілі бір байқауларда толыққанды бағаланбауы, т.б.» [31, 4 б.]. дегендей мысалдарды келтіреді.  Осыған байланысты біз жоғарыда аталған мәселелерге байланысты диссертацияда тәуелсіздік кезеңінде  өздерінің жеке авторлық ойы мен көркемдік ойлау жүйесі арқылы оқырмандар жүрегінен орын алған Ш.Бейсенова, А.Кемелбаева, Р.Мұқанова, М.Омарова және А.Мантай сынды әйел жазушылар шығармашылығы зерттеу нысаны етіп қарастырылды. Соның бірі – тәуелсіздік жылдарында шығармашылығы әдеби үдерістің маңызды бір бөлігі ретінде танылған Ш.Бейсенова. Жазушының туындыларында қазақ әйелінің тарихи және заманауи қоғамдағы орны ұлттық дәстүр мен жаңа уақыт арасындағы қайшылықтар арқылы көркемдік тұрғыдан бейнеленген. Жазушының романдары мен повестерінде ұлттық рух пен әйел тағдыры сабақтастырыла суреттеледі. Ш.Бейсенова – қазақ әдебиетінде өзіндік орны мен қолтаңбасы, ерекше шығармашылық даралығы мен даналығы бар жазушы. Оның прозасында қазақ әдебиетіндегі әйелдер тақырыбы, ұлттық мәдениет мен сөз өнері, ұлт тарихындағы елеулі оқиғалар терең әрі жан-жақты суреттелген. Ш.Бейсенованың шығармашылығында әйел адамның ішкі әлемі мен жан дүниесі, әлеуметтік қоғамдағы орны мен ұлтқа тән және жалпыадамзаттық құндылықтар ерекше орын алады. Жоғарыда айтылғандай жазушының прозасында әйелдер мәселесі, отбасылық қатынастар, қоғамдағы әлеуметтік өзгерістер, ұлттық сана-сезім, және тарихтың әсері сияқты тақырыптар кеңінен қамтылады. Бұл шығармаларында әйелдер тек отбасылық міндеттермен ғана шектелмей, әлеуметтік қоғам мен қоршаған ортадағы белсенді рөлін де көрсетеді. Мұндай аспект қазақ әдебиетіндегі әйелдерге арналған шығармалардың көбінесе стереотипті көзқараспен қаралатындығынан көрінеді. Жазушының кейіпкерлері – күрделі, терең ойлы тұлғалар. Олар өздерінің ішкі конфликтілерін, қоғамдағы қарым-қатынасын және ұлттық бірегейлік мәселесін шешуге тырысады. Ол өз кейіпкерлерінің психологиясын шебер аша отырып, оқырманға олардың ішкі әлеміне енуге мүмкіндік береді. Бұл ерекшелік жазушының прозасына тереңдік пен шынайылық береді. Ш.Бейсенованың тілдік стилі – қарапайым, бірақ өте әсерлі. «Жазушы қаламының объектісі – қазақ әйелінің жеке және әлеуметтік өмірін, сол ортаны, сол дәуірді талдап, талғап көрсету. Оның тілі шығарманың мазмұнымен, идеясымен, кейіпкердің ішкі қасиеттерімен тығыз байланыстан туған» [32]. Ш.Бейсенова әйел жазушыға тән нәзіктікпен қазақ әдеби тілінің мол мұрасын пайдалану арқылы оқырман қабылдауына жеңіл сөз қолданыстары арқылы өзін толғандырған идеяларын көркем жеткізеді.
          Әйел жазушы ретінде Ш.Бейсенованың прозасы қазақ қоғамындағы өзгерістерді, әсіресе әйелдер рөлінің трансформациясын кеңінен танытады. Оның шығармаларында кеңестік кезеңдегі, тәуелсіздік алғаннан кейінгі және қазіргі заманғы қоғамдағы әйелдердің жағдайы мен күресі туралы ойлар көрініс табады. Жазушының шығармалары арқылы әйелдерге қатысты әлеуметтік стереотиптерді сынға алып, олардың құқықтары мен мүмкіндіктерін қорғауға шақырады. С.Нұрлығаян «жазушының негізінен қазақ әйелінің жан дүниесінің тереңдігін, нәзіктігін суреттеп, ішкі қасиеттерінің астарын толық ашатынын айтады. Оның әйел кейіпкерлері ғасырлар бойы қалыптасқан, қанымызға сінген менталитетімізбен тәрбиеленген бұлт болып түйілмейді, найзағай болып атылмайды, шыңға шыққанымен, құздан құламайды – трагизм, сентементализм деген екі жүзді қылышқа арандамай, маятник тәрізді үнемі тепе-теңдікті ұстаған біркелкі қозғалыста болады» деп көрсетеді [32]. Г.Пірәлі де өз зерттеуінде Ш.Бейсенованы әйел тағдырын қоғаммен, ұлт тарихымен қабаттастыра суреттейді деп баға береді. Ол жазушының бұл тақырыпқа келгені де кездейсоқтық емес деп көрсетеді: «Өзі  нәзік жанды  әйел қаламгер  болғандықтан, өмірінің де, өнерінің де басты мұраты санаған қазақ әйелдерінің тағдырын тілге тиек ету, олардың ұрпақ пен ұлтқа еткен еңбектерін бейнелеген Шәрбану Бейсеноваға бұл тақырып тосын емес,  табиғи жақын. Шәрбану өзі білетін бар қыр-сырына қанық тақырыбына адал» [31, 79 б.]. Ш.Бейсенова шығармаларын әдеби-ғылыми тұрғыдан талдау барысында байқағанымыз, жазушы шығармаларының құрылымы, сюжеті, және кейіпкерлерінің даму динамикасының аса күрделі емес екендігін, бірақ шығармаларында символдық астарлы ойдың, метафоралық қолданыстардың және әдеби аллюзиялардың бар екендігін байқаймыз. Мұндай көркемдік қолданыстар жазушы шығармашылығын тереңірек түсінуге және оның қазақ әдебиетіндегі орнын дәл анықтауға көмектеседі. Оның прозасы әйелдер мәселесін, ұлттық мәдениетті, ұлттық кодымызда бар қазақ әйеліне тән биязы мінез, қазақ әйелінің менталитетіне тән ибалылық пен нәзіктікті қоғамдағы әлеуметтік өзгерістермен астастыра, терең әрі жан-жақты зерттеу арқылы қазақ әдебиетінде өзіндік орын алады. Ұлттық кодта бар дүниелерді ұлықтап қана қоймайды, сондай қасиетке ие отбасын, ошақ қасын ұстап отырған отаналары, қазақ әйелінің жарқын образдарын қалыптастырады. Ол «әрбір ұлт пен ұлыс өзіндік кодын жоғалтпаған жағдайда толыққанды ұлт ретінде өмір сүре алады» [33, 5 б.] - деген қағиданы ұстанады. Ал қазіргі әдебиеттанудағы басты мәселелердің бірі – әдеби мәтінде ұлттық код нышандарын іздеу. Жазушы бұл мәселелерді бір сәт те естен шығармайды. Ол негізінен әйелдің бүкіл болмыс-бітімін қазақтың ұлттық қасиеті мен мінезі тұрғысынан жан-жақты көркемдеп көрсеткен. Ж.Алиеваның зерттеуінде сипатталғандай жазушы шығармаларында қазақ халқына тән ұлттық құндылықтар жүйесін құрайтын, ұлттық кодқа тән құбылыстарды сипаттайтын «ұлттық идея, ұлттық таным, ұлттық мінез негізінде кейіпкер болмысын ашуға деген ұмтылысты байқаймыз» [34, 17 б.]. 
Әйел бейнесі арқылы ел тағдырын, қарапайым ауыл тіршілігінің көрінісін, ауыл әйеліне тән мінезді, халқымызға тән имандылық пен мейірімділік секілді қасиеттерді көре аламыз. Дей тұрғанмен өз шығармаларында қазіргі қоғамдағы әйелдердің рөлін, олардың құқықтары мен мүмкіндіктерін қорғау мәселелерін де көтеру арқылы қазақ әдебиетіне жаңа тыныс береді.
Тәуелсіздік кезеңінде әйел жазушылардың ішінде проза саласында әдеби ізденістердің жаңашыл бағытын танытқан, проза мен драма жанрында да өзіндік үрдіс қалыптастырған қаламгер ретінде Р.Мұқанованы атауға болады. Оның «Мәңгілік бала бейне» шығармасы сахнада драмалық шығарма ретінде жиі қойылатын көркем туындыға айналса, басқа да прозалық шығармалары да адам жанының психологиясын терең сипаттауымен ерекшеленеді. Жазушы адам жанының нәзік қырларын ашып, өз шығармаларында экзистенциалдық мәселелерді көтереді. Р.Мұқанова шығармалары арқылы қазақ әдебиеті әлемдік көркемдік бағыттармен үндестігін танытты.
М.Омарова әңгімелері мен повестері – тәуелсіздік дәуірінде қалыптасқан жаңа прозаның үлгісі. Оның шығармаларында әйел психологиясы, адам мен қоғам арасындағы қарым-қатынас, рухани құндылықтар мен заманауи өмір қайшылықтары бейнеленеді. Жазушының прозасы қысқа да нұсқа формасымен, ерекше тілдік өрнегімен назар аударады.
Тәуелсіздік кезеңінде көптеген жас жазушылар өз прозасында дәстүрлі мәңгілік тақырыптардан алшақтап, керісінше тез өзгеретін, күрделі әрі аумалы-төкпелі әлемдегі өз орнын іздеу немесе өз менін табу секілді философиялық және ішкі әдеби тақырыптарға көңіл аудара бастады. Мұндай шығармалардың кейіпкерлері әдетте өздеріне «Мен кіммін? Бұл әлемге қандай миссиямен келдім? Мына өмірден не ала аламын? Сан түрлі әлеуметтік рөлдердің ішінде қайсысына лайықтымын?», т.с.с. сұрақтар қоятын болып келеді. Яғни, жеке тұлғалық өсуді қажет ететін, өзінің шынайы келбетін танығысы келетін кейіпкерлер дәл сондай шығармаларға тән. Ал әдебиет –  үнемі үздіксіз дамып, түрленіп, жаңғырып, жаңаша сипатта құлпырып, қалыптасып отыратын өнер түрі.  Соған орай бүгінде қоғамдағы өзекті мәселелерді қозғайтын, өз шығармаларында бүгінгі күннің шынайы келбетін көркем суреттейтін жастар прозасы қалыптасып келе жатыр. Олар шығармаларында оқырманға жақын әрі ерекше таныс тақырыптар жайлы сөз қозғайды. Жастар прозасы қоғам үшін аса зәру мәселелерге байланысты сөз қозғағаннан қорықпайды. Олардың шығармаларында қоғамдағы адамдар арасындағы әлеуметтік теңсіздік, адам құқығын қорғау, шындық үшін күрес, бүгінгі технократиялық замандағы ақпараттық технологиялар мен цифрлық дүниенің адамзат баласына ықпалы, адамдар арасындағы күрделі психологиялық қатынастар, т.б. баяндалады. Олардың шығармасын халық оқиды, олардың сөзін жастар тыңдайды. Р.Нұрғалиев айтқандай: «Суреткер – елінің үні, жұртының ары. Халық батырларға, патшаға, ойшылға сенбейтін сырларын тек жазушысына ғана сеніп тапсырады. Алыс өлке, қиыр шетке шыққанда суреткер туған жердің атынан сөйлемек...» [35, 11 б.]. Сондай жастар арасындағы танымал әйел жазушылардың бірі – А.Мантай. Дүниеден ерте озса да, артына мол мұра қалдырған жазушы.
А.Мантай шығармашылығы да тәуелсіздік дәуіріндегі жас буын прозасының маңызды өкілдерінің бірі ретінде жете бағаланды. Оның прозасында жастардың дүниетанымы, әлеуметтік-психологиялық мәселелер, әйелдің қоғамдағы орны жаңаша қырынан көтеріледі. Қазірде оқырмандар арасында жазушының шығармаларында мұң мен уайым, өмірден түңілу, қоғамды жатсыну, жалғыздық немесе пессимистік сарын басым деген көзқарас бар. Дегенмен, академик С.Қирабаев айтқандай: «Әдебиет деген белгілі штамппен дамымайтын, әртүрлі ойлап, шындықты өзінше түсініп бейнелейтін кәсіптің түрі ғой. Сондықтан көркем туынды да әртүрлі қабылданады» [36, 8 б.]. Бүгін әр оқырманның талғамы мен талабына сай шығарманы табуға болады. Ал А.Мантайдың әңгімелеріндегі ішкі монолог, адам жанының қалтарыстарын көркем бейнелеу мен символикалық суреттеу тәсілдері оқырмандарды еріксіз қызықтырмай қоймайтыны анық.   
А.Мантайдың «Иллюзия» әңгімесінде шындық пен иллюзия, сана дағдарысы мәселесі айқын көрінеді. Кейіпкердің: «Бәрі бар сияқты, бірақ ештеңе жоқ» деген ішкі қайшылығы болмыстың тұрақсыздығын аңғартады. Бұл постмодернистік философияға тән шындықтың шарттылығы туралы ой. Кейіпкердің өз-өзіне: «Мен кіммін?» деген сұрақ қоюы тұлғаның идентификация мәселесін көтереді. Өзін өзі іздеу. Бар болмыстан іздеу. Таба алмай шарқ ұрғанда, дағдырысқа түсу. Санасы сарылады. «Иллюзия» әңгімесі – қазіргі қоғамдағы сана, шындық пен жалғандық, тұлғаның өзін-өзі тануы сияқты мәселелерді дискурстық талдау тұрғысынан қарастыруға мүмкіндік беретін шығарма. Бұл туындыда автор тек оқиға баяндап қоймай, белгілі бір ойлау жүйесін, дүниетанымдық дискурсты қалыптастырады. Ең алдымен, шығармада иллюзия ұғымы орталық дискурс ретінде көрінеді. Кейіпкер өміріндегі құбылыстарды шынайы деп қабылдағанымен, оның ой ағынында үнемі күмән басым. Мысалы, кейіпкердің: «Бәлкім, мен көріп жүргеннің бәрі тек елес шығар» деген мазмұндағы толғанысы – шындықтың тұрақсыздығын білдіретін дискурстық белгі. Мұнда автор постмодернистік сипаттағы шындықтың салыстырмалылығы идеясын алға шығарады. Шығармада ішкі сөйлеу (ішкі дискурс) ерекше орын алады. Кейіпкердің өз-өзімен диалогы сыртқы әлеммен қарым-қатынастан гөрі басым. Мысалы: «Мен кіммін осы? Өз ойымның ішінде адасып кеткен жоқпын ба?» деген сияқты сұрақтар – тұлғаның өзін-өзі тану дискурсын көрсетеді. Бұл жерде тіл тек ақпарат жеткізу құралы емес, санадағы дағдарыстың көрінісі ретінде қызмет етеді. Сонымен қатар, мәтінде әлеуметтік дискурс та байқалады. Қоғамдағы жасанды қатынастар, адамдардың бір-біріне шынайы емес бейнеде көрінуі кейіпкердің қабылдауы арқылы беріледі. Мысалы, оның айналасындағы адамдарды «маска кигендей» елестетуі – әлеуметтік рөлдердің жасандылығын білдіреді. Бұл – қазіргі қоғамдағы идентификация дағдарысының дискурсы. Автор тілдік деңгейде де дискурстық ерекшеліктерді қолданады. Қысқа, үзік сөйлемдер, қайталанатын сөздер кейіпкердің тұрақсыз психологиялық күйін көрсетеді. Мысалы: «Бәрі бар сияқты. Бірақ ештеңе жоқ» деген құрылым – антитеза арқылы жасалған мағыналық шиеленіс. Бұл сөйлемдер тек мазмұн емес, белгілі бір ойлау тәсілін қалыптастырады. Тағы бір маңызды қыры – уақыт дискурсы. Шығармада өткен, қазіргі және елес уақыт араласып кетеді. Кейіпкер нақты бір уақыт кеңістігінде емес, өз санасының ішінде өмір сүретіндей әсер қалдырады. Бұл – иллюзия ұғымын тереңдететін тәсіл. Соған сай әңгімеде бірнше дискурстың тоғысатындығын байқаймыз: философиялық (шындық пен елес мәселесі), психологиялық (ішкі дағдарыс, өзін іздеу), әлеуметтік (жасанды қатынастар), тілдік (үзік, қайталамалы құрылымдар арқылы сана күйін беру). Осы дискурстардың өзара байланысы шығарманың мазмұнын ғана емес, оның терең мағыналық құрылымын айқындап, оқырманды шындық туралы қалыптасқан түсінігін қайта қарауға жетелейді.
Лира Қоныс – қазақ әдебиетіне ерекше екпінімен, жаңашыл келбетімен келіп, ұлттық әдебиеттегі әйел жазушылар легін толықтырған жазушы. Оның шығармалары қазіргі қазақ әдебиетінде өзіндік үнімен, нәзік психологиялық тереңдігімен және заманауи тақырыптарды шынайы бейнелеуімен ерекшеленеді. Тәуелсіздік кезеңдегі әйел жазушылар ішінде өз оқырманын тапқан, шығармалары қоғамдық-әлеуметтік мәселелерді өткір талқылауға негіз болған қаламгер. Л.Қоныс туындылары – қазіргі қазақ прозасындағы көркемдік ізденістердің тағы бір жарқын көрінісі. Оның әңгімелерінде жаңа заман шындығы, әлеуметтік тақырыптар, рухани ізденіс пен әйел тағдыры кеңінен суреттеледі. Жазушының шығармаларында ұлттық болмыс пен заманауи өмірді ұштастыруға ұмтылыс байқалады. Осы қаламгерлердің шығармашылық ізденістері қазақ әдебиетінің жалпы даму арнасымен қатар өрбіді. Әйел жазушылар ұлттық әдебиеттің көркемдік палитрасын байытып қана қоймай, тәуелсіздік дәуірінің басты идеялық-эстетикалық үрдістерін айқындауға үлес қосты. Олардың шығармалары арқылы қазақ прозасында әйелдің жаңа бейнесі, әйел психологиясы, нәзік әлемі, заманауи қоғамдағы әлеуметтік орны кеңінен көрініс тапты. Тақырып өрісі де кең әрі әралуан. Жазушы туындыларының көркемдік сипатын бірнеше қырынан сипаттауға болады. Л.Қоныстың кейіпкерлері терең психологиялық сезім иірімдеріне түсіп, бірде талпынып қызық-қуанышқа жетуді армандаса, енді бірде бәрін мансұқ ете салуға ләйім күйреуік болып кетеді. Өз кейіпкерлерінің ішкі жан дүниесін, сезім иірімдерін шебер ашады. Әсіресе адамның жалғыздығы, рухани ізденістері мен ішкі күйзелістері терең талданып, көркемдік шешім жасауда психологиялық шарттылықтарға да сүйенеді. Жазушының көркем, бейнелі әрі нәзік тілі оқырманын баурап алады. Оқырманға әсерлі атфосфера сыйлауда эпитет, метафора сияқты көркемдік құралдарды әрі орынды, әрі шебер қолданады. Өмірден ойып алынғандай шынайы, мінезі дараланған тұлға-кейіпкерлерінің әрбір әрекеті, олардың ой-тұжырымы қоғамдық шындықты бейнелеп тұрғандай. Ол сұңғыла қаламгер ретінде бүгінгі өзгерістер, отбасы құндылығы мен әйел тағдыры сияқты қоғамымыздағы әлеуметтік мәселелерді сын тезіне сала отырып суреттейді. Шығармаларында лирикалық сарын басым. Сонымен қатар өмірдің мәні, адам болмысы туралы философиялық ой-толғамдар кездеседі. Сондықтан да Л.Қоныс шығармаларының көркемдік ерекшелігі терең психология, көркем тіл, заманауи мазмұн және философиялық ойлардың үйлесімінде. Бұл оның шығармаларын оқырманға жақын әрі әсерлі етеді. жазушы шығармашылығы қазіргі қазақ прозасында адам жанының терең қатпарларын, қоғам мен тұлға арасындағы күрделі қатынастарды бейнелеуімен ерекшеленеді. Бұл көркемдік сипат оның бірнеше шығармасы аясында айқын көрінеді. Қаламгер прозасындағы көркемдік ізденістерді «Түнгі әуен», «Қарашадағы хат», «Жауын иісі» сияқты шығармалар аясында тереңірек қарастырғанда, ең алдымен автордың ішкі монологқа құрылған психологиялық талдау тәсілі айқын көрінеді. Бұл туындыларда оқиға сыртқы әрекеттен гөрі кейіпкердің сана ағымымен, жан толғанысымен дамиды. Мысалы, «Түнгі әуен» әңгімесінде автор адамның ішкі жалғыздығы мен рухани күйзелісін нәзік психологиялық тәсілдер арқылы жеткізеді. Ол кейіпкердің сыртқы әрекетінен гөрі, оның ішкі ой ағымын, сезім толқынын басым суреттейді. Жазушы түн тыныштығын символдық кеңістік ретінде алып, кейіпкердің жан дүниесіндегі бос кеңістікті, мұңды көңіл күйді тереңдете түседі. Мұнда тілдің бейнелілігі, метафоралық өрнектер ерекше қызмет атқарады. «Түнгі әуен» әңгімесінде ішкі монолог – негізгі баяндау өзегі. Кейіпкердің түн ішіндегі ойлары үзік-үзік, бірақ мағыналық тұрғыдан біртұтас психологиялық күйді береді. Мысалы, кейіпкердің «тыныштық тым қатты естіледі» деген сияқты ой-толғамдары оның жан дүниесіндегі бос кеңістікті аңғартады. Бұл жерде автор парадоксаль тіркестер арқылы (тыныштықтың «естілуі») ішкі мазасыздықты көрсетеді. Ішкі монолог кейіпкердің өткенді еске алуымен, өз-өзіне сұрақ қоюымен өрбиді: «Неге бәрі осылай өзгерді?», «Мен қай тұста өзімді жоғалтып алдым?» сияқты сұрақтар – нақты жауаптан гөрі рухани дағдарыстың белгісі. Демек, мұнда ішкі монолог тек тәсіл емес, кейіпкер болмысын ашатын негізгі құрал. 
Ал «Қарашадағы хат» шығармасында әлеуметтік және отбасылық құндылықтар мәселесі қозғалады. Хат формасында жазылған бұл туындыда кейіпкердің өткен өмірге көзқарасы, өкініші мен сағынышы арқылы уақыт пен тағдыр ұғымдары ашылады. Автор қарапайым өмір көріністерін үлкен философиялық оймен ұштастырып, оқырманды толғанысқа жетелейді. Әсіресе, күзгі табиғат суреттері арқылы кейіпкер көңіл күйін беру сияқты детальдарды қолдану шеберлігі шығарманың көркемдік қуатын арттырады. «Қарашадағы хат» шығармасында ішкі монолог хат мәтінімен астасып кетеді. Сырттай қарағанда бұл біреуге жолданған хат, ал шын мәнінде кейіпкердің өз-өзімен сырласуы. Мысалы, хаттағы: «Саған айтпаған сөздерімді енді өзіме айтып отырмын» [37]  деген жолдар ішкі монологтың сыртқы формаға айналғанын көрсетеді. Мұнда автор екі деңгейлі баяндауды қолданады: бір жағынан, нақты адресат бар, екінші жағынан, бүкіл мәтін кейіпкердің ішкі есебі. Қараша айының суық, сұр бейнесі де ішкі күймен қабысады: «Қараша – көңілдің де күзге айналған шағы» [37] деген тәрізді детальдар психологиялық параллелизм жасайды. Яғни табиғат суреті – ішкі монологтың кеңейтілген көрінісі.   Жазушы шығармалары оқырманды тек қызықты оқиға желісімен емес, ішкі сезімдік әлемімен баурап, ойлануға жетелейді.
 «Жауын иісі» әңгімесінде табиғат пен адам болмысының байланысы ерекше көрінеді. Жаңбыр образы тек табиғи құбылыс емес, ол – жаңару, тазарту, өткенді еске алу символы. Кейіпкердің ішкі өзгерісі табиғаттағы өзгерістермен қатар өрбиді. Бұл жерде автордың лирикалық стилі мен ойлау жүйесінің философиялық астары айқын байқалады.Терең психологиялық талдау, бейнелі әрі әсерлі тіл, символика мен детальға мән беру, сондай-ақ адам мен қоғам мәселелерін астарлы түрде жеткізу жазушы прозасына тән басты көркемдік белгілер деуімізге болады. «Жауын иісі» әңгімесінде ішкі монолог анағұрлым жұмсақ, лирикалық сипатта беріледі. Кейіпкер жаңбыр иісін сезіну арқылы өткен өмірін еске алады. Мұнда естелік пен сезім қатар өріліп, сана ағымы үздіксіз қозғалыста болады. Мысалы: «Жаңбыр иісі бала күнімнің иісі сияқты» [37]  деген ой – нақты логикалық талдау емес, ассоциациялық қабылдау. Бұл – ішкі монологтың ассоциативті түрі. Кейіпкердің: «Бәрі жуылып кеткендей, бірақ ішімдегі бір нәрсе ғана қалды» деген толғанысы жаңбырдың символдық мәнін ашады. Табиғаттағы тазалық пен адамның ішкі толық тазармауы арасындағы қарама-қайшылық – автордың философиялық астары. 
 Жалпы, Лира Қоныс шығармаларында ішкі монолог бірнеше қызмет атқарады:
-	кейіпкер психологиясын терең ашу; 
-	оқиға динамикасын сыртқы әрекетсіз дамыту; 
-	философиялық ойды астарлы жеткізу; 
-	табиғат пен адам күйін байланыстыру. 
Осы арқылы жазушы прозасы сыртқы сюжетке емес, ішкі драматизмге құрылған көркем жүйе қалыптастырады. Ішкі монолог тек баяндау тәсілі емес, автор дүниетанымының көрінісі, адам болмысын танудың негізгі кілті ретінде қызмет етеді. Ішкі монологтың жетекші қызмет етуі арқылы әңгіменің басты ерекшелігі танылады. 
Кейіпкер өзін және айналасын бағамдағанда нақты әрекеттен гөрі, ой ағымына жүгінеді. Оның «Адам» әңгімесіндегі «Адам болу соншалық қиын ба еді?..» деген мазмұндағы іштей сұрағы шығарманың философиялық өзегін аңғартады. Бұл сұраққа автор тікелей жауап бермейді, бірақ кейіпкердің кейінгі ойлары арқылы «адамдық» ұғымының күрделілігі ашылады. Яғни жабық талдау тәсілі арқылы негізгі идея оқырманның өз пайымына қалдырылады.
Шығармада кейіпкердің өзін қоршаған ортаға, айналаға көзқарасы да субъективті түрде беріледі. Ол адамдардың әрекетін сырттай бақылап, іштей бағалайды: «Олардың бәрі бір-біріне ұқсас сияқты… бірақ ешқайсысы бірін-бірі түсінбейді» деген тәрізді ойлар қоғамдағы рухани алшақтықты көрсететін астарлы тұжырым. Бұл жерде автор тікелей сын айтпайды, керісінше, кейіпкердің қабылдауы арқылы әлеуметтік-философиялық ой ұсынады. адам болмысының күрделілігін, рухани жалғыздықты, қоғамдағы жасандылықты терең психологиялық әрі философиялық деңгейде ашады. Шығарманың басты ерекшелігі – дайын жауап бермеуі. Ол оқырманды кейіпкермен бірге ойлануға, «адам» ұғымын қайта қарастыруға жетелейді. Шығарма экзистенциализм идеяларымен үндес: адам жалғыз, өмір мәнін өзі іздейді, дайын жауап жоқ. «Сөйтседағы ол көп жасай алмапты. Адамдардан адамдық қана күткен нағыз адам жоғалып кетіпті. Оның жоғалуы-пенде ғұмырға ең таза адамның бәрібір симайтыны жайлы сұмдық заңдылықтың барын айқындап қойыпты. Жалғандық атаулыға кішкене ғана жұдырығын алып жүгіріп, жарық дүниенің бір-ақ қарысына куә болған ол әлі өтірік күлуді үйренбеген қалпында туыларда жаңылысып кеткен жатырына қарай самғапты. Өкініштісі сол, мың-мың пенделер сиысып өмір сүріп жатқан жер шарынан, ауасы тегін, суы тегін мынау жердің бетінен оған орын табылмапты» [37]. Кейіпкердің өзіне қайта-қайта сұрақ қоюы – осы философиялық бағыттың көрінісі. Шығармадан толық философиялық тереңдікті көреміз. Әңгіме нақты сюжетке емес, ойға құрылған. Автор өз ойын тікелей айтпайды, оны кейіпкердің қабылдауы арқылы береді.
Мәселен, адамдардың бір-бірін түсінбеуі, сыртқы қарым-қатынастың жасандылығы, үнсіздік пен бос кеңістік сезімі, бәрі де қоғамдағы рухани дағдарыстың астарлы белгілері ретінде көрінеді.
Деталь мен символдың жабық қызметін осы әңгімедегі тағы бір маңызды тәсіл деуіміге болады. Әңгімеде ұсақ көріністер (адамдардың жүзіндегі суықтық, үнсіздік, бос кеңістік) нақты сипатталмай-ақ, кейіпкердің сезімі арқылы беріледі. Мысалы, оның: «Үнсіздік тым ауыр… бірдеңе жетпей тұрғандай» деген ішкі күйі – қоғамдағы рухани бос кеңістіктің символы. Мұнда үнсіздік тек дыбыстың жоқтығы емес, адамдар арасындағы байланыстың үзілуінің белгісі. Сонымен қатар, шығармада өзін-өзі тану талпынысы да жабық түрде көрінеді. Кейіпкер өзіне сұрақ қоя отырып, нақты жауап таппайды: «Адамдардың барлығын шексіз сағынышпен сүйді және адам қашан жаратылған деп емес, қашан жаратылып бітеді деген данауи оймен алысып жүрді. Шарқ ұрып іздеген иманның адам бойынан безіп бара жатқанын аңғарса да, әр намазының соңында оларға арнап бата жасап, жаратқаннан шексіз бақыт тілейтін» [37] деген ойлар тұлғалық дағдарыстың белгісі. Бірақ автор бұл дағдарысты шешпейді, оны ашық қалдырады. Бұл – жабық талдаудың негізгі принципі: қорытынды оқырманға жүктеледі. Жазушының осы бір ғана әңгімесінде бірнеше көркемдік тәсіл мен шешім, ой-тұжырым беріледі. Санамалап айтар болсақ бұл шығармада: ішкі монолог негізгі баяндау құралына айналған; авторлық позиция тікелей емес, астарлы түрде берілген; философиялық ойлар сұрақ, күмән, сезім арқылы жеткізіледі; деталь мен символдар (үнсіздік, бос кеңістік) терең мағына жүктейді. Міне осы арқылы шығарма адам болмысының мәнін дайын тұжырыммен емес, оқырманды ойландыру, ішкі диалогқа тарту арқылы ашатын терең философиялық-психологиялық туынды ретінде танылады.
Тәуелсіздік жылдарында ұлттық рухтан нәр алған шығармалардың басым бөлігі халық тарихындағы отарлық қысым мен қиындықтарды шынайы бейнелеуге бағытталған деп айтуға болады. Мұндай туындыларды еліміздің егемендік алған кезеңімен тығыз байланысты көркем ізденістердің айқын көрінісі ретінде қарастыруға болады. Әдебиет тек өткенді ғана сипаттап қоймай, әр жазушы өз дәуірінің өмір шындығын көрсетуге талпынды. Қазақ авторлары оқырманға заманның өзекті деген мәселелерін жеткізуге ұмтылды. Мысалы, Ш.Құмарованың «Ғасыр нұры» романының кейіпкерлерінің қым қуыт өмірінің негізінде өткен ғасырдағы қазақ халқының тағдыр талайында орын алған қайғылы оқиғалар, атап айтқанда, 1932 жылғы халқымыздың жартысынан көбін жалмаған ашаршылық, 1937 жылғы репрессия сойқаны, асыл ерлеріміз бен батыр қыздарымыз құрбан болған алапат Ұлы Отан соғысы, 1986 жылғы жастардың жаны қиылып, тәніне жарақат түсірген Желтоқсан көтерілісі махаббат тақырыбымен үндесіп, шығарманың біртұтас желісінде өріледі. Г.Орда бұл роман туралы: «Романда XX ғасырдың басынан 1986 жылғы Желтоқсанға дейінгі тарихи оқиғалар қазақ халқының өміріне айқын із қалдырады және бір әулеттің тағдыры аясында дамиды. Әртүрлі шағын оқиғалар арқылы адам тағдыры мен замана тынысы үйлесім тауып, жеке кейіпкерлердің жолы біріктіріліп, өткен ғасырдағы қасіретті кезеңдер көрініс табады» деп баға береді [38, 3 б.]. Ал қазақ қаламгер қыздарының шығармашылығын зерттеген Г.Пірәлі өз кезеңінде прозаға келген алғашқы әйел жазушы ретінде С.Мұқанов, Ж.Саиндерден бата алған Ш.Құмарованың бұл романы туралы өз ойын былай білдіреді: «Қаламгердің жиі жүгінетін тәсілі – психологиялық параллелизм әдісі де мұнда әдемі әр алып, ХХ ғасырдың басы мен соңындағы оқиғаларды  қатарластыра  қойып,  жеке  дара  хикаяттар  ретінде кезек-кезек  баяндалған.  Өзіне  үйреншікті  үшінші  жақтан сөйлеу үлгісіндегі  әлқиссалық, әпсаналық  сарын жеке-жеке тақырыптары бар әңгіме-аңыздарда бірінен-біріне көшіп, бірін-бірі  толықтырып  отырады.  Ондағы  кейіпкерлер  тағдыры  бірнеше  ұрпақтар ұластығына  жалғасып, жалпы  бір ғана әулеттің, Елшібек  қажының  үрім-бұтағы жайлы тұтас әңгімеге ұласады» [31, 53 б.].  Қазақ әдебиетінде ұлт тарихын өз шығармасына арқау еткен жазушылар өте көп. Бірақ әйел жазушылар ішінде Ш.Құмарова сияқты тұтастай ғасырда болған көлемді оқиғалар туралы жазған қаламгерлер некен саяқ.
Тәуелсіздік кезеңіндегі әйел жазушылардың шығармашылығы қазақ әдебиетінде жаңа арнаның қалыптасуына ықпал етті. Кеңестік кезеңіндегі әдебиетте әйел қаламгерлер шығармашылығы көбіне тұрмыс, махаббат тақырыбымен ғана шектелсе, тәуелсіздік жылдарында олардың шығармаларында терең әлеуметтік, тарихи, философиялық, психологиялық мәселелерді қозғау үрдісі байқалды, соған сай әйелдер прозасы ұлттық әдебиеттің көркемдік өрісін кеңеюіне өзіндік үлес қосты.
Біріншіден, әйел жазушылар шығармаларында қоғамдық-саяси өзгерістердің рухани әсері де терең бейнеленеді. А.Кемелбаева «Мұнара» романында жеке адам тағдырын ұлттың тағдырымен сабақтастыра отырып, тәуелсіздік тұсындағы рухани ізденістерді суреттейді. Жазушының жаңашылдығы – қазақ прозасында бұрын-соңды терең қозғала қоймаған «рухани еркіндік» пен «ұлттық болмысты жаңаша түсіну» мәселелерінің көтерілуі. Зерттеушілер «Айгүл Кемелбаеваның «Мұнара» (2000) романында посткеңестік кеңістікте орнаған жаңа өмір талаптары, қоғамдық қатынастағы қайшылықтар жас студент Айжанның ой көзімен сараланады» деп айтады [39, 53 б.]. Бұл романда қайта құру, Кеңес одағының ыдырауы кезіндегі халықтың психологиялық жай-күйі Мәскеуде оқып жатқан қазақ қызының ойлары мен естеліктері арқылы көркем өрілген. Шығарма атауының өзі өткен мен бүгін арасын сабақтастырып тұрған мұнара бейнесі арқылы беріледі. 
Әйел жазушылар ішінде шығармашылығында дін мәселесіне көп көңіл бөлген қаламгердің бірі ретінде осы А.Кемелбаеваны атауға болады. Ол – тәуелсіздік кезеңіндегі қазақ прозасында руханият, дін, сопылық таным мәселесін терең философиялық деңгейде көтерген қаламгер.  Оның прозасында дін мен руханият мәселесі терең символикалық, философиялық деңгейде беріледі. «Мұнара» романы мен «Жан иесі», «Ғибадат» сияқты әңгімелерінде сопылық сарын, ішкі тазару, рухани жалғыздық, Алланы дәріптеу секілді мотивтер айқын сезіледі. Бұл шығармаларда дін сыртқы ғибадат немесе уағыз түрінде емес, адамның ішкі рухани сапары, Жаратушыны іздеу, жанның тазаруы ретінде көрінеді. Жазушы исламды догма ретінде емес, адамның өзін-өзі тану жолы, рухани кемелдену құралы ретінде бейнелейді. Жазушы шығармаларында Жаратушыны іздеу – сыртқы емес, ішкі сапар ретінде көрінеді.
«Мұнара» романы – жазушының дін мен руханиятты символ арқылы бейнелейтін философиялық туындысы.   Онда дін мәселесі символдық бейнелер мен кейіпкердің ішкі толғамдары арқылы беріледі. Шығарманың мұнара аталуы де тегін емес. Мұнара – вертикалді және горизанталді кеңістікті жалғастырып тұрған, жердегі адамның үнін хақ тағалаға жеткізуші символдық бейне. Мұнара ислам мәдениетінде Жаратушыға жақындау, биіктік, рухани өрлеу ұғымдарымен байланысты. Романда кейіпкердің әділдікті, адалдықты, тазалықты тануға деген ұмтылысы – Алланы, ақиқатты, рухани тыныштықты іздеу жолы. Бұл жол жеңіл емес: жалғыздық, ішкі күмән, қорқыныш қатар жүреді. Жазушы осылайша дін жолы – көпшілікке арналған даңғыл емес, жеке адамның ішкі сапары екенін аңғартады. Мұнараға көтерілген сайын кейіпкердің айналасынан алыстауы, жалғыз қалуы – сопылықтағы «хал» ұғымын еске салады. Яғни адам Жаратушыға жақындаған сайын фәни дүниеден алшақтайды. Бұл жерде жалғыздық трагедия емес, керісінше рухани кемелденудің шарты ретінде көрінеді. Шығармада үнсіздік, тоқтау, ойға шому сәттері көп. Бұл – дұғасыз дұға, сөзсіз байланыс идеясын білдіреді. Жазушы дінді көп сөзбен емес, үнсіздік философиясы арқылы танытады. Осылайша, тәуелсіздік кезеңіндегі қазақ әдебиетінде дін тақырыбы догматикалық құбылыс емес, адам жанының терең мәселесі ретінде көрініс тапты. Жазушылар үшін дін – сенім ғана емес, ар-ождан, рухани тазалық пен адамдық кемелдіктің өлшеміне айналды. Жазушы шығармасында да мұнара – мешіттің бір бөлігі ғана емес, адамның ішкі рухани биіктігінің бейнесі. Сол себепті шығармадағы кейіпкердің ішкі жалғыздығы мен тыныштыққа ұмтылысы исламдық дүниетанымдағы хал ілімімен үндес. Роман басталғанынан-ақ адамның бүкіл ғұмыры жоғарыда орналасқан бір күшпен тығыз байланысты екені баяндалады. Жазушының «Әркім өз өмірін тілеп алады деген қисынды сөз. Бұл өзі кездейсоқтықты жоққа шығара алса да, жазмыштан озмыш жоқ екенін, шығасыға иесі басшы болмағын айғақтайды» [40, 10 б.] деген жолдары адамның жанында оның іс-әрекетін, жасаған амалдарын бақылап отыратын ұлы күш бар екеніне сілтеме жасалғандай көрінеді. Шығарманың өң бойында басты кейіпкер Айжан қандай қиыншылық көрсе де, тіпті талғажау етер азығы болмай, аш құрсақ жүрсе де, көктегі Тәңірге сенеді. Ол: «Бөрі арығын білдірмес, сыртқа жүнін қампайтар» дегенде, біздің қазақ осындай мүшкілдікке төтеп берудің қажеттігін ұқтырса керек. Құдайдың бір жақсылығы болмай қалмасына сендім» [40, 15 б.]  деп өз-өзін сендіреді, Құдай өзін қорғайтын, жебейтін күш екеніне кәміл сенген қыз қиындықтардың да артта қалатынына иланады. Сайтанша құбылған дүниеде қанша тығырыққа тірелсе де, кішкентай 
күнінде берілген имани тәрбиенің арқасында «Құдайдан сабыр тілеп, күту керек» деген ұстаныммен өзін сабырға шақырады.  Тіпті кейде шарқ ұрып Мәскеу көшелерінен жұмыс іздеген жас қызды Абай аруағы жетектеп жүргендей көрінеді. «Алланың сөзі де рас, өзі де рас дегендей» автор шығарманың әр жерінде осы сөздерді айғақтайтындай сөйлемдер беріп қояды, Аллаға кәміл сенген адам жалғыз қалмайды дегендей жас студент қыздың рухани жалғыз қалған сәттерінде демейтін бір зор күш бар екендігініне оқырманды да сендіреді. «Алла – пәк. Барлық затты ол жұп етіп жаратты» [40, 27 б.]; «Бәлкім, бұл алдамшы дүниеде не көрсең де Құдайдың басқа салғанына ризашылық қылудан да артығы жоқ болар. Өйткені кішірейтетін де бір Өзі, зорайтатын да бір Өзі. Құдайымнан ешқашан безінгім келмейді», «Апамның Алла тағала ырзықсыз жаратпайды деген сөздері есіме түсті [40, 30 б.];  «Адамға бағынуды жек көретін ұлы құлшылықты Алланы сүю деп атайды, сол себептен ежелден Құдайды махаббат деп қабылдаудың түп негізінде адамзаттың бостандыққа құштарлығы жасырынып жатыр» [40, 46 б.]; «Жыртық үйдің Құдайы бар», «Құдай тазалықты сүйеді» [40, 55 б.]; «Құдыреті күшті Алла тағала адам баласына салтанат, әшекей үшін көк теңіздердің түбінде жарқыраған асыл, ақық, маржан тастарды жратқаны анық» [40, 56 б.]; т.с.с. Шығарманың өң бойында осындай Алла тағаланың тазалығын, әділдігін, қамқорлығын, қолдаушы әрі қорған болар ұлы күш екенін, дүниедегі адамзат баласына қажет бар нәрсені Құдай жаратқандығын растайтын нақыл сөздер мен афоризмдер, жазушының өз түсініктемелері мен хабарламалары өте көп. Ол алыста жүрген, одақ ыдырағаннан кейін тоқырауға, өзгеріске ұшыраған қазақ қызын тура жолдан адастырмас үшін үнемі есіне жоғарыда хақ тағала бар деген ойларды санасына құйып отырғандай елестейді. Ш.Елеукеновтің бұл шығарманы «А.Кемелбаева «Мұнара» атты романның тұтас сюжетін Аллаға деген сеніммен көмкерген» [41], ал Т.Әбдірайымның «Мұнара» – интеллектуалды, таза реалистік шығарма. Бағы жанатын роман. Болашағы алда» [42] деп баға беруі бұл шығарманың саларалық және пәнаралық интеграция заманында әдебиет пен теология, әдебиет пен философияның түйісуінен пайда болған рухани-имани құбылыс деп толық айтуымызға болады деп ойлаймыз. Соған байланысты  А.Кемелбаева прозасындағы діни бағыттағы негізгі ерекшеліктерді былай деп жіктеп көрсетуге болады:
– жан мен тән мәселесі, адамның жан дүниесі мен жоғарғы күш (Алла) арасындағы имани байланыс;
– жазушы шығармашылығында діни сенім, періштелер образы және исламдық құндылықтардың берілуі;
– кейіпкерлердің рухани тазаруы, кейіпкерлердің нәпсіні тыйып, сәждеге жығылу, имандылық жолына түсу сияқты діни-этикалық мәселелер мен адам болмысындағы жоғарғы күшті сезіну мотивтері.
Жазушының «Ғибадат» әңгімесінде де діни мотивтер суреттеледі. Ол адамның Жаратушыны тану мәселесін әңгіменің өзекті идеясы ретінде ұсынады. Мұндай тұжырымы арқылы адам жанының рухани тереңдігін көрсеткісі келеді. Бұл адамның Құдайды сөзсіз тану идеясына жақын. Оның шығармаларындағы дін мәселесі символ, философиялық ой, психологиялық тереңдік арқылы көрініс табатынын аңғаруға болады. Сол себепті шығармада дін қатып қалған догма емес, адам жанының ең нәзік әрі ең биік күйі ретінде бейнеленеді. Бұл – тәуелсіздік дәуіріндегі қазақ әдебиетіне тән жаңа рухани ізденістің көркем көрінісі.
Екіншіден, тәуелсіздік кезеңіндегі әйел прозасы психологиялық талдаудың тереңдігімен ерекшеленеді. А.Мантайдың «Мазасыздық» әңгімесіндегі кейіпкерлердің жан-дүниесін бейнелеуі арқылы жазушы адам болмысы мен жанының күрделі иірімдерін ашады. Жазушының жаңашылдығы – қоғамдағы әлеуметтік мәселелерді тікелей баяндаудан гөрі, оны кейіпкердің ішкі монологы мен ой-толғаныстары арқылы беруінде. Бұл тәсіл қазақ прозасына батыстық модернистік дәстүрлердің ықпалын әкелгенімен, ұлттық рух, қазақы таныммен сабақтастырылған.
Үшіншіден, Л.Қоныстың прозасы қалалық мәдениет пен ауылдық болмыстың тоғысын көркемдік тұрғыда жаңаша пайымдайды. Оның «Жаңбырлы көше» шығармасында урбанизация әсерінен туған әлеуметтік-психологиялық ахуал, адам жалғыздығы, рухани күйзеліс мәселелері көрініс тапқан. Қазақ әдебиетінде бұрын басым болған ауыл тақырыбы енді қала кеңістігімен қатар бейнеленуі – әйел жазушылардың жаңашыл қадамы.
Төртіншіден, Р.Мұқанова шығармашылығы тарихи жады мен ұлттық қасіретті көркемдік тұрғыдан қайта пайымдауымен ерекшеленеді. Тарихи тақырыпқа қатысты жазған қай шығармасын алмасақ та, сол тарихи кезеңнің ұлт өміріндегі орны мен рөлі, халық тағдырына әсері қлттық таным-түсінік тұрғысынан сараланады. Жазушы тарихи тақырыпқа аса дайындықпен келеді. «Құдырет-кие» әңгімесінде жарты әлемді билеген Шыңғыс ханның қайтпас қайсар мінезі, хан билігінің тіпті өз бауырына да аяушылық танытпайтындығын әсерлі суреттейді. Қатал Шыңғыс, ағасының қаһары мен қызғаншақтығынан зәбір көріп, өмірінің тоз-тозы шыққан Хасар, екі оттың арасында қалған қайран Өлең ана. Бұл кейіпкерлерді суреттеуде билік жүргізер адамның өмірінде мейірімділік пен қаталдық, адамгершілік пен қатыгездік, марапат пен жаза қатар жүретінін көрсетеді. Хан үкіміне тіпті анасының жалынып айтқан сөзі де, бір емшекті бірге емген бауырының көз жасы да әсер ете алмайды. Көк-Тәңір бақсының Шыңғыс ханға айтқан бір ғана сәуегейлік жорамалы ағасының тағдырын шешеді. Бүкіл әлемге жалғыз өзі әмір жүргізгісі келген хан ана сөзіне де құлақ аспайды. Жазушы аналитикалық психологизм элементі түсті қолдану арқылы ханға құдырет-киенің не екенін түсіндіреді. Әңгіменің басында бақсы араздастырған ағайындылар арасындағы егестің түйінін шешу үшін Өлең-шеше Жасағаннан көмек сұрайды, құдыретке жалынады: «О, Жасаған! Шыңғыс мені ұмытқан ғой. Менің қарайып тірі отырғанымды хан сайланған соң ұмытқан екен ғой... Қос арысым, қос батырым деп екеуіңді жатсам-тұрсам намазыма қосып, «жақсылық бер, ұзағынан сүйіндір...» деп тәңірге жалбарынушы едім... Бірақ мынау бір ауыр дерттен алып шығар құдырет қайда?» [43, 8 б.]. Дәл осылай жалбарынған ана Хасардың омыртқасы сынып, жұртта қалғанын естігенде де, Жаратқаннан құдыреті күшті болса, баласы Шыңғыстың әлемге билік жүргізсе де, жай ғана жұмыр басты пенде екенін есіне салса деп жалбарынады. Анасының сөзі аспанға жетіп, хан түс көреді. Түсінде анасы әмірші бейнесінде келіп, зәресін алады: «Мен бір сұмдық түс көрдім. Құдырет-кие... Құдырет-кие... екен деймін. Әміршім мені дүниеге әкелген Өлең-шешем екен деймін» [43, 21 б. ]. Осылай түсті символдап көрсету арқылы оқырманға түптің түбінде «көп асқанға бір тосқан» болатынын білдіреді. Ал  «Мәңгілік бала бейне» шығармасы арқылы жазушы Семей полигоны мәселесін көтеріп қана қоймайды, оны адамзаттық деңгейдегі трагедия, қазақ халқының қасіреті ретінде ұсынады. Р.Мұқанованың «Қаралы төбе» әңгімесі де –  тарихи тақырыпты қозғайтын шығарма. Бұл әңгіме де – қазақ прозасындағы трагедиялық сарын мен ұлттық қасіретті терең психологиялық деңгейде бейнелеген туынды. Шығармада қаралы төбені мекендеген жеке адамдар тағдыры арқылы тұтас халықтың басынан өткен тарихи зобалаңның ауыр салдары мен зардабы көркем бейнеленген. Жазушы символикалық кеңістік ретінде алынған қаралы төбені алады. Шығарманың өзі қаралы төбені, оны мекендеген адамдардың тұрмыс-тіршілігін суреттеуден басталады. Қаралы төбе трагедиясын кешенді суреттеуде жабық бояуды, яғни қара түсті қолдану арқылы бұл жерде өмір сүріп жатқан адамдардың тағдырының күрделі де қиын екенін сипаттайды. «Көрмей қалғыр көзіме Қаралы төбе көрініп, қаралы үй, қаралы жан, қаралы мақұлық та елестейді де тұрады. Жап-жарық жапан түзде қаралы төбе – қараша белгі беріп, денеңді инемен шабақтағандай түршіктіре түседі» [43, 111 б.]. Өмірге ғашық кемтар қыз, келінінен ауыр сөз естіп, сорасы ағып жылаған, қартайып қайғы ойлаған қарт, жалбыр-жұлбыр киім киіп, жынды Қалима атанған бейбақ әйел, арақ ішіп, естерінен жаңылған, азғындаған ана мен бала – барлығы қаралы төбенің трагедиясы. Р.Мұқанова кеңістік образына жататын қаралы төбені ұлттық қасіреттің, үнсіз қайғының, жазылмас жараның метафорасы ретінде қолданады. Әңгімеде келіннің табасына қалған қарттың қасіреті, перзенттен айырылған ананың қасіреті, үміт пен күдіктің шарпысуы секілді сезімдер шынайы әрі әсерлі суреттеледі. Жазушы сыртқы оқиғадан гөрі ішкі драматизмге басымдық береді. Соның нәтижесінде шығармада трагедия пафосы күшейіп, оқырманды эмоционалдық толғанысқа жетелейді. «Қаралы төбе» – нақты географиялық кеңістіктен гөрі, қасірет мекеніне айналған рухани кеңістік. Автор пейзаждық суреттерді кейіпкердің жан күйімен астастыра отырып, табиғат пен адам тағдырын тұтастықта бейнелейді. Туындыда жеке трагедия мен ұлттық трагедия бір арнада тоғысып, оқырманды адам жанының төзімі мен қайғының философиялық мәні туралы ойлануға жетелейді. Мұқанованың жаңашылдығы – тарихи тақырыпты әйелдік нәзіктік пен терең психологиялық суреттеумен ұштастыруында.
Бесіншіден, Ш.Бейсенованың прозасында әйел тағдыры мен тарих сабақтастығы жаңа қырынан ашылады. «Тауқымет» романында кеңестік кезеңнің ауыр мұрасы, қоғамдағы әлеуметтік теңсіздік пен әйелдің күрделі болмысы суреттеледі. Оның жаңашылдығы – әйел бейнесін тек тұрмыстық шеңберде емес, тарихи-әлеуметтік құбылыстардың бел ортасынан көрсетуінде.
Алтыншыдан, М.Омарованың шығармаларындағы – өмірдің мәнін іздеу сарыны, бұғанға дейін Т.Әбдіктің шығармашылығында көрініс тапқан сюрреализм элементтерінің әйел жазушылар шығармашылығында да бой көрсетуі. Жазушының «Ана ғұмыры» романы өмірлік бағдарын жоғалтқан әйел кейіпкер мен оны қоршаған мағынасыз ғұмыр кешіп жатқан адамдар арасындағы оқиғаны суреттеуге арналған. Шығармада мистикалық сюжеттер де бар. Оны өмірдің мәнін жоғалтқан, әлеуметтік қоғамнан өз орнын таба алмаған кейіпкерлер тағдыры мазалайды. «Ана ғұмырдың» өзекті ойы – тіршілік сүреңінен терең мағына іздеудің қажеті жоқ, айналаңа адал болу керек дейтін сюрреализмге тән қатігез өмір шындығы» [44, 350 б.]. Жазушының «Көмбе нанның дәмі», «Қадір түні», «Ана ғұмыр», «Менің қаһарман шөберем» кітаптары тың мазмұнмен оқырманның жүрегін жаулады. Жинаққа енген шығармалардың тақырыптары барлығына ортақ болған қоғамдағы жағдаяттардан алынған. Атап айтсақ,  ауыл таңы, кеші, халық тынысы, емшілік, бауырмалдық, адалдық, ақ көңіл, ана жүрегі т.б. Жазушының жүрегіне етене тақырыптың бірі – ауыл өмірі. Ол қарапайым, ақжүрек ауыл адамдарын өте нанаымды суреттеген. Олар көптің бірі емші апаның жасаған ем-домына Құдайға сенгендей сенеді, құрметтеп, ерекше табынады. Жазушы шығармасындағы, таң алдындағы ауыл тынысы, кешкі ауылдың қарбалас тіршілігі, тіпті ауылда беріліп жатқан құдайы тамақ жүрегі кең адамдардың болмыс-бітімі арқылы өріледі. Қазіргі жастардың ауылдан қашып, қалалық мәдениетке дағдылануы жазушыны алаңдатады. Жазушы үшін ауыл – қаймағы бұзылмаған пәк кеңістік мекені. Осы авторлық ойы арқылы ол өзгелер ұмытуға айналған «ауыл» тіршілігін еске түсіркісі келеді. Оның шығармаларында ауыл ұлттық болмыс пен адам жанының терең иірімдерін ашатын негізгі арналардың бірі болып табылады Автор  ауылды тек географиялық мекен ретінде ғана емес, адам жанына сая болатын рухани кеңістік, салт-дәстүр мен адамгершілік құндылықтардың алтын қазығы ретінде бейнелейді. Оның туындыларында қазақ ауылының тыныс-тіршілігі, қарапайым адамдардың еңбегі, тұрмыс-салты, қуанышы мен мұңы шынайы суреттеледі. Ауыл адамдарының мінез-құлқын, дүниетанымын, ішкі сезімдерін психологиялық тереңдікпен ашуға тырысады. Сол себепті ауыл өміріндегі өзгерістерді де назардан тыс қалдырмайды. Әлеуметтік оғамдағы жаңарулар мен жаңғырулар, заман ағымы, көші-қон мәселелері секілді іргелі құбылыстар ауыл тағдырымен сабақтастырыла суреттеледі. Кестеде жазушы шығарларындағы ауылдың тұрмыс-тіршілігі мен тынысын сипаттаған үзінділер берілді.

Кесте 2 – М.Омарова әңгімелерінен алынған үзінділер
 
	1
	2

	      «Ауыл кеші. Өрістен қайтқан мал тынышталып, адам аяғы саябырсыған кез. Әлдеқайдан жарқанаттар пайда болды [45, 119 б.]. 
	«Емші апа»

	    «Дала қараңғы. Бірақ алыстан елеусіз ата бастаған таңның демі сезіледі. Сыртқа құлақ түрдім. Тыныш. Сәлден кейін қораз шақырады, содан соң ит үреді, торғайлар шырылдайды» [45, 125 б.].
	«Таң алдында»

	«Қазан баппен қайнап жатыр. Өз орнын өз ісін білетін сабырлы адам тәрізді. Аз ғана бу шығарып, бірқалыпты бүлкілдейді» [45, 126 б.].
	«Құдайы тамақ»

	
	

	2-кестенің жалғасы

	1
	2

	   «Аулада әзірленген дастарқан басына келдім. Сақал-мұрты аппақ шал соғыста көргенін әңгімелеп отыр. Тістері жоқ болғандықтан ба дауысы даңғырлап сөздері түсініксіз шығады» [45, 126 б.].
	«Құдайы тамақ»

	
	



 М.Омарованың әңгімелеріне талдау жасау барысында Ж.Аймауытовтың әдістемелік мұраларын [46, 65 б.] басшылыққа алдық. Алаш зиялысының әңгімелесу тәсілі әдеби білім мазмұнын меңгертуде нәтижеге жетелейді. Ж.Аймауытовтың әдістемесіне сәйкес студенттерге эвристикалық әдісті қолдану арқылы мынадай сұрақтар қойылды: 
 «– Әңгімедегі жанрлық көрініс қандай белгілермен анықталады?
– Әңгімесінің сюжеті қалай ұйымдастырылған?
– Әңгімеде пейзаж суреттемелері қандай рөл атқарады?
– Бұл әңгіменің негізгі тақырыбы не?
– Бұл әңгіменің реализм әдісіне жататынын немесе жатпайтынын  дәлелде» [3, 177 б.]. 
Тәуелсіздік кезеңіндегі әйел жазушылар прозасының жаңашылдығы төмендегі қырлары арқылы айқындалады:
	– тақырыптық ауқымның кеңеюі (ұлттық қасірет, тарихи жад, рухани ізденіс);
	– психологиялық тереңдіктің күшеюі;
	– урбанистік мәселелердің көтерілуі;
	– әйел болмысының жаңа қырларының ашылуы;
	– көркемдік ізденісте жаңа стильдік тәсілдердің (ішкі монолог, символикалық бейнелеу, модернистік элементтер) қолданылуы.
Осы арқылы әйел жазушылар ұлттық әдебиетке тек тақырыптық жағынан емес, көркемдік-стильдік тұрғыдан да тың серпін әкелді.
Әлемдік жаһандану үдерісінің аясындағы тұрақсыз өзгерістер мен жаңғырулар қазақ халқының әдеби өмірін де айналып өтпеді. Сол себепті бүгінгі әлемдегі қалыптасқан саяси ахуал бен мен рухани жағдайлар жеке ұлттар мен этностардың ішкі өмірімен қатар болашақтағы даму бағытына да айтарлықтай ықпал етті. Руханият пен мәдениет майданының өкілдері ретінде ақын-жазушылар де  тәуелсіздік кезеңінде жаңа арна табуға ұмтылды.
Әйелдер прозасының тематикасы өзінің санқырлығымен, әртүрлілігімен ерекшеленетіндігін байқадық. Ол жеке адамның ішкі жан дүниесін, адамдар арасындағы күрделі қатынастарды көркем бейнелеуге ұмтылады. Сол себепті әйел жазушылар өз шығармашылығында белгілі бір дәрежеде әдебиетке келген ерлер қауымынан қалыспауға тырысады. Себебі олар да өз шығармашылық зертханасында өзекті деген моралдық-этикалық, әлеуметтік және психологиялық проблемаларды көтереді. Әсіресе мұндай көріністер көркем әдеби мәтінде кейіпкерлердің шешуші қадам жасағандарында, күрмеуі күрделі тартыстық мәселелерге қатысты шешім шығарғандарында, адами таңдау барысында байқалады. Оқырманның назарын дәл осындай сәттерге аударту  – әйелдер шығармашылығына тән ерекше қасиет. Нәзік жандылар өз шығармаларында әйелдің жеке көзқарасы арқылы тұлғаның әлеуметтік қоғам және өзін қоршаған ортамен қақтығысын нанымды суреттейді. Көп жағдайда мұндай қақтығыстар гендерлік тұрғыдан олар тарапынан этикалық құндылықтарды қабылдау не қабылдамаудың себебін аңғартады. Бұл да әйел жазушылардың шығармашылығының өзіндік бір қыры болып табылады.

1.3 Тәуелсіздік кезеңіндегі әйел жазушылар шығармашылығындағы көркемдік ізденістер

Алдыңғы тараушада әйел жазушылар шығармашылығының негізгі тақырыптарына жалпылама шолу жасалды. Бұл тараушада тәуелсіздік кезеңінде әйел жазушылардың прозадағы өзіндік көркемдік ізденістері мен жеке стильдік қолданыстары баяндалады. Жоғарыда айтылғандай әйел жазушылар прозасындағы көркемдік ізденістер психологизммен, жеке кейіпкердің өмірін суреттеумен, оның ішкі жан дүниесін терең суреттеумен ерекшеленеді. Сондықтан әйел жазушылар өз шығармаларында өзін-өзі тану мотивін, отбасылық құндылыққа тән қасиеттерді,  әйел затының өзін құрбандыққа шалуы, сол секілді әйелдің жеке өмірі мен әлеуметтік ортасы арасындағы гармонияны сақтауға ұмтылысы секілді сюжеттерді көп жазады. Зерттеуімізде әйел жазушылар шығармашылығындағы басты көркемдік ізденіс түрлерін былай топтастырдық: 
– көркем шығармадағы психологизм мен экспрессивтіліктің деңгейі (кейіпкерлердің түрлі күйлерін, уайым, қайғы, қуаныш, сағыныш, өкініш, т.б. берілуі);
– тұрмыстық контекст (шығарма сюжетінде жеке адамның өміріндегі маңызды деген жағдаяттардың  отбасылық қатынастар мен күнделікті тұрмыстың шеңберінде өрбуі);
– субъективтілік (шығармадағы болып жатқан оқиғалардың көбінесе әйел кейіпкердің қабылдауы арқылы берілуі. Көп жағдайда мұндай сюжеттер әйелдің сезімі мен ішкі түйсігі арқылы көрініс табады); 
– спецификалық поэтика (әйел тіліне тән қолданыстардың (салыстырулар, одағай сөздер, эмоционалды- экспрессивті сөздер) және эпитет пен метафоралардың, номинативті конструкциялардың қолданылуы);
           – тематика (өмірдің мәні, жоғалған идеалдар, тұлғаның қоғаммен байланысы, «нәзік әйел тағдыры»). 
Жұмысымызда әйел прозасына тән көркемдік ізденістерді бұлай жіктеуіміздің басты себебі – әйел жазушылар күнделікті тұрмыстағы жағдаяттарды суреттеу арқылы қоғамдағы терең философиялық және әлеуметтік мәселелерді көтеруге тырысады, сол арқылы өздерінің бірегей гендерлік әлемінен хабар береді. Енді өзіміз зерттеу нысаны етіп алған әйел жазушылардың шығармашылық зертханасына талдау жасайық.
Әдебиеттің айдынында қалықтай жүзіп, қауырсын қаламдарымен халыққа қуаныш сыйлап жүрген қаламгер қыздар қазақ поэзиясында да, прозасында да жетерлік. Солардың бірі – халықаралық «Алаш» әдеби сыйлығының иегері, Қазақстанның еңбек сіңірген қайраткері, жазушы, көркем проза саласында көптен еңбектеніп, тер төгіп келе жатқан жазушы Ш.Бейсенова. Әдеби қосалқы есімі – Шәрбану Ұланова. Жазушы оқырманның ыстық лебізіне бөленген «Тойға келген келіншек», «Қызғалдақтар», «Топ жарған қыздар», «Тағлымды тағдырлар», «Тылсым», «Сезімтал жүрек», «Апалы сіңілі екеу», «Көкжиек алыстап барады», «Жұмбаққыздың құбылысы», «Қарлыған піскен шақ», «Бір махаббат баяны», «Мақта қыз», «Қайран көңіл» сияқты көптеген шығармаларын жазды. Б.Майтанов: «Жазушы – автор өзіне ғана субъективті толғамдарын мейлінше ауқымды, әділетті және көпшілік адресаттарға ортақ биіктерге көтеруі шарт» [47, 155 б.] дейді. Әдебиетш-ғалым тарапынан мейлінше дәл айтылған сөз. Ш.Бейсенованы дәл сондай жазушы деп толық айта аламыз. Жазушы шығармаларында субъективті жеке көзқарасы арқылы жалпы көпшілікке қарата ой айтады, әлеуметтік қоғамды толғандырған мәселені дәл жеткізеді. Оның қаламынан туған әрбір әдеби дүниені оқыған сайын осылай ой түйіндеуге болады. Автор әр сөзін ойланып, асықпай қалам тербейтіндіктен, оның әрбір жинағы оқырманның көңілін аударып, әдеби ортада бірден ерекшеленеді. Көркем шығарманы әйелдер немесе ер адамдар жайлы деп бөлу логикалық жағынан ретсіз саналғанымен, әйелдің рухани-имани дүниесі мен адамгершілік болмыс-бітімі, адами кескін-келбеті мен күрделі жан дүниесі тек әйел жазушылар шығармаларында ғана айқынырақ көрінетінін жоққа шығара алмаймыз. Өйткені әйел табиғатын әйелден артық ешкім түсінбейді.
Әйелдің нәзік жанын, жүрек түкпіріндегі иірім сезімдері мен қасиеттерін, биік рухын танытуда бірнеше шығармаларын оқырман қауымына ұсынған жазушы – Ш.Бейсенова. Жазушының «Мәдениет және тұрмыс», «Қазақстан әйелдері» сияқты республикаға тарайтын беделді басылымдарда қызмет етіп жүрген кезінде жазған очерктері мен жарық көрген бірнеше кітаптарының кейіпкерлері көбіне қыз-келіншектер болып келеді. Ол өз шығармаларында әйелдердің қоғамдағы орны мен рөлін айқындауға, жалпыадамзаттық құндылықтармен байланыста қарастыруға тырысады. Себебі әйел затының рухани өсуі, әлеуметтік қоғамда беделі мен орнының болуы оның тұрмыстағы және отбасындағы жағдайының қауіпсіздігі мен жайлылығына байланысты болады. Әйелдің жеке өмірінде туындаған қиындықтар оның қоғамдағы рөліне де әсер етеді.  
Тәуелсіздік алғаннан кейін қоғамдағы жағдаяттар мен экономикалық дағдарыс, әсіресе, әйелдерге қатты әсер етті. Ғасырлар бойы отанасы ретінде отбасындағы өз рөлін атқарып келе жатқан әйелдердің өмір сүру тәртібі мен қалыбы өзгерді. Кей нәзік жандылар ала сөмке арқалап, отбасын асырау үшін ел кезіп сауда жасаса, кейбіреулері қазақ әйелінің табиғатында бұрын болмаған жаман әрекеттерге барды. Қоғамда болып жатқан осындай жайттардың барлығы әйел жазушылар прозасында көрініс тапты. Жазушылар әйел басынан өтіп жатқан осы үдерісті мейлінше нақты әрі дәл бейнелеуге ұмтылды.  Ш.Бейсенова да – өз туындыларында қоғамдағы бұл жағдаяттарды танымдық және тағылымдық тұрғыдан талдауға атсалысқан әйел жазушылардың бірі де бірегейі. Айталық, «Топ жарған қыздар» жинағындағы «Дала кызы» очеркінен оның кейіпкері Әлия Сәрсенқызының география ғылымын тереңдете зерттеп, ғылым докторы дәрежесін алған тұңғыш қазақ қызы екенін білеміз. Тағы бір кейіпкерді, Абайдың қара сөздерін орыс тіліне аударып, данышпан бабамыздың 150 жылдық мерейтойы қарсаңында ол аударманың ағылшын, француз, неміс, араб тілдерінде жеке кітап болып, жарық көруіне мұрындық болған аудармашы қазақ әйелі Клара Серікбаеваны да калың оқырман жазушының сұхбаты аркылы танып, біледі. Сондай-ак, елімізде опера өнерінің қалыптасуына бір кісідей-ақ еңбек сіңірген қазақ өнерінің жанашыры, тілекшісі Ольга Симонованың есімін де кезінде көпшілікке паш еткен жазушының осы кітапқа енген «Ғибратты ғұмыр» сұхбаты болатын. Қалың оқырманға әуелі журналист ретінде танылған Ш.Бейсенова кейін өзінің жан тебірентер нәзік иірімге толы, сыршыл әңгімелерден тұратын «Тойға келген келіншек» атты тұңғыш кітабы арқылы әдебиет сүйер қауымды тосын жаңалығымен елең еткізген. Әйелдің қоғамдағы орны туралы, жан дүниесі, болмыс-бітімі туралы толымды ой қозғайтын дүниелер одан кейін «Сезімтал жүрек» деген атпен жарық көрді. Әдебиет сыншысы Әлия Бөпежанова жазушының шығармаларына терең талдау жасай келе былай деп тұжырымдайды: «Шәрбанудың соңғы әңгімелерінің ішінде «Сәтсіз командировка» шығармасы кейіпкердің рухани әлемін, өмірлік танымын жан-жақты ашатын туынды болып табылады. Журналист әйел Ақжамалдың ішкі арпалысы – күрделі тіршілікті қалайша жақсартуға, адамдарға тіпті аз да болса бақыт пен қуаныш әкелуге болатынын іздеуден туындайды. Бұл оның әлеуметтік болмысының жоғарылығымен тығыз байланысты» [48, 56 б.]. Бұдан біз жазушының не жазса да көңіл сүзгісінен өткізіп, шын жүрегімен беріле жазатынын байқаймыз. 
Көптеген зерттеушілер жазушының «Мизамшуақ» шығармасына да жоғары баға береді. «Мизамшуақ» зерттеушілер тарапынан жоғары бағаға ие болған шығарма ретінде қазақ әдебиетінде танылды. Сыншылар бұл шығарманы қазақ әдебиеттану тарихында әйел прозасының бар екенін көрсетті дейді. Шынымен «Мизамшуақ» сияқты шығарманы әйел қаламгерлер ғана осылай жаза алар еді деп айта аламыз. Әр шығарма жазушының дүниетанымынан, жан күйзелісі мен мұңынан өрнектеліп барып, ішкі сырын бүкпесіз көркемдеуге жол ашады. Өмірінің, тағдырының ұқсастықтарына, шешілмей кеткен жұмбақтарының сырына шығармасы арқылы тереңдейтіні сияқты тақырыпты таңдаудың өзінде де бір құпия сыр жатады. Жалпы кез келген жазушы қандай тақырыпқа барса да өзіне жақын, өзінің бойындағы білім мен сезімнің, ой мен танымның аумағынан алыстамайтындығында. «Мизамшуақты» жазуда да Ш.Бейсенованың Ақжамалдың жан-күйіне үңілуі жазушының өз жанының кейбір нәзік пернелерінің әуенімен үндестігі екенін анық байқауға болады. 
«Мизамшуақ» – суықтығымен денеңді қаритын қысы да емес табиғаттың түлеп, айналаға көрік беретін сүлу көктемі де емес, жадырап қанат жазатын жазы да емес, бұл – мамыражай мизам. Жаның жылып, бір сәт шуаққа малынып әр пақыр жинаған ырыздығы көңілінен шықса да, шықпаса да тәубе етіп, сабырға түсетін табиғаттың уақыты, мизамшуағы. Төрт мезгілдің Алла нәсіп еткен, төр мінезі болса, соның сырлысы да, дәулеттісі де, мұңдысы да – мизам. Мұңдысы дейтінім енді айналып соқпайтын көктемі мен жазының алыста қалғаны. Сол өткен шаққа көз жүгіртіп, ой түйіп, сабырмен арманға жүгінетін уақыттың келгені. Ш.Бейсенованың «Мизамшуақ» әңгімесін оқып отырғанда Ақжамалдың өмір күнделікті күйбің тіршілігін көрсете отырып, тағы бір қиядағы ойдың нәзік түйсіктерінен сыр қозғайды. Өмірінің тірегі де, болашағы да бала деп түсінетін ол өзінің сүйікті немерелеріне ертелі-кеш ендігі қалған бүкіл ғұмырын арнағандай. Жарым досым деп жастығымен жарысқан күндерінің алыстап кеткенін сезеді. Ол – жеке басының мүддесінен отбасының мүддесін жоғары қойған Ана. Иә, Ақжамал да ақыл парасатына көркі сай, нағыз әдемі шағында жесір қалды. Бірақ тағдырда кеткен есем бар деп екпіндейтіндерден емес. Немерелерінің шат-шадыман бақытты күлкісінен қуат алган мәуелі бәйтеректей аналық саясы бар мейірбан, әжелікке бет бұрған Ақжамалдың өзінен гөрі ұрпағының болашағы әлдеқайда қымбат. Немере алдындағы әжелік парызына аса жауапкершілікпен қарайтын ол өзінің де қартайып тұрмағанын сырт көзге әлі де сымбатты көрінетін орта жастағы әйел екендігін мүлде естен шығарғандығы. Бойындағы әйелге тән қадыр-қасиеттің бәрін Ақжамал әжелікке айналдырып, кала тірлігінің күнделікті жұмысынан мазасы кеткен. Уақыт ізін білдіртпей жылжып өтіп те жатыр, жылжыған уақытқа қарсылық етіп жатқан Ақжамал жоқ, әр кезеңді марқайып, бойұсынып, жігерленіп қабыл көреді. 
 «Мизамшуақты» оқып отырғанда өмірдің философиясын сезінесің. Кешегі жар сүйген, бала сүйген, өмірдің ең сәтті, ең сұлу қызығын бастан өткерген Ақжамалдың такси ішінде кетіп бара жатқандығы көңіл-күйі осыған дәлел «... бұдан көп жылдар бұрыңғы көңіл түпкірінде көмулі жатқан көріністерді парақтап отырғандай күйде еді. Қайран Көктөбе! Бұл да Секен екеуінің жас уақыттарында көп қыдырған жерлерінің бірі ғой. Көзге жылы ұшырап, жастық шақтың есте қалған елестеріне бастап барады. Ол қайтқалы бұл жаққа да аяқ баспапты ғой. Қалай өзгеріп кеткен десеңші! Айналасындағы өзгерісті ол бүгін көріп, қайран қалды. Жотаның қия беткейінен төбесіне дейін үй салып тастапты... Секен екеуінің балаларды ертіп жотаға бір жолы жаяу көтерілгендері есіне түсіп отыр» [49, 17 б.]. Әйелдің есіне күйеуімен бірге өткізген жарқын сәттер түседі. Жүзіне сол кездерді қимас мұң ұялайды. Сол керемет сәттердің келмесі анық. Ол кездегі Көктөбе қазіргеден өзгешірек. Ол кез бақытты күндер естелігі секілді артта қалды. Ұмытылмас, бақытқа толы шақ. Тек сағынышпен еске аласың. Бірақ әйел жалғыз емес. Оның жанында «ана көңілі баласын демеп, бала көңілі анасын сүйреп, таудың басына дейін бірге жүріп отыратын кіші баласы бар.  Тағдырдың жазуын-ай! Әкесімен үлкен баласының сондағы адасқаны адасқан екен. Содан бері кіші баласы ғой мұны әлі күнге дейін сүйеп, сүйреп келе жатқан» [49, 19 б.]. Жазушы кейіпкердің бұл өмірде қорған болар, сүйеу болар, анасының мұңын түсінетін, сырын ұғатын баласы бар екендігіне оқырманның көзін жеткізеді. 
«Мизамшуақ» әңгімесі адам мен табиғат үндестігін, күзгі жылы күндердің тамаша көрінісін және кейіпкерлердің ішкі сезімін суреттейтін көркем туынды деп айтуға болады. Әңгімеде күздің қоңыр салқын лебімен қатар, шуақты сәттердің жанға жайлылығы, ауыл өмірі мен адамдардың бір-біріне деген сыйластығы баяндалады. Бұл әңгімеден бір сарынды әуенді ғана сезінбейсің. Сол мизамшуақтың өз қызығы, өз бақыты бар екенін аңғарасың. Адам қай шақта өмір сүрсе де, соның қызығы мен бақытын өзі іздеп табуға тиіс екенін меңзейді. Жазушы әр кезеңнің де өз сыры мен құпиясы, тылсым күйі мен бақыты боларын да әңгімеге арқау ете білген.
Әдебиет – өмір сүріп отырған қоғамның бет-бейнесі мен кескін-келбетін нақ әрі дәл көрсететін өнер түрі. Өз заманының дерті мен бейнесін көрсете алатын негізгі құрал – әдебиет.  Бір ғажабы ол – оқырман санасына тән сезімді тура жеткізе алатын және де көркем суреттен тұратын ізгілік моделі. «Мизамшуақтың» композияциялық сюжеті мен оқырманға жеткізер ойына осы негіз болған.  Жазушы «Мизамшуақ» арқылы оқырманның жанына жып-жылы жанды жадыратыр нәзік әуен сыйлаған. 
Әдебиетте нәзік жандылар  тағдырын қызықты да көркем етіп жазып жүрген жазушылар баршылық. Бірақ қанша шеберлік танытса да, қанша түрлендірсе де, қанша құбылтса да, әйелдің өмірін әйелден артық білу не суреттеу мүмкін емес шығар. Әйелдің сыр-сипаты мен болмыс-бітімін жар болған, ана мен әже болған әйел ғана нақышына келтіріп бейнелей білсе керек. Біз бұл ойымызды жазушы Ш.Бейсенованың шығармаларын оқып, талдап, интерпретация жасаған соң ғана тереңірек түсіндік. Жазушының қаламгерлік шеберлігі, адамгершілік көркем мінезі, анаға тән мейірімі оның «Бір махаббат баянының» хикаятынан да көрінеді. Хикаятының басты кейіпкерлері – Марғуа ана мен оның тағдыр қосқан қосағы Мұқан Қаптағаев. Шығармаға арқау болған Марғуа және Мұқан өмірде болған адамдар, тек аттары ғана өзгертіліп берілген. Ойдан шығарылған аңыз, тосыннан құрастырылған әңгіме емес. Оқиға аумағы өте кең аймақты қамтыған. Арқа даласы, Алматы қаласы, Жамбыл уәлаяты, онан Мәскеу және Сібір. Шығармада өткен ХХ ғасырдың алғашқы жартысында қазақ даласында елді сеңдей соқтырған, құйындай сұрапыл дауыл орнатқан, талай қазақтың тағдырын тәлкек еткен сұрапыл жылдар көрінісі суреттеледі, қазақ жеріндегі қарақұйын-саяси науқандардың салған лаңы, тудырған қасіреті паш етіледі. 1937-1938 жылғы «халық жауларын» қудалау, асып-ату  сәттерінен бастау алған қатаң да жойқын шаралар Лениннің ізбасары, жез мұрт Сталин өмірден өткенге дейінгі атышулы оқиғалар мен сюжеттер шығарманың өзегіне айналған. Автор шығармадағы оқиғаларды сызықтық композиция ретімен, белгілі бір тәртіппен жүйелеп, салмақты және сыпайы сырбаздықпен ретіне қарай жазып отырады. Бірден айыптау, өткенді сынап мінеу секілді қасиеттер жазушыға жат. Ол сезімнің жетегіне еріп, бұл кезеңді қарғап-сілеп отырмайды. Мұқанның шаңырағын сол кездегі қазақтың типтік отбасында болып жатқан көрініс секілді суреттеп, бір ғана отбасындағы оқиғаны бүкіл КСРО халықының тағдырында болып жатқан таныс сурет секілді мейлінше шынайы бейнелеп көрсетеді. Ш.Бейсенова даралық суреттеу арқылы тұтас қоғамның трагедиясын көз алдымызға келтіреді. Осылайша жалқылықтан жалпылыққа көшу тәсілі арқылы өз ыңғайына келетін әйел тағдырын, қайсар да ақылды ана Марғуаның образын таңдап алады. Марғуаның көркем бейнесі арқылы қазақ ұлтының басына түскен ауыр жағдайды паш етеді. «Алғашқы сегіз жылда Марғуа Алматыдағы үйінен қуылып, шиеттей үш баласын бауырына басып, ендігі жерде Мұқаның көзі болған сол перзенттерін аман сақтау жолында Оңтүстік өңір Жамбыл жеріне «бой тасалайды». Енесі, кайнысы болып, ел ішіне сіңіп, ертеңгі күнге аман жетудің қамын жасайды. Балаларын асырау үшін қайнысымен бірге сиыр сатып алады. Қиындықпен күресе біледі, кездескен кедергілерді ақылмен жеңіп, ананың арын да корғайды, балалары барын да қорғайды. «Өлмегенге өлі балық жолығады» деп, өмір өз ырғағымен өтеді. Алайда сол сегіз жыл сексен жылға татитындай әрі ұзақ, әрі құлазыған көңіл, жасыған жан азабымен жалғасады... Мұқан бостандыққа шығып келіп, аз уақыттық бұлттан айыққан аспанның ашық күнінде енді демін алып, жаңа бір құлшыныспен өмір сүре бастағанда, кенеттен көтерілген қарақұйын өзегіне орап, тағы да шырқау биігіне ала жөнелді. Қаптағаевты бұрыңғы сегіз жыл тұрған жерінен де алыстау аймаққа апарып тастайды. Осы тұста Марғуаның да төзімі таусылып, кенеттен шұғыл шешім қабылдап, отағасы, құдай  қосқан серігі Мұқан кеткен жер түбіне оны іздеп аттанады» [50, 40 б.]. Міне, бұл тұс шығарманың да ширыққан сәті, шындық сол шешімге алып келеді. Жолдағы ауыр азаптар, жаны сірі әйелдің көрген бейнеттері бір оқыған адамға әсірелеу секілді көрінгенімен, бұл – тарихи шындық, халықтың басынан кешкен нәубеттің көрінісі. Осы жерде «Отан отбасынан басталады» деген сөздің растығына сенеміз. Қарапайым қазақтың әйелі ерлік жасаған батырмен барабар. Өйткені «сол жолы барған-келгені бар, бір айда Жамбылға оралған Марғуа тағы да ойланып-толғанып бір адым алға шығып, ендігі жерде күйеуі Мұқанның қасына біржола тұруға бекиді. Балалар болса, қабырғасы қатып, бұғанасы бекіген шаққа жетті. Олардың керекті қажеттерін қалдырып, енесі мен қайнысына аманат етеді. Марғуа ендігі жерде Мұқансыз өмір сүре алмайды, жығылса сүйеу, қисайса тіреу болғысы келді» [50, 40 б.]. Бұл аңыз да емес, әпсана да емес,  ойдан шығарылған дүние де емес, бұл – адамдардың шынайы өмірі. Қазақ қызының қанындағы қайсарлықты, арындағы тазалықты, мінезіндегі шыдамдылық мен сабырлықты, бойындағы ақылдылық пен парасаттылықты Ш.Бейсенова тамаша көркемдеп суреттей білген. Ол хикаяттың өн бойында әдемі әңгімелер мен үйлесімі суреттер, бірден еліктіріп әкететін диалогтар, адамға ой салатын монологтар арқылы оқырманның санасын оятып, өткен кезге сыни көзбен қарауға нұсқайды. Г.Пірәлі атап өткендей: «Әйел табиғатын, психологиясын, жан-жақты зерттеп жүрген Ш.Бейсенова кешегі «халық жауының» әйелі атанып, көпшілікке көзге шыққан сүйелдей «сүйкімсіз» көрінген әйелдердің тағдырын тілге тиек ете отырып, бүтін бір халық басынан кешкен кезеңнің зардабын, қилы қасіретін, олардың ұрпағына, бүкіл үрім-бұтағына келген кесепатты тарихи шындық тұрғысынан әдемі суреттеген. Туындының композициялық құрылымы, философиялық ой-идеялары, нарратологиялық мәтіндер, уақыт пен кеңістік, монолог, диалог, сөйлеу тәсілдері т.б секілді көптеген көркемдік категориялар, әдеби дискурстар қаламгердің өзіндік қолтаңбасын танытары сөзсіз» [51].  Марғуа ақындар жырға қосқан, жазушылар қалам тербеткен, суретшілер кенепке кестелеген, өзі өмір бойы іздеген, сарылып күткен, алақан жайып тілеген бақытын осындай күрес жолымен жүру арқылы табады. Алматының сұлу көшесінен басталған бақыт жолы Мәскеудің тар пәтерінде, Жамбылдың қызылша атыздарында, Сібірдің орманында жалғасады. Бақыт оның жанында бір елі де алыстамай, қасында серік болып жүріпті. Мұның барлығы қазақ әйелінің бақытқа жету сапарындағы қалыптасу, биіктеу, жаңару, өсу, өркендеу үдерісі арқылы жүзеге асты. «Шығарманың соңғы беттерінде «Марғуа тағы бір жаңалықты тапты... Жарың жақсы болса, саған деген ниеті ақ, адал болса бақыт деген осы-ау!» деген ой түйеді. Осы арқылы өзі де бақытты болғанын, жан жары Мұқанды да бақытты ете алғанына көзі жетеді. Әңгімедегі осы эпизод кейіпкердің эмоционалды және психологиялық жағдайын көрсетуге бағытталған. Автордың бейнелеу тәсілі арқылы оқырман кейіпкердің ішкі тыныштығы мен босаңсуын сезінеді: «Осыны түсінгенде, ол мейірлене жымиып, жүзіне нұрлы сәуле жүгіріп, албырап, бойын жазып, керіле созылып, кең тыныстап, жеңіл ұйықтап кетті… Содан оянбады» [50, 239 б.]. Біз осы эмоционалды күй мен физиологиялық іс-әрекетті үйлестіру арқылы жазушының кейіпкердің жан дүниесінің ішкі динамикасын дәл көрсеткендігіне куә боламыз. Бұл тәсіл оқырманға кейіпкердің тыныштыққа жеткен сәтін толық түйсінуге мүмкіндік береді және шығарманың психологиялық тереңдігін арттырады. 
Жазушының қай шығармасын алсақ та әйел қауымының шыдамдылығы мен төзімділігі сөз етіледі. Яғни, қазақ әйеліне тән табиғи мінездің болмысы беріледі. Мысалы, кітап атымен аттас бірінші әңгімедегі Ақжамал бойында қызуы қайтып, тым кәрілікке мойынсынған әйел емес. Өзінің әйелдік үлесін сүйген ерімен әлі бірге қызықтауының үміті ерте үзіліп, қайғының қапасына қамалып қалғандай. Сондайда сол ауыртпалықтан құтылу, ауыр қайғы азабын сәл болса да жеңілдету жолын іздеуде көңіл тиянағы болып тұра қалатыны да, қуаныш етері де – балалары. Осы қуаныш бөгде ойдың бәрін ығыстырып жібереді. Қалған өмірінің өзегі мен өрісі және жемісі балаларым дегенді мұрат тұтқан қадірлі ана, басқаның бәрін аналық махаббаттың құрбаны етеді. Бұл қазақ әйелінің негізгі бет-бейнесі, атам қазақтан келе жатқан қыз, әйел тәрбиесіндегі бекемдік пен беріктік.
 «Махаббаттың кермек дәмі» деген әңгімедегі Мағияға келсек, ол да – жігерлі, салмақты әйел. Ол өз тағдырының үлесіне тиген ауыртпалықты ақыл арнасындағы айғақпен өлшеп, өмірге байыппен қарайды. Автор сөзімен айтқанда, «үлбіреген гүлдей нәзік, тым әсершіл, көңілі еліккіш, қиянат корсе бордай үгілгіш» келіншектің өмір талқысына түскендегі алған сабағы ашыну, айналасына шаптыға тиісу немесе жеңіл жүріс пен онай көңіл көтерудің жолын іздеу емес, қайта ширыға түседі. Өзін жинақы да берік ұстап, ерінің екі күннің бірінде ішіп келгеніне, басқа бір әйелмен жүргеніне, үйге келгенде ойран салып, өзін себепсіз қаралауына қасарысып, Мағия моральдық ұстамын бұзбайды. Ол өмірінің көп жылдарын кешегі «өзім қалтқысыз сүйген Керімбегім» еді ғой дегеннің жетегінде оны қайта оралтып, қалпына келтіру үшін күреседі. Бірақ онысының бәрі талай егіліп жылаған көз жасы мен кеудені кернеген ауыр қасіретті сыртқа шығарудағы аһ ұрған ауыр деммен бірге шығып кете барады. Сондағы Мағияның жанын жадыратар қуанышы аналық махаббаты. Ендігі жақсылықты содан күтеді [52, 10-11 б.].  
Кітаптағы «Жұмақыздың құбылысы», «Зағипа» деген әңгімелер де әйелдер өздерінің еріне деген адалдық пен баласына, басқа да жақындарына деген адалдық, тазалық бейнесінде көрінеді. Бұл әйелдер де осы қасиеттерімен мінез-құлық жағынан алғашқы екі әйелмен ұқсастық танытады. Оған қоса айтарлық бір нәрсе- бұлардың әрқайсысының көрген ауыртпалығы мен тартқан қасіреттері, шеккен қайғысы әр түрлі. Ал соған төзу, өз сезімдерінің серігі етіп ақылға сүйену, бұлардың бәріне ортақ. Жазушы кейіпкерлерінің шыдамдылығы мен баянды да байсалдылығы бір жағынан таңдандырса, екінші жағынан қызықтырады және ауыртпалық тұсында ақылды серік етуге шақырады. 
Қазақ әдебиетінің тарихында ана, әйел тақырыбы жайлы сөз қозғаған Ж. Аймауытов, Б.Майлин, М.Әуезов, Ғ.Мүсірепов, Б.Нұржекеев, Т.Қуандық, т.б. сынды жазушылардың шығармалары – кезінде оқырмандардан жоғары бағасын алған шоқтығы биік туындылар. Ал Ш.Бейсенованың шығармашылығы – мүлдем бөлек дүние. Жазушы заты әйел болғандықтан, өз шығармаларын, ең алдымен, әйел көзқарасы тұрғысынан жазды. Оның шығармаларында қазақ әйеліне тән тәлім-тәрбие мен үлгі-өнеге, қазақ әйеліне тән дара мінез бар. Автор шығармаларында жалпы қазақ әйелінің қоғамдағы, отбасындағы рөлін көрсете отырып, «Әйел отбасының ұйытқысы» екендігін дәлелдеп отырған. Бұған мысал ретінде жазушының «Зағипа» повесін алуға болады. Ондағы Зағипаның қайын атаны сыйлауы, жақсыны асырып, жамандығын жасыруы өте керемет баяндалған. Жазушының ері алдындағы міндетін қалтқысыз орындауы арқылы ол қазақ менталитетінде бар әйел қасиетін керемет суреттейді. Бұл шығарманы оқыған оқырман өз бойына Зағипаның сабырлығын, сыпайылығын, шыдамдылығын үлгі етіп алуына болады. Сол игі қасиеттердің арқасында Зағипа бар қиындықтарды жеңіп, бақытқа қол жеткізеді.
Сонымен қатар Ш.Бейсенова отбасындағы әженің, жас ұрпақ, немере үшін де бойына бар асыл қасиетті жинақтаған тәрбие берер асыл қазына екенін көрсетуді де ұмытпаған. Мысалға жазушының «Мизамшуақ» шығармасын атауға болады. Ондағы Ақжамалдың екі немересі үшін барын сала құрақ ұша қызмет етуі, соларға әжелік махаббатын қолынан келгенше көрсете білуі көңіл куантарлық жайт. Қазіргі кездегі үйде отырып немере бағудан жалығып, қызық қуған, той куған апаларымыз жазушының осы шығармаларынан өздеріне үлгі алса нұр үстіне нұр болар еді. Тағы да бір айта кететін жайт, жазушы өз шығармасында ананың өз баласы үшін қу жанын шүберекке түйіп жүретінін, өз баласының бақыты үшін шыбын жаны шырқырап жүретіндігін көретіп кеткен. Соған дәлел ретінде жазушының «Жұмақыздың құбылысы» әңгімесін алуға болады. Ондағы Жұмақыздың ез қызының бақыты үшін барын сала жанталасуы табиғи нәрсе. Өз басынан өткен қателікті қызым кайталамаса деп барын салады. Қызының дұрыс жолды таңдап, отбасының бірлігін сақтап қалуы, дұрыс шешім қабылдауы үшін қу жанын шүберекке түйіп, сол үшін бар күшін сарп етеді, шешім қабылдайды Сол жолда еткен еңбегі еш болмайды, қызы ана ақылын аяқ асты етпей, дұрыс шешім қабылдайды.
Жалпы жазушы әйелдің тек отбасындағы орнын ғана шектеп көрсетпейді. Ол оқудың қадірі, оқыған, білім алған адамның өз ортасында қаншалықты сыйлы, абыройлы болатындыгын да көрсетіп кеткен. Бұған жазушының «Күләйхан мен кемпірлер» шығармасын айтуға болады. Онда қалада окып келген Күләйхан ел аузынан түспейді. Қайда болса да кемпірлер сөз қылып, ел ішіндегі жастарға Күләйханды үлгі етумен болады. Қаламгер қазіргі уақытта белең алып келе жатқан ащы, боямасыз шындық – қыздардың оқу оқып, ғылым қуып, атақ іздеп, кайтсем жетістікке жетем деп жүгіріп жүріп, ақыр соңында отбасын құра алмай, ана болу бақытына жете алмай жүргендігін, ақырында селтек сезімнің соңында кете барғандығын да көрсете білген. Оған біз жазушының «Қамсыздандыру агенті» әңгімесін айта аламыз. «Ондағы Нәзиранын оқимын, ғылым қуамын деп өз жеке өмірін шетке ысырып тастағаны көңіл құптарлық жайт емес. Дұрыс, оқысын, ізденсін, жетістікке жетсін, бірақ сонымен бірге өз жеке басының бақытын ұмытпағаны дұрыс. Шығарма барысында Нәзира өзінің ең қуанышты күнінде жанында еш адамның болмағанына жаны күйзеліп, жабырқайды. Ақыр соңында бір көріп танысқан, ішкі жан дүниесі беймәлім жігітке өз мұңын шағады, сол жігіттің құшағына құлай кетіп, бір сәт өзін мазалаған ойлардан арылуға тырысады» [53, 56 б.]. Жазушы көркемдік айшықтауларды өз шығармаларына арқау ете отырып, көркем, байытылған, жалпыға түсінікті, ұғынықты тілмен жан дүниеңді баурап алады.
А. Кемелбаева – қазіргі қазақ прозасындағы әйел жазушылар ішінде өзіндік қолтаңбасымен дараланған қаламгер қыздардың бірі, әдебиеттанушы, кинодраматург әрі эссеист жазушы. Өзі атап өткендей: «15 жасымда проза жаза бастадым, сол повесім 1983 жылы республикалық жабық конкурста екінші орын иеленді. 1986 жылы «Жалын» баспасынан алғашқы кітабым шықты» [54].
Жазушының «Жетінші құрылыққа саяхат» (1986), «Тобылғысай» (2001), «Мұнара» (2003), «Мәжнүн жүрек» (2013), «Сөз хикмет» (2016) атты әңгімелер мен повестері, «Мұнара» романы оқырмандар арасында танымал. Жазушының шығармалары тосын мистикалық оқиғалармен оқырманды тез еліктіріп әкетеді. Сонымен қатар жазушының этнографиялық сюжеттер мен ауыз әдебиетінің үлгілерін үйлестіре пайдалануы, оны жаңаша өңдеуі әдебиетті сүйер қауымды еріксіз ойлантып қояды. Мұндай көріністер, әсіресе, «Тырнақ», «Шашты», «Қоңырқаз», «Көкқия» сияқты әңгімелерінде айқын байқалады.
2023 жылы «Айбоз» ұлттық әдеби сыйлығының «Үздік проза» номинациясын иеленген «Тырнақ» әңгімесінің бастапқы абзацынан-ақ жазушының табиғи дарындылығын анық көруге болады. сөздің көркемдік ықпалын тиімді пайдалана білетіні байқалады. Шығармадағы табиғаттың суретін кейіпкерлердің сезімдерімен астастыра суреттеуі оқырманға бірден әсер етеді: «Өларада ай бетін жуады. Бақташы түбі тесілгендей үш күн үздіксіз жауған жаңбырдан ми батпақ болған жердің сызы сүйегіне дейін өтетінін сезді. Боз мұнар соқыр тұманмен тұмшаланып, жер бедерін анық көрмей адасты. Темірқазыққа айналған жеті қарақшы шор қара бұлттармен жабылған күмбезден көзден ғайып болды» [55]. Бұл суреткерлік тәсіл оқиғаның көркемдік бастамасын қалыптастырып қана қоймай, кеңістікті, ауа-райын және кейіпкерлердің психологиялық ахуалын жан-жақты бейнелейді, соның арқасында оқырманды шығарма әлеміне еніп, эмоционалды тұрғыда әсер алуға жетелейді. Табиғаттың тұнжыраған түрі мен кейіпкердің қажыған күйі бірлікте суреттеумен қатар, жазушы ашық кеңістік пен кейіпкердің бірлігін тұтастырып бейнелейді. 
Жазушының «Тырнақ» әңгімесі – философиялық-психологиялық бағыттағы, символдық астары терең, өзіндік мән-мағнасы бар туынды. Шығармада адам болмысы, қатыгездік пен мейірім, қоғам мен жеке тұлға арасындағы қарама-қайшылық көркем бейнеленеді. Бақташы Бозтайдың өмірде пана етер жері жоқ, жанын сауғалап, әкесінің иесіз қалған қыстауына баруы, одан қорған іздеуі адамның бұ дүние мен о дүние арасында байланыс бар деген теологиялық таным-түсінігінен хабар береді. Бірақ паналаған жерінен  жартылай жараланы күйде табылуы, үстіндегі киімінің алба-жұлба, денесінің тырнақ іздерінен қан жоса болуы, оның демі шығар уақытта «тырнақ» деген жалғыз сөзді айтуы тағы да оқырманды ойландырып қояды. Оқырманды беймәлім, жұмбақ күйде қалдыруы арқылы автор дүниенің парқын түсінуге шақырады. Мистикалық сипаты бар өлім эпизоды сюжеттік дамудың шиеленіскен сәті негізінде жұмбақ күйді ашуға көмектеседі. ашуға қызмет етеді. Ерболаттың жиенінің жұмбақ өлімін шешуге ұмтылысы оның Құран аяттарын қарауына жетелейді. Лондондағы ұлы да әкесін мазалаған сұрақтарға жауап табуына көмектеседі. Мұның барлығы постмодернистік сипатта тән құбылыстар. Автор оқырманды ойландыруға құмар.  «Тырнақ» бұл – адамның жай ғана дене мүшесі емес, ол – сол шығарманың жүгін көтеріп тұрған символ. Ол – адам бойындағы тағылық, қатігездік пен инстинкт, ішкі қараңғы күштің белгісі ретінде көрінісі. Жазушы тырнақ арқылы адамның екіжақты табиғатын көрсетеді. Әңгімеде кейіпкердің ішкі моногтары мен сана ағымының элементтерін қолдану арқылы кейіпкердің күйзелісі мен қорқынышын терең суреттейді. Сол арқылы кейіпкердің жан дүниесі ашыла түскендей болады. Шығарма сюжетін қоюландыра түсу мақсатында жазушы ішкі әлем мен сыртқы әлемді, жақсылық пен жамандықты, руханилық пен инстинктті контрастылы жұптар ретінде ала отырып, салыстырмалы композиция тәсілін ұтымды қолданады. Бүгінгі ұрпақтың өзінің қазақы болмысы мен түп-тамырынан біртіңдеп алшақтап бара жатқандығын тұспалдап көрсетеді.
Шығармада автор тырнаққа қатысты ырым-жоралғыларды тектен текке алып отырған жоқ. Қазақ халқының дүниетанымындағы бар нәрселерді жаңғыртып, өз туындысына арқау етіп отыр. Қазақта бар этнографияға қатысты дүниелер мистикамен ұштасып, оқырман санасын оятып, бағзы түсініктерді қайтадан қалпына келтіріп отыр. Қарапайым бақташының өлімінің Ерболатқа қатты әсер еткені соншалық  өзінің ұлына насихат ретінде айтатын сөздері де бар: «Балам, ұлттық дәстүр мен бойтұмарды тек ескілік деп қарау қате. Бұрын жас баланы қауіп-қатерден қорғау мақсатында үкі қауырсыны, бүркіттің тырнағы, қасқырдың тісі бесікке ілінетін. Қазіргі ұрпақ дәстүрді білмейді, ырым-тыйымнан алыс, сондықтан түрлі қиындыққа жиі тап болады» [55]. Осындай ұлына насихат түрінде айтылғанымен, әр нәрсені, затты қастерлеудің өз реті бар екендігін көрсетеді. «Қорым», «Жұмбақ», «Табалдырық», «Қарға», «Омарта», «Студент», «Қара дақ» деп аталған әр бөлімнің өзіндік айтар ойы мен идеясы бар. Атауларына қарап-ақ әр бөлімде келелі бір ой айтылатын шығарманы оқу барысында оқырман іштей сезіп отырады. А.Кемелбаеваның «Шашты» әңгімесі де  эстетикалық қуаты және көркемдік жағынан жоғары бағаланған туынды. Бұл әңгімесінде де жазушы кейіпкер өмірін қоғамдық қатынаспен бірлікте суреттейді. Шығарманың сюжеті тым қызық. Әңгімеге түрікмен мен қазақ арасындағы ежелгі шапқыншылық тақырыбы өзек болған. Дәл осы тақырып тарихи прозада бірнеше автордың шығармасында да көрініс тапқан. Ш.Айтматов, Ә.Кекілбаевтан кейін осы тақырыпты шығармасының сюжеті ретінде алған А.Кемелбаеваны атауға болады. Р.Нұрғалидің айтқандай, «шығармашылықтың негізгі қозғаушы күші – сан алуан дүниетаныммен ұштасқан жазушының қиялы мен қанатты фантазиясы» [56, 424 б.]. Дәл осы тұрғыдан келгенде, А.Кемелбаева бұл тақырыпты суреттеуде өзінше сүрлеу тапқан. Оның алған сюжетін бірден оқырманды баурап алады. Екі кейіпкер, біреуі – бүкіл ғұмыры құлдықта өткен қарт, екіншісі – бойында жастық жалыны, күш-қуаты бар жас. Қарт қалыпты өзінің өміріне көндіккен, тағдырына мойынсұнған. Жастың тағдыры беймәлім, бірақ оның болашақтан үміті бар. Жазушы жас пен кәріні кейіпкер ретінде алу арқылы екі адамның тағдырын қарама-қарсы қарастырады. Екеуі қандас болғандықтан, екеуінің үміті де бір, тілегі де бір. Тасқұл өзінің көрген азабын, киген құлдық қамытын Кенжебектің арқалағанын қаламайды. Қазаққа тән өршіл рух әп-сәтте оянып, Кенжебекті тұтқыннан қашуына көмектеседі.  «- Шырағым, сын сағатың туды, ал, көзіме тік қара, сөзіме бақ! – деп бұйыра сөйледі жылқышы. – ...Бөрі көсемі абадан болар, бөрі күшігі бөлтірік болар, бөрі анадан сүт емген қыпшақ тұқымы екеніңді мынау құмдағы мимырт елге мықтап танытар күн туды!» [57, 424 б.] деген Тасқұлдың бабалық сөздері Кенжебекке қанат бітіргендей болады. Бұл айтқан сөздер қазақтың шешендік сөздерінде жиі кездесетін контекст. Рухты оятушы ұлағатты сөздер. Авторлық концепциядан құлдықта жүрсе де, еркіндік оты шарпыған Тасқұлдың әлі де үміті бар екендігін айғақтайды.
 	Жазушының «Қоңырқаз» әңгімесі – алғаш жазған әңгімелерінің бірі.  жазушының алғашқы әңгімелерінің бірі. «Қоңырқаз» – символдық образ арқылы адам жанының биіктігін, табиғаттың тылсым сұлулығын танытатын көркем туынды. Шығарманың сюжеті басында реалистік суреттен бастау алады. Некесіз бала көтерген Қаршыға ағасына хат жазып, көмек сұрайды. Ағасы қарындасының көңілін қимай, қол ұшын созып, ауылына шақырады. Аяғы ауыр Қаршыға құстардың жұмыртқасына жерік болды. Қаздың, аққудың, үйректің жұмыртқасын көлдерді аралап жүріп жей бастайды. Ақыры соңында тап бір құс жұмыртқалай салғандай топ етіп Хорлан атты қызды дүниеге әкеледі. Құс қанатты қыз ерекше сезімтал болып өседі. Бұл жерде мистиканың қалай басталғанын өзіміз де сезбей қаламыз. Аяғы ауыр әйелдің құстың жұмыртқасына жерік болуы, құс қанатты қызды дүниеге әкелуі – ертегілерде ғана болатын құбылыс. Сонымен бірге қазақ ежелден құстар мен жануарлардың киесі бар деп ұғып, оларды әрдайым қастерлеп отырған. Зерттеушілер «тотемизмнің кейбір көріністері қазақтар арасында қазіргі кезге дейін сақталған. Біздің халқымызда аққуды киелі құс санап, атпауы, қарлығаштың ұясын бұзбауы, бүркітті киелі деп қастерлеуі, үйге кірген жыланның басына ақ құйып шығарып салуы, үкіні қасиетті санап, оның үлпілдек жүнін бойтұмар ретінде пайдалануы сияқты ырымдар сақталса, керісінше иттің ұлуын, байғыз құстың сұңқылдап шақыруын жаман ырымға балаған» [58, 424 б.] деп айтады.  Аңыздық сипаты осылай өрілген әңгіме оқырманды құс қанатты қыздың өміріне деген қызығушылығын  оятады. Жаны таза, пәк қызды ортасы қабылдамайды, бірге оқитын балалар өз ортасынан шеттетеді. Әлеуметтік ортадан жырақтанған жас қыз құстарға қызыға бастайды. Тіпті суретшінің үйіндегі періштелер ұшып жүрген суретті көргенде  есі шығады. Оған бұл әлем ерекше жақын секілді көрінеді: «Балақай аузы шала ашылып, құс ұшып кірсе сезбестей аңқиып, көзі отша жанып, кітапқа бар назары ауыпты. Еркежан тағаты таусылып, анасы тәрізді селт етпейтін қыз баланы сонша тұтқындап арбап тастаған не екенін білмекке құмартып қасына келді. Қоңырқаз ортағасырлық қылқалам шеберлері жан берген, флоренциялық суретшілердің сүйікті тақырыбына айналған, құдай анасының маңында ұшып жүрген сәби кейіпті періштелерді көріп есі кетіп отырған беті екен» [59, 120 б.]. Әңгімедегі мистикалық  желі шын өмірде шындыққа айналады.Түптің түбінде қыз бала құстар әлеміне оралады. А.Сейілова «Қоңырқаз» әңгімесі жайлы былай дейді: «Қоңырқаз» әңгімесіндегі кішкентай, бейкүнә кейіпкердің қос қанаты өсіп, адамдардан қорлық көрмеу үшін аспанға ұшуы шынайылыққа теңестірілгендей қабылданады» [60]. Зерттеуші бұл әңгімені шынайы өмір мен мистиканың қосындысынан туған туынды деп бағалайды. Яғни, Қоңырқаз сұлулық пен биіктіктің, кіршіксіздік пен тазалықтың символы. Пәк қыздың бейнесі арқылы жазушы рухани тазалықты, асқақ арманды, қоғамнан бөлектенген ерекше болмысы бар жанды бейнелейді.
А.Мантайдың шығармашылығы – қазіргі қазақ әдебиетінде өзіндік орны бар және оны талдауды қажет ететін құбылыстардың бірі.  Жазушы өзі өмір сүретін қоғамды тереңірек түсініп, әлеуметтік және психологиялық тақырыптарды шебер қозғай білген. Оның 2009 жылы жарық көрген «Жаңбырлы көктем» әңгімелер жинағы әдебиеттегі басты жетістіктерінің бірі болып табылады. Бұл жинақта автордың дүниетанымы, көркемдік көзқарасы және қоғамдағы өзекті мәселелерге қатысты ой-пікірлері көрініс тапқан. Әңгімелердің тақырыбы, жазушының таңдаған мекені, қалықтап жүрген уақыт пен қоршаған орта – бәрі өзара тығыз байланыста. Бұл аспектілердің барлығы жазушының әңгіме жанрына өзіндік жаңаша леп қосқанының айқын дәлелі болып табылады.
Жазушының әңгімелерінде бейнеленетін тақырыптар, кейіпкерлердің мінез-құлқы мен ішкі әлемі, символика мен философия – бәрі де жан-жақты зерделеуді талап етеді. Жазушының шығармалары кең көлемді, көпқабатты мәселелерді қозғайды, ал оның қарапайым әрі түсінікті тілмен жазылған туындылары студенттер мен оқырмандарға қолжетімді. Электронды нұсқаларының қолда болуы да оқырманға шығармаларды оңай оқуға мүмкіндік береді. Әңгімелердің мазмұны терең болса да, оларды оқуға ыңғайлы әрі талдауға өте тиімді. Бұл ерекшеліктер Мантай шығармаларын тек оқып қана қоймай, оларды ой елегінен өткізіп, жаңа идеялар мен тұжырымдарға жетуге ықпал етеді.
Қаламгердің шығармашылығының тағы бір ерекшелігі – оның шығармаларының мистика мен иллюзияға толы болуы. Бұл элементтер оқырманды бейжай қалдырмайды, керісінше, олардың қиялына қанат бітіріп, терең ойларға жетелейді. А.Мантай әңгімелері жас ұрпаққа шығармашылық қиял мен идеяларды бағалауды үйретуге және әдебиетке деген сүйіспеншілікті арттыруға көмектеседі.
Қазіргі оқырман, әсіресе жас буын, кітап оқудан гөрі ақпараттық технологияларды қолдануға бейімделген. Дегенмен, әңгіме – адамның жан дүниесіне терең үңілуге мүмкіндік беретін бірден-бір құрал. Әңгімелер арқылы адам өмірінің шындығы мен оны түсінудің әртүрлі жолдары жайлы жаңа ойлар мен көзқарастарды ашуға болады. Әсіресе, жазушы шығармаларының басты ерекшелігі де осында: олар оқырманды тек қана ақпаратпен қанағаттандырмай, терең философиялық және психологиялық ойларға жетелейді. Автордың шығармашылығы қазақ әдебиетінде оқырманның ой-пікірін жаңа қырынан аша алатын туындылар қатарына жатады.
А.Мантайдың әңгімелері – тек әдебиеттегі көркем шығармалар емес, ол әлеуметтік, философиялық тұрғыдан да аса маңызды туындылар болып табылады. Сол себепті оның туындыларында уақыт, жалғыздық, бақыт, адамның «МЕН» концепциясы көп сөз етіледі. Мұндай әңгімелер оқырманның рухани дүниесіне ықпал етіп, ойлауына түрткі болады. «Аягүл Мантайдың шығармалары шынайы өмірдің түрлі аспектілерін қамтиды, әсіресе ауыл мен қала өмірінің арасындағы айырмашылықтарды айқындайды. Әңгімелердің басым бөлігі жеке адамның ішкі әлемін, оның қоғаммен және айналасымен қарым-қатынасын зерттеуге арналған. Бұл шығармалар жастардың ой-санасын кеңейтуге және әлеуметтік мәселелерді терең түсінуге ықпал етеді.
Қазақ прозасын зерттеуде қолданылатын тәсілдер бірнеше түрге бөлінеді:
- Эвристикалық тәсіл: Бұл тәсіл шығарманың ішкі мазмұнын және идеясын ашуға бағытталған. Шығарманың терең мәнін студенттердің өз бетінше іздеуіне мүмкіндік береді.
- Ізденістік тәсіл: Студенттердің шығармашылық қабілеттерін дамытуға ықпал етеді. Олар шығарманың мазмұнын талдаумен қатар, оны өз тәжірибелерімен салыстырып, жаңа көзқарастар қалыптастырады.
- Репродуктивтік тәсіл: Шығарманың мазмұнын толық түсініп, студенттер өз білімдері арқылы оны қайта жеткізеді.
- Продуктивтік тәсіл: Студенттер шығармашылық жұмыстар арқылы жаңа идеялар мен тұжырымдар жасайды.
- Шығармашылық тәсіл: Шығарма мәтінін жан-жақты зерттеу арқылы студенттер өзіндік пікір қалыптастырады» [61, 381 б.].  
Жазушының «Жүрекке оралу» әңгімесі – нәзік психологизмге, ішкі монологқа құрылған лирикалық-философиялық туынды. Автор адам жанының терең иірімдерін, сағыныш пен рухани ізденісті көркем бейнелейді. Шығармада кейіпкердің ішкі толғанысы, өткен шаққа ой жүгіртуі арқылы рухани жаңғыру мәселесі көтеріледі. Жүрек – тек анатомиялық ұғым емес, адамның ар-ожданы, сезімі, адамгершілігінің символы. Әңгіменің өзі кейіпкер мен табиғат арасындағы үндестікті сипаттаудан басталады: «Терезенің ар жағындағы әлем менің жан дүниемнің арпалысын суреттемесе де, «менікі» дегенді жақсы көретін өзімшіл болмысым табиғат картинасы мен «Меннің» арасынан үйлесімділік іздеді» [62, 33 б.]. Көрші жігіт екеуінің арасындағы диалогтер көбіне өмір, дүние, адамдық «Мен», жан тыныштығы, жүректегі тыныштық пен иман, мансап, жайлы өрбиді. Аягүлдің кейіпкері өмірді түсінгісі, өмірден өз орнын, жан тыныштығын тапқысы келеді. Ол Санатқа да: «Құдайды іздеп жүрмін, тек оны таптым дегенде, қайта жоғалтып алам, – Мен Құдаймен еш делдалсыз қарым-қатынас жасағым келеді» [62, 37 б.].  деп айтады. Оның кейіпкері –  ешкім жанын түсінбейтін, қоғамды жатсынған адам. Ал Санат оны жігерлендіріп, санасындағы сансыз ойлардан құтқарғысы келеді, адамдардың бойынан асыл қасиеттерді іздеуге, қоршаған әлемді сүюге талпындырады. «Біреуді ұнату, жақсы көру, сүю – ол қылмыс емес. Әлемді ізгілік, мейірімділік, Құдайға деген махаббат құтқарады. Миды артық қоқыстан, вирустан сақтау керек»  [62, 37 б.]  деген сөздері адамның құштарлығын оятады. Жас қыз үйленген жігітке деген өзінің сезімін де білдірмейді, қайта Мәскеуге оқуға түскен соң онымен байланысын да үзеді, хаттарына жауап жазбайды, оны жақсы көретінін іштей сезсе де мойындай алмайды. Үнемі қиялыңдағы өзі жасап алған бейнені ойлайды. Мәскеуде бірге тұратын Тоғжан екеуінің арасындағы да әңгімелер үнемі өмірдің мәні, әйелдің бақыты жайлы болады. Тоғжан – өз бақытын ешкіммен бөліскісі келмейтін жан. Әңгіменің соңына қарай оның ақталу кезіндегі айтқан сөздері оны да ойландырады: «Біз бәріміз де бала кезімізде таза болдық, жүзіміз нұрланып тұратын. Бірақ біздер күнә жасап, Құдайдың сәулесі – нұрымыздан айрылып қалдық» [62, 43 б.]. Жазушы бұл сөздері арқылы адам өсе келе күрт өзгеретінін, айналасындағыларды ойламайтындығын, жақын жандарды бағалай алмайтындай дәрежеге түсетіндігін меңзейді. Тіпті оның кейіпкерінің есіне көптен бері ата-анасына, қиын күндерде жанында болған Санатқа хабарласпағаны түседі. Шығарманың соңы түсініксіз аяқталады. Екі қыз әрқайсысы өз пікірінде қалады. Автор шешімді оқырманның құзырына қалдырады. Бұлай аяқтау – авторлық концепциясының белгісі. Өйткені жазу – бұл тек ойды жеткізу тәсілі ғана емес, сонымен қатар шығарманың әр элементін терең әрі жан-жақты игеріп, көркемдік тұтастыққа жеткізуге бағытталған күрделі шығармашылық үдеріс. Әңгіме осынысымен де көркем.  Оқырманға сауал тастау арқылы – өмірдің мәнін түсінуіне ықпал ету. Еркін ой мен көркемдік ізденіс негізінде туған мұндай туындылар ұлттық әдебиеттің жаңаша тынысын танытады.
А.Мантайдың прозалық шығармалары қазіргі жастарға етене таныс және өзекті тақырыптарды қозғайды. Оның әңгімелерінде адамның табиғаты, ішкі сенімі, тағдыры мен сезім әлемі, өмірдің мәні мен махаббаттың философиялық қырлары бейнеленеді. Бұл туындыларда шынайы өмірдің терең мәні көркем образдар арқылы ашылады. Әңгімелердің мазмұны мен тақырыптары оқырманды ойлануға итермелеп, оны ішкі рухани ізденіске жетелейді. Ж.Жарылғапов өз зерттеулерінде жеке тұлға санасындағы рухани ауытқулар жайлы жиі айтады. Ол модернистік бағыттағы шығармаларда адам дүниенің мәнсіздігіне, бұл дүниедегі жалғыздығына аласұрады. Жан тыныштығын іздейді. Бұл құбылыс негізінен А.Мантайдың шығармашылығына тән. «Қазақ, прозасындағы модернизм өзіне дейінгі көркемдік даму бағдарын қайта қарастырудан, кеңестік жүйе адамдары сүйенген рухани құндылықтарды терістеуден құнарланды. Ұлттық прозадағы модернизмнің идеялық, керкемдік сипаттары мынадай ерекшеліктерден көрінді» [63, 180 б.] деп бірнеше ерекшеліктерін атап өтеді. Ғалым ол ерекшеліктердің арасында А.Мантай шығармаларына да тән мына ерекшеліктерді де зерттеуінде бөліп қарастырады: «жазушылар үшін нақты өмір шындығын танытудан гөpi өмip туралы таным-көзқарастар маңызды болуы; адам мен әлем қарым-қатынастарын байыптауда заттар мен құбылыстардың эмпирикасынан тыс мазмұнға да көңіл аударуы; аударды; өмip шындығын хаос, абсурд дүние ретінде суреттеуге басымдықтың берілуі; әдебиетке жатсыну сынды күрделі философиялық ұғымның қалыптасуы; прозада адам бейнесінің социумнан ажыраған, тегінен, айналасынан, қоғамнан жатсынған кейіпкерлер арқылы бейнелеу үрдісі, т.б.» [63, 180 б.]. Бұл әдеби құбылыстардың барлығы жазушы шығармашылығына тән дүниелер, жанына жақын құбылыс. А.Мантай кейіпкерлері күнделікті өмірді хаос деп қабылдап бағалайды, өмірдің мәнін іздеуге құмар және де бақыт деген философиялық ұғымды түсінуге тырысады. Олар үнемі елінен, ата-анасынан шалғайда өмір сүреді, кейде бірнеше ай, кейде жыл туғандары мен жақындарына хабарласпай, тілдеспей кетуі мүмкін. Олардың өздеріне тән жасап алған кішкене әлемі бар. Сол себепті олар қоршаған ортаны, қоғамды жатсынады, өздерінің санасын мазалаған сан мыңдаған сұрақтарға жауап іздейді. «Жалғыздық биі» деген әңгімесі де дәл осындай сарында басталады. Актриса кейпіндегі сұлу қыз бірден жігіттен: «Үйден жалғыздықтың иісі шыға ма екен?» [62, 124 б.].  деп сұрайды. Бірде өлім жайлы айтса, бірде жалғыздықтан шаршадым деп мұңаяды, енді бірде өзінің де біресе әкесін, біресе пәтер иесі кемпірді өлтіргісі келгенін айтып, енді бірде өзіне де талай қол жұмсай жаздағанын сыр қылып ақтарады. Көз алдымызға өмірден түңілген, жақын деген адамдарды жатсынған, қоғамды жатсынған, бұ дүниенің жетім баласындай өмір сүріп жатқан ару қыздың бейнесі елестейді. Бұдан біз А.Мантайдың қазақ прозасына тән құбылыс нәзік психологизмді қолдану арқылы қазақ әйелінің болмысына терең үңіле білгендігін және өзіне тән лирикалық баяндау мәнерімен әйелдерге тән қасиеттерді бере білгендігін көреміз. «А.Мантайдың прозалық шығармаларын әдеби тұрғыда талдау олардың тақырыптық құрылымы мен көркемдік ерекшеліктерін терең зерделеуге мүмкіндік береді. Әңгімелерді талдау барысында студенттер тек мазмұндық деңгеймен шектелмей, шығарма идеясы, тақырыбы және автор қолданған көркемдік құралдарды да саралайды. Бұл бағытта авторлық стиль, символика және үндестік сияқты элементтерге ерекше назар аударылады.
Зерттеу жұмысы мынадай кезеңдер бойынша жүзеге асырылады:
1. Аягүл Мантай шығармаларының мазмұнын толық оқып, өзара салыстырмалы талдау жасау;
2. Әңгіме тақырыптарын жүйелеп, әр топқа тән мысалдар келтіру;
3. Мәтіндерден көркемдік үндестік пен символиканы анықтау және оларды әдеби талдау барысында негіз ету;
4. Жазушы шығармаларындағы тақырыптық және көркемдік ерекшеліктердің оқырман қабылдауына ықпалын бағалау» [61, 381 б.].
 Аз ғана ғұмырында өз шығармашылығында заманауи қазақ әйелінің тұлғасын сомдай білген жазушы өз  кейіпкерілерінің ішкі жан дүниесін, сезім иірімдерін, жалғыздық, сағыныш, үміт пен күйзеліс секілді көңіл күйлерін шынайы әрі әсерлі бейнелеуге тырысқан. Ішкі монолог, сана ағымы тәсілдері арқылы қазақ әйеліне тән дәстүрлі қасиеттерді суреттеумен қатар бүгінгі әйел тұлғасына тән ерекшеліктерді де сырлы сөздерінің негізінде әдемі жеткізген. Заманауи қазақ әйелінің бейнесін сомдау арқылы оның қоғамдағы орны, махаббаты мен отбасы, еркіндік мәселелерін нәзік те батыл түрде көтере білген. Әлеуметтік қоғамдағы өзгерістер, рухани дағдарыс, жалғыздық проблемасы – жазушы шығармашылығының негізгі тақырыптарының бірі. Автор жеке адамның тағдыры арқылы тұтас дәуірдің келбетін береді. Артық баяндаудан гөрі ішкі мазмұнға, психологиялық детальға, диалогтан гқрі философиялық ойға, ішкі толғанысқа басты мән береді. 
Әйел қаламгерлер өз шығармашылығында бірінші кезекте барлық адамзат баласына тән гуманистік идеяларды алдыңғы қатарға қояды. Өз шығармаларының кейіпкерлері арқылы олар рухани мазмұнын жоғалтқан қазіргі қоғамдағы өз орнын іздейді. Сол себепті кей авторлардың шығармаларында қоғамнан, адамдардан оқшауланған жандар образын кездестіруге болады. Шығарманы талдау барысында мұндай кейіпкерлердің жеке тұлғалық психологиясын саралау жөн. Әйелдер прозасында дәстүрлі моральдық стереотиптерден ауытқыған, өмір сүруге деген психологиялық мотивациясы күшті, өзіндік өмірлік ұстанымдары бар нәзік жыныстылар да бар. Әйел жазушылар прозасындағы әйелге тән қасиеттер мен қабілеттерді жіті талдау олардың шығармашылық әдісінің идеологиялық және көркемдік бірегейлігін айқындауға, даралық стилінің қолтаңбасын тануға және әйел қаламгерлердің әдеби мұрасының әдебиет тарихындағы орны мен маңызын анықтауға мүмкіндік берді. Тек әйелдер әлеуетімен жасалған проза олардың мұрасында нәзіктік, көркемдік және тереңдікті нақты әрі толық ашып көрсете алады.

Бірінші тарау бойынша тұжырым
Диссертациялық жұмыстың бірінші тарауында тәуелсіздік кезеңіндегі қазақ прозасының даму үрдістері сараланып, осы кезеңдегі жалпы әдеби процеске сипаттама жасалды. Тәуелсіздік кезеңдегі қазақ әдебиетінің тақырыптық, жанрлық тұрғыдан дамуының тарихи негіздері мен дәстүр жалғастығы, көркемдік тәсілдері мен авторлық стиль мәселелері де қарастырылды. Қазақ прозасындағы тақырыптық-идеялық ізденістердің тәуелсіздік кезеңінде барынша кең өріс алып, ұлттық рухты көтеріп, ұлттық құндылықтарды дәріптеу тенденциясы аясында дамуы, тәуелсіздікті ғасырлар бойы күткен ұлттық сананың ерекше таным мен сапаға аяқ басып, қоғамдық-әлеуметтік проблемаларды, ұлттық мәселелерді ашық әрі өткір жазып, сонымен бірге бұрын айтуға да, жазуға да тыйым салынып келген көкейкесті тақырыптар айқын көтеріле басталғаны нақты мысалдармен дәйектеледі. Желтоқсан көтерілісі, жабайы урбанизация, жастардың тәрбиесі т.б. сияқты аса өткір тақырыптарды көтерген прозалық шығармалар ХХ ғасырдың аяғы мен ХХІ ғасыр басындағы қазақ әдебиетіндегі жаңа ізденістердің көрсеткіші болды.
Қазақ әдебиетінде бұрын санаулы ғана болып келетін әйел жазушылардың қатары көбейді. Әдебиетке жаңа есімдер келді. Онда да проза жанрында жазатын әйел жазушылардың шығармалары кең тарала бастады. Гендерлік ерекшелігіне байланысты, аса сезімталдығы мен «ерекше түйсік» иесі ретінде әйел жазушылар көтерген тақырыптардың басым бөлігі қоғамдағы әйел мәселелеріне немесе әйел өміріне тікелей қатысы бар қоғамдық-әлеуметтік мәселелерге арналды. Әйел жазушылардың оқырманы да көбейді. Олардың шығармалары оқу бағдарламасына, арнайы курстар мен семинар тақырыбына енгізілді. Көркем шығарманың тәрбиелік функциясы тұрғысынан келетін болсақ, әйел жазушылар шығармалары қоғамның қандай да бір әлеуметтік топтары үшін ғана емес, жаппай халық тәрбиесіне ықпал ететін әлеуетті құрал деңгейіне көтерілді. 
Тәуелсіздік кезеңінде ерекше дамыған әйел жазушылар шығармашылығындағы көркемдік ізденістерді талдап, тану барысында қазақ әдебиетінің сол кезеңіндегі жалпы даму үдерісімен қатар, бір арнада жүргендігі айқындалып, кез келген әдеби-көркем процестің дамуы ұлттық ойлау жүйесімен сабақтастықта, үндесе жүретіндігі тұжырымдалды.      


















2 ЖОҒАРЫ ОҚУ ОРНЫНДА ӘЙЕЛ ЖАЗУШЫЛАР ПРОЗАСЫН ОҚЫТУДЫҢ ҒЫЛЫМИ-ӘДІСТЕМЕЛІК НЕГІЗДЕРІ

2.1 Жоғары оқу орындарында әйел жазушылар прозасын оқытудың философиялық негіздері және педагогикалық ұстанымдары мен психологиялық аспектілері

ХХ ғасырдың аяғы мен ХХІ ғасырдың басындағы әлемдік білім беру жүйесінің негізгі қарама-қайшылығы қазіргі әлемдегі білімнің тез өсу қарқынымен және сол қарқынға сай жеке адамның игеру мүмкіндігін жетілдірумен байланысты   қайшылықтан туындады. Бұл қайшылық бұғанға дейінгі педагогикалық теорияларды қайта қарау, әдістемелік жүйені қайта құру, ЖОО студенттерінің білім алу траекториясын нақтылауға, жеке білім алушының  өзін-өзі жүзеге асыру қабілеттерін шыңдауға бағытталған жаңа, тың дүниелерді жасауға әкелді. Бұл ретте әрбір білім алушыға өзінің жеке қабілеттеріне неғұрлым сәйкес келетін өзінің білім беру траекториясын таңдау құқығын қамтамасыз ету қажет. Мұның өзі оқытуды жеткілікті түрде саралау мен дараландыруды енгізуді және осы мәселені шешуді қамтамасыз ететін әдістер мен технологияларды іздеу қажеттілігін білдіреді. 
Көркем әдебиет –  қазіргі әлеуметтік қоғамда өмір сүріп жатқан адамзат баласының өзін-өзі тануын қалыптастыруда, оның жан дүниесін ізгілендіруде ерекше рөл атқаратын құрал. Ол өң бойында ғасырлар бойы қалыптасқан халықтың көркемдік, эстетикалық жадын, адамгершілік көзқарастары мен философиялық ой-пікірлерін сақтайды. Бүгінгі таңда әдебиетті оқыту әдістемесінің теориясы мен практикасында көптеген өзгерістер мен жаңалықтар болып жатыр. Заман талабына сай қазақ әдебиетін дамытудың өзіндік әдістемелік жүйесі қалыптасты, философиялық негіздері тереңірек қарастырылып, педагогикалық ұстанымдары негізделді, психологиялық аспектілері нақтыланды. Мұның өзі көркем әдебиет әлеміндегі көптеген әдеби-мәдени ақпараттарға деген көзқарасты өзгертіп, оны  бағалау мен қабылдауда тың ой-пікірлер туғызды. Соның әсерінен ЖОО әдебиетті оңтайлы оқытуда заманауи әдіс-тәсілдер мен цифрлық ресурстар қарастырылуда, білім беру мекемелерінде вариативтік бағдарламалар жасалып, соған сай оқулықтар мен оқу құралдары шығарылуда. Бұл үрдіс әлі де жалғасын табуда. 
Әдебиет – өздігінен жеке дара өмір сүретін өнер түрі немесе ғылым саласы емес. Ол адам, оның  танымы мен ойлау жүйесін, білім-білік-дағдысы мен қалыбын, әлеуметтік қоғам мен ондағы әр факторды зерттейтін басқа да ғылымдармен байланыста дамиды. Соның ішінде философиямен, педагогика және психологиямен шектеседі. Өйткені бұл үш ғылым да адам болмысын әр қырынан қарастырумен қатар, оған қатысты қалыптасқан тұжырымдар мен туындаған мәселелерді жан-жақты зерттейді. Пәнаралық интеграция – бүгінгі білім беру үдерісіндегі ең маңызды факторлардың бірі. Қазір әдіскерлер осы мәселеге басты назар аударады. Әдебиетте де одан тыс қала алмайды. Өйткені Б.Әринова зерттеуінде нақты атап көрсеткендей, «Жоғары оқу орындарындағы студент жастардың рухани-адамгершілік тәрбиесі «білім беру», «оқыту» және «тәрбиелеу» деп аталатын тұтас педагогикалық үдерісте үздіксіз жүріп жатады. Семестр бойында оқытылатын пәндердің білім мазмұнында, тәрбиелік іс-шараларда  болашақ маманның рухани-адамгершілік тәрбиесін дамытудың ұтымды жолдары қарастырылады» [64, 6 б.]. Әдіскердің айтқан мәселелерінің барлығы біз негізге алған, әдебиетпен пәнаралық байланыс арасында қарастыратын үш маңызды ғылым саласы, атап айтқанда, философия, педагогика, психологияға тиеселі. Мәселен, ғылымдар атасы саналатын философия әдебиеттің мазмұндық-идеялық негізін құрайды. Себебі көптеген әдеби шығармаларда өмірдің мәні,  адам болмысы, жақсылық пен жамандықтың ара қатынасы,  уақыт пен кеңістік, соған сай адам тағдыры сияқты мәңгілік мәселелер сипатталады. Мысалы, кейіпкердің өмірден өз орнын іздеуі философиядағы экзистенциализм идеяларымен үндес. Әдебиет философияны ғылыми тілмен емес, образ, сюжет, символ арқылы жеткізеді. Сондықтан ол күрделі философиялық ойларды сезім арқылы түсінуге мүмкіндік береді. Педагогика тұрғысынан әдебиет – тәрбие мен білім берудің қуатты құралы. Әдеби шығармаларды оқу, қабылдау, түсіну арқылы білім алушы адамгершілік құндылықтарды игереді, ғасырлар бойы қалыптасқан тарихи-мәдени тәжірибені қабылдайды,  сөйлеу, ойлау, талдау дағдылары қалыптасады. Шығармадағы кейіпкер образына талдау жасау барысында студент тек мәтінді түсініп қана қоймай, өмірлік шешімдер мен моральдық таңдауларды бағалауға үйренеді. Осы тұрғыдан алғанда, әдебиет сабағы – тек білім беру емес, жеке тұлғаны қалыптастыру кеңістігі. Психология өзінің табиғаты жағынан әдебиеттің ең терең қабаттарымен тікелей байланысты. Әдеби шығарма – адам жаны мен жай-күйін бейнелейтін көркемдік модель. Шығармада бұл байланыс терең психологизм, яғни кейіпкердің ішкі әлемін ашу (ішкі монолог, сана ағымы), эмоция мен сезімді бейнелеу, тұлғаның даму, дағдарыс кезеңдерін көрсету арқылы көрініс табады. Кейіпкердің өзін-өзі танудағы «Мен кіммін?» деген мәңгілік сұрағы  психологиялық құрылым ғана емес, тұлғалық идентификацияның белгісі болып есептеледі. Әдебиетті оқу арқылы оқырман өз сезімдерін түсінуге, эмпатияға үйренеді. Сондықтан әдебиет кейде адам үшін оның жаны мен тәнін емдейтін терапиялық қызмет те атқара алады.
Әлеуметтік құрылымның өзгеруі білім беруде адамның тұлғалық қасиеттерін дамытуға бағытталған әдістерді қолдану қажеттілігін туындатады. Бұл қасиеттерге ойлаудың стандарттан тыс болуы, сын тұрғысынан ойлау, коммуникативтілік, эмоциялық интеллект жатады. Білім беруде көркем мәтіндерді пайдалану абстрактілі идеяларды түсіну үшін қажетті бейнелі ойлауды дамытатыны және студенттерді өз ойларын дәлірек әрі әсерлі жеткізуге үйрететіні көрсетілген. Көркем образдың суггестивті сипаты танымдық материалды меңгеру уақытын қысқартып, архетиптік құрылым арқылы мәдениеттің ұжымдық бейсаналық тәжірибесін іске қосады.
Әдеби шығарма дүниенің жүйелі көрінісін және көптеген интерпретациялардың тең құқылы екенін көрсетеді. Көркем туындыда рационалдылық пен эмоция тығыз байланыста болады, бұл адамның жанашырлық пен эмпатия сезімдерін дамытуға мүмкіндік береді. Көркем әдеби шығарма жеке тұлғалық өсу мен өмірдің экзистенциалдық мәнін сезіну үшін қажет автоинтерпретация үдерісін іске қосады. Осылайша, білім беруде әдеби мәтіндерді қолдану қазіргі қоғамға қажетті қабілеттердің қалыптасуына ықпал етеді.
Қазіргі білім беру жүйесі әлеуметтік жүйенің трансформациясы мен жаңа әлеуметтік қатынастардың пайда болуына байланысты елеулі өзгерістерге ұшырауда. Әлеуметтік үдерістердің жылдамдығы артып келеді. Жоғары оқу орындарына келетін адамдардың санасының құрылымы өзгеруде, постиндустриалды қоғамның қалыптасуы адамның жеке қасиеттерін, атап айтқанда, стандарттан тыс ойлау, сын тұрғысынан ойлау, эмоциялық интеллект, коммуникативтілік, жан-жақты дамитын қоғам жағдайында әрекет ету қабілеттерін өзекті етеді. Осы факторларды ескере отырып, жоғары оқу орнында прозалық көркем шығармаларды оқыту философиялық ойлауға бастапқыдан тән рационалдылық, сыншылдық, жүйелілік, көзқарастардың плюрализмі сияқты қасиеттерді кеңейтетін және толықтыратын әдістерді қолдануды қажет етеді. 
Біздің таңдаған зерттеу тақырыбымыз шетелдік те, отандық та зерттеулерде көрініс тапқан. Соңғы жылдардағы ағылшын тіліндегі жарияланымдар өнер мен әдебиеттің басқа адамдарды түсіну қабілетін (эмпатияны) арттыруда маңызды рөл атқаратынын көрсетеді, сондай-ақ бұл тек филологтар ғана емес, басқа да мамандық иелеріне қатысты. Кейінгі кезде жүргізілген эксперименттер көркем әдебиеттің студенттердің бойында адамгершілік пен азаматтық жауапкершілікті дамытуға ықпал ететінін көрсетті.
Кейбір ғылыми басылымдарда да орта мектептің білім беру бағдарламаларында әдебиет пен философияны біріктіру мәселесіне арналған еңбектер пайда болуда. Алайда бұл зерттеулердің авторлары мәселені басқа қырынан қарастырады: олар философияға жүгіну әдеби шығармаларды түсінуге қалай көмектесетінін зерттейді. Бұл тұрғыда әрине, ең алдымен ұлттық дүниетаным, құндылықтар жүйесі басты рөл атқарады. Дегенмен  философиялық ойдың даму тарихы әдебиет тарихымен тығыз байланысты екеніне және философиялық әрі әдеби қабілеттер көптеген тұлғаларда сәтті үйлескеніне қарамастан, бұл феноменге әлі де болса толық назар аударылмай келеді деп санаймыз. «Заманауи философияның дамуы ұлттық философиялық жүйелердің тарихи ерекшеліктеріне назар аударуымен, адамзаттың рухани сабақтастығы және ортақ мәселелерін талдауымен сипатталады. Ұлттық философиялық дәстүр адамзат қауымдастығы алдында тұрған күрделі жаһандық мәселелерді шешудің жолдарын саралауға қомақты үлес қосары анық» [65, 4 б.]. 
Ақын-жазушы өркениеттілікті мәдени өзгешелік және жеке бастаманың болуымен байланыстырады. Бұл бастама адамның даралығы мен таңдау еркіндігін білдіреді. Ал бұл қабілеттер адамның рухани болмысын төмендетіп, оны тек материалдық, «тұрмыстық» мүдделерді ғана ойлайтын пендеге айналдырғанда қалыптасуы мүмкін емес. Егер біз тарихты ағартушылық философиясындағыдай ақыл принципіне негізделген прогрессивті үдеріс ретінде қарастырсақ, онда прогрестің сөзсіздігі мен тарихи күштердің объективтілігі туралы идеяға келуге болады. Бұл бүгінгі күнде қарқынды жаһандық интеграция түрінде көрініс тауып отыр. Бұндай үдеріс ұлттық әдебиеттердің көркемдік-тақырыптық дамуына тікелей ықпал етпегенмен, адамзатқа ортақ ойлау ерекшеліктеріндегі философиялық қағидаттарға байланысты элементтердің көркем әдебиетте көрініс табуына әсер етуі әбден мүмкін. Ол әсіресе, ұлттық философия, ұлттық дүниетаным, ұлттық құндылықтар, ұлттық болмыс түрінде суреттеледі. «Ұлттық» категориясын ерекше бөліп атау себебіміз, өркениеттегі кез келген адамзаттық категориялар ұлттық бірегейліктен келіп құралатындығына байланысты. Ал білім берудегі түрлі үдерістердің тоғысар арнасы – білім беру философиясы.
Әдебиетті оқытудағы білім беру философиясы – тек мәтінді меңгерту емес, ол арқылы адамды, оның ойлауын, құндылықтарын және дүниетанымын қалыптастыру үдерісі. Бұл бағытта әдебиет пәні жай білім көзі емес, тұлғаны тәрбиелейтін, рухани дамытатын ерекше кеңістік ретінде қарастырылады. «Заманауи ғылымда білім беру философиясы қоғамтану, тарих, мәдениеттану, саясаттану, педагогика, психология сияқты ғылымдардың аясында зерттеулермен айналысады. Білім беру мәдениетке негізделіп, оған үлкен әсерін тигізеді» [66, 9 б.]. 
Ең алдымен, әдебиетті оқыту философиясының негізінде гуманистік педагогика жатыр. Бұл көзқарас бойынша, білім алушы дайын білімді қабылдаушы емес, өз ойын, сезімін қалыптастыратын жеке тұлға. Әдеби шығарманы оқу барысында білім алушы кейіпкер тағдырын сезінеді, оның орнына өзін қойып көреді. Мысалы, кейіпкердің ішкі күйзелісін талдау арқылы студент эмпатия, адамгершілік, моральдық таңдау сияқты қасиеттерді меңгереді.
Сонымен бірге әдебиетті оқыту экзистенциализм идеяларымен тығыз байланысты. Әдеби мәтіндерде жиі кездесетін «Мен кіммін?», «Өмірдің мәні неде?» сияқты сұрақтар білім алушының жеке ойлауын дамытады. Оқытушы дайын жауап бермей, керісінше, осы сұрақтар төңірегінде пікірталас ұйымдастыру арқылы студентті өзіндік тұжырым жасауға жетелейді.
Қазіргі білім беру жүйесінде конструктивизм маңызды орын алады. Бұл теория бойынша білім дайын күйінде берілмейді, оқушы оны өзі «құрастырады». Әдебиетті оқытуда бұл мәтінді әр студенттің әртүрлі түсінуі заңды деген сөз. Мысалы, бір шығармадағы кейіпкерге әр студент әртүрлі баға беруі мүмкін. Бұл – дұрыс. Себебі әр интерпретация – жеке тәжірибенің көрінісі.
Сонымен қатар, әдебиетті оқыту герменевтика принциптеріне сүйенеді. Бұл жерде басты мақсат – мәтінді жай оқу емес, оны терең түсіну, астарын ашу, автор мен оқырман арасындағы «диалогты» қалыптастыру. Білім алушы мәтінді өз өмірімен байланыстырып, жаңа мағына тудырады.
Тағы бір маңызды негіз – мәдениетаралық коммуникация. Әдебиет арқылы білім алушы әртүрлі мәдениеттерді, дәстүрлерді, тарихи кезеңдерді таниды. Бұл оның дүниетанымын кеңейтіп, толеранттылыққа тәрбиелейді.
Жалпы, әдебиетті оқытудағы білім беру философиясы бірнеше басты қағидаға сүйенеді:
-	әдебиет – тұлғаны қалыптастыру құралы; 
-	білім алушы – белсенді ойлаушы субъект; 
-	мәтін – көпқырлы, ашық жүйе; 
-	оқу – диалог пен интерпретация үдерісі; 
-	мақсат – білім беру ғана емес, рухани және сыни ойлайтын тұлға тәрбиелеу. 
Сондықтан әдебиет сабағы – тек шығарма талдау емес, ол адамды түсіну мен өзін танудың философиялық мектебі.
Біздің зерттеу тақырыбымызға негіз болып отырған қазақ прозасындағы әйел жазушылар Шәрбану Құмарова, Айгүл Кемелбаева, Роза Мұқанова, Айгүл Мантаева өз шығармаларында адам болмысын, әйел тағдырын, рухани жалғыздық пен қоғам арасындағы қайшылықтарды терең философиялық деңгейде ашады. Олардың туындыларындағы философиялық негіздер бірнеше ортақ бағытта көрінеді.
Біріншіден, экзистенциалдық жалғыздық пен тұлға мәселесі. Мысалы, Шәрбану Құмарованың «Тойға келген келіншек» әңгімесінде кейіпкер сырттай көпшілік ортасында жүргенімен, іштей өзін бөтен сезінеді. Оның: «Мен бұл жерге не үшін келдім?» деген мазмұндағы ішкі сұрағы адамның өмірдегі орнын таба алмау мәселесін көрсетеді. Бұл экзистенциализмге тән «адамның жалғыздығы» идеясы болса, көркем өнердегі «жалғыздық» сарыны. Көптің ішінде, бәріне таныс, түсінікті сияқты болып көрінеді. Бірақ тойдағы жасанды қуаныш пен кейіпкердің ішкі күйзелісі арасындағы қарама-қайшылықтың өзі өмірдің мәнсіздігі туралы астарлы ой тудырады.
Екіншіден, рухани ізденіс пен ар-ождан мәселесі. Бұл құбылыс Айгүл Кемелбаева шығармаларында айқын көрінеді. Мысалы, «Қоңыр қаз» әңгімесінде кейіпкер табиғатпен үндестік табу арқылы өзін тануға ұмтылады. «Адам табиғаттан алыстаған сайын, өзінен де алыстайды» деген идеялық мазмұн шығарманың философиялық өзегін құрайды. Мұнда адам мен табиғаттың бірлігі рухани тұтастықтың белгісі ретінде беріледі.
Үшіншіден, тарихи жады мен ұлттық қасірет философиясы. Барлығына ортақ саналғанымен бұл мәселе Роза Мұқанова шығармаларында терең ашылады. «Мәңгілік бала бейне» туындысында Семей полигонының зардабын тартқан кейіпкер тағдыры арқылы адамзаттық қасірет көрсетіледі. Кейіпкердің: «Мен өспеймін… уақыт мені ұмытқан» деген мазмұндағы ойы – уақыттың тоқтауы, тағдырдың әділетсіздігі туралы философиялық тұжырым. Мұнда жеке адамның трагедиясы жалпы адамзаттық деңгейге көтеріледі. Адам баласының қолымен жасалған ұлттың қасіреті сол халықтың ғана проблемасы емес, барша адамзатты толғандыратын мәселе болу керек. 
Аталған жазушылар шығармаларын біріктіретін тағы бір маңызды философиялық негіз – әйел болмысының ішкі еркіндігі мен қоғамдық шектеулер арасындағы тартыс. Барлық туындыларда әйел кейіпкер тек әлеуметтік рөл иесі емес, ол ойлайтын, сезінетін, өзін іздейтін тұлға. Бірақ қоғамдағы қалыптасқан нормалар оның еркіндігіне шектеу қояды. Сондықтан да осы қайшылық философиялық тереңдікке негіз болады.
Ш.Құмарова, А.Кемелбаева, Р.Мұқанова, А.Мантай шығармаларындағы адам болмысының мәнін іздеу, жалғыздық пен жатсыну, рухани және моральдық таңдаулар, тарихи жады мен қасірет, шындық пен иллюзия арасындағы шекара сияқты мәселелер әйел жазушылар прозасының философиялық негіздерін құрайды. Бұл туындыларда философия ғылымына қатысты ұғым-түсініктер тікелей баяндалмайды, ол кейіпкердің ішкі монологы, символ, деталь, дискурс арқылы беріледі. Сондықтан әйел жазушылар прозасын тек көркем әдеби дүние ғана емес, терең адамтану философиясы деп атай аламыз.
Қазіргі мәдени өлшемдердің салыстырмалылығы жағдайында оқыту үдерісінде педагог тұлғасының мәселесі туындайды. Сол себепті білім беру жүйесінде гуманитарлық пәндер оқытушысының рөлі ерекше арта түсуде. Жаһандану мен «жаппай қоғам» дәуірінде шекаралар жойылып, басқаруға оңай «стандартталған» адамдар қалыптасып жатқанда, студентті ойлануға жетелейтін, әлемнің көпқырлылығын көрсететін, жақсы кітаптарға деген сүйіспеншілікті қалыптастыратын ұстаз ғана ағартушылық дәстүрді жалғастырушы бола алады. Сондықтан педагогтың әдеби талғамының болуы аса маңызды. Бұл туралы зерттеуші Н.С.Әлқожаева: «Сапалы бiлiм алуды философиялық көзқарастар тұрғысынан қарастыратын болсақ, ол: - адамның сапа-қасиеті; - мазмұн сапасы; - бiлiм беру технологияларының сапасы сияқты компоненттердi қамтуы тиiс. Осы тұста бүгiнгi мұғалiмнiң жеке басына қойылатын талап, ең алдымен оқытушының адам ретiндегi сапасының жоғары болуын қажет етедi. Ол – күрделi процесс жəне шартты түрде мынадай бөлiктерден тұрады: - адамның əлеуметтiк-жүйе тұрғысындағы сапа-қасиеттері яғни азаматтық болмысы, патриотизмі жəне т.б.; - құндылық бағдары байқалатын адамның құндылық-дүниетанымға қатысты сапа-қасиеттері; - адамның рухани-адамгершiлiк сапа-қасиеттері, ол дүниетанымдық сапа-қасиеттерімен байланыса отырып, оның мiнез-құлқы мен əрекетi арқылы көрiнiс табады; - адамның психологиялық - мотивациялық сапасы. Ол оның психикалық даму деңгейiнен көрiнедi; - адамның дене жағынан дамуының сапалық көрсеткіші, ол оның денсаулығымен, физикалық шыдамдылығымен байланысты келеді; - адамның интеллектуалдық тұрғыдан даму сапасы. Бұл ең алдымен ойлау деңгейі, бiлiм бойынша алгоритмдi бiлуi, жүйелеу мен проблематикалық мəселелердi танып бiлуi, болжау, талдау мен қорыту жəне т.б. бойынша бiлу деңгейi арқылы сипатталады. Мұның барлығы, тұлғаның құндылық дүниесін дамытуға бағытталған» - [67, 37 б.] деп көрсетеді. Осылайша, қазіргі ағартушылық әдебиет пен философияның өзара байланысынсыз бұл функциялардың толық жүзеге асыра алмайтынына куә боламыз. Философиялық тіл мен көркем сөздің арасында елеулі ұқсастық бар. Бұл тек қалаулы емес, сонымен қатар философияны оқыту барысында көркем мәтіндерді қолданудың қажетті екенін көрсетеді. Әсіресе, прозалық мәтіндерді философиялық мәтіндермен қатар пайдалану философияның негізгі мақсаттарына қол жеткізуге мүмкіндік береді. Белгілі қазақ ғалымы Д.Кішібеков: «Философиялық теория бірден пайда болмайды. Ол көп көргеннен, білгеннен ой орамы болып келеді, құрастырылады. Қазақ ауыз әдебиетінде ондай рөлді халық мақал-мәтелдері атқарған. Ол да мыңдаған жылдар әбден сыналған ой тұжырымы. Сол себепті ойды түйіндеу мақал-мәтелден бастау алған десе де болады» - [68, 79 б.] дейді. Ал әдеби мәтін жеке тұлғаның әлеуметтік қоғам мен қоршаған орта, дүниені танудағы басты құралы. Көркем шығарманы оқу, қабылдау, талдау арқылы оның өзіндік көзқарасы мен пікірі қалыптасады. Осы тұрғыдан келгенде көркем шығарманы оқыту арқылы білім алушылардың ойлау, сөйлеу, қарым-қатынас жасау және т.б. қабілеттерін жетілдіру бойынша тұжырым жасауға болады. Мысалы: 
- көркем мәтіннің бейнелі құрылымы образдағы рационалдық пен сезімталдықтың үйлесуі арқылы ойлау үдерісін белсендіреді. Сонымен қатар, образ білім беру кеңістігінің маңызды бөлігі саналады. Өйткені ол философиялық және ғылыми идеялардың өте абстрактілі мазмұнын түсінуге көмектеседі; 
- көркем мәтінді пайдалану қазіргі уақыттағы тілдің жұтаңдануына қарсы тұрып, студенттің сөйлеу тілін қалыптастыруға ықпал етуімен ерекше өзекті. Тілдік байлығын меңгеру коммуникативтік қабілетті дамытады. Ал бұл қабілеттер жасанды интеллект жүйелері еңбек нарығында адамды алмастырып жатқан дәуірде ерекше маңызды. Себебі жасанды интеллект әлі толық игере алмайтын салалардың бірі - ешбір алгоритмге сыймайтын бетпе-бет қарым-қатынас. Алайда қазіргі студенттер қажетті деңгейдегі білімі бола тұра, меңгерген материалды жеткізуде барған сайын әлсіздік танытуда. Тілдік мүмкіндіктердің кедейлігі олардың рухани әлемінің жұтаңдығы мен ойлауының дамымауының салдары. Бұрын бұл қызметті бұқаралық ақпарат құралдары атқара алатын. Бірақ бүгінде тілдің бұзылу үдерісі оларға сенім артуға мүмкіндік бермейді;
- көркем образдың көпмәнділігі түрлі интерпретация бағыттарын тудырады. Бұл кейде шағын мәтіннің өзінде көркем-философиялық ой қалыптастырған дүниетанымның жүйелілігін байқауға мүмкіндік береді. Сонымен бірге, сабақта қолданылатын мәтін жеткілікті тереңдікке ие болуы тиіс, ал оқытушы герменевтикалық тәсілдерді меңгеріп, студенттердің мәтінмен жұмысын сенімді түрде бағыттай алуы қажет. 
- білім беру үдерісінде көркем әдебиетті пайдалану белгілі бір дәрежеде тәрбиелік әсерге қол жеткізуге мүмкіндік береді. Бұл жерде өнердің тәрбиелік қызметі қандай да бір этикалық жүйені тікелей үйретуде емес, керісінше мәдениетті және этикалық мәселелерді шешуге қажетті дербес ойлауды оятуда жатыр. Сонымен қатар, бұл студенттерді көркем мәдениетке тартуға көмектеседі. Философия – жай ғана жалпы білім беретін пәндердің бірі емес, ол адамның қалыптасу үдерісі, өзінің адамдық бейнесін табуы. Философия да, көркем сөз де – ағартушылықтың негізі, яғни адамның ішкі рухани құндылықтарын қалыптастыру құралы. Қазіргі қоғамдағы өзгерістер бұл үдерістерді қиындата түседі, алайда адамның қалыптасқан бейнесі әлеуметтік өзара әрекетке тікелей әсер етеді. Тіпті ойдан шығарылған кейіпкерлермен «қарым-қатынас» та эмоциялық байланыс, жанашырлық пен ортақтасу қабілетін дамытады. 
- көркем әдебиет тұлғаның дамуы мен сақталуы үшін қажет автоинтерпретация үдерісін белсендіреді. Әдеби кеңістікте ұсынылған өмірдің баламалы нұсқаларын өзінің субъективті «менімен» салыстыру арқылы адамда рефлексиялық ішкі диалог қалыптасады. Бұл өз-өзін түсіну үдерісінде дүниетанымды түзетуге және тұлғалық дамудың толыққанды жүруін қамтамасыз етуге мүмкіндік береді. Ал мұндай даму болмаған жағдайда тұлғалық құлдырау мен функционалдық сауатсыздық орын алады. Осылайша, философия мен әдебиетті біріктіру жоғары оқу орындарындағы оқытуда тиімді педагогикалық тәсіл бола алады. Білім беруде әдеби шығармаларды пайдалану бір жағынан мемлекеттік білім беру стандартында қарастырылған құзыреттерді дамытуға, ал екінші жағынан студенттердің қазіргі қоғамда өмір сүруге қажетті тұлғалық қасиеттерін қалыптастыруға ықпал етеді.
Әдеби білімге деген аксиологиялық қатынас дидактика мен әдістеменің өзара әрекетіне қарай әдебиетті оқытудағы педагогикалық ұстанымдарды айқындауға көмектеседі. Бұл педагогикалық ұстанымдар   бастапқы білім нәтижесін көрсетіп, білім берудегі әдіснамалық жүйенің тиімділігін арттырады, көркем шығарма әлемін іс-тәжірибеде тануға мүмкіндік береді. Білім алушылардың өзін-өзі құндылық бағдарын анықтауға бағытталған әдеби білім берудің негізгі, базалық негіздерін қалыптастыратын ұстанымдар ретінде жалпыадамзаттық құндылықтарға негізделген және этникалық, сол секілді аймақтық мәдениеттердің ерекшеліктерін ескеретін, жеке адамды мәдениеттің әртүрлі қабаттарымен таныстыру міндеттерін шешетін дидактикалық мәдени ерекшелік принципімен байланысты ұстанымдар қарастырылады. Біз негізінен әдебиетті оқыту әдістемесінде берілген зерттеудің педагогикалық ұстанымдарына жалпы дидактикалық (ғылыми, қолжетімділік, көрнекілік, сана, белсенділік, жүйелілік) және тақырыпқа байланысты (эстетикалық, әдеби, шығармашылық, аналитикалық, коммуникативті) ұстанымдарды жатқыза аламыз. Бұл ұстанымдар студенттердің эстетикалық қабылдауын, әдеби білімін, аналитикалық дағдылары мен шығармашылық қабілеттерін көркем шығарманы түсіну арқылы дамытуға бағытталған. Б.Жұмақаеваның зерттеуінде «Әдеби білімнің басты мақсаты – отандық және әлемдік классикалық әдебиетті қабылдау арқылы рухани байлыққа қол жеткізу, көркем мәдени түйсік пен тәрбие, эстетикалық талғам және сөйлеу мәдениетін қалыптастыру болып табылады. Әдеби білім мазмұны көркем мәтіндерді әдеби, этико-философиялық және тарихи-мәдени компоненттер тұрғысынан оқу және зерттеуге негізделеді» [69, 5 б.] - деп көрсетеді. Ғалымның бұл пікірін орынды деп айтуымызға болады. Әдеби білім беру мазмұнына берілген мұндай пікір оны оқытудың педагогикалық ұстанымдарын да нақтылауды қажет етеді. Себебі әдебиеттің педагогикалық ұстанымдары әдебиеттің өзіндік спецификасына негізделеді. Әдебиет білім алушыларға тек білім беріп қана қоятын гуманитарлы ғылым ғана емес, сонымен бірге ол жеке тұлғаның дүниетанымын, адамгершілік қасиеті мен эстетикалық талғамын қалыптастыратын сөз өнері, жеке тұлғаның тәрбиелік сипаты мен дамуын, оның әлеуметтік қоғам және өмірмен байланысын күшейтетін, ойын жүйелейтін, өнерді оқыту мен зерттеуге бағыттайтын іргелі идеяларға құрылған сала. Ал қазіргі педагогикалық ұстанымдар білім беру парадигмалары аясында қалыптасуда. Бұл парадигмалар жаһандық білім беру үдерісімен тығыз байланысты, оның ішінде жасанды интеллект, цифрлық технологиялар мен ресурстар арқылы қалыптасатын білім нәтижелерінен көрінеді. Осы нәрселердің барлығын есепке ала келе біз өз зерттеуімізде әдебиеттің педагогикалық ұстанымдарын зерттеу нысанына сүйеніп анықтауға болады деген шешімге келдік. 
Білім беру жүйесіндегі жаңарулар мен жаңғырулар оқытудың дидактикалық ұстанымдарына да тың көзқараспен қарау қажеттігін көрсетіп берді. Ұлы дидактик Ян Амос Коменский енгізген дидактикалық ұстанымдар түсінігі бүгінге шейін әртүрлі сипатта талданып келді. Мәселен, В.А.Сластенин «Оқыту ұстанымдары бұл – оқыту үдерісінің объективті заңдары мен заңдылықтарын бейнелейтін және оның жеке тұлғаны дамытуға бағытталғанын анықтайтын бастапқы дидактикалық ұстанымдар. Олар оқу үдерісін құру мен басқарудың теориялық тәсілдерін ашып көрсетеді» [70, 123 б.], - деп сипаттайды. Соған сай бүгінде педагогика мен әдістеме ғылымының тарихында зерттеушілер мен әдіскер-ғалымдардың  ғылыми тұрғыдан негіздеп, дәлелдеп берген, басшылыққа алынып жүрген дидактикалық ұстанымдарының тікелей оқыту үдерісінде туындаған мәселелер мен заңдылықтарға байланысты туындағанын байқаймыз. А.Дистервег өз зерттеулерінде «оқытуда білім алушының жеке табиғатына, дүниені тануына, оның рухани-мәдени қалпына, өзіндік ерекшелігіне көңіл бөлуді ұсынып, баланың бойында адами, азаматтық, халықтық білім берудің негіздерін қалыптастыру керектігін баса айтады» [71, 43 б.]. Сол секілді К.Д.Ушинский «білім алудың мерзімділігі, бірізділігі, тұрақтылығы, білім алушының дербестігі, шамадан тыс қиындықтың немесе жеңілдіктің болмауы, оқытудың саналылығы және белсенділігі, көрнекілігі, білім мен дағдылардың беріктігі секілді ұстанымдарды» [72]  атап көрсетсе,  Ю.К.Бабанский, В.И.Загвязинский және М.М.Скаткиндер «білім беру жүйесіндегі оқытудың келесі ұстанымдарын ажыратады: оқытудың тәрбиелік сипаты ұстанымы, ғылымилық ұстанымы, бірізділік пен жүйелілік, білім алушының саналылығы, шығармашылық белсенділігі мен тәуелсіздігі ұстанымы, көрнекілік ұстанымы, оқытудың қолжетімділігі; оқу нәтижелерінің беріктігі ұстанымы, оқытудың өмірмен байланысы ұстанымы» [72], ал И.П.Подласый «барлығы ортақ ұстанымдар ретінде мына қағидаттарды атап өтеді: саналылық және белсенділік ұстанымы, көрнекілік, бірізділік және жүйелілік ұстанымы, ғылымилық және қолжетімділік ұстанымдары, теорияның практикамен байланыстылығы ұстанымы» [72] деп жіктейді. 
Дидактиканың ұстанымдарды жіктеуге қатысты әртүрлі көзқарас, әртүрлі пікірлер болғанымен, бұрыннан қалыптасқан теориялық тұжырымдар бойынша классикалық дидактикада жалпыға танылған ортақ ұстанымдар ретінде оқытудың дамытушылық, тәрбиелілік, мақсаттылық, кәсібилік, ғылымилық, саналылық пен белсенділік, көрнекілік, түсініктілік, жүйелілік пен бірізділік жас ерекшелігіне лайықтылық, теория мен практика арасындағы байланыс, саралау ұстанымдарын айтуымызға болады. Ж.Н.Сүлейменова «Оқыту үрдісінде оқыту ұстанымдарын басшылыққа алу, біріншіден, оқу материалдарының мазмұнын ғылыми негізде іріктеуге, екіншіден, белсенді жаңаша әдістерді белгілеуге, үшіншіден, оқыту формаларын жаңаша ұйымдастыру жолдарын анықтауға мүмкіндік береді» [73, 39 б.] - деп көрсетеді. Ғалым   осы тұрғыдан алғанда берілетін білім мазмұны мына талаптарға сәйкес құрылуы керектігін де ескертеді: «1) жаңа теориялық тұжырымдармен толықтыру; 2) білім мазмұнының болашақ маманның кәсіби даярлығын қамтамасыз ететін дағды, іскерлік қалыптастыруға мүмкіндік беруі; 3) берілетін білім көлемінің, мазмұнының студент танымын қанағаттандыратындай болуы; 4) оқу материалының қоғам талаптарына сәйкес оқытудың жаңа технологиясы негізінде құрылуы» [73, 40 б.]. Төмендегі кестеде тіл мен әдебиетті оқытуда республикаға танымал отандық әдіскер-ғалымдар Ф.Ш.Оразбаева [74], Қ.Бітібаева [75], Ж.Н.Сүлейменова [73] және кейінгі жылдары докторлық диссертация қорғаған жас әдіскерлер П.Қ.Юсуп [76] пен Е.Б.Абдимомынов [77] өз еңбектерінде оқытудың кейбір негізгі ұстанымдарына қатысты пікірлерін білдірді.

Кесте 3 – Отандық әдіскер-ғалымдардың педагогикалық теорияларындағы оқыту ұстанымдарының сипаты

	Ұстанымдар

	Әдіскер-ғалымдар
	Ғылымилық
	Теория мен практиканың бірлігі
	Тұлғалық бағдар (адамның жеке қабілетін ескеру ұстанымы)
	Саналылық пен белсенділік
	Көрнекілік

	1
	2
	3
	4
	5
	6

	Ф.Оразбаева
	Тек ғылымға сүйенген пән ғана жас ұрпақты жан-жақты
	Оқушылардың теория жүзінде алған білімін өмір қажетіне
	Бұл қағида оқыту әдісінде тіл үйренушінің жеке басына тән барлық
	Оқушыларға қазақ тілінен білім беру барысында
	Әрбір сабақта көрнекі құралды пайдалана білу

	Ф.Оразбаева
	тәрбиелеуге көмектеседі.
	пайдаланулары арқылы іске асады.
	қасиеттерді психологиялық, педагогикалық тұрғыдан зерттеуге және онымен үнемі санасып отыруға негізделеді.
	олардың саналы түсіну қабілетін дамытып отырады.
	– сабақтың сапасын арттырады.

	Қ.Бітібаева
	әдебиет пәнін оқытатын мұғалім алдымен көркем сөздің табиғаты мен оның ғылыми заңдылықтарын терең түсінуі тиіс, сондай-ақ көркем шығармаларды
	Оқушылардың әдеби-теориялық білімдерін көркем әдебиет әлемін түсіне білу, талдай білуде, практикаға машықтандыр 
	Әр бала – жеке тұлға. Ол психологиялық жағынан болсын, дүниетанымы жағынан болсын бір-біріне ұқсамайтын жеке адам. 
	Оқушылар-
ды өз бетімен саналы түрде көркем туындының табиғатын тануға баулу, көркем 
	Оқу-тәрбие процесін жүзеге асыруда көрнекіліктердің өзіндік маңызы, орны бар. 

	
	
	
	
	
	

	3-кестенің жалғасы

	1
	2
	3
	4
	5
	6

	
	талдаудың ғылыми әдістемелерін жетік меңгеруі қажет.
	у – оны оқытудың басты міндеттері-
нің бірі.
	
	шығарма шындығын тануға белсенден-
діру.
	

	Ж. Сүлейменова
	Оқу процесінде ғылыми негізділік қағидасын сақтау студенттің болашақ мамандығына сәйкес келетін, нақты және дәлелденген, ғалымдар тарапынан мойындалған материалдарға сүйенуін қамтамасыз етеді.
	ЖОО студенттердің игерген теориялық білімін практикада қолдана білуге дағдыландыруда дәрісханада жүзеге асатын оқытудың ұйымдасты-
ру формалары-
ның маңызы зор.
	Студенттің білім, іскерлік, дағдысын қалыптастыру мақсатын ғана көздеп қоймай, сол білімнің студенттің шығармашы-
лық жеке тұлғасын дамытуға, логикалық ойлау қабілетінің ұшталуын мақсат тұтады.
	Оқытуда жағымды уәждеме туғызу, оқу материалы-
ның студенттің тілек-мақсаттары-
на, яғни танымдық қызығушылығы мен кәсіптік қабілетіне сай құрылуы, т.б.
	Көрнекілік – дидактикада ертеден келе жатқан оқыту ұстанымы-
ның бірі.

	П.Юсуп
	Білім нәтижесі – ғылымның
негізгі қағидалары мен қазіргі заманғы ғылыми жетістіктерді ескере отырып қалыптасатын үдеріс.
	Оқыту те.к теориялық
біліммен шектелмеуі керек, оған қоса практикалық қолдану да бо.луы қажеттігіне негіз болатын ұстаным.
	Оқыту әрбір оқушының
жеке қабілетін, қызығушылық-
тарын және оқу қажеттіліктерін ескеруі тиіс.
	Білім алушы білімді
саналы түрде меңгерген жағдайда нәтижеге жете алады.
	Сабақ барысын
көрнекілік-
сіз, оқу материал-
дарынсыз, цифрлық ресурстар-
сыз елестету мүмкін емес.

	Е. Абдимомынов
	Ғылыми деректердің жинақталуы, саралануы,
	Теория мен практика бір-бірінен ажыратуға
	«Жетім» әңгімесін оқытқанда студенттерге ғылым мен
	Оқытуда тұлғаны саналы ойлау арқылы танымға
	Сабақтың нәтижелі өтуі көрнекіліктерден де көрінеді.

	Е. Абдимомынов
	жаңаша көзқараста түсіндірілуі ғылыми тұрғыда негізделген әдістерге тікелей тәуелді.
	болмайтын үдерістер.
	білімнің аражігін ажыратып дүниеқоңыздықтың адами ізгі қасиеттерді жойып жіберуі мүмкін екендігін ерекше иждиһатпен түсіндірген жөн.
	жетелеп, оның жадының мығым болуын қалыптасты-
руға болады.
	



Кестеден байқағанымыздай, сабақты нәтижелі оқытуда, сабақ барысын жоспарлау мен құрылымдауда дидактикалық ұстанымдар басты әрі маңызды рөл атқарады. Сабақ барысында мұғалім мақсатына толық жетуі үшін әдістеме ғылымына тән алғышарттар сақталып, оқытудың ұстанымдары негізінде жүзеге асырылуы тиіс. Мұндай үдеріс орын алған жағдайда ғана білікті де білімді ұстаз оқытудың тиімді интербелсенді әдістері мен тәсілдерін, бүгінгі цифрлық ресурстар мен технологияларды оңтайлы қолдана алады, сабақ мақсаты мен күтілетін нәтижелерге қол жеткізе алады. Себебі бүгінгі білім беру жүйесінде заман талабына сай оқыту ұстанымдарына мән беру алдыңғы орынға шыққан. И.Зимняя осыған орай жаһандану барысында педагогика мен әдістемеде туындаған мәселелерге байланысты жаңаша ұстанымдардың да пайда болғанын айтады. Автор бұл бағыттарды былайша сипаттайды: «білім беруді жаһандандыру және адамгершілік тұрғыдан бейімдеу, оқу мазмұнын мәдениеттану және әлеуметтік-психологиялық аспектілер арқылы байыту, экологиялық тұрғыда үйлестіру; білім беру технологиясында пәнаралық интеграцияны енгізу; білім берудің үздіксіздігін қамтамасыз ету, сондай-ақ оның дамытушылық және азаматтық рөлін ескере отырып қалыптасқан принциптер» [78, 144 б.]. Мұның өзі оқытудың ұстанымдарын  білім беру жүйесіндегі жаһандану үдерісіне байланысты туындаған жайттармен бірлесе қарастыруды да ұсынады.
Әйел жазушылар прозасын жоғары оқу орындарында оқыту педагогикалық ұстанымдар (әдебиетті оқыту әдістемесі мен жоғары мектеп психологиясына негізделген) және мәтінді түсіну мен талдаудың гендерлік ерекшеліктерімен байланысты психологиялық аспектілердің үйлесуін талап етеді. Бұл тұрғыда әйел жазушылар кейіпкерлерінің психологиясын ескеретін әдістерді пайдалану, авторлық стратегияларды қолдану, мәтінді талдауға жүйелі көзқарас қалыптастыру және студенттерде автордың позициясына қатысты сыни ойлау мен эмпатия дағдыларын дамыту маңызды.
Көркем әдебиетті оқытудағы педагогикалық ұстанымдардың қызметі білім алушылардың көркем мәтін табиғатын танумен тығыз байланысты. Бұл ұстанымдарды шартты түрде төмендегідей жіктеп қарастыру тәжірибесін қолданып көрейік:
Жүйелілік және ғылымилық ұстанымы: Оқыту мен тәрбиелеу үдерісінің заңдылықтарын ескере отырып, әдебиетті оқыту әдістемесінің жалпы принциптерін ғылыми пән ретінде қолдану. 
Пәнаралық байланыс ұстанымы: Мәтінді жан-жақты талдау үшін әдебиеттану, психология, мәдениеттану және гендерлік зерттеулерді біріктіру.
Белсенді оқыту ұстанымы: Студенттерді қызықтыру үшін пікірталастар, кейс-анализ, рөлдік ойындар және шығармашылық тапсырмалар сияқты интерактивті әдістерді пайдалану.
Сын тұрғысынан ойлауды дамыту: Студенттерді мәтінді түрлі көзқарастар тұрғысынан талдауға, себеп-салдарлық байланыстарды анықтауға, авторлық идеяны жүзеге асырумен салыстыруға үйрету.
Эмпатияны қалыптастыру ұстанымы: Әйел жазушылардың жасаған кейіпкерлерінің, әсіресе әйел кейіпкерлерінің эмоционалдық және психологиялық күйін түсіну мен сезіну қабілетін дамыту.
Оқытудың психологиялық аспектілері әйел жазушылар кейіпкерлерінің психологиясын ескеретін әдістерді пайдалану арқылы танылады. Олар: 
Психологизм: Персонаждардың психологиялық ерекшеліктерін, олардың ойларын, сезімдерін және күйзелістерін, сондай-ақ автордың оларды бейнелеу құралдарын талдау. Әйел жазушылардың кейіпкерлердің ішкі әлемін және оқырманды қалай суреттейтінін зерттеу.
Гендерлік ерекшелік: Мәтінді қабылдаудағы гендерлік ерекшеліктерді, автор мен оқырманның рөлін түсіну және ескеру. Гендерлік стереотиптермен байланысты тақырыптарды талқылау және оларды шығарма табиғатымен байланыста интерпретациялау.
Эмоционалды-құндылықтық сала: Студенттердің жеке тәжірибесі мен дүниетанымына сәйкес келетін тақырыптарды талқылау арқылы олардың эмоциялық күйлерін белсенді түрде бақылау.
Тіл мен стиль: Гендерлік көзқараспен байланысты болуы мүмкін мәтіндердің стильдік ерекшеліктерін талдау.
Авторлық позиция: Авторлық позиция мен әлемді қабылдауды терең түсіну, сондай-ақ бұл позицияның қалай қалыптасып, оқырманға жеткізілетінін зерттеу. Бұл ұстанымдардың барлығы жалпыдидактикалық ұстанымдар әрі әдебиет пәнін оқытумен байланыстырылып жіктелініп алынды. Дегенмен ұстанымдарды жіктеу мен саралауда әр пәннің өзіндік спецификасына сай жіктелуді ұсынған жөн деп санаймыз.
Бүгінде ғылымда қалыптасқан жалпыдидактикалық ұстанымдармен қатар жеке пәндік ұстанымдарға да көп көңіл бөліне басталды. Ф.Оразбаева  зерттеулерінде ұстанымдарды жалпыәдістемелік және салаәдістемелік ұстанымдар деп екіге бөліп қарастырады: «Жалпыәдістемелік ұстаным – жалпы әдістеме ілімінің бәріне тән, зерттеу объектісі ортақ ғылым салаларының әдістемесіне қатысты ұстанымдар. Ал салаәдістемелік ұстаным – қарастырылып отырған объектінің белгілі бір саласына қатысты оқытудың тиімді ережелері. Оның ерекшелігі жеке ғылым саласына байланысты нақтылы ережелерге сүйенеді, жалпылықтан гөрі даралық, дербестік басым болады» [79, 55 б.]. Ал Е.Абдимомынов өз зерттеуінде ұстанымдарды пәннің ерекшелігі мен зерттеу нысанына сай айқындау маңызды екенін атап өтеді. Ол: «Қазіргі қоғамдағы ақпараттар ағынының жылдам жетілуі мен таралуы, білім беру саласында ауқымды реформалардың үздіксіз жүргізілуін, жаңа білім беру парадигмалары мен тұғырлардың пайда болып сараланып жатқандығын, цифрлық дәуірдің сұранысына сай педагогикалық білім берудің қайта зерленуі, білім беру үрдісінде жаңаша көзқарастардың пайда болуы және т.б. ерекше атап өтуге болады. Бұл жаңа әдіснамалық ұстанымдар мен тұғырларды іздеуге, саралап түсіндіруге, қолданысқа енгізуге зор ықпалын тигізуде. Сондықтан, әр ғылым саласы өзінің зерттеу нысанына қарай тиімді деп таныған әдіснамалық ұстанымдарын барынша кеңінен қолдануға назар аударуда» [77, 53 б.]. Әдебиетті оқытуға тән арнайы спецификалық пәндік ұстанымдар жалпыға ортақ дидактикалық ұстанымдарға, яғни ғылымилық, бірізділік пен жүйелілік, саналылық пен белсенділік, қолжетімділік ұстанымдарының аясынан шығарылады. Әдебиеттің жеке ерекшелігін, көпқырлылығын, әлеуметтік қоғам және жеке адам өмірімен байланысын ескере отырып, оның көркемдігін, эстетикалық қызметі, адамның таным жүйесі мен сезіміне әсеріне қарай жеке салалық ұстанымдарды жіктейді. Оларды шартты түрде көкремдік және эстетикалық тәрбиелеу ұстанымы, диалогтік оқыту ұстанымы, сөйлеу мен ойлауды дамыту ұстанымы, тарихи-мәдени контекстік ұстанымы, зерттеушілік ұстанымы, теория мен практика бірлігі ұстанымы, жеке тұлғалық және дифференциация ұстанымы деп бөлуге болады. Бұл ұстанымдарды басшылыққа алу негізінде білім алушының бойынша әдемілікке сүйсіну, оқырмандық мәдениетті қалыптастыру арқылы әдеби мәтінді қабылдау мен түсіну қабілетін дамытуға болады, автордың ойы мен көзқарасын тереңірек түсіну арқылы әдебиеттің көркем өнер саласы ретінде ұлттың тарихы және мәдениетімен тығыз байланысын айқындауға болады.  Ғалымдардың жоғарыда айтылған пікірлерінің негізінде біз өз зерттеуімізде әйел жазушылардың шығармашылығын оқытуда әдебиет пәнінің өзіндік спецификасына әрі тақырыбымыздың зерттеу нысанына сәйкес шартты түрде тұлғалық-бағдарлы оқыту ұстанымы, гендерлік теңдік және мәдени сезімталдық ұстанымы, диалогтық оқыту ұстанымы, интегративтік және пәнаралық байланыс ұстанымы, шығармашылық және зерттеушілік әрекетті дамыту ұстанымы, т.б. деп жіктеп көрсеттік. Төмендегі сызбада өзіміздің зерттеу нысанына сәйкес таңдалынып алынған авторлардың шығармашылығы бойынша әйел жазушылар прозасын оқытудың ұстанымдарын көрсеттік. 



Сурет 1 – Әйел жазушылар прозасын оқытудың ұстанымдары

Осы жіктелінген ұстанымдарға сәйкес Ш.Бейсенова, Р.Мұқанова, А.Мантай, А.Кемелбаева шығармашылығына байланысты студенттермен бірлескен талдау жұмыстары жүргізілді. Тұтастай талдау, автор ізімен талдау, интерпретациялық талдау жасау арқылы мәтін мазмұнын түсінуге тырыстық. Келесі кестеде жасалған жұмыстардың бағыт-бағдары берілді.

Кесте 4 – Жүргізілген талдау жұмыстарының кестесі 

	Ұстанымдар
	Әйел-жазушылар

	
	Ш.Бейсенова
	Р.Мұқанова
	А.Мантай
	А.Кемелбаева

	1

	Тұлғалық-бағдарлы оқыту ұстанымы
	«Таңсұлу», «Сырлы әлем» шығармаларындағы әйелдің рухани әлемін студенттің өзінің өмірлік тәжірибесімен байланыстыру;
		«Мәңгілік бала бейне» повесіндегі Жетім қыз  тағдыры арқылы студенттердің бала және



		«Томпақ» әңгімесіндегі эпизодтық көріністерді  бүгінгі өмірдегі жағдаяттармен салыстыру



		«Көр де, көрме» повесіндегі кейіпкердің жалғыздық сезімін  жеке рефлексия арқылы талдау




	
	Анасын жоғалтқан, немесе рухани жалғыздықты сезінетін кейіпкерлерді талдай отырып жеке рефлексия жаздыру
	зорлық тақырыбына байланысты жеке көзқарасын талдау
	
	

	
	
	
	
	

	Гендерлік теңдік және мәдени сезімталдық ұстанымы
	Жазушының прозасындағы – қоғамдағы әйелдің өз орнын табуы, қыз тәрбиесі, әйелдің еңбек пен отбасындағы жауапкершілігі тақырыптарын гендерлік мәдениет тұрғысынан талдау; Әйелді «әлсіз жан» ретінде қарастыратын стереотиптерді талқылау
	Мұқанова кейіпкерлерінің қоғамдағы әйел рөлі мен қысымға ұшырауын талдау (Ана, қыз, жетім бейнесі)
	Мантай әңгімелеріндегі ауыл әйелінің әлеуметтік қоғамдағы орны туралы пікірталас ұйымдастыру
	Кемелбаевада әйел рухының еркіндігін, рухани ізденісін (мифологиялық әйел бейнелері) гендерлік аспектіден талдау

	Шығармашылық диалог және автор концепциясын түсіну ұстанымы
	Бейсенова көтеретін  адамгершілік, адалдық, әйелдің ар-ұяты, рухани өсуі идеяларын студенттің жеке 
	Повестегі моральдық дилемма: «Қоғам кінәлі ме, әлде тұлға?» – деген сұраққа 
	Мантайдағы Кейіпкердің психологиялық күйін топтық талқылау («Мен кіммін?» сұрағы)
	Кемелбаеваның рухани-мифтік әлемін заманауи интерпретациялауға бағыттау

	
	
	
	
	

	4-кестенің жалғасы

	
	
	
	
	

	
	көзқарасымен салыстыра талдау; «Әйелдің бақыт концепциясы» туралы пікірталас өткізу
	дискуссия
	
	

	Интегративтік және пәнаралық байланыс ұстанымы
	Әдебиетті социология, психология, тарих, мәдениеттанумен байланыстыра оқыту 

	«Мәңгілік бала бейнені» тарихи (Семей полигоны) контекстпен байланыстыру
	Мантайдың әлеуметтік прозасын ауыл социологиясымен байланысты талдау
	Кемелбаеваның мифо-поэтикалық стилін мәдени антропология, мифология пәндерімен ұштастыру

	Шығармашылық және зерттеушілік әрекетті дамыту  ұстанымы
	Жазушының әйел бейнесін суреттеудегі тілдік ерекшеліктерін зерттеу; «Таңсұлу»  шығармасының альтернативті финалын құрастыру; Кейіпкердің психологиялық портретін жасау
	Кейіпкердің психологиялық портретін жасау; альтернативті финал жаздыру
	Мантай тілінің ерекшелігі бойынша шағын зерттеу жобасы: ауызекі сөйлеу  мен әдеби стильдің өзара байланысы
	Мифтік бейнелерді қазіргі әйел тұлғасының символы ретінде зерттеу жұмысы

	Эмпатия және эмоционалдық интеллектті дамыту ұстанымы
	Жазушының нәзік лирикалық баяндау стилі арқылы студенттердің эмоцияны тану, 
	Жетім қыздың тағдырын талдау арқылы эмпатия қалыптастыру
	Кейіпкерлердің жеке күйзелістерін сезіну үшін рөлдік оқу
	Кемелбаева кейіпкерлерінің рухани арпалысын эмоционалдық түсінуге 

	
	түсіну қабілетін көкжиекті кеңейту  дамыту; Кейіпкерлердің үміті, қайғысы, күресі арқылы эмоционалдық
	
	
	бағытталған талдау

	Психологиялық қауіпсіздік ұстанымы
	Шығармалардағы отбасы қақтығысы, ішкі күйзеліс, жалғыздық мәселелерін талқылағанда студенттердің ішкі сезіміне құрметпен қарау; Қажет жағдайда жұмсақ бағытталған сұрақтар қою
	Полигон трагедиясы туралы талқылауды қауіпсіз атмосферада жүргізу
	Әлеуметтік ауыр жағдайларды талдауда студенттің ішкі күйін бақылау
	Мифологиялық-символдық ауыр образдарды қабылдауда жұмсақ бағыт беру

	Нақтылық және көркем мәтінмен дәл жұмыс істеу  ұстанымы
	Жазушы қолданатын метафоралар, портреттеу, пейзаж 
	Мәтіндегі психологизмге нақты мысалдармен 
	Мантай әңгімелерінің тілдік құрылымын 
	Авторлық стильді (метафора, символ) мәтіндік дәлелмен көрсету

	
	
	
	
	

	4-кестенің жалғасы

	1
	2
	3

	детальдарын нақты  үзінділер арқылы оқыту; Әйелдік болмыс пен ішкі монологты мәтіннен дәлелмен көрсету
	талдау
	нақты үзінділер арқылы талдау
	



Шетелдік зерттеушілер M. Boekaerts, P. R. Pintrich және M. Zeidner өзін-өзі реттеу арқылы оқыту (self-regulation learning) теориясының негізін қалады. Бұл теорияға сәйкес, оқыту процесі студенттің өзін-өзі тануы, мақсаттарын айқындауы және өз іс-әрекетіне ынталандыру арқылы жүзеге асады. Сондай-ақ, авторлар тиімді оқыту мен студенттің оқу нәтижесінің жоғары болуы үшін «стратегиялар репертуары» ұғымын енгізді. «Соған сай өз әрекетін реттеуді  3 фазасын жіктеп көрсетті:
1) Forethought – мақсат қою, жоспарлау, ниет, жетістік;
2) Performance – өзіндік мен
3) Self-reflective – іс-әрекетіне рефлексия жасау және түзету» [80,144 б].
Авторлардың пікірлерін түйіндейтін болсақ, әдебиет көркем өнер түрі болғандықтан, оны оқып түсінуде, қабылдауда студенттердің мәтін тануда өзіндік іс-әрекетті реттеу қажеттілігі көрінеді. Зерттеушілердің ұсынған  3 фазасын да жұмысымызда оқу әрекетін жоспарлау, жүзеге асыру барысында басшылыққа алдық. Соған сай осы мәселеге қатысты зерттеу жұмыстарын жүргізген бірнеше ғалымдардың пікірлерін ұсынуға болады.
Зерттеушілер өз әрекетін реттеуге қатысты бірнеше тұлғалық қасиеттерді атап көрсетеді. Мәселен, И.В.Плахотникова оған «рефлексия жасай алу, жауапкершілік, сенімділік, табандылық, мазасыздық сияқты қасиеттерді» жатқызады [81, 28 б.]. Бұл жіктелімге сәйкес білім алушылар өзіне жүктелген міндеттерді шешу барысында әрдайым өз әрекетін жоспарлай білуі керек. Соған сәйкес әр қадамын жоспарлап, тұлғалық жеке қасиеттерінің үдерісте пайдалануына әрекет етуі қажет. 
Дәл осы тақырыпқа қатысты зерттеулерінде пікір білдірген А.Бандура «өзіндік әрекетті басқару әлеуметтік-танымдық теорияларға сәйкес өзіндік байқау, өзін-өзі бағалау және өзіндік реакция секілді үдерістен тұрады» [82, 457 б.]  деп көрсетеді. Бұлай бөлудің өзі өзіндік әрекет өзіндік бақылау, өзіндік бағалау және өздігінен білім алумен байланысты деп айтуымызға болады. Білім алу барысында студент тек кәсіби мамандыққа даярлық кезеңінен ғана өтіп қоймай, оқытушы оны кез келген жағдайда өздігінен білім алуға, тақырыпты меңгеруге және өзіндік әрекет етуге бағыттауы керек.  Кәсіби дайындықты өзіндік әрекетті басқарумен сәйкестендіргенде ғана оң нәтижеге қол жеткізуге болады. Бұл үдеріс тікелей студенттің өзіне қатысты болғандықтан, осы әрекетті жүзеге асыру үшін аса мән беріп, үнемі назарда ұстауы тиіс. Осы аталған пікірлердің негізінде диссертациялық жұмыста талдауға алынған әйел-жазушылардың шығармашылығын қарастырудан бұрын оқытудың ұстанымдары анықталды, соған сай жоспар құрылды, сол жоспардың негізінде талдау жұмыстары жүргізіліп, студенттердің көркем мәтін әлемін қабылдау мен түсінуге арналған жаттығулар беріліп, кейін кері байланыс формасы арқылы қорытындылау, бағалау жүзеге асырылды.
Әйел жазушылар прозасын оқыту студенттердің көркем мәтінді терең талдау, адам жанының психологиялық иірімдерін тану, әлеуметтік-мәдени мәселелерді саралау қабілеттерін қалыптастырады. Мұндай шығармаларды оқу арқылы болашақ филологтар мен әдебиеттанушылар тек эстетикалық талғамын ғана емес, рухани-адамгершілік көзқарасын да дамытады, сонымен қатар шығарманы оқу арқылы, оның табиғатын сезіну, кейіпкердің психологиялық күйін түйсіну арқылы адамға тән психологиялық үдерістерді қалай реттеуге болатынын түсінеді. Мәселен, Ш.Бейсенованың «Мизамшуақ» шығармасы арқылы студенттер қазақ әйелінің тағдыры, ұлттық мінез, аналық парыз бен міндет ұғымдары жайлы ой түйеді. Ал Р.Мұқанованың «Мәңгілік бала бейне», «Сарра» шығармалары рух пен тән, ана мен бала, махаббат пен азап тақырыптарын философиялық тұрғыдан пайымдауға мүмкіндік береді. А.Кемелбаева мен А.Мантай прозасы арқылы тәуелсіздік кезеңіндегі әйел тұлғасының әлеуметтік, рухани және эстетикалық болмысын айқындауға болады.
Қазіргі қазақ әдебиетін оқытуда дәстүрлі талдау жүйесі (мазмұндау, кейіпкер талдау, композицияны анықтау) тұлғалық-бағдарлы, құзыреттілікке негізделген жаңа парадигмалармен толықтырылды. Прозалық мәтінді меңгертуде негізгі мақсат – білім алушының әдеби-танымдық білімін ғана емес, ойлау, сезіну, интерпретациялау, өзіндік пікір қалыптастыру қабілетін дамыту. Осы ретте әйел жазушылар шығармашылығын оқытудың психологиялық аспектілерін қарастыру өте маңызды. Зерттеу жұмысын жүргізу барысында біз әйел жазушылар шығармаларындағы психологизмның көрінісін айқындап, оларды ЖОО оқытудың психологиялық аспектілерін қарастыруды жөн көрдік. Сондықтан, зерттеу нысанымызға сай әйел жазушылар шығармашылығындағы кейіпкерлер образы арқылы адам жаны мен ішкі дүниесіндегі, жеке мінезіндегі, ойы мен сезіміндегі құбылыстарды мүмкіндігінше тереңірек талдауға тырыстық. Қаламгерлердің прозалық шығармаларындағы адамға тән түрліше психологиялық жай-күйлер мен құбылыстарға талдау жасадық.
Әйел прозасының психологиялық аспектілері әдеби мәтінде кейіпкерлердің ішкі әлеміне терең үңілу, адамдардың эмоциялары мен қарым-қатынастарына, өзін-өзі тануы мен жеке дамуына, әйел қауымына тән дәстүрлі тақырыптарға қатысты сөз қозғауына (ана, махаббат, отбасы, құрбандық) немесе феминистік мәселелер призмасы арқылы көрініс табады. Сондай-ақ мұндай шығармаларда әйелдерге тән ерекше тілдік формалар мен рефлексияны да байқауға болады. Мұның өзі әйелдер прозасын ерлер шығармашылығынан ерекшелендіріп көрсетеді. 
Әйел жазушылардың шығармаларын оқыту – тек әдеби білім берумен ғана шектелмейтін, білім алушының эмоциялық, тұлғалық және әлеуметтік дамуына әсер ететін күрделі психологиялық үдеріс. Өз зерттеулерінде психолог-ғалым Қ.Жарықбаев оқыту үдерісінде пәнге қатысты оқу материалдарын меңгеру, оны түсіну мен қабылдау барысында психологияның ғылым ретінде аса қажет екенін атап көрсетеді. Ол мұны әлеуметтік қоғам мен қоршаған ортада болып жатқан құбылыстардың сыр-сипатын ұғынуда психологияның көмегінсіз түсіну мүмкін еместігімен түсіндіреді. Ол: «Мұғалім шәкірт ойлануындағы талдау тәсілінің қалыптасуына жеткіліксіз көңіл бөлетін болса, ондайда оқушы материалдың бір-бірімен байланысының жеке жақтарын ғана меңгереді, өзіндік ерекшелігін түсінбей қалады» деп атап көрсетеді [83, 387 б.].  Сол себепті зерттеуімізде  бұл бағытта жұмыс жүргізу барысында бірнеше маңызды деген психологиялық аспектілерді ескеру қажет екендігін түсіндік. Себебі ғылым саласындағы психологиялық  зерттеулер педагогикалық білім беруде қозғаушы күш қызметін атқарады. Шетелдік ғалымдар әдістемеде психология мен педагогиканы кіріктіру оң нәтиже беретінін былай атап өтеді: «Ұзақ жылдар бойы психологиялық зерттеулер білім беру саласы мамандарының адамдар қалай білім алады,  олар қандай педагогикалық алғышарттардан бастау алады деген сұрақтарды түсінуіне көмектесіп келді. Бұл теориялардың педагогтарға ықпалы саясаттағы және педагогикалық бағыттағы өзгерістермен қатар, олардың әлемдік маңдайалды бұқаралық ақпарат құралдарында жарық көру деңгейімен де байланысты. Психологиялық зерттеулер әлі де дамып келеді, ал теориялық идеялар жетілдірілуде» [84, 398 б.]. Әйел жазушылар прозасының өзіндік ерекшелігін сараптай келе оқытудың психологиялық ерекшеліктерін төмендегідей жіктеп көрсеттік.

Кесте 5 – Әйел жазушылар прозасын оқытудың психологиялық аспектілері

	Әйел жазушылар прозасын оқытудың психологиялық аспектілері
	Психологиялық аспектілердің сипаты
	Талдау нәтижесі

	1
	2
	3

	Эмпатия мен эмоциялық интеллект
	Әйел жазушылар шығармаларында ішкі сезім, жан күйзелісі, ана болмысы, әлеуметтік қысым сияқты тақырыптар терең бейнеленеді.
	Шығарманы талдау арқылы студенттің эмпатиясы дамиды, басқа адамның сезімін түсіну, қабылдау қабілеті артады, эмоциялық интеллектінің қалыптасуына ықпал етеді.

	Гендерлік сана немесе өзіндік «Мен» концепциясы
	Әйел прозасына тән гендерлік ерекшеліктер көрініс табады, нәзік сезім иірімдері, әйел тіліне тән қолданыстар көрініс табады.
	Шығарманы талдау арқылы қыз балалардың өзін-өзі тануына, өзіндік бағасының қалыптасуына әсер етеді,ұл балалардың гендерлік сезімталдығын дамытуға көмектеседі, қоғамдағы әйел рөлін стереотипсіз қабылдауға жағдай жасайды. Оқытушы мәтіндердің философиялық, 

	
	
	

	5-кестенің жалғасы

	эстетикалық, концептуалдық тереңдігін салыстырмалы талдаулар арқылы түсіндіреді.

	Авторлық баяндауды психологиялық қабылдау немесе идентификация
	Шығармада басты авторлық ұстаным кейіпкер образы арқлы беріледі.
	Студенттер кейіпкермен немесе автордың өмірлік ұстанымымен өзін сәйкестендіру арқылы ішкі қақтығыстарын түсінеді, қиындықты жеңу жолдарын психологиялық тұрғыда меңгереді, табандылық, төзімділік сияқты қасиеттерді бойына сіңіреді.

	Қауіпсіз және ашық талқылау ортасын қамтамасыз ету
	Кей шығармаларда білім алушының психологиялық жай-күйіне әсер ететін жалғыздық, қысым, теңсіздік, т.б. құбылыстар кездесуі мүмкін.
	Оқытушы мәтін талдау барысында студенттердің өзара ынтымақтастық атмосферасын қалыптастыру, олардың айтқан сөздері мен пікірлерін жоққа шығармай, қолдау көрсетуі,  бағалауда салыстырудан аулақ болуы тиіс.



Соған сай өзіміз шығармаларын талдаған әйел жазушылар прозасынан мынадай жайттарды байқадық. Мәселен, Ш.Бейсенова шығармаларында отбасындағы әйелдің орны, әйел төзімі, отбасы ішіндегі ішкі күйзеліс мәселесі тереңірек бейнеленеді. «Тойға келген келіншек» әңгімесі – қазақ қоғамындағы әйел болмысы, ішкі күйзеліс пен әлеуметтік орта арасындағы қайшылықты жабық (ішкі психологиялық) талдау арқылы терең ашатын шығарма. Бұл әңгімеде бір әулеттің ибалы келіні Шәркүлдің өмір бойы келінге тән міндеттердің барлығын бұлжытпай орындап, енесі мен күйеуі Сапардың қас-қабағына қарап өмір сүргенін байқаймыз. Кейін оқудағы қайнысы Қанаттың үйленіп, оның әйелі Назтайдың бойынан кей оқыс қылықтарды көруі, сол болып жатқан дүниелерді өзінің өмірімен салыстыруы арқылы ойға қалуы оқырманды еріксіз тәнті етеді. Автор қазақ әйеліне тән төзімділік пен сабырлықты, даналық пен ақылдылықты керемет суреттейді. Әңгіменің өзі синтетикалық психологизмнің элементі болып табылатын оң қабақтың тартуымен басталады: «Шәркүлдің оң қабағы бүлк-бүлк тартқаны. Кейде адам деген өзі қызық қой, оң қабағының тартуын жақсылыққа жорып, әлденеге іштей елегізіп үміттенетіні бар. Көзін оң қолының сұқ саусағымен жайлап сипап «ұзағынан, ұзағынан» деп күбірледі» [85]. Оң қабақтың тартуы отбасындағы қуанышты жаңалықтан хабар береді. 
Әңгімеде сыртқы оқиғаны баяндаудан гөрі басты кейіпкердің ішкі монологы негізгі көркемдік өзекке айналған. Той – қуаныштың, көпшіліктің, думанның символы болғанымен, келіншек үшін ол – керісінше, жатсыну мен жалғыздық кеңістігі. Автор осы қарама-қайшылықты тікелей айтпай, әйелдің ішкі ой ағыны арқылы береді. Мысалы, келіншектің айналадағы адамдарға қарап отырып, өзін бөтен сезінуі, олардың күлкісін «жасанды» деп қабылдауы – оның ішкі әлеміндегі дағдарыстың көрінісі. Ішкі монолог үзік-үзік ойлар, естеліктер, өзін-өзі іштей сұраққа алу арқылы дамиды. Кейіпкердің: «Мен бұл жерге не үшін келдім?», «Осы адамдардың ішінде менің орным бар ма» деген толғаныстары оның әлеуметтік ортаға бейімделе алмауын аңғартады. Бұл – экзистенциалдық жалғыздық мәселесінің көрінісі. Автор кейіпкердің нақты әрекетінен гөрі, оның ішкі қарсылығын, үнсіз күйзелісін көрсетуге басымдық береді.
Шығармадағы тағы бір маңызды көркемдік тәсіл – психологиялық деталь. Той үстіндегі ұсақ көріністер (дауыс, күлкі, киім, қимыл) кейіпкердің қабылдауында өзгеріп, оның көңіл күйіне тәуелді түрде сипатталады. Өзгелер үшін әсем көрінетін орта кейіпкерге ауыр, тұншықтырғандай әсер қалдырады. 
Ал өткен шақ пен қазіргі сәттің араласуы да жазушының кейіпкер болмысын тереңірек ашуға деген көркемдік шешімі секілді. Келіншектің есіне бұрынғы өмірі, сезімдері оралып, қазіргі жағдаймен салыстырылады. Осы арқылы оның рухани өзгерісі, жоғалтқан дүниелері астарлы түрде ашылады. Автор мұнда нақты қорытынды жасамайды, керісінше, оқырманды кейіпкердің ішкі күйін сезінуге жетелейді. Бұл да бүгінгі жабық талдаудың басты ерекшелігі деп қабылдауымызға болады. Сол себепті жазушы ішкі монологты негізгі баяндау құралы ретінде көрсете отырып, сыртқы қуаныш пен ішкі күйзелістің қарама-қайшылығын береді. Әңгімеде психологиялық деталь мен субъективті қабылдау басым, яғни авторлық баға ашық айтылмай, астар арқылы жеткізіледі.  Осының бәрі шығарманы терең психологиялық, философиялық мазмұнға ие етіп, әйел жанының күрделі болмысын нәзік әрі шынайы ашуға мүмкіндік береді.
Қайнысының тойына келген Шәркүл баяғы «тәтелеп» қаймақ сұрап жүрген төрежігіттің мінезі заманына сай өзгеріп, ортасына сәйкес қалпы да қалыптасқанын байқайды. Жеңгесін тойда құдаларға жақын отырғызбауы, тілек сөзін жиі-жиі бөле беруі қайнысы  мен келінінің жаңа заман адамы екенін көрсетеді. Осы өтіп жатқан жағдаяттарды өзінің жас кезіндегі сәттерімен, келіндік өмірімен салыстыра келе, бүгінгі жастар өмірі мүлдем басқа екеніне көзі жетеді. Жаңа өмір, жаңа тәртіп, жаңа сипат, жаңа түр мен мінез. Бұл айтқан «...Үлкен де, кіші, де, ғалым да, ұлы да баладан өседі. Мен Қанаттың өзі шықпаған биіктерге шығатын он шақты ұлдары болса дер едім. Ал, жамағат, осы тілекке әуелі құдай, сонсоң бұлар бізді жеткізсін деп тілейік» [85]  деген тілегінің өзіне отырған қауым жұрт ду ете қалады. Тіпті Шәркүлге қарсы бетте отырған  құдалар жақтағы бір келіншек айтқан тілекке тітіркеніп, Назгүл он шақты баланы әп-сәтте туып тастағандай басын шайқап, өте көп деп сөйлеп қалады. Бұл сөздерді естіген Шәркүлдің өне бойы дір ете түседі: «Астапыралла. Бала көрмегендей онысы несі. Апыр-ау, жаңа ғана осының өзі де сөйлемеп пе еді? Не деп еді сонда? Ә, екі жастың бақытты болуы үшін ішемін деген екен ғой. Жаңағысы не сөз? Әлде қағыс естідім бе? Бақытты баладан бөліп қарағаны ма? Солай болғаны ғой, шамасы» [85]. Ауылдың қарапайым тірлігіне үйренген, ата-енесі мен күйеуінің қас-қабағына қарап өмірбойы тіршілік еткен, бақытқа қатысты өз ұғым-түсінігі бар Шәркүлдің ойы астан-кестең болады. Осындай жағдайларды көріп отырған кейіпкер үшін «әлгінде ғана өзі қызықтап отырған салтанатты тәртіп барша қауымның көңілінің де, ойының да бір жерден шығып отырған бірлестігіндей емес, басқаша бір сипатта көріне бастайды. Кілтпен бұрап сөйлетіп, кілтпен бұра күлдіретін ойыншық қуыршаққа жақын ұқсастық бардай көрінеді. Ол енді бір тектес сөзден, той басқарушының бір сарынды таныстыру өлеңінен де жалыға бастайды» [85]. Өзінің өткен өміріне көз жүгіртеді. Өткен өміріне талдау жасайды. Құдағиының бабымызды тап дегендей тәкаппар кейпі, бала кезден баққан қайнысының қайын жұртының алдында оны жатсынуы Шәркүлдің өткен өміріне шолу жасауына ықпал етеді, өзі бақытты ма деген сауалына жауап іздетеді.  Бордай егіліп жылап та отыр. Мұны жазушы сана ағымының көріністері арқылы көрсетеді. Кейіпкердің аналитикалық талдауы былай беріледі: «Бақыт дегенді сезініп, көңілі жәй, ойы орнында болса да, сол көңіл түкпір індегі жұмбақ шақты еске ала беретіні несі екен, аңсайтыны несі екен? Шәркүл бақытты ма? Оны да айта алмайды» [85]. Кейіпкер өзінің ойын астан-кестен еткен, өткен өміріне шолу жасатқан осы көріністерден қашып кеткісі келеді. Тезірек ауылына қайтуға асығады. Осылай өз-өзімен арпалысқан Шәркүл жеделдетіп поездға отырады. «Жүрдек поезд анда-санда қышқырып қойып, жерді солқылдата тарта берді. Дауысы қатты, жүрісі айбарлы. Сірә, адал жанды келіншекті көңілі жараса алмаған, қым-қиғаш иірімі көп, біріне түсінсе, бірін түсіне алмаған күрделі, күле отырып ренжітер, мақтай отырып шеттетер ортадан алысқа әкеткісі келетін сияқты» [85] деген жолдар арқылы жазушы Шәркүлді өзі өмір сүріп жатқан қарапайым, тыныш әлемге апарады. Поезд бұл жерде қарапайым, ибалы қазақ әйелін тәкаппар, паң, жасанды дүниеден алып қашушы, құтқарушы құбылыс ретінде суреттеледі. Әңгімедегі аналитикалық, синтетикалық психологизмнің қарапайым ғана көріністері кейіпкердің ішкі жан дүниесі мен психологиялық жай-күйін керемет әрі тереңірек бейнелейді. Кейіпкердің өзінің өткен өмірін саралауы әрі тереңірек ойға берілуі шығармадағы психологиялық жай-күйді тереңдете түседі. Ал білім алушының шығарманы оқу арқылы мұндай көріністерді өзінің ой елегінен өткізіп, кейіпкердің әр жағдаятқа қарай көңіл-күйін өзі сезінуі оның көркем шығарма әлемін терең түсінуі мен қабылдауына әкеледі. Себебі, С.Бабаев атап көрсеткендей, «Қабылдау объективі талдау арқылы жалпы ортадан бөліп алынады, сонымен бірге оның барша қасиеттері біртүтас сапалық бейнеге біріктіріледі. Талдау болмай, қабылданатын зат не құбылыстың мән жайына жету мүмкін емес. Мысалы, түсініксіз тілдегі ауызша баянның басы мен аяғын аңдау мүмкін емес, тұтасқан дыбыстық сарын. Ал енді осы баянды түсініп, қабылдау үшін оны бөлек тіркестер мен сөздерге мағынасына орай жіктеу қажет» [86, 160 б.]. Оның өзі адамның ойлауымен байланысты. Ал ойлау – білім алушының танымдық қабілетін қалыптастырудағы басты қабілеттердің бірі. Ойлау арқылы ол тиісті білім ауқымын, ондағы негізгі ақпараттарды сұрыптау, саралау, сараптау сияқты, сондай-ақ алған ақпараты негізінде ой түйіндеуге дағдыланады, әдеби мәтінді жан-тәнімен сезінеді. Сезіну ол – адамның қоршаған орта туралы ақпаратты қабылдау және өңдеу үдерісі. Осыған сай педагогикалық және психологиялық аспектілерде сезіну категориясы бірнеше маңызды сипаттамаларды қамтиды. Сезінудің педагогикалық сипаттамаларына мыналар жатады: сезімталдық, эмоционалдық, тәжірибе, шығармашылық ойлау.
Сезімталдық қасиет өнер адамының кәсіби қырын танытады. Сезіну бұл – білім алушылардың қоршаған ортаға, адамдарға, оқыту процесіне сезімталдығын арттыру. Педагогикалық үдеріс барысында білім алушылардың сезімдерін дамыту маңызды, себебі бұл олардың танымдық белсенділігін арттырады. Көркем шығарманы сезіну оның барлық теориялық компоненттерін тану мен түйсінуге әкеледі.
Оның эмоционалдық компонент ретінде де маңызы зор. Оқыту барысындағы сезіну эмоциялармен тығыз байланысты. Оқыту барысындағы жағымды эмоциялар білім алушылардың мотивациясын арттырады, ал теріс эмоциялар керісінше, оқыту үдерісіне кедергі келтіруі мүмкін.
Сезіну арқылы алынған тәжірибе білім алушылардың жеке және әлеуметтік дамуында маңызды рөл атқарады. Педагогтар оқу бағдарламаларын әзірлегенде, білім алушылардың сезімдерін ескеруі қажет. 
Сезіну шығармашылық ойлаумен тығыз байланысты. Білім алушылардың сезімдеріне негізделген шығармалар олардың креативтік ойлауын дамытуға ықпал етеді.
Психологиялық сипаттамаларына мыналар жатады:
Сезіну – бұл қабылдау үдерісінің алғашқы кезеңі. Адамның сезім мүшелері арқылы ақпаратты қабылдау және оны психологиялық тұрғыдан өңдеу дегенді білдіреді. Сезіну адамның эмоциясымен тығыз байланысты. Өйткені ол адамның эмоциялық күйін анықтайды. Мысалы, эмоциялар сезінуге  әсер етеді, ал сезіну эмоцияларды тудырады. Осының салдарынан психологиялық жағдайдың қалыптасуы жүзеге асады.
 	Сезіну – бұл танымның негізі. Адамның қоршаған әлемді түсінуі, қабылдауы және бағалауы сезіну арқылы жүзеге асады. Өзін қоршаған орта мен әлеуметтік құбылыстарды сезіну арқылы білім алушылардың түсінігі қалыптасады. Жақсы не жаман қасиеттерді, оң немесе теріәс әрекеттерді қабылдауынан кейін барып бағалау жүзеге асады. Білім алушының қандай бір сыртқыы әсер етуші құбылыстарға өзіндік баға беруі, оның тұлға ретіндегі «менің» тезірек тұрақтануына ықпал етеді. Адамның қандай да бір әлеуметтік ортадағы өзара әрекету факторы да осыған байланысты. Өйткені сезіну әлеуметтік қарым-қатынастарда маңызды рөл атқарады. Адамдардың сезімдері мен эмоциялары олардың өзара әрекеттесуіне, қарым-қатынас жасауына әсер етеді. Осылайша көркем шығарманың табиғатын танудағы сезіну категориясы педагогикалық және психологиялық аспектілерде терең мағынаға ие. Ал студенттердің сезімдерін дамыту, эмоциялық компоненттерді ескеру және креативтілікті ынталандыру – бұл білім беру үдерісінің маңызды элементтері. Пән мұғалімі кәсіби маман ретінде бұл аспектілерді ескере отырып, білім алушының жан-жақты дамуына ықпал ете алады.
Жазушы әйелдердің прозасын оқыту қағидаттары мен психологиялық аспектілері әдеби-шығармашылық оқуға, эвристикалық және зерттеу тәсілдеріне баса назар аудара отырып, оқырмандар мәдениетін қалыптастыруға негізделген. Көркем прозадағы мұндай көріністердің отандық және әлемдік мәдениетке қатыстылығын атап өту, әйелдердің бейнелері мен проблемаларын құрметтеуді дамыту, сондай-ақ студенттердің өзіндік сөйлеу мәдениетін қалыптастыру тақырыптың маңыздылығын көрсетеді.

2.2 Прозаны оқытудағы әдеби-теориялық және тұлғалық-бағдарлы тәсілдер жүйесі

Қазіргі білім беру жүйесінде оқытуға қатысты екі негізгі ұғым қолданылады. Ол: білім беру технологиялары және оқыту технологиялары. Мағыналық жағынан «білім беру технологиялары» термині «оқыту технологияларына» қарағанда анағұрлым мазмұны терең термин. Ол ең алдымен білім алушылардың жеке қасиеттерін қалыптастыру және дамытумен қатар оларды тәрбиелеуде де үлкен рөл атқарады. Себебі  кез келген оқу орнында әдеби білім берудің басты талаптарының бірі ол – білім алушыны тек мәтін мазмұнын терең меңгертуге бағыттау ғана емес, сонымен бірге оның көркем шығарманы өзіндік таным тұрғысынан жеке қабылдап, өзінің өмірлік тәжірибесімен байланыстыра отырып түсінуіне мүмкіндік беру. Зерттеу жұмысымызда жоғары оқу орны студенттерінің өзіндік ізденісін, шығармашылық қабілетін шыңдау әрі меңгерілетін тақырыпқа қатысты өзекті мәселелермен жұмыс істеу дағдысын қалыптастыру мақсатында нысанымызға орай оқыту технологияларын іріктеп алдық. Мұндағы көздеген мақсатымыз – мейлінше оқыту үдерісін жоспарлы әрі жүйелі ұйымдастыру, әйел жазушылар шығармашылығымен таныстыру бағытында студенттердің танымдық, ізденушілік, зерттеушілік қабілеттерін дамыту. Ал сабақ барысында түпкі нәтижеге қол жеткізу, мәселені тереңірек зерттеу, танымдық белсенділіктің жоғарылығы мен креативті ойлардың жүзеге асуы білім беру технологияларын қолдану мүмкіндігі мол және сабақта оқыту технологиялары оңтайлы қолданылатын ортада ғана жүзеге асады. Осыған орай, біз өз зерттеуімізде білім сапасын арттыру, нәтижелі ізденіс бағдарын беру мақсатында әдеби білім мазмұнын игеруге тиімді, тұлғаға бағдарланған инновациялық технологияларды таңдадық. Сонымен қатар сабақ беретін аудиториямыздың психологиялық ерекшеліктері, білім деңгейі мен  негізіне мән бере отырып, студенттің білімі мен шығармашылығын дамыту мәселелерін де қарастырдық. Бұл ойларымызды сызба түрінде көрсеттік.
Т.Шамова: «Педагогикалық технология – ол мұғалімнің кәсіби қызметін жаңартушы және жоспарланған түпкі нәтижеге жетуге кепілдік берерліктей іс-әрекет жиынтығы» [87, 72 б.] деп сипаттайды.  Зерттеушінің пікірі оқыту үдерісінде нәтижелі педагогикалық іс-әрекетті жүзеге асыру үшін оңтайлы педагогикалық технологияларды пайдалану қажет екендігін айтады. Ал педагогикалық жүйенің өзі әдіскерлердің көзқарасы бойынша мынадай компоненттерден тұрады: «оқытудың мақсаты, білім беру мазмұны (оқу ақпараты), білім алудың көздері (оқытуда пайдалынылатын ресурстар мен әдіс-тәсілдер), осы үдеріске қатысатын тұлғалар: оқытушы мен білім алушы.
Осылай ой қорытқан ғалым педагогикалық жүйе бойынша жүзеге асыратын іс-әрекеттертерді беске жіктеп көрсетеді: танымдық (гносеологиялық) – 


Сурет 2 – Білім беру технологиялары мен оқыту технологияларының салыстырмалы сызбасы


жобалаушылық – құрылымдық – коммуникативтік – ұйымдастырушылық» [88, 65 б.]. Диссертациялық зерттеудің бұл тараушасында университетте әйел жазушылар шығармашылығын оңтайлы оқыту және осы мәселеге қатысты тиімді әдіс-тәсілдерді қарастыру көзделді. Зерттеушілер еңбектерінде «әр педагог өз пәнінен сабақ беруді бастамас бұрын мемлекет бекіткен үлгілік оқу бағдарламасының түсінік хатын оқып, әдебиетті оқыту міндеттерімен, бағдарламаның құрылысы және негізгі мазмұнымен, кейбір әдістемелік нұсқаулармен, әдебиетке байланысты жүргізілетін жұмыс түрлерімен жете танысып, өз ісіне сауатты дайындықпен келуі тиіс» [89, 22 б.]  деп көрсетеді. Біз де өз кезегінде осы мақсатқа әрі жақсы нәтижеге қол жеткізу үшін ҚР ҒЖБМ Жоғары және жоғары оқу орнынан кейінгі білім берудің мемлекеттік жалпыға міндетті стандартында көрсетілген «ұлттық немесе халықаралық деңгейде жариялауға лайық ғылым саласының шекарасын кеңейтуге өздерінің түпнұсқа зерттеулерін енгізу» [90] деген докторанттың даярлық деңгейіне қойылатын талапқа сай, ең алдымен, 5 кредиттік  «ХХІ ғасырдағы қазақ әдебиеті» пәнінің силлабусына бес тақырып, яғни екі дәріс, үш семинар сабағының тақырыбы (Әйел жазушылар прозасының қалыптасуы мен дамуы, Қазақ әдебиетіндегі әйел қаламгерлер дәстүрі, Әйел жазушылар прозасындағы көркемдік ізденістер, Әйелдер прозасын оқытудың әдістемелік негіздері. Әйел жазушылар прозасын оқытудағы тиімді әдіс-тәсілдер ) енгізілді. Сабақ барысында топті екіге бөліп, бақылау тобындағы студенттерге әдеттегідей нақты пәннің силлабусы бойынша сабақ жүргізіліп, ал эксперименттік топтарға өзіміз ұсынған тақырыптаар бойынша тәжірибе жүргізілді.  Пән силлабусының толық нұсқасы қосымшада (Қосымша Б) берілді.

Кесте 6 – «ХХІ ғасырдағы қазақ әдебиеті» пәнінің күнтізбелік-тақырыптық жоспары


	Сабақтың түрі
	Тақырыбы
	Әдістері мен формалары
	Дереккөздер

	1
	2
	3
	4

	1 Дәріс 
	ХХІ ғасырдағы қазақ әдебиетінің дамуы 
		«Ой 	қозғау» 
(breinstorming) әдісі арқылы әдебиеттану ғылымының өзіндік ерекшеліктерін  саралау, теориялық білімді игерудің алғышарттарын 
қалыптастыру жолындағы 
әдіс-тәсілдерді қолдану.
	 1.Қазақ әдебиетінің тарихы. 10-том, А., 2006  
	2. 	ХХІ 	ғасырдағы 	қазақ 
әдебиеті. А., 2011 

	1 Тәжірибе  
	ХХІ ғасырдағы қазақ әдебиеті жалпы шолу 
	Кластер. ХХI ғасыр бас 
кезіндегі қазақ  әдебиеті.  
	

	2 Дәріс 
	Тәуелсіздік кезеңіндегі тарихи романдары. 
	 
	1.Қазақ әдебиетінің тарихы. 
10-том, А., 2006  
2. ХХІ ғасырдағы қазақ әдебиеті. А., 2011 



	2 Тәжірибе  
	Қ.Жұмаділовтың  «Дарабоз» және Р.Тоқтаровтың «Абайдың жұмбағы» романдары.
	Презентация. Студенттердің пән  тақырыбын (немесе тарауын) жанжақты зерттеу арқылы білімдерін бекіту.
	1.ХХІ ғасырдағы қазақ әдебиеті. А., 2011  2.Қ.Жұмаділов «Дарабоз» 2.Қ.Жұмаділов «Дарабоз» А, 1998 
3. Р.Тоқтаров «Абайдың жұмбағы» А, 2000

	3 Дәріс 
	Тәуелсіздік кезеңіндегі мемуарлық романдар. 
	 
	 

	3 Тәжірибе  
	Ш.Мұртазаның «Ай мен Айша» романы және З.Қабдоловтың «Менің Әуезовым» роман-эссесі. 
	Постер. Студенттердің бірлесе жұмыс жасау (топ ішін-де,команда құрамында) дағдыларын же-тілдіру 
мақсатында рөлдік ойын ұйымдастыру. 
	1. Қазақ әдебиетінің тарихы. 
10-том, А., 2006  
2. Ш.Мұртаза «Ай мен 
Айша» А., 2000 
3. З.Қабдолов «Менің 
Әуезовім» А, 1997 

	4 Дәріс 
	Замануаи тақырыптарда жазылған қазақ романдары 
	 
	 

	
	
	
	

	6-кестенің жалғасы

	1
	2
	3
	4

	4 Тәжірибе  
	Ә.Тарази «Жаза», Ә.Нүрпейісов «Соңғы парыз», М.Мағауиннің «Жармақ» романдары
	«Тірек сөздер» стратегиясы. Ментальды карта.  
	1.Қазақ әдебиетінің тарихы. 
10-том, А., 2006  
2.ХХІ ғасырдағы қазақ әдебиеті. А., 2011 

	4 БӨЖ-1 
	Ж.Ахмади   әңгімелерінің көркемдік деңгейі 
	Баяндама жасау 
	

	5 Дәріс 
	Тәуелсіздік кезеңіндегі қазақ повестері мен әңгімелері 
	SWOT талдау 
	

	5 Тәжірибе  
	Т.Әбдіктің «Парасат майданы» повесі мен 
М.Мағауиннің 
«Қыпшақ аруы» хикаяты. М.Мағауиннің «Бір атаның балалары», «Шақан шері»,  
Т.Әбдіктің «Қонақтар» әңгімелерін мектепте оқыту және талдау.  
	ВЕЕН 
диагграммасы.  Қаралатын тақырыпты түсіндіру, талқылау, 
талдау және бағалау әрекеттері арқылы өз пікірлерін, ұста-нымдары мен позициясын келтіруге дағдыландыру. 
	1.Қазақ әдебиетінің тарихы. 10-том, А., 2006  
	2.ХХІ 	ғасырдағы 	қазақ 
әдебиеті. А., 2011  
3.Т.Әбдіковтың «Парасат майданы» А., 2002  
4.М.Мағауиннің «Қыпшақ аруы» хикаяты А., 2004 

	6 Дәріс 
	Әйел жазушылар прозасының қалыптасуы мен дамуы
	 
	 1.Шәрбану Бейсенова шығармалары. 1-том. Туған үйдің түтіні. Астана, 2011

	6 Тәжірибе  
	Қазақ әдебиетіндегі әйел қаламгерлер дәстүрі
	Әйел жазушылар прозасының көркемдігіне сыни бағалауды үйрету
	1. С.Қирабаев Ұлт тәуелсіздігі және әдебиет. А., 2001 
2. М. Мағауин, Ш. Мұртаза, Т.Ахметжан, Б.Нұржекеұлы, 
Қ.Жұмаділов, Қ.Түменбай шығармалар жинағы 
3. Kitap.kz

	6 БӨЖ-2 
	Әйел жазушылар (Р.Мұқанова, А.Кемелбаева, А.Мантай, т.б.) шығармаларын талдау 
	Әйел жазушылар әңгімелерінің негізінде әңгіме жазу 
	 

	7 Дәріс 
	Әйел жазушылар прозасындағы көркемдік ізденістер
	  
	 

	7 Тәжірибе  
	Әйелдер прозасын оқытудың әдістемелік негіздері. Әйел жазушылар прозасын оқытудағы тиімді әдіс-тәсілдер
	Концептуалды кесте. 
Студенттерге танымның методологиял ық және әдістемелік тәсілдерін практикада 
	1. С.Қирабаев Ұлт тәуелсіздігі және әдебиет. А., 2001 
2. Қазақ әдебиетінің тарихы. 10-том, А., 2006 
3. ХХІ 	ғасырдағы қазақ 
әдебиеті. А., 2011 

	8 Дәріс 
	Тәуелсіздік кезеңіндегі фонтастикалық 
	 
	 

	
	
	
	

	6-кестенің жалғасы

	1
	2
	3
	4

	
	шығармалар.
	
	

	8 Тәжірибе  
	Қазақ фонтастикасыны ң кешегісі мен бүгіні 
	Кластер. Теориялық материалды семинар сабағында проблема шешу тұрғысынан талқылау.  Романдарға сыни тұрғыдан талдау 
	1. С.Қирабаев Ұлт тәуелсіздігі және әдебиет. А., 2001 
2. Қазақ әдебиетінің тарихы. 10-том, А., 2006 

	9 Дәріс 
	Тәуелсіздіктің тарихи идеясы және тәуелсіздік 
жылдарындағы 
қазақ поэзиясының даму үрдісі. 
	 
	 

	9 Тәжірибе  
	Ұ.Есдәулет, Ж.Әбдіреш поэзиясы 
	Постер. Әртүрлі тақырыптағы шығар-малар 
	бойынша 	топ 
студенттері ішінде 
пікірталас 
ұйымдастыры п, тақырып пен идея 	бірлігін анықтау. 
	1.ХХІ 	ғасырдағы 	қазақ 
әдебиеті. А., 2011  
2.Ұ.Есдәулет Киіз кітап» (2001) кітаптарының; «Ахиллестің өкшесі» өлеңдер жинағының (2003); «Ынтық зар» (2009) «Әбілхаят» (2009  3.Ж.Әбдіреш Сана соқпағы». 3 томдық  тағдамалы жырлар жинағы(1998). 
«Көңіл көкпары» (1998). «Шежірелі шаңырақ» (1998).



	10 Дәріс 
	Қазіргі қазақ лирикасы 
	 
	 

	10 Тәжірибе  
	Н.Оразалин 
шығармашылығы 
	«DEAL» тапсырмасы бойынша 
сұрақтарға 
	жауап 	жазу, 
талдау 
	1. Тарихи тұлғалар. А., 2009  
	2.ХХІ 	ғасырдағы 	қазақ 
әдебиеті. А., 2011  
	3.Қазақ әдебиеті. 
Энциклопедиялық анықтамалық Алматы, 2010 жыл.
4. Н.Оразалин «Құралайдың салқыны», «Ғасырмен 
қоштасу» А., 2000

	11 Дәріс
	Қазіргі ақындар шығармашылығ ындағы ежелгі әдебиет дәстүрлері
	
	

	11 Тәжірибе  
	Т.Медетбек 
шығармашылығы
	РОМБДТЫҚ» 
жіктелім
	1. Тарихи тұлғалар. А., 2009 2. Медетбек Т. Көк түріктер сарыны. Алматы: Өлке, 2002 

	
	
	
	

	6-кестенің жалғасы

	1
	2
	3
	4

	
	
	
	3.Қазыбекұлы Н. Тегіне тартқан 	терең ақын.// Жалын. №3, 2005 
4.Медетбек Т. Тағдырлы жылдар жырлары.Алматы: 
Атамұра,1999 
5.Қазақ әдебиеті.№37, 2005 
6.Алдамжаров 
Б.Темірханның тепсеңі.// Жұлдыз. №3, 2005 
7.Медетбек Т. Баба дәстүрдің мұрагері кім. Алматы: Өлке, 2001

	12 Дәріс 
	Тәуелсіздік кезеңіндегі қазақ поэмалары. 
	 
	 

	12 Тәжірибе  
	М.Шахановтың поэмалары 
	Глоссарий. Студенттердің теориялық материал бойын-ша нақты проблемаларды 
айқындап, оларды шешу жолдарын оқытушының жетекшілігіме н іске асыру. 
		1.ХХІ 	ғасырдағы 	қазақ 
әдебиеті. А., 2011 
	2.Қазақ 	әдебиеті. 
Энциклопедиялық анықтамалық. Алматы, 2010 жыл 
	3.М.Шаханов «Эверсетке 
шығау» А., 2003 

	13 Дәріс
	Бүгінгі драма және заман
	Әлем әдебиетіндегі негізгі сарындардың
Қазақ әдебиетіндегі көрінісіне зерттеу жүргізу

	

	13 Тәжірибе  
	Тарихи драмалар. 
	Әдеби талдау. Студенттердің 
	кез 	келген 
ақпаратты талдау қабілеттерін, таңдау жасау, қорытындылау мен 	шешім 
жасау 
біліктерін қалыптастыру мен жетілдіру. 
	1. Тарихи тұлғалар. А., 2009 
2.ХХІ ғасырдағы қазақ әдебиеті. А., 2011 
3.Қазақ әдебиеті. Энциклопедиялық анықтамалық. Алматы, 2010 жыл 
4.С.Қирабаев Ұлт тәуелсіздігі және әдебиет. 
А., 2001 5. Қазақ әдебиетінің тарихы. 10-том, А., 2006 

	14 Дәріс 
	Тәуелсіздік 
жылдарындағы 
қазақ әдебиетануының дамуы 
	 
	 

	14 Тәжірибе  
	Әдебиеттану  саласы  бойынша  жарық  көрген  
кітаптар  бойынша  шағын
	Презентация. Дәлелдеу жүйесі, ойтолғаныс пен өзіндік есеп, 
талдау, бағалау, 
тұжырымдау 
	1. Тарихи тұлғалар. А., 2009 
2.ХХІ ғасырдағы қазақ әдебиеті. А., 2011 
3.Қазақ әдебиеті. 

	
	
	
	

	6-кестенің жалғасы

	1
	2
	3
	4

	
	библиографиялық көрсеткіш жасау.
	т.б. сияқты  тәсілдерді қолдана 
отырып сыни ойлау мен өзіндік пікір қалыптастыруға қол жеткізу.
	Энциклопедиялық анықтамалық. Алматы, 2010 жыл 
4.С.Қирабаев Ұлт тәуелсіздігі және әдебиет. 
А., 2001 5. Қазақ әдебиетінің тарихы. 10-том, А., 2006

	15 Дәріс 
	Тәуелсіздік жылдарындағы әдеби көркем cын.
	 
	

	15 Тәжірибе  
	Тәуелсіздік 
кезеңінде жарық көрген сыни мақаларды сараптау. 
	Әдеби эссе. Әдеби үрдіс ұғымы мен әдеби бағыттар айырмашылығын, көркем ойлау мен көркемдік құндылықтар ерекшелігін айқындау. 
	1. Тарихи тұлғалар. А., 2009 
2.ХХІ ғасырдағы қазақ әдебиеті. А., 2011 
3.Қазақ әдебиеті. Энциклопедиялық анықтамалық. Алматы, 2010 жыл 
4.С.Қирабаев Ұлт тәуелсіздігі және әдебиет. 
А., 2001 5. Қазақ әдебиетінің тарихы. 10-том, А., 2006 



Сабақты оқытуда осындай тақырыптарды енгізу арқылы мынадай сұрақтарға жауап алуды мақсат тұттық:
1) студенттердің әйел жазушылар шығармашылығы жөніндегі  білім деңгейі мен көзқарасы қандай?
2) оқыту пәні бойынша арнайы ұсынылған тақырыптар студенттердің пән мазмұнын меңгеруде ықпал ете ме?
3) осы тақырыптар бойынша студенттер әйел жазушылар шығармашылығы жөнінде толық ақпарат алады ма?
Бұл сұрақтарға толық жауап алу үшін ең алдымен студенттерден ұсынылған тақырыпты меңгерту деңгейіне байланысты  ЭТ студенттеріне әйел жазушылар шығармашылығын оқытудың құрылымдық-мазмұндық моделі дайындалды. Ол үшін аталған тақырыпқа қатысты студенттерге таныстырылым жасалды, оқытудың әдіснамалық тұғыры анықталып, басты ұстанымдары айқындалды, О.Ярошенконың диагностикасы бойынша студенттердің мәтін талдаудағы жеке тұлғалық сипаты сараланды, білімді меңгеру деңгейі сипатталды, олардан авторлық сауалнама алынды, келесі кезекте нәтижеге бағыттау мәселесі  бойынша оқытудың оңтайлы әдіс-тәсілдері зерделеніп, зерттеу жұмысының қорытындысы жасалды. Зерттеу жұмысын жүргізу барысында мұндай құрылымдық-мазмұндық моделді ұсыну жұмыстың бағыт-бағдарын нақтылайды, нәтижеге қол жеткізу мүмкіндіктерін арттырады. Зерттеушілер атап көрсеткендей, «Модельдеу – зерттеудің әмбебап әдісі. Оны зерттеу деңгейінде де, экспериментті ұйымдастыру арқылы эмпирикалық түрде де қолданыла алады. Сонымен қатар, әдістің бірегейлігі анықталған теориялық позицияларды практикаға және керісінше ауыстыруға мүмкіндік береді» [91, 87 б.].  
Зерттеу нысанына сай ұсынылған тақырыптар негізінде дәріс пен семинар сабақтары жүргізілді. Жұмыстың мазмұнында дәріс, семинар сабақтарының үлгісі беріліп отыр. 

Кесте 7  – Сын тұрғысынан ойлау технологиясы бойынша дәрістің үлгісі 

	1
	2

	Сабақтың тақырыбы
	Әйел жазушылар прозасының қалыптасуы мен дамуы

	Сабақтың түрі
	Аралас (дәріс + талдау + интерактив)

	Сабақтың мақсаты
	Қазақ әдебиетіндегі әйел жазушылар прозасының даму тенденциясы жайлы ақпарат беру.

	Оқыту нәтижесі
	1. Алғашқы әйел жазушылар жайлы ақпарат бере біледі, оларды атайды. 
2. Қаламгерлердің шығармашылық бағытын түсінеді.

	Сабақтың көрнекілігі
	Интерактивті тақта, дəріс тезисі, слайд, оқулықтар мен ғылыми еңбектер, COOGLE IT платформасы.

	Ұйымдастыру кезеңі
	1. Презентация арқылы ғылыми негізделген дəріс мəтінін түсіндіру; 2. «Сұрақ-жауап» әдісінің негізінде аудиторияға пəн аясында білім деңгейін анықтауға бағытталған сұрақтар беру.

	Ұсынылатын тапсырмалар
	Силлабуста берілген практикалық сұрақтар, SWOT талдау жасату, постер əзірлеу.

	Кері байланыс
	«Жетістік баспалдағы» 

	Бағалау
	Дəрістегі белсенділігіне қарай студенттерді баллдық жүйемен бағалау.


Бұл дәрісте студенттерге қазақ әдебиеттануындағы әйел жазушылар прозасының қалыптасуы, жалпы «әйелдер прозасы» деген ұғымға түсінік берілді. Қазақ әйел қаламгерлері жайлы кеңейтілген ақпарат беріліп, әйел прозасының өзіндік ерекшелітері туралы айтылды. Дәріс алдында «Ой шақыру» әдісі арқылы студенттерден әйелдер прозасы жайлы не білетіндерін, қандай ассоциация туындайтынын, кімдердің шығармаларын оқығандары жайлы сұралды. Дәрісті қорытындылау мақсатында студенттермен бірге COOGLE IT платформасын пайдаланып, осы тақырыпқа қатысты менталды карта жасалды. Quiz тест алынды. Студенттер өздерінің білімін «Жетістік баспалдағы» негізінде бағалады.

Кесте 8 – Топтық форматта өткізілген семинар сабағының үлгісі 

	1
	2

	Сабақтың тақырыбы
	Әйел жазушылар прозасын оқытудағы тиімді әдіс-тәсілдер

	
	

	7-кестенің жалғасы

	1
	2

	Сабақтың түрі
	Практикалық

	Сабақтың мақсаты
	Қазақ әйел прозасын оқытуға қатысты оңтайлы әдіс-тәсілдерді іріктеу.

	Оқыту нәтижесі
	 Әйел жазушылар шығармашылығын оқытуда қандай әдіс-тәсілдерді тиімді қолдануға болатынын біледі, тәжірибеде қолданады, топта жұмыс істеу дағдысы қалыптасады. 

	Сабақтың көрнекілігі
	Интерактивті тақта, оқу материалдары, А 4 парағы, маркерлер, оқулықтар мен ғылыми еңбектер, постер.

	Ұйымдастыру кезеңі
	Топты үшке бөлу, сабақ мақсаты және күтілетін нәтижемен таныстыру.

	Ұсынылатын тапсырмалар
	Әр топқа постер жасауға қажетті материалдар таратады, тақырыпқа қатысты постер жасатады.

	Кері байланыс
	Не білемін? Не білдім? Нені үйренгім келеді?

	Бағалау
	Өзара бағалау.


 Тәуелсіздік кезеңіндегі әйел жазушылар прозасын оқытудың құрылымдық-мазмұндық моделі негізгі үш бөліктен тұрады: әдіснамалық, мазмұндық, тәжірибелік бөлік. 
Әдіснамалық бөліктің құрылымы мақсаты, міндеттері, тұғырлары, педагогикалық ұстанымдары мен психологиялық аспектілерінен тұрады.
Мақсаты:  студенттерге әйел жазушылар шығармашылығы туралы толық ақпарат беру. Міндеттері: әйел жазушылар шығармашылығын оқытуда студенттердің белсендігілігін арттыру; сабаққа қажетті оқыту құралдарымен қамтамасыз ету; оқуға деген мотивациясын ояту; оқырмандық мәдениетті қалыптастырудағы заманауи әдістер мен құралдарды қолдану; меңгерілген білімді жинақтау мен қорыту дағдысын жетілдіру.
Тәуелсіздік кезеңіндегі әйел жазушылар прозасын оқытудың құрылымдық-мазмұндық моделі келесі тұғырларға сүйенеді: өнертанушылық, мәдениеттанымдық, аксиологиялық, пәнаралық интеграция.
Өнертанушылық тұғыр. Әдебиет –  бұл көркем сөз арқылы образ жасаудың және өмірді бейнелеудің басты құралы болып табылатын өнер түрі. Ол әдеби тілді виртуалды әлемді құру үшін пайдаланады, сол арқылы оқырманның эмоциясын, адамгершілік сезімі мен эмпатиясын тудырады, көркем ойлау жүйесін дамытады, сонымен бірге оның дүниетанымын кеңейтіп, мәдени құндылықтарын қалыптастырады. Осы ретте әйелдер прозасы студенттердің кәсіби өмірінде оқырман мәдениетін дамытуда, кейіпкерлердің ішкі жан әлемін түсінуіне, қыздар университеті оқырмандарының ой-өрісін кеңейтуде, «үлкен» әдебиетте жиі ескерілмейтін сезімдерге байланысты эмпатияны қалыптастыруда және әйел образдарының стереотиптерін тануға ықпал етеді.  Мұның өзі әлеуметтік қоғамның әдеби диалогын байытады, ал оқырманға (әсіресе әйелдерге) өзін және әлемдегі өз орнын тануға, ал ер адамдарға қоғамда әйелге қатысты стереотиптерді бұзып, әйелдерді тереңірек түсінуге көмектеседі.
Мәдениеттанымдық тұғыр. Әйелдер прозасының мәдениеттанымдық негізі әдебиетте әйелдердің өмірлік тәжірибесі мен дүниетанымынан, қоршаған ортаға өзін-өзі танытуынан, күнделікті өмірде қалыптасқан гендерлік стереотиптерді суреттеуден, әйелдерге ғана тән тақырыптарды бейнелеуден (отбасы, махаббат, тұрмыс, өзін-өзі реализация жасау) көрінеді. Бұл әйелдер прозасын оқитын оқырмандарда «өзгені» түсіну сезімі мен эмпатияны қалыптастырады, олардың рухани-мәдени тәжірибесін байытады, сыни ойлауын дамытады және әйел көзқарасы призмасы тұрғысынан мәдениеттер диалогы мен қоғамның гендерлік мәдениетін қалыптастырудың маңызды элементіне айналады. Мұның өзі қоғамда және ЖОО студенттерінің арасында оқырмандық мәдениетті қалыптастырады.
Аксиологиялық тұғыр.  Әйел прозасының аксиологиялық негізі  арқылы студент қыздар көркем шығармадағы жеке әйел көзқарасы арқылы өзінің гендерлік табиғатын тани алады, көркем дүниені эстетикалық қабылдау арқылы белгілі үлгі тұтарлық идеалдар мен бағдарларға иелік етеді, сонымен қатар жеке тұлғаны дамытатын әйелге тән құндылықтардың  (махаббат, отбасы, өзін-өзі жүзеге асыру, руханият, эмпатия)  қалыптасуына әсер етеді. 
Пәнаралық интеграция тұғыры. Әйелдер прозасының пәнаралық интеграция тұғыры – бұл білім және әртүрлі қоғамдық салаларды (тіл білімі, психология, әлеуметтану, мәдениеттану,  философия, тарих, биология және т.б.) тоғыстыру негізінде бұғанға дейін қолжетімсіз болған,  әйел затының табиғаты мен өзіндік тәжірибесін ашатын көп қырлы, терең және тұтас мәтіндерді әйел көзқарасы тұрғысынан түсіндіру арқылы бұрын ерлер әдебиетіне ғана тән болған  дәстүрлі құбылыстарды көркем сөз көмегімен суреттеп көрсететін құбылыс.  Бұл –  көркем шығармадағы болып жатқан жағдаяттарға қатысты жай ғана фактілерді біріктіру емес, әйелдер тәжірибесінің призмасы арқылы оқырман санасында жаңа мағыналар қалыптастыру. Мұның өзі студенттердің әдеби білімін байытады және жалпы гуманитарлық әдебиеттің өзіне тән қасиетін тануына көмектеседі. Жоғарыда талған тұғырлардың барлығы – тұлғаны оқытуға, пәнге қатысты ақпарат беруге бағытталған тұғырлар. Сол үшін білім алушылар пәнді оқытудың дизайнын жасау қажеттілігі туындайды. Себебі «тұлғаға бағытталған тұғырды қолдануға байланысты екі проблема бар және екеуі де технологияларға бай ортада жаңа аспектілерге ие. Біріншісі – студенттерді бір-бірінен ерекшелейтін көптеген сипаттамалардың арасында қолда бар құралдардың көмегімен білім алу үшін маңыздыларын анықтау; екіншісі – студенттердің вариативтілігі мәселесін тиімді түрде шешу» [92, 53-54 б.]. Ғалымдар атап көрсеткен бірінші мәселе пәнге қатысты өзекті мәселелерді анықтау, оқу мақсатын құру, оқытудың оңтайлы тұғырларын анықтау, білім алушылардың әлеуметтік және тұлғалық дағдыларын айқындау, оқытудың ресурстары мен технологияларын реттеу, ал екінші мәселе бойынша студенттердің жеке қалауын ескеру, оқу стилін анықтау, оқытудың нәтижесіне мониторинг жасау жатады.   
Сипатталған тұғырларға сай зерттеу тақырыбының жалпы педагогикалық ұстанымдарымен бірге жекепәндік ұстанымдары мен психологиялық аспектілері қарастырылды. Зерттеу жұмысын жүргізу барысында жалпы педагогикалық ұстанымдар ретінде ғылымилық; қолжетімділік; көрнекілік; саналылық пен белсенділік; теория мен практиканың бірлігі; ал жекепәндік (тақырыпқа қатысты) ұстанымдар ретінде тұлғалық- бағдарлы; гендерлік теңдік және мәдени сезімталдық; шығармашылық және зерттеушілік; шығармашылық диалог және автор концепциясын түсіну; интегративтік және пәнаралық байланыс; зерттеушілік әрекетті дамыту; эмпатия және эмоционалды интеллектіні дамыту;  психологиялық қауіпсіздік; нақтылық және көркем мәтінмен жұмыс жасау ұстанымдары, сонымен қатар психологиялық аспектілер ретінде эмпатия және эмоциялық интеллект; гендерлік сана немесе өзіндік «МЕН» концепциясы; авторлық баяндауды психологиялық қабылдау немесе идентификация; қауіпсіз және ашық талқылау арасын қамтамасыз ету аспектілері алынды. Бұған қатысты дүниелер алдыңғы тараушады жан-жақты сипатталды. Зерттеу жұмысын жүргізу барысында тақырыпқа сай оқыту ұстанымдары мен оқытудың психологиялық аспектілерін негізге алу маңызды іс. Себебі оқытудың педагогикалық ұстанымдары мен психологиялық аспектілері зерттеу тақырыбының бағыт-бағдарын анықтаудағы басты ғылыми қағидат болып табылады. Ғалымдар атап көрсеткендей, «Соңғы мағынасында оқыту ұстанымдары мен оқытудың психологиялық аспектілері дегеніміз – ғылыми таным нәтижелерінің тәжірибеге бағытталған түсінігі» [93, 57 б.]. 
Сызбаның мазмұндық бөлігінде ЖОО тақырыпты оқытудың әдіс-тәсілдері мен технологиялары ұсынылды. Оқыту әдістері мен технологиялары ретінде проблемалық оқыту, дамыта оқыту, сын тұрғысынан оқыту технологиясы, арт технологиялар, плейкаст технологиялар, БЛУМ таксономиясы іріктеліп алынды. 
Ғалымдар бүгінде әдістеме ғылымында оқыту үдерісінде бұрыннан қалыптасқан, дәстүрлі қолданылатын басты әдістермен қатар, қазіргі  заман талабына сай оқытудың инновациялық әдістері мен цифрлық платформалар арқылы қолданыс тапқан әдістер мен ресурстардың жиі қолданылатынын айтады. Дегенмен, зерттеушілер пікіріне сүйенсек, «Технологиялардың мақсаты ортақ: оқытудың тиімді жолдарын қарастыру, әртүрлі ұтымды әдістерді қолдана отырып, сапалы білім беру ізденістеріне жол ашу» [94, 10 б.]. Педагогикалық технологияның оқытушының іс-әрекетіне қажетті жалпы педагогикалық шеберліктердің жиынтығы екені белгілі. Бүгінде әдістемеде педагогикалық техналогияның  елуден аса түрлері болғанымен, оларды оңтайлы қолдану тікелей мұғалімнің өзіне байланысты. Қ.Бітібаева: «Технология – жеке тұлғаны дамытуға негізделген мақсатты педагогикалық жүйе. Технология – оқытудың, білім берудің, жеке тұлғаны жан-жақты дамытудың жаңа ізденістерін, тиімді, нәтижелі ізденістерін талап етеді. Баланың білім алу, даму, т.б. іс-әрекеттерін мақсатты түрде ұйымдастыра білу, оған басшылық ету, білімді өз белсенділіктерімен алуларына түрткі жасау – технологияның басты белгілері болып табылады» [95, 4 б.], - деп атап көрсетеді. Әдіскер «жаңа білімді меңгерту технологиясына жаңа тақырып бойынша берілетін тапсырмаларды, тапсырмалар негізіндегі сұхбат жүргізу, пікірлесуді, мұғалімнің түсінігін, қосымша материалдар, ғылыми еңбектермен, оқулықпен жұмысты және осы мәселенің барлығын жинақтау мен қорытындылауды» [95, 4 б] жатқызады. Әдеби шығармаларды оқытуға қатысты инновациялық әдістер әдістемеде кеңінен пайдаланылып жүрсе де, әр тақырыптың өзіндік ерекшелігі мен сипатына, зерттеу нысанына қатысты басқаша формада қолданылуы мүмкін. Сол себепті сабақ барысында үнемі тек жоғары нәтижеге жеткізетін нақты әдіс болмайды. Зерттеушілер «Сабақ барысында әдістерді оңтайлы қолдану екі басты мәселеге келіп тірелетінін атап көрсетеді. Оларға педагогика және психология ғылымдарының жетістіктерін іс-әрекет барысында қолдану және әдіскер-ұстаздардың озық тәжірибесін пайдалануды жатқызады» [96, 69 б.]. Ұлт ұстазы А.Байтұрсынұлы да әдіс-тәсілдерді орынды әрі тиімді пайдалану тек ұстазға ғана байланысты екенін айтады: «Әдіс – керекшілдіктен шығатын нәрсе. Әдістің жақсы-жаман болмағы жұмсалатын орынның керек қылуына қарай» [97]. Әдебиетті тиімді оқытудың жолдарын зерттеп жүрген ғалымдар «қазіргі білім беру саласында оқытудың озық технологияларын меңгермейінше, өз пәнінің сауатты, білгір шебері болу мүмкін емес» [98, 5 б.] деп көрсетеді. Сол себепті әдеби шығарманы оқыту әрі талдату барысында пайдалынылатын, көркем шығарма табиғатын түсіну мен қабылдауға ықпал ететін, тиімді инновациялық әдіс-тәсілдер жеткілікті деп еркін айта аламыз. Зерттеу барысында тақырып мазмұнына сәйкес бірнеше әдістер мен технологиялар сараланды. Олардың барлығын пайдалану әрине мүмкін емес. Біз өз жұмысымызда тек бірнешеуін сұрыптап алып, тәжірибе жүзінде жүзеге асыруға тырыстық. Осыған сай зерттеу нысанына сәйкес, ең алдымен, әйел жазушылар шығармашылығын оқытудың құрылымдық-мазмұндық моделі мынадай сипатта ұсынылды.
Қазіргі білім беру саласында инновациялық және цифрлық технологиялар мен жасанды интеллект мәселелеріне көп көңіл бөлінуде. ЖОО студентінің жеке тұлғалық шығармашылық қабілетін шыңдау, ізденімпаздық қасиетін қалыптастыру және өзіндік іс-әрекетін басқаруда оқытудың инновациялық әдістерін дамыту мәселелері бойынша педагогтер мен әдіскер-ғалымдар  Ш.Таубаева, Б.А.Тұрғынбаева, А.А.Бейсенбаева, И.Н.Нұғыманов өздерінің зерттеу жұмыстарын жүргізіп, болашақ мамандардың кәсіби өмірінде өрлеуіне қатысты акмеологиялық бағдарды қалыптастырды. Ал тіл мен әдебиетті оқытуда адамзаттық  құндылықтарды қалыптастыру бағытында ХХ ғасырдың басында А.Байтұрсынұлы, М.Жұмабайұлы, М.Дулатұлы, С.Торайғыров, С.Көбеев, Ш.Құдайбердіұлы, М.Әуезов, т.б. сынды ұлт зиялыларының шығармашылығында суреттелсе, кеңес одағы кезінде Ә.Қоңыратбаев, А.Көшімбаев, С.Жиенбаев, Ж.Адамбаева, Қ.Мырзалиев, Б.Кәтенбаева, Т.Ақшолаков, С.Тілешова, С.Қирабаев, т.б. еңбектерінде көрініс тапты. Тәуелсіздік алғаннан кейін Ф.Оразбаева, Т.Жұмажанова, К.Сариева,   К.Жақсылыкова, Н.Оразахынова, Б.Жұмақаева, Б.Әрінова, А.Сатбекова, Ж.Дәулетбекова, Ж.Сүлейменова, А.Рауандина, т.б. әдіскер-ғалымдар кәсіби тіл мен әдебиет мамандарын даярлауда комммуникативтік дағдысын шыңдап, тілдік қарым-қатынасқа төселдіру,   интеллектуалды тұлғаны қалыптастырып, білімді ізгілендіру және дүниетанымдық қабілеттерін дамыту мақсатында оқытудың жаңа технологиялары мен әдіс-тәсілдерін қазақ әдістемесіне ғылыми айналымға енгізді.

Сурет 3 – Әйел жазушылар шығармашылығын оқытудың құрылымдық-мазмұндық моделі

ХХІ ғасырда жаңа форматтағы докторлар А.Найманбаев, Ф.Юсуп, Е.Абдимомынов, Ж.Алиева, А.Бөгенбаева, М.Каваклы, т.б. жоғарыда аталған ғалымдардың ізін жалғастырып, ЖОО тіл мен әдебиетті оңтайлы оқыту мен кәсіби маман даярлаудың, сабақ үдерісін жоспарлаудың үлгісін ұсынды. Мұндай ғылыми зерттеулердің жазылып, қорғалуы бүгінгі білім беру жүйесінде мектепте, колледждерде, ЖОО әдеби білім беру мазмұнының түбегейлі өзгергенін көрсетті.
 	Қазіргі білім беру мекемелеріндегі әдеби білімнің мақсаттары мен мазмұнының өзгеруі – уақыт талабы. Дәстүрлі әдеби білім негізінен оқылатын көркем шығарманы мазмұндау, оқиғалар ретін баяндау, сол шығарманы жазған автордың өмірбаяны мен жалпы шығармашылығын білу сияқты репродуктивтік деңгейлермен ғана шектелсе, қазіргі білім беру парадигмасы оның мазмұнын кеңейтіп, сол әдеби білім мазмұнын меңгеруде, шығарманы түсініп, қабылдауда жаңа инноваиялық тәсілдер мен технологияларға сүйенуді әкелді. Соған сай ЖОО берілетін қазіргі әдеби білімнің жаңа мақсаттарын былай саралап қарастырсақ болады:
–  көркем мәтінді терең түсіну және қабылдау ұғымын дамыту;
· авторлық идея мен көзқарасты тарихи - мәдени контексте ұғындыру;
· студенттің эстетикалық сезімі мен талғамын қалыптастыру;
· сыни және шығармашылық ойлау қабілетін шыңдау;
· рухани-адамгершілік құндылықтарды бойына сіңіру;
·  тұлғаның эмоционалдық интеллектісін жетілдіру.
Осыдан келіп әдеби білім мазмұны мен мәтін талдауға енгізілген жаңаруларды да жіктеп көрсетсек болады:
· әдеби мәтінді толық интерпретациялау;
· көркем мәтіндегі автор концепциясын айқындайтын символ, деталь, троптарды талдау;
·  автор мен кейіпкер әлемін салыстыру;
· көп дауысты пікірталас орнату;
·  рефлексия, эссе жазу;
·  шығармашылық интерпретация жасау.
Жалпы «инновация» дегеніміз – «in-noves» деген латын сөзі, қазақ тілінде «жаңарту, өзгерту» деген ұғымды білдіреді. В.И.Загвязинский: «Инновация бұл – педагогикалық тәжірибеде тың жаңалықтардың таралуы. Инновациялық үдеріс жаңаруларға байланысты білім беру жүйесінің дамуы мен білім беру тәжірибелерінің жандануы арқылы жүзеге асырылатын үдеріс» [99, 12 б.] - деп көрсетеді. Ал А.Найманбаев оқытудың жаңа технологияларына мынадай анықтама береді: «Жаңа педагогикалық технологияларды күнделікті сабақта қолдану барысында әрбір оқытушы өз педагогикалық мақсаты мен мүддесіне сәйкес, сондай-ақ жеке шеберлігін ескере отырып таңдайды. Мұндай технологиялар білім алушылардың шығармашылық қабілеттерін, терең ойлау дағдыларын, теориялық білімін, эстетикалық көзқарасы мен пайымдауын дамытуға, сонымен қатар танымдық белсенділігін арттыруға бағытталған» [100, 119 б.].  Соған сай қазіргі білім беру жүйесінде басты деген үш жаңалық бар. Олар: сабақты оңтайлы ұйымдастырудағы жаңалық, сабақты нәтижелі өткізу барысында жаңалық болып табылатын технологиялар мен цифрлық ресурстарды қолдану және ЖОО қазіргі заманауи білім беру бағдарламалары мен жаңа заман оқулықтарындағы жаңалықтар. Осы жаңалықтардың негізінде кәсіби маманның инновациялық іс-әрекеті қалыптасады және жүзеге асырылады.



Сурет 4 – Мұғалімнің инновациялық іс-әрекеті

Әдістемелік тұрғыдан алғанда, әйел жазушылар шығармаларын оқытуда бірнеше бағыт ұсынуға болады:
1. Мазмұндық бағыт – шығарманың тақырыптық, идеялық және көркемдік
жүйесін талдау, кейіпкерлердің рухани әлемін ашу.
2. Проблемалық оқыту – студенттерге әйел жазушылар шығармаларындағы негізгі идеялар мен көркемдік шешімдерді өздігінен анықтату.
3. Салыстырмалы талдау әдісі – бір тақырыпта жазылған әйел және ер
жазушылардың тақырыптағы шығармаларын салыстыру арқылы көркемдік айырмашылықтарды көрсету.
4. Интербелсенді әдістер – шығармаларды оқытуда дебат, дөңгелек үстел,
сахналық көрініс, эссе жазу, т.б. сияқты белсенді оқыту технологияларын пайдалану.
5. Модульдік оқыту – әйел прозасын бірнеше тақырыптық блоктарға бөліп
(мысалы: «әйел және қоғам», «аналық тағдыр», «махаббат пен рух», «тұлғалық ізденіс») жүйелі меңгерту.
Қазіргі білім беру үдерісінде әдебиетті оқытуда қолданылып жүрген бірнеше инновациялық технологиялар бар. Оларға модульдік оқыту; проблемалық оқыту, STEM технологиясын, геймификация әдістерін, яғни ойын түрінде сабақ өткізу әдістерін,  цифрлық платформалар мен цифрлық ресурстарды қолдану, жобалық оқыту әдісі, коучинг әдістері; коллаборативті оқыту (топтық жұмыс) әдісін жатқызуға болады. Ал «ҚР педагогикалық білім беруді дамыту концепциясында» «ЖОО білім беру үдерісі бұл – синергетикалық жүйе деп сипаттай келе, болашақ мамандарды даярлауда жоғары мектепте полипарадигмалық бағытты ұстану қажеттігі айтылады. Бұл парадигма білім беру аясының маманын кәсіби мамандыққа даярлауда технологиялық қамтамасыз ету мен қолдауды қажет етеді.   Концепцияда мұндай мақсатқа инновациялық технологияларды, яғни жеке тұлғаға бағдарланған (гуманитарлы), диалогтік әдістер, цифрлық ресурстарды,  AI, Smart, Steam технологияларын, сол секілді бүкіл оқыту үдерісін технологизациялау арқылы қол жеткізуге болады делінген» [101,  13 б.]. Бұдан шығатын қорытынды инновациялық әдістерді қолдану арқылы біз оқыту үдерісінде білім алушыны пассив тыңдаушы ғана емес, сыни тұрғыдан ойлана алатын, өзіндік ой қорытындысын жасай алатын, өздігінен білім алуға ұмтылушы актив әрекет етуші тұлға деңгейіне көтере аламыз. Біз өз жұмысымызда әйел жазушылар прозасын оқытуда  төмендегідей әдістер мен технологияларды қолдануға болатындығына көз жеткіздік:
1. Әдеби-теориялық тәсілдер – прозалық мәтіннің көркемдік табиғатын ашуға бағытталған кәсіби талдау технологиялары. Оларға мыналар жатады:
Сюжеттік-композициялық талдау:
– оқиғаның дамуы, байланысы, шиеленіс, кульминация, шешім;
– эпизодтардың көркемдік қызметі.
Кейіпкер және характер талдауы:
– адамның ішкі психологиясы, мотивациясы;
– авторлық мінездеу мен кейіпкердің өзін-өзі таныту формалары.
Психологизмді талдау– ішкі монолог, сана ағымы, ишара (аллюзия), символдық психологиялық деталь.
Авторлық стиль және тіл ерекшелігі – сөз қолданыс, синтаксистік құрылым, троптар (метафора, метонимия, символ).
Әдеби бағыт пен ағым тұрғысынан талдау – реализм, романтизм, модернизм, постмодернизм элементтерінің көрінісі.
Идеялық-эстетикалық талдау – ұлттық идея, адамгершілік, философиялық концепттер.
2. Тұлғалық-бағдарлы тәсілдер. Тұлғалық-бағдарлы білім беру студентті дайын білім алушы емес, мәтінді жеке тәжірибе арқылы танушы, пікір жасаушы нысан ретінде қарастырады. 
Рефлексивтік тәсіл. Студент мәтінді өз өмірлік тәжірибесімен байланыстырады, «Мен бұл жағдайды қалай түсінемін?» деген сұрақ төңірегінде ойлайды.
Диалогтік тәсіл (Бахтин теориясы негізінде). Мәтін мен студент, студент пен студент, студент пен мұғалім арасындағы диалог,  жарыс пікір, көп дауысты интерпретация.
 	Жобалық зерттеу тәсілі. Студент мәтін бойынша шағын зерттеу немесе жоба, концепт-карта, эссе, кейіпкер күнделігін жасайды. Жобалық оқыту технологиясы – студенттердің зерттеу және шығармашылық қабілетін дамытудың тиімді құралы. Мәселен, «Қазақ әйелінің әдеби бейнесі» тақырыбында студенттер жеке немесе топтық жоба әзірлеп, оны ғылыми баяндама, эссе немесе бейнежоба түрінде қорғауы мүмкін.
Құндылыққа бағдарланған оқыту. Прозадағы отбасы, отансүйгіштік, адамгершілік, жауапкершілік секілді құндылықтарды бойға сіңіру.
Шығармашылық-интерпретациялық тәсіл – рөлдік ойындар, альтернативті финал, кейіпкер атынан сөйлеу.
Мәселелік (проблемалық) оқыту (проблемалық ситуация). Прозадағы негізгі конфликтке байланысты өмірлік проблема қойылады,
студент өз шешімін ұсынады.
Әйел жазушылар шығармашылығы жайлы ақпарат беруде әрі ол авторлардың шығармаларын оқытуда студенттердің оқырмандық қызығушылығын арттыру және оқырмандық мәдениетті қалыптастыру аса маңызды. Б.Сманов та «оқырмандық қызығушылықты арттыру жайы – әдебиетті оқыту үрдісіндегі ең өзекті мәселе болып есептеледі» [102, 94 б.] деп көрсетеді. Сол себепті  әдеби-теориялық және тұлғалық-бағдарлы тәсілдер оқырмандық қызығушылықты оятудағы басты тәсілдердің бірі болып табылады. Осыған орай аталған тәсілдер арқылы оқыту бағытын біріктірудің ғылыми моделін былай ұсындық:

Сурет 5 – Әдеби-теориялық және тұлғалық-бағдарлы тәсілдер интеграциясы

 	Екі бағыттың интеграциясы көркем мәтін – таным – тұлға үштағаны арқылы жүзеге асырылады. Бұл жерде мәтін – оқырман ләззат алатын, оқып қабылдайтын эстетикалық нысан, таным – мәтінді тануға бағытталған теориялық талдау (әдебиеттану), тұлға – жеке қабылдау, интерпретация, құндылық қалыптастыру. Бұдан шығатын интеграциялық тұжырым: прозаны оқытуда әдеби-теориялық талдау студенттің көркемдік танымын, ал тұлғалық-бағдарлы тәсілдер оның рухани-әлеуметтік тұлғалық дамуын қамтамасыз етеді. Осы екі бағытты үйлестіру нәтижесінде оның сыни тұрғыдан ойлау қабілеті дамиды, мәтінді терең түсініп, өзіндік пікір айту қабілеті қалыптасады, әдебиетті өмірлік тәжірибемен байланыстыру жүзеге асады. Сол себепті бұл интеграциялық үлгіні мәтін талдаудағы модель түрінде ұсындық. Сонымен бірге зерттеу жұмысын жазу барысында басқа да технологиялар қолданылды: 
Дамыта оқыту технологиясы – студенттердің логикалық, сыни тұрғыданойлауы мен аналитикалық талдауын жетілдіруге бағытталған. Мысалы, Р.Мұқанованың «Сарра» шығармасын талдау кезінде аналық сезім мен рухани күрес мәселесін философиялық тұрғыдан пікірталас арқылы талқылау студенттің өзіндік ой тұжырымдау дағдысын дамытады.
Интербелсенді әдістер – пікірталас (дебат), шағын топтық жұмыс, кейс-талдау, шығармашылық эссе жазу, сахналық көрініс жасау арқылы студенттің белсенділігін арттыру. Мысалы, А.Кемелбаеваның «Тобылғы иісі» немесе А.Мантайдың «Жүрекке оралу» шығармаларын сахналық талдау әдісі студенттерге кейіпкер әлемін терең сезінуге мүмкіндік береді.
 Цифрлық білім беру ресурстарын қолдану. Kahoot, Mentimeter, Quizizz, COGLE IT, т.б.сияқты цифрлық платформалар мен құралдар арқылы әдеби шығармаларды меңгеруді қызықты әрі интерактивті етуге болады. Себебі, «Systematic teacher training on open educational platforms should include platform basics, interactive lesson development, and online learning methods. Institutions should provide ongoing administrative and technical support through consultations and master classes» [103, 3320 p.]. Бұл білім беру платформалары студенттердің танымдық белсенділігін арттырып, оқуға деген ынтасын күшейтеді және де мұндай платформаларда жұмыс істеу сабақтың нәтижесін арттырады, әрі түрліше интерактивті тапсырмаларды құрастыруға мүмкіндік береді. 
 Проблемалық оқыту. Әдебиет сабақтарында проблемалық оқыту – мұғалімнің мәселелі жағдайлар туғызып, студенттерге шешімді өз бетімен іздеуге, мәтіндегі қайшылықтарды талдауға және өз қорытындыларын шығаруға ынталандыратын әдіс. Проблемалық сұрақтарды қалыптастыруды, гипотезалар ұсынуды және оларды дәлелдеуді қамтитын бұл тәсіл сыни ойлауды, шығармашылық қабілеттерді және әдебиетті терең түсінуді дамытады. «Ньюелл мен Симон проблеманы шешудің ақпаратты өңдеу үлгісіне: мәселенің басталуы, мақсаты, сондай-ақ ұсақ мақсаттардан тұратын және нақты бір әрекетті талап ететін шешу жолдарынан тұратын проблемалық кеңістікті де енгізеді. Мәселеге тап болған адам мәселенің менталдық сипатын жасап, мәселенің басталуы мен мақсаты арасындағы айырмашылықты азайту үшін белгілі бір әрекеттерді іске асырады» [82, 300 б.]. Отандық әдіскер-ғалым Т.Жұмажанова да «Проблемалық сұрақтар мен әдеби тапсырмалардың жүйелі түрде берілуі, проблеманы оқушының зерделеп, өздігінен шешуі, оларда белгілі бір мотив туғызады. Жалпы оқу мотивтері оқушының таным әрекетіне өозғау салады» [104, 78 б.] деп сипаттайды. Біз өз жұмысымызда әдебиетті проблемалық оқытудың аспектілерін былай деп жіктеп көрсеттік:
Әдебиетті проблемалық оқытудың негізгі аспектілері:
Әдістің мәні: Білім дайын күйінде ұсынылмайды, оны студенттер қарама-қайшылықтарды іздеу және шешу арқылы өздігінен меңгереді.
Проблемаға негізделген диалогтың кезеңдері: Мәселені тұжырымдау + 
 гипотезаларды ұсыну + әдеби мәтінге сүйене отырып дәлелдеу + қорытындылар.
Проблемалық сұрақтардың түрлері: Көбінесе баламалы формада («немесе, әлде») болады, мысалы: «Қатира полигонның кесірінен тасжүрекке айналған әйел ме әлде табиғатынан қатал пенде ме? дегендей, т.б.»
Дамытушылық әсері: тәуелсіз әрекет ету, өз көзқарасын дәлелдеу және әдеби шығармаларды терең талдау дағдыларын дамытады.
Проблемалық жағдайлардың мысалдары: кейіпкердің әрекеті мен сөзі арасындағы қайшылықтар, оқырманның күтуі мен кейіпкердің әрекеті арасындағы сәйкессіздіктер, әдеби шығарма бойынша қайшылықты сын мақалаларды талдау. «Проблемалық оқытудың мақсаты – ғылыми білімнің нәтижелерін ғана емес, сонымен бірге оның жолын, осы нәтижелерді алу үдерісін меңгеру, ол сонымен қатар білім алушының танымдық белсенділігін қалыптастыруды және оның шығармашылық қабілеттерін дамытуды қамтиды» [105, 594 б.] Мұндай оқыту түрін қолдану арқылы күнделікті әдебиет сабағын жай ғана пассивті ақпарат қабылдаудан үлкен белсенді шығармашылық үдеріске айналдыруға болады.
Арт және плейкаст технологиялар. Әдеби шығарманы басқа да өнер түрлерімен байланыстыра талдау жүйесі. Бұл әдіс-тәсілдер студенттердің аналитикалық, шығармашылық қабілеттерін жетілдіруге мүмкіндік береді. Сонымен қатар, оқытушы тарапынан әйел жазушылардың әдеби мұрасын тарихи-әдеби контексте түсіндіру, мәтінді гендерлік және психологиялық қырынан талдауға бағыттау маңызды.
Әдебиет – сөз өнері. Әдебиет – қоғам мәдениетінде ерекше орын алатын, сондай-ақ өнер мен зияткерлік қызметтің бірлігін білдіретін өнер түрі. Өнердің басқа түрлері сияқты ол өмірді тану және өзгерту арқылы көркем дүниені тудырады. Әдебиет өмірдегі шындықты түсінуге және сол шындықты өзгертуге ықпал етеді, өйткені ол сөз өнері ретінде әлемді түсіндірудің дербес ғылым саласы болып табылады. Дамудың қазiргi кезеңiнде әдебиет жеке тұлғаның рухани қажеттiлiктерiн өтеуге әрі оның рухани дүниесін мәдени-адамгершiлiк тұрғыдан қалыптастыруға бағытталған тәрбиелеу құралы ретінде де белгілі. Әдебиет қазіргі қоғамда құндылықтар жүйесін саралауға көмектесетін бірден-бір өмірді тану, қабылдау құралы. Сол себепті оның басты төрт қызметі бар. Оның тәрбиелік, эвристикалық (танымдық, яғни, қоршаған ортаны тану), эстетикалық (сұлулық сезімін тәрбиелеу), коммуникативтік қызметтерінің болуы басқа ғылым салаларымен салыстырғанда өзіндік бүтіндей әдістемелік жұмысты қажет етеді. Сондықтан мәтін талдауда әдеби-теориялық талдау мен тұлғалық-бағдарлы тәсілдер осы мақсатқа әр қырынан ықпал етеді: біріншісі – әдебиетті ғылыми-теориялық тұрғыдан тануға, екіншісі – студенттің субъективті тәжірибесін іске қосуға жағдай жасайды. Бұлардың екеуін үйлестіру – мәтін талдаудағы әдеби интерпретацияның тереңдеуіне, мәтінмен жұмыс сапасының артуына, білім алушының әдеби-эстетикалық дамуына ықпал ететін кешенді үдеріс. Ал интегративті тәсілдің әдіснамасы герменевтикалық, құрылымдық, мәдени-тарихи және гуманистік педагогика теорияларына сүйенеді. Мәселен, герменевтикалық педагогика көркем мәтінді түсіну үшін студенттің алдын ала білім қорын, дүниетанымын, ішкі дайындық деңгейін ескеру керектігін айтады. Ал құрылымдық-нарратологиялық бағыт прозаның композициялық жүйесін, оқиғалық құрылымын, баяндау ерекшелігін ғылыми категориялар арқылы терең меңгертуді көздейді. Осы екі қабатты біріктіру көркем мәтінді әрі ғылыми талдау, әрі тұлғалық қабылдау объектісі ретінде қарастыруға жол ашады. Интеграцияланған модельде оқыту «Мәтін – Тұлға – Әлем» үштағаны арқылы жүзеге асады. «Мәтін» компоненті әдеби-теориялық талдауды білдірсе, «Тұлға» – студенттің жеке тәжірибесі, «Әлем» – шығарманың мәдени, тарихи, әлеуметтік контексті. Мұндай үш бағыттың өзара әрекеттестігі сабақ барысында түрлі деңгейдегі тапсырмалар арқылы көрініс табады: мәтіндік талдау, сұхбат, шығармашылық интерпретация, рефлексивті жазбалар, пікірталас, жобалық жұмыс және т.б.
Прозалық шығармаларды оқытуда әдеби-теориялық (композициялық құрылым, образдар жүйесі, хронотоп, тілдік-стильдік ерекшеліктер, нарратор позициясы) талдау – әдеби білімнің ғылыми негізін қалыптастырудың басты шарты. Алайда бұл талдау таза формальды сипат алмауы тиіс. Мұндай талдау білім алушыны шығарманың идеялық әлеміне терең бойлауына, кейіпкер әрекеттерін психологиялық тұрғыдан сезініп, жеке өмірлік құндылықтарымен салыстыруына мүмкіндік беретін тұлғалық бағытпен үйлестіріледі. Соған сай интеграция келесі деңгейлер бойынша жүзеге асады:
1) Сезіну-қабылдау деңгейі. Бұл кезеңде студенттерге шығарманы алғаш рет оқудағы эмоциялық әсерін білдіруге, авторлық әлемге субъективті қадам жасауға жағдай жасалады. Тәсілдері: еркін пікір айту, эмоциялық карта, «Ассоциация» әдісі, бейнелі сұрақтар.
2) Аналитикалық-теориялық деңгей. Осы кезеңде көркем мәтіннің құрылымдық элементтері талданады:
– сюжет пен композицияның динамикасы;
– кейіпкер мінезінің трансформациясы;
– автор мен баяндаушы қатынасы;
– көркем деталь, символ, мотив.
Тұлғалық-бағдарлы тәсіл бұл деңгейде талдауды оқушының жеке сұрақтары арқылы жүргізуге мүмкіндік береді: «Кейіпкердің орнынlа сен болсаң не істер едің?», «Оқиға сенің өмірлік тәжірибеңе қалай әсер етеді?».
3) Интерпретациялық деңгей. Интерпретация – ғылыми талдау мен тұлғалық қабылдаудың тоғысқан тұсы. Білім алушы автор қол жеткізген көркемдік тұтастықты өзіндік түсінік арқылы қайта құрады. Бұл үдеріс оқырмандық «Меннің» қалыптасуына ықпал етеді. Тәсілдер: эссе, пікірталас, әдеби салыстыру, «диалогтық талдау» (студент – мәтін – автор – кейіпкер).
4) Рефлексия және құндылықтық ойлау деңгейі. Бұл кезеңде оқушы шығармадан өзіне қажетті өмірлік мәндерді іздейді, тұлғалық ой түйеді, жаңа танымдық тұжырым жасайды. Тәсілдер: күнделік жүргізу, портфолио, рефлексиялық сұрақтар, жобалық зерттеу. Осылайша әдеби-теориялық және тұлғалық бағыттар бірін-бірі толықтырып, оқушының әдеби дамуын көпқырлы деңгейде қамтамасыз етеді.
Прозалық мәтіндерді талдаудың көркемдік тәсілдері түрлі технологиялар аясында дамиды. Оларды мәтін талдауға қатысты әдеби-теориялық мен тұлғалық-бағдарлы тәсілдер қатарына жатқызамыз. Көркем мәтіннің жанрлық ерекшелігі мен мазмұндық-пішіндік табиғатына дейін кешенді талдауды жүзеге асыруда аталған тәсілдер жүйесінің қызметі аса маңызды.
Инновациялық әдістер студенттің шығармашылық қабілетін дамытудың негізгі құралы болып табылады. Әйел жазушылар прозасын осындай әдістер арқылы оқыту білім алушыны тек әдеби біліммен қаруландырып қана қоймай, оның шығармашылық ойлауын, эстетикалық талғамын және рухани дүниесін байытады.
Студент шығармашылық ойлауын дамыта отырып, қарама-қайшылықты ажыратып, мәселені тұжырымдай алады, болжамдарды ұсыну үшін эвристикалық операциялар мен амалдарды қолдана алады, болжамдарды таңдау үшін ойша эксперимент жасай алады, өз іс-әрекеттерін түзету және қызмет нәтижесін бағалау үшін рефлексия жасай алады. 
Студенттердің шығармашылық қиялын оятып, сыни тұрғыдан ойлау қабілетін қалыптастырудың тағы бір құралы –  тұлғалық іс-әрекетін дамытуға бағытталған мәдени шығармашылық жағдаяттар жүйесін құру. Себебі шығармашылық ойлау логикамен тығыз байланысты және интуитивті түрде жүзеге асырылады. 
Мәдени шығармашылық жағдаяттарды көп жағдайда оқытушы әдейі үйымдастырады және құрастырады. Біз өзіміздің тәжірибелік-эксперимент жұмысымызда оның құрылуы бойынша жалпы кезеңдерді былай деп топтастырдық: 
1. Сабақта жағдаяттың мақсатын анықтау. 
2. Қандай да жағдаятқа қатысты мақсатқа сай болатын сабақ кезеңдерін анықтау.
3. Қажетті оқу материалдарын іріктеу, оны зерделеу кезінде мәдени шығармашылық жағдаятты қолдану. 
4. Шығармашылық тапсырмалар даярлау. Ескерту: студенттердің танымдық қызығушылықтарын оятуға жағдай жасау, олардың қажеттіліктерін өтейтін ресурстардың болуы; ұжымдық дағдыларды қалыптастыруда ынтымақтастық атмосферасын орнату. 
5. Сабақта мәдени шығармашылық жағдаяттарды ұйымдастырудың жеке механизмдерін ойластыру: студенттерді болжамдарды ұсынуға ынталандырудың әдістері мен тәсілдерін таңдау; жағдайды шешу үшін талап етілетін уақытты есептеу; осы жағдайда студенттердің іс-әрекет бостандығының дәрежесін анықтау, шығармашылық тапсырмаларды шешу нәтижелерін талдау мен бағалаудың критерийлері мен тәсілдерін әзірлеу. 
6. Сабақ барысында мәдени шығармашылық жағдаятты құру үшін оңтайлы сәтті анықтау. 
7. Оқытушының өзінің жобалық әзірлемелерін іске асыруы. 
8. Мәдени шығармашылық жағдаятты пайдалану тиімділігін талдау және бағалау.
Оқытушының мәдени шығармашылық жағдаятты әзірлеуді іске асыруы да кезең-кезеңмен жүргізілді. Бірінші кезеңде біз студенттер үшін және өзіміз үшін шешімі белгісіз ашық тапсырма немесе проблема құрастырдық. Шешімнің тиімділігі артқанда және топта білім беру шиеленісі құрылған кезде, тапсырманы орындау арқылы студенттер өз белсенділігін білдіреді, ал тапсырманы тұжырымдау проблеманы ұжымдық талқылаудың нәтижесі болады. Мәдени шығармашылық жағдаятты шешудің басты кезеңі – студенттерге білім беру өнімін құруы. Ол үшін әрбір студентке туындаған немесе жасалған жағдайды (тапсырманы) өзі шешуге уақыт берілді. Біз оқытушыдан кез-келген оқу нәтижесіндегі шығармашылық белгілерін көре білу, білім алушыларға басқа студенттер қабылдайтын түрге дейін өнім алуға көмектесу білігін талап етуін атап өттік. Содан кейін студенттер өз нұсқаларын көрсетті: анықтамалар, символдар, жобалар, әңгімелер, ауызша хабарламалар, көрмелер, жазбаша рецензиялар және т.б. Білім беру өнімдері көрсетілгеннен кейін мәдени-тарихи аналог – картиналар, нұсқалар, заңдар, теориялар, дефинициялар, ғалымдардың пікірлері, оқулықтардан алынған мәліметтер, өздерінің білімі мен ұсыныстары енгізілді. Қорытынды кезеңде студенттік және мәдени-тарихи білім беру өнімдерін салыстыру, жіктеу жұмыстары жүргізілді.
Өз жұмысымызда біз студенттердің назарын күрделілікке және сонымен қатар тапсырмалардың қолжетімділігіне үнемі назар аудардық; «Мен жасай аламын» ұстанымы ең болмағанда мәселені шешуге қадам жасауға жетелейді; 
–  оң эмоцияларға арналған тіректер (таңдану, қуаныш, ризашылық, табысқа жету үшін уайымдау және т. б.);
– қызығушылықты қолдау. Кез келген жаңа материалды түсіндіру кезінде біз осы жаңа білімнің шегін табумен және танымнан тыс жататынын анықтаумен аяқтадық; 
– студенттердің интуициясы мен шығармашылық қиялын дамыту. Мұндайда «Автопортрет» әдісін қолдану тиімді: суреттің көмегімен студент өзі туралы ең маңыздысын «өзін мүлдем білмейтін» басқа студентке айтып береді, бұл ретте өзін әртүрлі түрде бейнелеуге болады, адамды, затты, абстрактілі фигураны, сызбаны және т. б. суретін салу арқылы, содан кейін түсініктеме береді.
– шығармашылық ойлауды дамытатын арнайы жаттығулар мен техникаларды қолдану.
– сұрақтарға бағдарлау. Мысалы, дәріс оқу кезінде біз студенттерден оқытушы жауап бере алмайтын тақырыпқа сұрақтар жасауды сұрадық, ол міндетті түрде ең қызықты және ерекше болу керектігін атап өттік. Соған сай студенттерге БЛУМ таксономиясының негізінде тапсырмалар жүйесі ұсынылды. Тапсырмаларды осы таксономияға сүйеніп ұсынылуы мәтін мазмұнын меңгертуде аталған жүйенің деңгейімен сәйкес түсіндірілуінде деп айта аламыз. Әдіскелердің берген анықтамасына сәйкес, «Таксономия – белгілі бір критерийлер мен принциптер бойынша объектіні жүйелеу, топтау немесе жіктеу дегенді білдіреді. БЛУМ таксономиясының алты кезеңі ең төменгі дейңгейден ең жоғары деңгейге ауысатын алты кезеңді қамтиды және болашақта балаларды оқытуда пайдалану үшін нұсқаулық береді» [106, 197 б.]. Сабақ барысында БЛУМ таксономиясы бойынша берілген тапсырмалар студенттердің сыни тұрғыдан ойлау қабілетін арттырып, білімді меңгеруде оң нәтиже береді.  Бұл таксономия студенттердің білім деңгейінің өлшеу көрсеткіші ғана емес, сонымен бірге әр қадамды жүзеге асырудағы білім сапасының көрсеткішін де анықтау болып табылады. Сол себепті мұндай тапсырмалар әбден өңделіп, сұрыпталып, жүйеленіп ұсынылады. БЛУМ таксономиясының білім берудегі басты артықшылығы: оқытушы тақырып бойынша нақты оқытудың мақсаттарын қояды, сол мақсатқа сай білім алушылар үшін тапсырмалар құрастырып, соған сай бағалау жүйесін жасайды. Бұл таксономияның көмегімен оқытушы сабақ барысын құрылымдайды, соның нәтижесінде студенттер тек білімді ғана меңгеріп қоймайды, сонымен бірге талдауға үйренеді және меңгерілген білімді өмірде қолдануға дағдыланады.  Зерттеу жұмысымызда эксперимент тобына БЛУМ таксономиясы бойынша тапсырмалар жүйесі ұсынылды.

Кесте 9 – БЛУМ таксономиясы бойынша ұсынылған тапсырмалар жүйесі 

	БЛУМ
деңгейі
	Таным мен ойлаудың деңгейі
	Тапсырманың мақсаты мен мазмұны
	Ұсынылған тапсырмалар
	Нәтижесі

	1
	2
	3
	4
	5

	Білу
	төмен
	Әйел жазушылар шығармашылығы жайлы қандай ақпараттың есте қалғанын анықтау.
	1-тапсырма. Әйел жазушылар шығармашылығына анықтама беріңіз.
2-тапсырма. Тәуелсіздік кезеңінде мифологиялық бағытта жазған әйел жазушыларды атаңыз.
3-тапсырма. Әйел жазушылар жайлы айтқан ғалымдардың пікірлерін келтіріңіз.
	Студенттер әйел жазушылар шығармашылығы жайлы білетіндерін айтады, әйел жазушыларды атайды.

	Түсіну
	төмен
	Әйел жазушылар
	1-тапсырма. Әйел жазушылар шығармашылығының өзіндік
	Студенттер әйел жазушылар

	шығармашылығы жайлы алынған ақпараттарды түрлендіру, әйел жазушылар шығармашылығын салыстыру.
	Өйткені олар бүгінгі өмірдің өзекті мәселелерін, тақырыптарын тап басады»   (Ә.Бөпежанова) https://madeniportal.kz/article/7870;
- «...Әйел қаламгердің қолынан оның өзегін жарып шыққан әрқандай туынды – бұл ең алдымен нәзік жаратылыс иелерінің ешқашан өзге адам тұрмақ, өзге өріске де қайталанбас жан азабы, сезім бұрқаныстары, өмірлік тәжірибе-ғамалдары мен хикмет-даналығы...» (Мақсат Тәж-Мұрат) https://adebiportal.kz/kz/news/view/kulgin-proza-nemese-adebietimizdegi-aielder-sygarmasylygy-turaly-tolgam__10000724;
- «Қаламның киесі мен күйбең тірліктің жүйесін қатар алып жүрген қаламгерлерге қайран қаласың. Олардың шығармашылығын сүйсінбей оқу мүмкін емес. Өйткені, олар «халтура» жасамайды. Жүректен шыққан шынайы лебіздерін ғана ақ қағазға ақтарады. Нәзік жанды арулардың бос сөз жазуға уақыттары жоқ...» (Бағлан Оразалы). https://adebiportal.kz/kz/news/view/kulgin-proza-nemese-adebietimizdegi-aielder-sygarmasylygy-turaly-tolgam__10000724 https://adebiportal.kz/kz/news/view/kulgin-proza-nemese-adebietimizdegi-aielder-sygarmasylygy-turaly-tolgam__10000724.
	шығармашылығының маңыздылығын түсінеді, тақырып бойынша меңгерген білімдері жайлы өзгелерге түсіндіре алады, өз ойын жеткізеді.  

	Қолда-
ну
	орта
	Ұсынылған тапсырманың шартына сай меңгерілген
	1-тапсырма. «ВЕНН» диаграммасын пайдаланып, ерлер және әйелдер прозасының ұқсастығы мен  білімді қолдану. айырмашылығын жазып шығыңыз.
2-тапсырма. Әйел жазушылар туралы ойыңызды кластер түрінде көрсетіңіз.
3-тапсырма. Берілген әдеби ұғымдардың қай әйел жазушының шығармашылығына тән құбылыс екенін анықтап, өз ойларыңызды кесте түрінде рәсімдеңіздер. Әдеби ұғымдар: психологизм, ішкі монолог, сана ағымы, постмодернизм,  мифопоэтика, экзистенциализм, жатсыну, публицистикалық проза, символ, деталь, виртуалды уақыт пен кеңістік.
	Студенттер зерттеу нысанына сай мәселе бойынша  меңгерілген білімді іс-тәжірибеде қолданады. ұсынылған

	Талдау
	жоғары
	Әйел жазушылар шығармаларын талдау және интерпретация жасау.
	1-тапсырма. Эйлер шеңберін пайдаланып, Р.Мұқанова мен А.Кемелбаева шығармашылығының ұқсастығы мен айырмашылығына талдау жасаңыз.
2-тапсырма. «Кроссенс» әдісін пайдаланып, А.Мантай шығармашылығына талдау жасаңыз.
3-тапсырма. «Мән мағына» әдісін пайдаланып, А.Мантайдың «Иллюзия» әңгімесінің негізгі идеясын мен авторлық көзқарасты талдаңыз, өз пікірлеріңізді басқа топтардың ойымен салыстырыңыз.
	Әйел жазушылар шығармаларын талдау арқылы әдеби мәтінге өзіндік интерпретация жасайды, мәтіндегі негізгі ойды анықтайды, авторлық көзқарас пен астарлы мағынаны айқындайды, өз ойларын дәлелдейді.

	Жинақтау
	жоғары
	Шығармашылық ізденіс көмегімен 
	1-тапсырма. Гендерлік психология тұрғысынан әйел жазушылар
	Тақырыпқа қатысты жаңа мазмұн тудыру

	тақырып бойынша меңгерілген  білімді жинақтау меңгерілген  білімді жинақтау.
	шығармашылығының қандай артықшылықтарын атап өтуге болады? ПОПС  формуласының негізінде өз пікіріңізді дәлелдеңіз.
2-тапсырма. «Егер әйел жазушы болсаңыз, қандай тақырыпта шығарма жазар едіңіз?» деген тақырыпта постер әзірлеңіз.
3-тапсырма. Меңгерілген білімді жинақтап, әйел жазушылар шығармашылығы бойынша тест тапсырмаларын даярлаңыз.  
	мақсатында өз тәжірибесі мақсатында өз тәжірибесі  негізінде жаңа  модель құрастырады,  жаңа өнім ұсынады, білімдерін жинақтайды. 

	Бағалау
	жоғары
	Әйел жазушылар шығармашылығына баға беру.
	1-тапсырма. Әйел жазушылар шығармашылығын аса маңызды екенін дәлелдеп эссе жазыңыз.
2-тапсырма. Әйел жазушылардың біреуін таңдап, оның бір шығармасына қатысты 9-10 сөйлемнен тұратын аннотация дайындаңыз.
3-тапсырма. «Әлем әдебиетіндегі әйел жазушылар шығармашылығы»  тақырыбында тезис мәтінін дайындап, әлем әдебиетіндегі әйел жазушылар шығармашылығына баға беріңіз.  
	Әлем әдебиетінің деңгейінде әйел жазушылар шығармашылығына баға береді, бастапқы және қорытынды мәліметтерді салыстырып, түйін жасайды.



Мұндай тапсырмаларды орындату арқылы байқағанымыз, Блум таксономиясы – оқыту үдерісіне өткен ғасырда енгізілген педагогикалық тұжырымдама ғана емес, қазіргі заманауи білім жүйесінің кез келген мақсат-міндеттерін шешуге бейімдеуге болатын ыңғайлы және икемді оқыту стратегиясы. Ол оқу үдерісін таным деңгейі бойынша бірнеше кезеңдерге бөлуге, нақты мақсаттар қоюға және студенттердің білім деңгейінің дамуына ықпал етеді, олардың білім көрсеткіштерінің сапасын бақылауға көмектеседі. Студенттердің тақырыпқа қатысты материалмен алғашқы танысуынан бастап, оны білу, түсіну, қабылдау, тану, талдау, бағалауы арқылы өзіндік қорытынды жасау, сыни тұрғыдан ойлау әрі шығармашылық қабілеттері шыңдалады. Соның нәтижесінде біз әйел жазушылар шығармашылығы жайында тақырыпты тереңірек түсінуге, әйел және ерлер шығармашылығының ұқсастығы мен айырмашылығын танып білуге, нақты тұжырымдар жасауға мүмкіндік алдық.
Әдебиет сабағында ең жиі қолданатылатын әрі білім студенттің шығармашылық ойлау қабілетін дамытатын оқыту түрі – проблемалық оқыту. Проблемалық оқытуда әртүрлі әдістерді қолдану арқылы оқытушыға оларды таңдауда еркіндік береді. Соның ішінде зерттеу, диалог, эвристика, пікірталас, дидактикалық талдау және шағын топтық жұмыс сияқты әдістерді проблемалық оқытуда қолдану сабақтың нәтижелілігін арттырады. Соған сай проблемалық оқытудың үш типінің біреуін сабақта қолдануға болады: оқу материалына қатысты проблема ұсыну; ішінара ізденіс әрекеті; тәуелсіз зерттеу әрекеті. Оқытушы тарапынан сабақта проблемалық тапсырмаларды орындату нәтижелі әрі өнімді болып саналады. Студенттердің пәнге деген қызығушылығын ояту мақсатында кейбір сабақтарда әдеби шығармаға қатысты суретші салған бейнелеу өнерінің туындысын, поэтикалық туындының әртүрлі интерпретациясын қамтитын музыкалық шығармаларды, шығарма сюжеті бойынша рөлді сомдаған әртістердің орындауларын, т.б. салыстыру арқылы мәселелік жағдай туғызуға болады. Соның нәтижесінде «студенттер проблемалық жағдаяттарды шеше отырып, шығармашылық іс-әрекеттің процедурасын бірте-бірте игеріп, сонымен бірге әлеуметтік және адамгершілік қажеттіліктерді қалыптастыруға ықпал ететін таным әдістерін игереді» [107, 43 б.]. 
Зерттеу жұмысын жүргізу барысында өзімізге бекітілген Алматы қаласының №153 мектепте өндірістік практика өтіп жатқан ҚазҰҚПУ, Филология институтының 4 курс студенттерінен әдебиет сабағында оқушылардың пәнге деген қызығушылығын оятуда проблемалық оқыту технологиясын қолданудың тиімділігін зерттеуге бағытталған сауалнама алынды. Студенттер алдымен оқушылардың танымдық қабілетін арттыру мақсатында бір сабақтарын осы әдіс бойынша өткізді. Оқушылардың сабағын талдап, нәтижені қорытындылау үшін сауалнама берілді.

Кесте 10 – Студенттерден алынған сауалнама үлгісі

	№
	Сауалнама сұрақтары
	Сауалнама жауаптары

	1
	2
	3

	1
	Өз пәніңіз бойынша проблемалық сабақтарды қаншалықты жиі өткізесіз? 
	А) жиі
Б)  қажетіне қарай
В) мүлдем өткізбеймін

	2
	Сабақта проблемалық оқыту қандай рөл атқарады деп ойлайсыз?  
	А) жетекші
Б) орташа
В) күрделі әрі тиімсіз

	3
	Проблемалық оқытудың мәнін қалай түсінесіз? 	
	А) мүлдем қажет емес әдіс
Б) нәтижеге бағытталған әдіс 
В) оқушының ойлау қабілетін шыңдайтын әдіс 

	4
	Шығармашылық ойлаудың
	А) төртеу (атап көрсетіңіз)

	
	
	

	10-кестенің жалғасы

	1
	2
	3

	4
	негізгі принциптерін атаңыз. 
	Б) тек кейбіреуін атай аламын (атап көрсетіңіз)
В) білмеймін

	5
	Ұсынылған проблемалық оқыту дағдыларының қайсысын меңгере алмайсыз?

	А) проблемалық сабақтар жүйесін жоспарлау және әзірлеу үшін оқу материалына ғылыми-әдістемелік талдау жүргізу
Б) жеке проблемалық сабақты жоспарлау және әзірлеу
В) проблемалық жағдай туғызу және оқу проблемасын қою
Г) оқу міндеттерін шешу кезінде оқушылардың іс-әрекетін басқару

 Сурет 6 – Проблемалық оқытуға қатысты алынған сауалнама нәтижесі

Сауалнамаға қатысқан 50 ЖОО студентінің ішінде 50% ғана проблемалық сабақтарды жиі өткізетіні белгілі болды. Сонымен қатар 43% студент оқыту барысында проблемалық оқытудың жетекші рөл атқаратындығына сенімді екендіктерін, дегенмен көпшілігі, яғни 35% студенттер проблемалық оқыту әдісін тәжірибе барысында көп қолданбайтындықтарын, 61% студент шығармашылық ойлаудың негізгі принциптерін толық білмейтіндіктерін көрсетті. Ал төртінші сұрақ бойынша студенттердің 25% проблемалық оқыту сабағына оқу материалын іріктеуде және оған ғылыми-әдістемелік талдау жүргізуде, 20% жеке проблемалық сабақты жоспарлау және әзірлеуде, 25% проблемалық жағдай туғызу және оқу проблемасын қоюда, 30%  оқу міндеттерін шешу кезінде оқушылардың іс-әрекетін басқаруда қиналатындықтарын жауаптары арқылы жеткізді. 
Зерттеу барысында студенттерге де әйел жазушылар шығармаларын оқытуда бірнеше сабағымызды проблемалық оқытуға арнадық. Бұл сабақтарды өткізу барысында тақырып бойынша алдын-ала проблемалық сұрақтар дайындап, пікірталас, дебат, эвристикалық талқылау жұмыстарын ұйымдастырдық. Тақырып бойынша даярланған проблемалық сұрақтар:
·  «Қазіргі адамдар үшін моральдық нұсқауларды жоғалту мәселесі қаншалықты өзекті? (З.Ахметованың «Шуақты күндер» кітабы бойынша); 
·  «Отбасы – имандылықтың қоймасы» дегенмен келісесіз бе? (Ш.Бейсенованың «Бәкене қыз» әңгімесі бойынша) 
·  «Қазіргі адамдар үшін моральдық таңдау мәселесі қаншалықты өзекті» деп ойлайсыз? ( С.Досжанованың «Өгей жүрек» хикаяты бойынша). 
·  «Қазіргі заманда түс көру, оны жору мәселесі өзекті ме?» (А.Кемелбаеваның «Күміс инелер» атты әңгімесі бойынша)» [105, 595 б.]. Зерттеудің нәтижесі мақала түрінде жарияланды.
           Студенттердің қызығушылығын арттыру мақсатында семинар сабақтарында әйел жазушылар шығармашылығын оқыту барысында арт және плейкаст технологияларының түрлері де қолданылды. Себебі бүгінгі оқыту үдерісінде ғылым саласына қатысты білім мазмұнын меңгеруде интеграциялық әдістер алдыңғы қатарға шықты. Интеграциялық әдістер  әртүрлі пәндер мен өнер түрлерінің кіріктірілуі арқылы білім нәтижесіне жетуді мақсат етеді. Мысалы:
– әдебиет + тарих
– әдебиет + өнер
– әдебиет + психология
– әдебиет + цифрлық медиа, т.б.
Әдебиет сабақтарында интеграциялық әдістерді қолдану көркем мәтін мазмұнын тереңірек меңгеруге көмектеседі әрі студенттердің пән мазмұнын меңгеруге деген мотивациясын оятып, көркем шығарманы оқуға деген қызығушылығын арттырады. Өйткені қазіргі парадигмадағы көркем мәтіннің рөлі де арта түсті. Көркем мәтін дәстүрлі оқытуда білім көзі болса, жаңа парадигмада ол:
– таным обьектісі;
– рухани құндылық тасымалдаушысы;
– оқырман пікірінің стимулы;
– диалог құралы;
– интеллектуалдық және эмоциялық даму алаңы ретінде қарастырылады.
Осыдан келіп мәтінді қабылдау – оның мазмұнын тану ғана емес, оны рухани тәжірибеге айналдыру, «өзін тану» құралына айналдыру деп танылады. Солсебепті қазіргі кезде білім беру үдерісінде пәнаралық интеграция немесе өнер салаларын тоғыстыра оқыту алдыңғы қатарға шығарылуда. Сондай жиі қолданылатын технологиялардың бірі – арт технология. 
Арт технология – өнер салаларын тоғыстыра оқыту арқылы білім алушылардың көркем ойлау жүйесін дамытып, шығармашылық қабілетін шыңдайтын креативті әдіс. Бұл сөздің қазақша аудармасы «өнермен емдеу» деген ұғымды білдіреді.  «Арт терапия» сөзін ең алғаш 1942  жылы  британдық суретші Адриан Хилл қолданған. Ол арт терапия түрінде медицина саласында қолдануды ұсынған. Соның әсерінен арт терапия  ХХ ғасырдың 60-70 жылдарында қарқында дами бастаған. А.Хиллмен бірге М.Наумбург, З.Фрейд, Э.Крамер, К.Юнг секілді атақты тұлғалар арт технологияның өсіп-өркендеуіне көп күш салған. Осы технология арқылы жеке тұлғаның не ойлап, не сезетінін, сол секілді кез келген нәрсені, болмысты қалай қабылдайтынын анықтаған. Бұл технология адам жаны мен тәнін емдеумен қатар оның креативті дамуын, сурет өнері арқылы эстетикалық қабілетінің шыңдалуына әкелген. Бүгінгі күні бұл технология білім саласында да, әсіресе әдебиетті оқытуда оңтайлы қолданылып жүр. Соған сай арт технологияның басты ерекшеліктері ретінде білім алушының шығармашылық қабілетін дамыту, өзін-өзі тануын  қалыптастыру, эмоцианалды-адамгершілік әлеуетін арттыру, жеке, топтық мәселелерді шешуді үйлестіру,  өз эмоциясын білдіру қабілетін арттыру, эстетикалық талғамы мен қиялын және инновациялық ойлауын дамыту секілді қасиеттерін атайды. Қазіргі кезде білім саласында тіл мен әдебиетті, тарихты, т.б. гуманитарлы салаларды оқытуда арт технологияның бірнеше түрілері қолданылып жүр. Арт технологияны жеке тұлғаның шығармашылық қабілетін дамытуда, креативті ойлауын шыңдауда жиі пайдаланады, Мәселен, әдебиетті оқытуда көркем мәтіннің мазмұнына трансформация жасап, сурет түрінде ұсынуға болады. Болмаса мәтін мазмұнын театр өнерімен байланыстырып, сахналық қойылым ретінде көрсетуге болады. М.Либман айтқандай: «Арт терапия – тұлғаның сезімдерін, психикасын, дүниетаным құрылысын өзгерту мақсатында шығармашылық құралдарды қолдануы» [108, 7 б.]. Осындай шығармашылықтың нәтижесінде білім алушылардың көркем шығарманың мазмұнын меңгеруге деген қызығушылығы оянады. Төмендегі сызбада арт технологияларының негізгі түрлері мен бағыттары беріліп отыр.
	Сабақ барысында әйел жазушылар шығармашылығын оқытуда жиі қолданған арт технологияларының бірі – изотерапия. Р.Мұқанованың «Мәңгілік бала бейне» әңгімесін оқыту барысында біз имаготерапиямен қатар изотерапияны да қолдандық. Алдымен эксперимент тобының студенттеріне режиссер Б.Атабаев түсірген «Мәңгілік бала бейне» спектаклін көрсеттік [109]. Кейін мәтін мазмұны бойынша студенттердің өзі Ләйлі қыздың монологін, Ай мен Ләйлінің сырласуын сахналық қойылымын көрсетті. Сабақты қорытындылауда изотерапияға жүгіндік. Студенттер өздеріне қатты әсер еткен эпизодтық көріністерді сурет салу арқылы таныстырылым жасады. Нәтижесінде олар:
·   әдебиет пен бейнелеу өнерін ұштастыра алды;
·   топ мүшелері ортақ мәселені анықтап, өз ойларын білдірді;


  

Сурет 7 – Арт терапияның негізгі бағыттары

·   коммуникацияға түсу арқылы қоғам жатсынған «мүгедек жанның» жан айқайын жеткізе білді;
·   командалық жұмыста ойды тұжырымдауға үйренді.
Яғни, «Жетекші топтар топ мүшелерінің еркін жұмыс жасауына баса назар аударылады. Туындаған мәселелерді өз бетімен анықтауға,  талпыныстарын көтермелеуге күш салынады» [110, 92 б.]. 
«Изотерапия» әдісін қолдану барысында білім алушы әдеби мәтінді оқып, қабылдауы арқылы сурет салуды пайдаланып, өзінің ішкі сезімін, ойын жеткізе алады. Мұндай экспериментті жүргізудегі басты мақсатымыз Р.Мұқанованың «Мәңгілік бала бейне» әңгімесінің идеялық мазмұнын студенттердің ішкі түсінігі мен сезімі арқылы визуалды түрде бейнелеуге мүмкіндік беру еді. Бұл әдіс арқылы студенттердің ішкі жан дүниесінде болып жатқан құбылыстардың мәнін сурет арқылы берілуін байқадық, олардың мәтінді қабылдауын шығармашылық тұрғыда ашуға мүмкіндік бердік. Эксперимент барысында әңгіме оқылып, интербелсенді тақта арқылы сахналық қойылымның үзіндісін көргеннен кейін  студенттерге туындының негізгі идеясын сурет арқылы жеткізу тапсырылды. Жасаған жұмыстарын таныстыру барысында студенттер әңгіменің қай сюжеті ерекше әсер еткенін сипаттап айтып берді. Олар әңгімені тек мазмұндық тұрғыдан ғана емес, эмоционалдық көңіл-күйі мен сезімі тұрғысынан да терең қабылдай білді. Мұндай шығармашылық жұмыс студенттердің мәтінді түсініп танудағы белсенділігін арттырды, өздерінің ішкі сезімін еркін жеткізуге мүмкіндік берді. Сонымен қатар шығарманы оқуға деген деген қызығушылығын артты. Эксперименттің қорытынды нәтижелері төмендегі диаграммада берілді.
 


Сурет 8 – «Изотерапия» әдісі бойынша жасалған экспериментінің нәтижесі

Қазіргі кезде әдебиетті оқытуда плейкаст технологиялар да көп қолданылады. Плейкаст технологияларды қолдану дегеніміз – сабақ барысында интербелсенді, мультимедиялық цифрлық форматтарды (плейкастар, буктрейлерлер, интербелсенді презентациялар, комикстер). Олар шығарманы талдау мен қабылдауда маңызды рөл атқарады.  Бұл технологияны қолданудың ұтымдылығы білім алушылардың шығармашылық қабілетін шыңдауға, пәнге деген қызығушылығын оятуға, креативті ойлануына әсер етеді. Әдебиет шығармашылықпен, өнермен тікелей байланысты болғандықтан, бұл технологияны қолдану қызықты әрі өте тиімді. Плейкаст технологиясының маңыздылығын мынадай ерекшеліктеріне қарап бағалай аламыз:
1. Мәтінді қабылдаудағы дайын көрнекілік. Әдебиетте мәтін басты рөл атқарады. Сол себепті оны оқуға деген студенттердің қызығушылығын ояту әрі оқырмандық мәдениетін қалыптастыру үшін шығарманы өзгеше бір формада ұсыну өте тиімді. Плейкасттардағы бейнежазба, визуалды құрылғылар, кітап түрінде жасалған комикстер білім алушының әдебиет әлемін тануына ықпал етеді.
2. Әдеби шығармашылық. Әдебиет – сөз өнері. Әдебиеттің әр тегін бейнелеуге, сахналауға, таныстыруға болады. Мұның өзі шығармашылық іс-әрекет арқылы жүзеге асырылады. Бұл әрекеттер білім алушының шығармашылық қабілетін шыңдайды. Сондықтан плейкаст технологияларын шығарма мазмұнын талдауда, шығармашылық қабілетті арттыруда пайдалануға болады. Сонымен қатар плейкаст жасауда түрлі цифрлық платформаларды да қолдана аламыз. Мәселен, D-ID платформасы. D-ID платформасы арқылы шығармашылық тұлғаның өзін сөйлетіп, шығармасынан үзінді оқытуға болады.        Бұл платформаның басты ерекшеліктері: 
· жасанды интеллект арқылы анимациялық бейне жасау;
· статикалық құралдарға жандандыру (сөйлету, қимылдату, т.б.);
· мимика арқылы іс-әрекет пен қимылды мінсіз қайталау.
Біз бұл технологияның бір түрі ретінде комиксті пайдаландық (Қосымшада В). А.Кемелбаеваның «Қоңыр қаз» әңгімесі бойынша жасалынған комикс мәтіні берілді.
	ЖОО әйел жазушылар шығармашылығын оқыту барысында тағы да бір қолданған әдістеріміздің бірі – буккроссинг технологиясы. 2001 жылы американдық интернет технологиялар маманы Рон Хорнбекер ойлап тапқан технология бүгінде оқыту үдерісінде әдебиетті оқытуда, оқырмандық қызығушылықты оятуда өнімді қолданылып жүрген әдістердің біріне айналды. Себебі: «Адамдардың бір-бірімен кітап алмасып оқуы – адамзаттың бұрыннан қалыптасқан дәстүрі. Қазіргі уақытта бұл қарапайым және ескі дәстүрді дамытуға жаңа технологиялар кіріктірілді.  Бұрынғы дәстүр «буккроссинг» жаңа атауға ие болды. Буккроссинг – бұл біреуге керексіз кітаптарға жаңа сипатта жан бітіру» [111, 4 б.]. Өзіміз сабақ жүргізген эксперимент топтарымен бірге ҚазҰҚПУ жастары арасында әйел жазушылар шығармашылығын насихаттау үшін университеттің коворкинг кеңістігінде «қауіпсіз сөрелер» акциясы ұйымдастырылды. Сонымен бірге студенттер арасында өзінің оқыған кітабын өзгелерге таныстыру мақсатында «Кітапты оқы, өзгеге сыйла» акциясы да өткізілді. Аталған шаралардың барлығы қосымшада берілді. 
Жоғары оқу орындарындағы әдебиет пәнінің басты міндеті – болашақ мамандардың әдеби-теориялық білімін тереңдетіп, ұлттық және әлемдік көркемдік дәстүрді меңгерген, ой еркіндігі мен талдау қабілеті жоғары тұлға тәрбиелеу. Осы тұрғыдан алғанда, әйел жазушылар прозасын оқыту – студенттердің көркемдік қабылдау мәдениетін арттырудың, әдебиетті адамтану ғылымы ретінде танудың тиімді жолы болып табылады.
Әйел жазушылардың прозалық шығармалары арқылы студент жастар адам мен қоғам, махаббат пен аналық, еркіндік пен жауапкершілік сынды мәңгілік құндылықтардың мәнін түсінеді. Сондықтан да әйел прозасын оқыту тек әдеби білім берудің емес, рухани тәрбие мен тұлғалық дамудың өзегіне айналады.
Әйел жазушылардың шығармашылығын оқытуда мазмұндық және әдістемелік ерекшеліктерді ескеру студенттердің әдеби танымын кеңейтіп, көркем ойлау мәдениетін қалыптастырады. Әрбір автор шығармаларының мазмұндық бағыты мен көркемдік ерекшелігіне сай талдау түрін таңдау оқытудың тиімділігін арттырады. Әйел жазушылар прозасын оқытуда инновациялық әдістер ерекше маңызға ие, себебі олардың шығармаларында адам жанының терең психологиялық иірімдері мен өмір шындығының нәзік көріністері бейнеленеді. Мұндай мәтіндер студенттерден аналитикалық ойлау мен көркемдік қабылдауды, шығармашылық еркіндікті талап етеді. Сол себепті түрлі технологиялар мен әдіс-тәсілдерді ұтымды қолдану әйел жазушылар шығармашылығын терең меңгеруге көмектеседі.




2.3 Әйел жазушылар шығармашылығын оқытудағы тәжірибелік- эксперименттік жұмыстар және оның нәтижелері

ЖОО әйел жазушылар шығармашылығын оңтайлы оқыту мақсатында зерттеу жұмысы бойынша эксперименттік жұмыстар жүргізілді. Эксперимент жұмысының мақсаты – жоғары мектепте оқыту үдерісінде әйел жазушылар шығармашылығын меңгертудің әдістемелік жүйесін құрылымдап, оқытудың оңтайлы әдіс-тәсілдер мен технологияларын іріктеу арқылы сынақтан өткізіп, ұсынылған әдістеме бойынша қорытынды тұжырым жасау. Бұл мақсатты жүзеге асыру үшін оқу бағдарламасына арнайы тақырыптар енгізіліп,  студенттердің білім деңгейін анықтау мақсатында тәжірибелік жұмыстар жүргізіп,  болашақ кәсіби мамандардың әдеби білім деңгейін жетілдіру мақсатында  кешенді әдістемелік жүйе қалыптастыру міндеті алға қойылды. Соған сай зерттеу барысында мына мәселелерге баса назар аударылды:
1) тақырыпқа қатысты әлемдік және отандық әдебиеттанудағы тың ақпараттармен жан-жақты танысу; 
2) көркем прозаны, соның ішінде әйел жазушылар шығармашылығын теориялық және әдістемелік тұрғыдан зерттеген отандық, шетелдік педагогтер мен әдіскерлердің еңбектерін зерделеу, олардың айтқан пікірлерін саралау; 
3) теориялық мәліметтерді іс жүзінде бірнеше әдіспен тексеру, басқа ізденушілердің пікірлерімен салыстыру; 
4) әйел жазушылар шығармашылығын студенттерге меңгерту мақсатында ғылыми-әдістемелік модель ұсыну;  
5) зерттеу нәтижелерін талдау және соған сай өзіндік тұжырым жасау.
Диссертацияда эксперимент жұмысын жүргізу  барысында  бірнеше әдістер мен технологиялар қолданылды:
· әдеби-теориялық тәсілдер;
· тұлғалық-бағдарлы тәсілдер;
· интербелсенді әдістер;
· арт және плейкаст технологиялары;
· дамыта оқыту технологиясы;
·  БЛУМ таксономиясы;
·  буккроссинг технологиясы;
· диагностикалық әдіс-тәсілдер; т.б.
Эксперименттік-тәжірибелік жұмыстар бірнеше кезеңді қамтыды. 
- анықтаушы: тіл мен әдебиет мамандарының кәсіби дайындығын, әдеби білім деңгейін, әйел жазушылар шығармашылығына қатысты көзқарастарын анықтау;
- қалыптастырушы: студенттерге әйел жазушылар шығармашылығын оқытуға қатысты курсты жүргізу, олардың әйел жазушылар шығармашылығын меңгеруге деген оқырмандық әрі пәнге деген қызығушылық деңгейінің динамикасын зерттеу;
- қорытынды: тәжірибеге қатысқан эксперименттік және бақылау топтарының білім деңгейі мен сапалық көрсеткіштерін салыстыру, алынған нәтижелер бойынша талдау жұмыстарын жүргізіп, зерттеу бойынша соңғы тұжырымды жасау. 
Іс-тәжірибеге Қазақ ұлттық қыздар педагогикалық университеті Филология институтының «6B01701 – қазақ тілі мен әдебиеті» мамандығының 3-курс студенттері қатыстырылды. Экспериментке барлығы 127 студент қатысты. Оның ішінде 60 студент ЭТ, ал 67 студент БТ деп бөлінді. Диссертациялық жұмыстың нәтижесін тәжірибеге енгізудің актісі (Қосымша Б) жасалды. 

Кесте 11 – Эксперименттік жұмыстарды ұйымдастыру бойынша кесте

	Экспериментке қатысушы топтар
	Эксперименттік жұмыстарды ұйымдастыру сипаты

	БТ
	Бақылау тобына барлық іс-әрекеттер белгіленген БББ сай жүргізілген.

	ЭТ 
	 «6B01701 – қазақ тілі мен әдебиеті» мамандығында оқитын студенттерге әйел жазушылар шығармашылығын оқытуға қатысты пәннің силлабусына арнайы тақырыптар енізілді. Қалыптастыру эксперименті барысында сынақтан өткізу үшін осы тақырыптарға арналған оқу материалдары мен құралдары толық қамтылды. Әйел жазушылар шығармашылығына қатысты ғалымдардың айтылған ой-пікірлері мен зерттеу нысаны ретінде алынған әйел жазушылардың шығармалары талданды, арнайы оқу тапсырмалары беріліп, әйел жазушылар шығармашылығын оқытудың моделі жасалды.



Анықтаушы эксперимент барысында кешенді әрі жоспарлы іс-әрекет ету мақсатында Жоғары және жоғары оқу орнынан кейінгі білім берудің мемлекеттік жалпыға міндетті стандарты (МЖМБС) сай «ХХІ ғасырдағы қазақ әдебиеті» пәнінің силлабусына бес тақырып, яғни екі дәріс, үш семинар сабағының тақырыбы (Әйел жазушылар прозасының қалыптасуы мен дамуы, Қазақ әдебиетіндегі әйел қаламгерлер дәстүрі, Әйел жазушылар прозасындағы көркемдік ізденістер, Әйелдер прозасын оқытудың әдістемелік негіздері. Әйел жазушылар прозасын оқытудағы тиімді әдіс-тәсілдер) енгізілді. Бұл кезеңде студенттердің әйел жазушылар шығармашылығы туралы бастапқы білім деңгейі, қызығушылығы мен көзқарастары сауалнама алынды, әңгімелесу әдістері арқылы білім деңгейінің көрсеткіші мен сапасы анықталды. Нәтижесінде көпшілік студенттердің әйел қаламгерлердің шығармаларын үстірт деңгейде ғана білетіні және қызығушылықтары өте төмен екені байқалды. Студенттер әйел жазушылардың атын білгенімен, көпшілігі шығармаларын оқып, талдауға келгенде, сәл немқұрайлы қарайтыны сезілді. Бұған әйел прозасының теориялық тұрғыдан әлі де толыққанды зерттелмеуі де ісер етті деп айта аламыз. Мұның өзі зерттеу жұмысын жүргізу барысында студенттердің тақырыпқа деген қызығуылығы мен шығарма оқуға деген мотивациясын жандандыру үшін оларға қажет әрі сабақты тартымды өткізуге бағытталған әдістемелік жүйені құрылымдау қажеттігін байқатты.  Анықтау экспериментін жүргізу барысында әйел жазушылар шығармашылығын зерттеу әрі оқыту мәселесі күрделі проблема екеніне көз жеткізілді. Осы орайда мүмкіндігінше отандық және шетелдік әдебиетші, әдіскер-ғалымдардың прозаны оқытуға байланысты жазылған еңбектері мен зерттеулері талданды. Әдіскерлердің «Білім беру саласында білімнің басқа да салаларындағыдай іргелі, қолданбалы, зертханалық зерттеулер жүргізілуі тиіс» [112, 166 б.] деген ұстанымдарына сәйкес университет базасында ғылыми-зерттеу жұмыстары жүргізілді. 
Эксперимент  барысында бақылау және эксперимент топтарынан әйел жазушылар шығармашылығына қатысты сауалнама алынды. «Сауалнаманың мақсаты – топтар мен негізгі жиынтық арасындағы белгілі бір сипаттамалардың жиілігін анықтау» [113, 31 б.]. Дәл осы мақсатта экспериментке қатысушылардан тек сауалнама ғана алынып қойылған жоқ, сонымен бірге толыққанды зерттеу жұмысын жүргізу үшін тақырыпқа қатысты ЖОО істейтін оқытушылар мен экспериментке қатысушы студенттермен сұхбат жүргізілді. 

Кесте 12 – Анықтау эксперименті барысында алынған сауалнама үлгісі

	№
	Сауалнама сұрақтары
	Сауалнама жауаптары

	1
	2
	3

	1
	Сіздің жеке кітапханаңыз бар ма?
	А) бар
Б)  жоқ

	2
	Жеке кітапханаңыз қандай жанрдағы кітаптардан тұрады?
	А) Проза
Б) Поэзия
В) Әйел жазушылар шығармашылығынан
Г) Бұқаралық әдебиет
Д) Психология
Е) Танымдық кітаптар

	3
	Сіз прозалық шығарма оқуға қанша уақыт жұмсайсыз?
	А) Аптасына бір рет
Б) Күніне 20-30 бет
В) Бос уақытым болғанда
Г) Әрқалай
Д) Екі аптада бір рет

	4
	Сізді әйел жазушылар шығармашылығы қызықтыра ма?
	А) Иә
Б) Жоқ
В) Ол туралы ойланған емеспін
Г) Маған жазушының жынысы маңызды емес
Д) Көбіне ер адамдар жазған шығарманы оқимын

	5
	Әйел жазушылар ішіндегі сүйікті авторыңыз
	А) Шарлотте Бронте
Б) Маргарэт Митчелл 
В) Лира Қоныс
Г) Аягүл Мантай 
Д) Роза Мұқанова
Е) Шәрбану Бейсенова
Ж) Айгүл Кемелбаева
З) Сәуле Досжан

	6
	Әйел жазушылар шығармаларының негізгі тақырыбы
	А) Махаббат
Б) Қорқыныш пен үрей
В) Әлеуметтік теңсіздік
Г) Күнделікті тұрмыс-тіршілік
Д) Феминизм

	7
	Соңғы кезде оқыған әйел 
	А) Оқымадым

	
	
	

	12-кестенің жалғасы

	1
	2
	3

	
	жазушылар шығармасы
	Б) Р.Мұқанова «Мәңгілік бала бейне» әңгімесі
В) Аягүл Мантай «Қабырға» әңгімесі
Г) Лира Қоныс «Тиын» әңгімесі
Д) Айгүл Кемелбаева «Шашты» әңгімесі
Е) Қатты қызықпаймын
Ж) Сара Джио «Последняя Камелия»
З) Агата Кристи детективтері



Төмендегі суретте студенттердің сауалнамаға берілген жауаптарының нәтижесі берілді.



Сурет 9 – Әйел жазушылар шығармашылығына қатысты студенттердің пікірі

Сауалнама алу барысында байқағанымыз БТ және ЭТ студенттерінің жауаптарында айтарлықтай айырмашылық болмады. Бастапқы алынған сауалнама болғандықтан әрі тақырыпқа қатысты студенттердің бастапқы білім деңгейін анықтау қажеттігі туындағандықтан, студенттердің жауаптарында сәл ғана алшақтық байқалды. Олар Сіздің жеке кітапханаңыз бар ма? деген сұраққа 89 %-дан аса  иә, 11% жоқ деп жауап берді. Мұның өзі қазіргі уақытта жастардың қандай жанрда болса кітап оқитынын көрсетеді. Бұл да, әрине, қуантарлық жағдай.  Жеке кітапханаңыз қандай жанрдағы кітаптардан тұрады? дегенге 43,5 % -дан аса  проза, 2,7 % поэзия, 18,9 % әйел жазушылар шығармашылығынан, 1,8 % бұқаралық әдебиет, 12,6 % психология, 20, 5 % танымдық кітаптар деген. Студенттердің басым көпшілігі проза жанрындағы шығармаларды кітап оқитындығы байқалды. Сұхбат барысында да студенттер бірінші кезекте шағын жанрдағы прозалық шығармаларды көп оқитынын, екінші кезекте бүгінгі күнгі мәселелермен байланысты танымдық шығармаларды (Дейл Карнеги «Алаңсыз өмір сұру құпиялары», «Мансапты қалай тез жасауға болады?»), Морган Хаузел «Ақша психологиясы», Виктор Франкл   «Өмірден мән іздеген жан») оқуды жақсы көретіндігін айтты. 

Сурет 10 – Бірінші және екінші сұрақтар бойынша жауап көрсеткіші

Сіз прозалық шығарма оқуға қанша уақыт жұмсайсыз? деген сұраққа 13,4 % аптасына бір рет, 15% күніне 20-30 бет, 42,5 % бос уақытым болғанда, 27,6 % әрқалай, 1,5 % екі аптада бір рет деген жауапты таңдаған. Бұл жерде ең көп пайыздық көрсеткішті бос уақытым болғанда жауабы алды. Бүгінгі технократиялық заман, уақыт тапшылығы, басқа да қызығушылықтар мен т.б. әлеуметтік факторлар жастар арасында кітап оқуға мүмкіндіктің жоқ екенін көрсетті.  Сізді әйел жазушылар шығармашылығы қызықтыра ма? деген сұраққа 57,5 %-дан аса иә, 1,2 % жоқ, 1,8 % ол туралы ойланған емеспін, 39,4 % маған жазушының жынысы маңызды емес, ал 0, 1 % көбіне ер адамдар жазған шығарманы оқимын деген. Бұл жерде сауалнама алған студенттер қыздар университетінікі болғандықтан, бірінші жауапты таңдауы мүмкін. Дегенмен, 39,4 % маған жазушының жынысы маңызды емес деген жауап қазіргі жастар үшін шығарманы жазған адамның жынысына мән бермейтіндіктері байқалды. 

Сурет 11 – Үшінші және төртінші сұрақтар бойынша жауап көрсеткіші
Әйел жазушылар ішіндегі сүйікті авторыңыз деген сұраққа 11 % Шарлотте Бронте, 5,6 % Маргарэт Митчелл, 0,7 % Лира Қоныс, 15,7 % Аягүл Мантай деп жауап берсе, 56,7 % Роза Мұқанова, 5, 8 %  Шәрбану Бейсенова,   2,3% Айгүл Кемелбаева,  2,2 %  Сәуле Досжан  деп жауап берген. Студенттердің жауаптарына қарап олардың шетелдік әйел жазушылар ішінен Ш.Бронтенің, ал отандық әйел жазушылар ішінен Р.Мұқанованың шығармалары көп оқитыны байқалды. Әйел жазушылар шығармаларының негізгі тақырыбы деген сұраққа 25,2 % махаббат, 33,1 % қорқыныш пен үрей, 33,9 % әлеуметтік теңсіздік, 5,2 % күнделікті тұрмыс-тіршілік, 2,6 % феминизм деген. Студенттер жауаптарынан әйел жазушылар әлі де өз шығармаларында әлеуметтік теңсіздік, қорқыныш пен үрей жайлы көп жазатыны белгілі болды. Мұның өзі қазіргі жастардың әйел жазушыларының шығармашылық зертханасы, поэтикасы мен көркемдік ізденістері туралы ақпараттарының жоқ екенін көрсетті. Соңғы кезде оқыған әйел жазушылар шығармасы деген сұраққа 7  % оқымадым, 61,4 % Р.Мұқанованың «Мәңгілік бала бейне» әңгімесін, 9,8 % А.Мантайдың «Қабырға» әңгімесін, 4 % Л.Қоныстың «Тиын» әңгімесін, 13,4 % А.Кемелбаеваның «Шашты» әңгімесін, 3,5 % қатты қызықпаймын, 0,9 % Агата Кристи детективтері деп жауап берген. Сара Джио «Последняя Камелия» шығармасына мүлдем дауыс бермегендеріне қарағанда, бұл шығарма оларға мүлдем таныс емес секілді көрінді және де соңғы сұрақтың жауабы бойынша жастар арасында көп оқылатын автор ретінде Р.Мұқанова танылды.

Сурет 12 – Бесінші, алтыншы және жетінші сұрақтар бойынша жауап көрсеткіші
Сауалнама нәтижелерін негізге ала келе қалыптастыру эксперименті барысында «ХХІ ғасырдағы қазақ әдебиеті» пәніне енгізілген тақырыптарға сәйкес оқытудың әдіс-тәсілдері мен стратегиялары іріктеліп алынды, соған сай дәріс, семинар, СОӨЖ, СӨЖ сабақтары өткізілді.   Зерттеу тақырыбына қатысты теориялық мәселелер талданып, ЭТ студенттерімен бірге ұсынылған әдістемелік жүйені қолданыс пен іс-әрекет барысында тәжірибелік тұрғыдан тексерілді, кемшін тұстармен байланысты түзету жұмыстары жүргізілді. Зерттеу нысаны ретінде алынған әйел жазушылардың шығармашылығы әдеби-теориялық, тұлғалық- бағдарлы тәсілдер, герменевтикалық әдістің көмегімен талданды, арт, плейкаст технологияларының негізінде комикс мәтіні даярланып, изотерапия әдісінің негізінде шығарманы талдау, интерпретациялау қарастырылды, БЛУМ таксономиясы бойынша тапсырмалар құрастырылды. Бұл әдістемелік жүйенің тиімділігін ЭТ жүргізілген сабақтарда сынақтан өткіздік. 
Қалыптастыру кезеңінің мақсаты – студенттерге әйел жазушылар шығармашылығы жайлы толық теориялық ақпарат беру, тақырыпты меңгертуде әдістемелік жүйенің тиімділігін тәжірибе жүзінде дәлелдеу. Бұл мақсатты жүзеге асыру үшін мынадай міндеттер қойылды: 
- экспериментке қатысушы студенттерді бақылау және эксперимент тобына бөлу;
- БТ және ЭТ арнайы сұхбат жүргізу, ұсынылған авторлардың шығармаларын талдау; 
- ЭТ өтілетін дәріс, семинар, СОӨЖ, СӨЖ сабақтарының жоспарын, сабаққа қажетті оқу материалдары мен цифрлық ресурстарды даярлау.
Қалыптастыру эксперименті екі кезеңнен тұрды: бастапқы кезеңде ұйымдастыруға қатысты жұмыстар жүргізілді, анықтау кезеңінің сауалнама қорытындысы сараланды; одан кейінгі кезеңде Р.Мұқанова, А.Кемелбаева, Ш.Бейсенова, А.Мантай секілді авторлардың шығармашылық зертханасы жайлы ақпарат беріліп, шығармалары талданды, жазушылар шығармашылығының оқыту жолдары қарастырылды.  Аталған мәселелердің барлығы алдыңғы 2.2 тараушасында талданып жазылды. Нәтижелерді бағалау мен өлшеу моделі де негізге алынды. Сондықтан бағалау үш компонент бойынша жүзеге асады:
1. Әдеби-теориялық құзыреттілік
– ұғымдарды білу (сюжет, хронотоп, мотив, композиция);
– мәтінді құрылымдық талдау;
– дәлелді пікір айту,
2. Интерпретациялық құзыреттілік
– субъективті ой білдіру;
– авторлық дүниетанымды түсіну;
– бірнеше интерпретацияны салыстыру.
3. Тұлғалық құзыреттер
– эмоционалдық үн қосу;
– рефлексия;
– құндылықтық баға;
– шығармашылық өнім.

Кесте 13  – Бағалау матрицасының қысқаша үлгісі

	Құзырет
	Критерий
	Деңгейлер

	Әдеби-теориялық
	Ұғымдарды меңгеру
	жоғары / орта / төмен

	Интерпретация
	Дәлелді пікір
	терең / жеткілікті / үстірт

	Тұлғалық
	Рефлексия
	саналы / жартылай / әлсіз


Қалыптастырушы эксперименттен кейін зерттеу жұмысы бойынша алдында айтылған, талданған эксперимент жұмыстарының нәтижесін шығару үшін ЭТ студенттерінен диагностикалық әдістерді қолдану арқылы көркем мәтінді талдауға арналған авторлық тест алынды. О.Ярошенконың эмпатиялық қабылдау шкаласы [114] бойынша ЭТ студенттері А.Мантай мен Р.Мұқанованың шығармаларына талдау жасады. Диагностикалық әдістің мақсаты: студенттердің әдеби мәтінді эмпатиялық қабылдауына түрткі болу. Бұл әдісті қолданудың артықшылықтары:
1. Әдеби мәтіндерді оқыту мен талдауда қолдануға өте ыңғайлы;
2. Тұлғалық-бағдарлы дамытуға мүмкіндік береді, яғни студент өз эмоцияларын бақылап, басқа адамның сезімін түсінуді үйренеді;
3. Диагностикалық картаға интеграция жасауға болады: психологиялық-эмпатиялық блокқа енгізуге ыңғайлы.

Кесте 14 – О.Ярошенко бойынша диагностикалық карта талдауы

	Мәтінді талдау көрсеткіші
	Білім алушы деңгейі
	Балл

	
	төмен
	орта
	жоғары
	

	Кейіпкер эмоциясын тану
	
	
	
	

	Психологиялық интерпретация
	
	
	
	

	Эмпатиялық сәйкестік
	
	
	
	

	Ішкі монологті жалғастыру
	
	
	
	

	Рефлексия
	
	
	
	



Мәтінді эмпатиялық талдау былай жүргізілді: ЭТ студенттеріне мәтін фрагменті берілді → сол мәтін үзіндісі арқылы кейіпкер эмоциясын анықтаулары керек → эмпатиялық сәйкестікті табу → кейіпкердің ішкі монологін жалғастыру → рефлексия жасау.
Жалпы балл: Әр бөлік бойынша ең жоғарғы балл →10. Оның ішінде:  3-9 → төмен, 10-20 → орта, 21-одан жоғары → жоғары.
 


Сурет 14 –Диагностикалық карта бойынша мәтін талдаудың көрсеткіші

Мәтін талдауда ЭТ студенттері кейіпкер эмоциясын тану, рефлексия жасауда жоғары көрсеткішке ие болды. Ал шығармаға психологиялық интерпретация жасау мен ішкі монологті өз бетінше жалғастыру бойынша әлі де жұмыс жасау қажеттілігі байқалды. Эмпатиялық қабылдауға қатысты әлі де толыққанды жұмыстар жүргізу қажеттігі анықталды.
БТ және ЭТ студенттерінің әйел жазушылар шығармашылығы бойынша әдеби мәтінді қалай игергендерін анықтау мақсатында да арнайы тапсырмалар берілді. 2.2 тараушаларда БЛУМ таксономиясы бойынша берілген тапсырмалардың бірнешеуі іріктеліп, арнайы осы эксперимент үшін студенттерге берілді. Бұл тапсырмалардың орындалу нәтижесі басты үш критерий бойынша бағаланып, 10 баллдық жүйемен балл қойылды. Эксперимент бойынша бұл жұмысты жүргізу үшін ЭТ ең мықты, ең креативті, шығармашылық қабілеті жоғары 30 студент таңдалып алынды. Дәл солай БТ 30 студент таңдалды.

Кесте 15 – Мәтінді талдау бойынша бағалау критерийлері
 
	Дағды бойынша бағалау критерийі
	Тапсырмалар саны
	Тапсырманы орындаған ЭТ студенттерінің саны
	Тапсырманы орындаған БТ студенттерінің саны

	Көркем мәтінді түсіну және қабылдау дағдысы
	5
	26 (86,67%)
	24 (80%)

	
	-
	-
	-

	Көркем мәтіннің мазмұны мен композициясын толық және деталді талдай алу дағдысы
	7
	22 (73,33% )
	9 (30%)

	
	-
	-
	-

	Әртүрлі мақсатта көркем мәтіндегі ақпаратты қолдану дағдысы
	3
	5 (16,67 %)
	1 (3%)

	
	-
	-
	-



Диагностикалық әдістеменің көмегімен алынған тапсырма орындаудың нәтижесі бойынша ЭТ 86,67% студент бірінші деңгейлі (көркем мәтінді түсіну және қабылдау дағдысы)  тапсырманы, 73,33%  екінші деңгейлі (көркем мәтіннің мазмұны мен композициясын толық және деталді талдай алу дағдысы), 16,67% үшінші деңгейлі (әртүрлі мақсатта көркем мәтіндегі ақпаратты қолдану дағдысы) өте жақсы орындады. Тиісінше БТ бірінші деңгей бойынша 80%, екінші деңгей бойынша 30%, үшінші деңгей бойынша 3,33% көрсеткішті көрсетті. Екі топтың жалпы көорсеткішін салыстыру үшін Стьюденттің t-критерийі бойынша есептеу шкаласы қолданылды. Бұл жерде M1 және M2 (Mean values) – ЭТ және БТ орта көрсеткіш; S1 ² және S2 ² – ЭТ және БТ талдау деңгейі; n1 және n2 – әр топтағы студенттер саны. Есептеу барысында үш деңгейде де топтар арасындағы айырмашылық байқалды. Нәтижесінде ЭТ студенттердің көркем мәтінді түсіну, талдау және интерпретациялаудағы көрсеткіші БТ қарағанда, әлде ғұрлым жоғары көрсеткішке ие болды.
Кесте 16 – Мәтінді талдау бойынша студенттердің білім деңгейінің көрсеткіші

	Деңгейлер
	ЭТ
	БТ

	
	M1 
	S1²
	M2 
	S2²

	1-деңгей 
	8,3 
	1,07 
	6,3 
	1,07

	2-деңгей 
	7,5 
	1,21
	5 
	0,69

	3-деңгей
	5,4 
	1,38 
	2
	0,69



Эксперимент барысында Стьюденттің t-критерийі бойынша студенттердің білім деңгейін есептеу оң нәтижені берді. Бұл бағалау шкаласын қолданудың нәтижесінде студенттердің көркем шығарманы оқуға және талдауға деген ынтасы артты.



Сурет 14 – Стьюденттің t-критерийі бойынша студенттердің мәтін талдаудағы білім деңгейі көрсеткішінің нәтижесі

Жалпылама алғанда тапсырмаларды орындау нәтижесі бойынша БТ студенттеріне қарағанда ЭТ студенттері барлық критерийлер бойынша алда екені байқалды. Әйел жазушылар шығармашылығын оқытуда таңдалынып алынған ғылыми-әдістемелік жұмыстардың түйінді қорытындысы ЭТ студенттерінің берген жауаптары мен өзіндік ой қорытындыларында айқын көрініс тапты. 

Екінші тарау бойынша тұжырым
 
Зерттеу жұмысының екінші тарауында ЖОО әйел жазушылар шығармашылығын оқыту әдістемесіне байланысты білім беру технологиялары мен әдіс-тәсілдері іріктеліп, эксперимент жұмыстары жүргізілді. 
Қазіргі қазақ прозасында әйел жазушылардың шығармашылық болмысы ерекше бағытқа айналғаны барлығымызға белгілі. Соған сай әйел жазушылар шығармаларында эстетикалық жаңашылдық, психологиялық тереңдік, әлеуметтік теңсіздік мен ішкі рухани күйзелістерді беру тәсілдері айқын көрінеді. Сондықтан олардың прозасын ЖОО оқыту – мәтін талдаудағы әдеби-теориялық тәсілдермен қатар тұлғалық дамуға бағытталған тұлғалық-бағдарлы тәсілдер мен интеграциялық әдістер үшін үлкен мүмкіндік береді. Әйел прозасының табиғаты және интеграциялық мүмкіндігі білім алушылардың бойында эмпатиялық қабылдауды қалыптастырып, олардың жеке тәжірибесін дамытып, ішкі жан дүниесін оятып, құндылықтық бағдарларын реттеуге өте қолайлы. Әйел прозасының көркемдік құрылымы, атап айтқанда, композиция, хронотоп, ішкі монолог, стиль, нарраторлық формалар әдеби-теориялық әдістер арқылы талданса, ал мәтінді интерпретациялаудағы іс-әрекеттер тұлғалық-бағдарлы тәсілдер мен интеграциялық әдістер арқылы жүзеге асырылады.
































ҚОРЫТЫНДЫ

Тәуелсіздік кезеңіндегі қазақ әйел жазушыларының прозасы ұлттық әдебиетіміздің жаңа белесін айқындап, рухани кеңістігіміздің мазмұнын байытты. Бұл зерттеу жұмысының өзектілігі – тәуелсіздік жылдарындағы әдеби процестегі жаңа көркемдік ізденістер мен әйел қаламгерлердің шығармашылық ерекшеліктерін анықтау және олардың прозалық туындыларын оқытудың тиімді әдістемелік жүйесін ұсынуда.
Бірінші тарауда тәуелсіздік дәуіріндегі әдеби үдерістің даму бағыттары, тақырыптық және идеялық ізденістердің сипаты айқындалды. Қазақ прозасында қоғамдық сана мен адам табиғатын жаңаша тану үрдісі күшейіп, рухани-адамгершілік құндылықтар мен ұлттық болмысты көркем бейнелеудің жаңа формалары қалыптасты. Әйел жазушылар, атап айтқанда, Ш.Бейсенова, Р.Мұқанова, А.Кемелбаева, А.Мантай шығармашылығы арқылы адам жанының нәзік қырлары, аналық болмыс, қоғам мен тұлға арасындағы рухани байланыстар көркемдік-психологиялық деңгейде суреттелді. Олардың туындылары ұлттық әдебиетте гуманистік және гендерлік идеяларды көркемдік ізденіс арқылы тереңдете түсті.
Екінші тарауда әйел жазушылар прозасын оқыту әдістемесі жаңа педагогикалық парадигма тұрғысынан қарастырылды. Жоғары оқу орындарында бұл бағыттағы шығармаларды оқытудың мазмұны мен құрылымы айқындалып, студенттердің шығармашылық қабілеттерін дамытудың тиімді жолдары ұсынылды. Оқыту процесінде дәстүрлі және инновациялық әдістердің үйлесімді қолданылуы студенттердің әдебиетке қызығушылығын арттырып, көркем мәтінді терең түсінуіне мүмкіндік беретіні дәлелденді.
Инновациялық технологиялар, атап айтқанда, көркем мәтінді қабылдау, тану мен түсіну және интерпретация жасауда әдеби-теориялық, тұлғалық-бағдарлы тәсілдер мен пәнаралық интеграцияны дамытуда қолданылатын арт және плейкаст технологиялар мен цифрлық ресурстар, интерактивті платформалар (Kahoot, Padlet, Mentimeter), инфографика мен ойын технологиялары студенттердің белсенді танымдық әрекетін күшейтіп, оқу үдерісін жандандыратын тиімді әдіс-тәсілдер ретінде танылды. Практикалық зерттеу нәтижелері көрсеткендей, бұл тәсілдер студенттердің әдеби шығарманы талдау дағдысын жетілдіріп, олардың ұлттық және көркемдік құндылықтарға деген көзқарасын қалыптастырады.
Тәуелсіздік кезеңіндегі әйел жазушылар прозасы – ұлттық әдебиеттің идеялық, эстетикалық және рухани дамуына елеулі үлес қосқан көркем құбылыс. Ал оны қазіргі жоғары оқу орындарында оқыту үдерісіне ғылыми-әдістемелік тұрғыдан енгізу – болашақ филолог мамандардың шығармашылық ойлауын, әдеби талдау мәдениетін және рухани дүниетанымын қалыптастыруда маңызды рөл атқарады.
Зерттеу нәтижесінде мынадай қорытындылар жасалды:
1. Тәуелсіздік дәуіріндегі әйел жазушылар прозасы ұлттық әдеби дамудың жаңа сапалық кезеңін танытады.
2. Әйел қаламгерлердің шығармаларында тұлға еркіндігі, рухани ізденіс және әйел болмысының философиялық сипаты көркем бейнеленеді.
3. Бұл туындыларды оқытуда мазмұндық, әдістемелік және инновациялық тұрғыдан жаңа тәсілдерді қолдану тиімді нәтиже береді.
4. Инновациялық технологияларды әдебиетті оқыту үдерісіне енгізу студенттердің шығармашылық, сыни және эмоционалды интеллектісін қатар дамытады.
5. Әйел жазушылар прозасын жүйелі түрде оқыту болашақ қазақ тілі мен әдебиеті мамандарының әдеби талдау мәдениетін, ұлттық рухани мұраға құрметін және креативті ойлауын қалыптастырады.
Сонымен, зерттеу жұмысы қазіргі қазақ әдебиетін оқытудың жаңа бағыттарын айқындап, әйел жазушылар шығармашылығын тану мен талдаудың ғылыми-әдістемелік негізін жасады. Бұл қорытындылар қазақ әдебиеттануы мен әдістеме ғылымының тоғысында жазылған еңбектің практикалық және теориялық маңызын дәлелдейді.

ҚОСЫМША А

Ғылыми-зерттеу жұмысының нәтижесін оқу үдерісіне енгізу туралы акт

ҚОСЫМША Б

«Тәуелсіздік кезеңіндегі қазақ әдебиеті» пәні бойынша силлабус

ҚОСЫМША В

А.Кемелбаеваның «Қоңыр қаз» әңгімесінің комиксі

ҚОСЫМША Г

Буккросинг материалдары

https://docs.google.com/videos/d/15--WODQ4LP3nO4RLFMwfn8724el8STOTi5aidHkOZeM/edit?usp=sharing 


Тұлғалық-бағдарлы оқыту
Мақсаты: студенттің жеке қабылдауына, эмоциялық тәжірибесіне сүйену. 


Интегративтік және пәнаралық байланыс
Мақсаты: шығарманы психология, социология, мәдениеттану, гендерлік зерттеулермен байланыстыра оқыту.


Психологиялық қауіпсіздік 
Мақсаты: ауыр тақырыптарды талдауда этикалық, эмоционалдық шекараларды сақтау.


Нақтылық және көркем мәтінмен дәл жұмыс істеу 
Мақсаты: талдаудың дәлелге негізделуі, мәтінге сүйену.


Шығармашылық және зерттеушілік әрекетті дамыту
Мақсаты: студенттің зерттеу, талдау, шығармашылық жазу деңгейін дамыту.


Гендерлік теңдік және мәдени сезімталдық
Мақсаты: әйел бейнесіне әділ, стереотиптен ада талдау жасау.


Шығармашылық диалог және автор концепциясын түсіну 
Мақсаты: авторлық идеяны түсініп, оны студенттің өз көзқарасымен салыстыру.


Эмпатия және эмоционалдық интеллектті дамыту Мақсаты: Кейіпкер сезімін бастан кешіре отырып түсіну.



















Оқыту үдерісі


Білім беру технологиялары


Кең, жүйелі ұғым


Білім беру, тәрбиелеу, оқыту үдерістерінің жиынтығы


Оқыту технологиялары


Тар, нақты оқу үдерісіне бағытталған ұғым


Педагогикалық әдістер мен тәсілдер арқылы оқыту


Жүйені жақсарту, өзін -өзі оқытуға жағдай жасау, кәсіби дамуға қолдау


Макродеңгей (білім беру ортасы, мектеп, ЖОО)


Тек оқу үдерісін ұйымдастыру


Микродеңгей (сабақ, пән, модуль)


Тұтас жүйені қамтитын әдістер, тәсілдер, білім беру ортасы


АКТ, техникалық құралдар (компьютер, проектор, цифрлық ресурстар)


Сол жүйе ішіндегі нақты әдіс-тәсілдер, педагогикалық іс-әрекет


Проблемалық оқыту, ойын технологиялары, жеке тұлғаға бағытталған оқыту, жобалық оқыту, т.б.

































Инновация-лық 
іс-әрекет



Моральдық қасиеттер


Диалекти-
калық қасиеттер



Ерік қасиеттері



Сөйлеу қабілеттері



Ұйымдас-тырушы-
лық



Коммуника-тивтік



Педагогика-лық елестету


Жалпы және кәсіби мәдениет


Педагоги-
калық бағдарлы-
лық































Имаготерапия
(театр, бейнелеу арқылы әсер ету)


Әуен терапия
(әсем әуен тыңдату арқылы әсер ету)


Ертегі терапия
(ертегі, әпсана, мысал арқылы әсер ету)


Кинезитерапия
(түзету жұмыстары, би-қозғалыс арқылы оқыту)


Изотерапия
(сурет салу, декоративті жабыстыру өнері)













Жоғары деңгей	
Сурет арқылы ой жеткізу	Әңгіменің идеясына түсінік	Шығармашылық белсенділік	Сабаққа деген қызығушылық	0.5	0.4	0.55000000000000004	0.7	Орта деңгей	
Сурет арқылы ой жеткізу	Әңгіменің идеясына түсінік	Шығармашылық белсенділік	Сабаққа деген қызығушылық	0.35	0.5	0.3	0.25	Төмен деңгей	
Сурет арқылы ой жеткізу	Әңгіменің идеясына түсінік	Шығармашылық белсенділік	Сабаққа деген қызығушылық	0.15	0.1	0.15	0.05	



Әйел жазушылар шығармашылығына қатысты студенттердің пікірі

А	Бірінші сұрақ	Екінші сұрақ	Үшінші сұрақ	Төртінші сұрақ	Бесінші сұрақ	Алтыншы сұрақ	Жетінші сұрақ	89	43.5	13.4	57.5	11	25.2	7	Б	Бірінші сұрақ	Екінші сұрақ	Үшінші сұрақ	Төртінші сұрақ	Бесінші сұрақ	Алтыншы сұрақ	Жетінші сұрақ	11	2.7	15	1.2	5.6	33.1	61.4	В	Бірінші сұрақ	Екінші сұрақ	Үшінші сұрақ	Төртінші сұрақ	Бесінші сұрақ	Алтыншы сұрақ	Жетінші сұрақ	18.899999999999999	42.5	1.8	0.7	33.9	9.8000000000000007	Г	Бірінші сұрақ	Екінші сұрақ	Үшінші сұрақ	Төртінші сұрақ	Бесінші сұрақ	Алтыншы сұрақ	Жетінші сұрақ	1.8	27.6	39.4	15.7	5.2	4	Д	Бірінші сұрақ	Екінші сұрақ	Үшінші сұрақ	Төртінші сұрақ	Бесінші сұрақ	Алтыншы сұрақ	Жетінші сұрақ	12.6	1.5	0.1	56.7	2.6	13.4	Ж	Бірінші сұрақ	Екінші сұрақ	Үшінші сұрақ	Төртінші сұрақ	Бесінші сұрақ	Алтыншы сұрақ	Жетінші сұрақ	0	0	3.5	Е	Бірінші сұрақ	Екінші сұрақ	Үшінші сұрақ	Төртінші сұрақ	Бесінші сұрақ	Алтыншы сұрақ	Жетінші сұрақ	2.2999999999999998	Столбец1	Бірінші сұрақ	Екінші сұрақ	Үшінші сұрақ	Төртінші сұрақ	Бесінші сұрақ	Алтыншы сұрақ	Жетінші сұрақ	2.2000000000000002	0.9	



Диагностикалық карта бойынша мәтін талдаудың көрсеткіші

Төмен	Кейіпкер эмоциясын тану	Психологиялық интерпретация	Эмпатиялық сәйкестік	Ішкі монологті жалғастыру	Рефлексия	8	11.2	19	17.3	6.8	Орта	Кейіпкер эмоциясын тану	Психологиялық интерпретация	Эмпатиялық сәйкестік	Ішкі монологті жалғастыру	Рефлексия	21	33.799999999999997	31	28	22	Жоғары	Кейіпкер эмоциясын тану	Психологиялық интерпретация	Эмпатиялық сәйкестік	Ішкі монологті жалғастыру	Рефлексия	71	55	50	54.7	71.2	



Стьюденттің t-критерийі бойынша студенттердің мәтін талдаудағы білім деңгейі көрсеткішінің нәтижесі

1-деңгей 	БТ M2 	ЭТ M1 	БТ S2²	ЭТ S1²	6.3	8.3000000000000007	1.07	1.07	2-деңгей 	БТ M2 	ЭТ M1 	БТ S2²	ЭТ S1²	5	7.5	0.69	1.21	3-деңгей	БТ M2 	ЭТ M1 	БТ S2²	ЭТ S1²	2	5.4	0.69	1.38	

